
„Aspecte antropologice" are, după 
opinia mea, o întreită importanţă : 
întîi pentru că ne permite să judecăm 
mai bine în ce măsură noua etapă a 
gindirii lui Blaga reprezintă o discon¬ 
tinuitate dar şi o continuitate cu opera 
anterioară, cu concepţia de bază a tri¬ 
logiilor încheiate şi publicate ; in al 
doilea rind pentru deplasarea centru¬ 
lui de greutate a interesului său teo¬ 
retic către problemele ştiinţei contem¬ 
porane, ale filosofiei şi metodologiei 
ştiinţei ; în al treilea rind pentru efor¬ 



tul de a răspunde, intr-un chip origi¬ 
nal, inedit, la una din exigenţele 
filosofice ale epocii — care a rămas 
pină azi de neştirbita actualitate : ela¬ 
borarea unei antropologii filosofice — 
o filosofie a omului care să ţină seama 
de uriaşul material de date privind 
cunoaşterea biologică, psihologică, 
etnologică şi chiar socială a omului, 
dar să le depăşească într-o viziune de 
sinteză, integratoare, filosofică. 

LUCIAN BLAGA Şl PROBLEMA 
ANTROPOGENEZEI 


Surprinzător pentru evoluţia sa ulterioară, Blaga 
este un gînditor de formaţie ştiinţifică. A studiat te¬ 
meinic, după cum mărturiseşte în Hronicul şi cân¬ 
tecul vîrstelor, biologia şi, fireşte, aşa cum rezultă 
din alte lucrări, matematicîle şi fizica. Cu toate aces¬ 
tea, gîndirea lui ia cu totul altă direcţie, sfîrşind în 
metafizică, fără să părăsească totuşi complet prima 
orientare. Această schimbare de perspectivă, cu ur¬ 
mări deosebit de importante pentru viziunea sa filo¬ 
sofică, este determinată de numeroşi factori, de la 
contactul timpuriu cu intuiţionismul lui Bergson — 
deşi s-a desprins apoi de gînditorul francez, de la 
aventura studiilor teologice din timpul primului răz¬ 
boi mondial, ce i-a furnizat anumiţi termeni, goliţi 
ulterior de conţinut şi primind alte semnificaţii pe 
măsura propriului sistem — pînă la experienţa ex¬ 
presionistă, la care mai trebuie să adăugăm influ¬ 
enţa lui Nietzsche şi a lui Freud. Nu neapărat în 
sensul preluării unor idei, ci în acela a unei direc¬ 
ţii de gîndire. Distanţarea de Nietzsche este perma¬ 
nentă în toate lucrările, cu toate că îndemnul către 
filosofia culturii (chiar indirect) şi crearea unor mi¬ 
turi, se pare că de la el vin. Freud este adesea criti¬ 
cat şi încă în termeni destul de tari, dar ideea sub¬ 
conştientului a rămas, primind doar în filosofia 
culturii o altă semnificaţie. 

Nu vom stărui asupra acestor amănunte, atit de 
cunoscute dealtfel, ci vom sublinia întoarcerea, în 
ultima parte a activităţii sale, la formaţia ştiinţifică 
a tinereţii. Chiar dacă ceea ce l-a îndemnat s-o facă 
ţine de structurile interioare ale sistemului său, to¬ 
tuşi lucrările în care dezbate semnificaţia stilistică 
a matematicii, sau antropogeneza, rămîn deosebit de 
importante. Nu numai pentru că ne arată un Blaga 
ce mînuieşte cu aceeaşi uşurinţă datele ştiinţei, ca şi 
speculaţia filosofică, ci mai ales, pentru că, obligat 
de „spiritul ştiinţific", terminologia e mai puţin me¬ 
taforică, ideile circumscrise cu mai multă precizie, mo¬ 
dificate adesea într-o perspectivă dialectică, aşa cum 
vom vedea. Este vorba mai ales de Experimentul şi 
spiritul matematic, publicat în 1969, şi de lucrarea 
ce vede acum pentru întîia oară lumina tiparului, 
Aspecte antropologice, scrisă îndată după încheierea 
ultimului război. 

Sistemul filosofic al lui Blaga este asemenea 
unei clădiri monumentale căreia i s-au adăugat în 
timp alte aripi, pe măsura nevoilor. Cine urmăreşte 
cu atenţie activitatea gînditorului-poet în direcţia 
creaţiei sale filosofice, constată mai multe etape : 
una pregătitoare, parţial dată uitării de el însuşi 
(consideraţiile din tinereţe privindu-1 pe Bergson, 
chiar şi rezumatul tezei de doctorat, Cultură şi cu¬ 
noştinţă. „Ardealul", Cluj, 1921), parţial valorificate 
în proiectatul, încă din 1945, volum Zări şi etape, ce 
a fost apoi tipărit în colecţia „Minerva", în 1968, şi 
alta, a sistemului propriu-zis, desfăşurată asemenea 
unor trepte pe o imensă scară. 

Primele „încercări" fac parte, după cum măr¬ 
turiseşte Blaga însuşi, din faza de pregătire a con¬ 
cepţiei sistematice de mai tîrziu, socotindu-le „nimic 
mai mult decît prefigurări, tatonări, etape" *. Volu¬ 
mul este astfel structurat, alegerea textelor' şi modi¬ 
ficările în aşa fel operate (versiunile vechi „suferind 
de anume stîngăcdi de redactare", fiind revizuite şi 
reduse), încît să fie în acord cu perspectivele de care 

1 Prefaţa volumului Zări şi etape, Editura pentru literatură, 
1968, p. 7, scrisă însă la Sibiu, în septembrie 1945. 

gînditorul a fost călăuzit în Trilogii, deşi afirmase 
cîndva : „ceea ce întrezărise numai vag şi ca o ară¬ 
tare, la început, a luat fiinţă" 2 . O necesară ediţie 
critică a acestor texte va arăta, în viitor, în ce mă¬ 
sură se poate face legătura între însemnările debu¬ 
tului şi construcţia propriu-zisă, „durată încetul cu 
încetul, şi din mai multe părţi deodată“. 

Nu s-ar putea caracteriza mai bine această fază 
pregătitoare, decît prin cuvintele pe care Blaga însuşi 
le^a scris despre ea : „Pentru a smulge pe unii recen¬ 
zenţi din unghiul greşit aplicat, autorul va face, deci, 
mărturisirea că pînă înainte de apariţia Eonului dog¬ 
matic, toate încercările, cărora şi-a închinat intere¬ 
sul filosofic, trebuiesc socotite cel mult ca o fază 
de pregătire, şi că în ţesătura acelor încercări a pus 
numai întîmplător cîte ceva şi din preocupările mai 
secrete, mai personale, mai substanţiale, ale sale. 
Studiile şi eseurile publicate au avut nu o dată ca 
dedesubt un îndemn, care le fixa din capul locului 
destinaţia iniţiatoare : ele voiau să işte un foc inte¬ 
lectual, să educe o conştiinţă, să creeze o atmosferă“ 3 . 

Etapa următoare începe deci cu Eonul dogmatic 
{1931) şi are mai multe momente corespunzătoare te¬ 
melor centrale pe care le-a abordat : cunoaştere, 
cultură, valori, cosmologie. Era proiectată ca o uni¬ 
tate de gîndire şi expresie, ce nu a putut fi menţi¬ 
nută pînă în cele din urmă din multiple motive ţi- 
nînd de evoluţia gînditorului însuşi, ca şi de nevoile 
interne ale operei. Trilogiei cunoaşterii, încheiată cu 
Censura transcendentă (1934), a socotit, mult mai 
tîrziu, după 1944, că este necesar să-i adauge o lu¬ 
crare introductivă Despre conştiinţa filosofică, tipă¬ 
rită de Editura Facla în 1974, şi suplimentul intitulat 
Experimentul şi spiritul matematic. Trilogia s-a me¬ 
tamorfozat în pentalogie, după cum putem vorbi de 
Tetralogia valorilor, chiar dacă Blaga, pentru sime¬ 
trie, a dat celor două lucrări : Despre gindirea ma- 

2 Diferenţialele divine. Fundaţia pentru literatură şi artă, 

1940, p. 5, în Prelafa cu planul sistemului. 

3 Censura transcendentă, Editura „Cartea românească", 1934, 

pp. 5—6. 

gică şi Religie şi spirit titlul comun : Gîndire magică 
şi religie. 

Gînditorul nu a avut nici timpul şi, probabil, 
nici atmosfera necesare încheierii sistemului după 
planurile desfăşurate în mai multe Prefeţe la di¬ 
versele sale volume. Renunţînd la proiectata trilogie 
pragmatică, a încheiat grăbit Trilogia cosmologică 
cu două lucrări ce aparţin, ca şi cele adăugate la 
Trilogia cunoaşterii, ultimei faze a gîndirii sale. Tre¬ 
buie să subliniem această ultimă fază a gîndirii bla- 
giene (moment, nu numai calitativ stilistic deosebit 
faţă de cele ale redactării primelor trilogii), căreia 
îi aparţin în ordinea aproximativă în care au fost 
scrise, lucrările : Despre conştiinţa filosofică, As¬ 
pecte antropologice, Experimentul şi spiritul mate¬ 
matic şi Fiinţa istorică (cîteva capitole anterioare 
titlurilor enumerate au fost publicate în revista 
Saeculum). Şi să precizăm că acestea aparţin altei 
vîrste filosofice şi au alte caracteristici decît celelalte. 

Trilogiile încheiate pînă în 1944 (mai ales pri¬ 
mele două, privind cunoaşterea şi cultura) sînt de o 
excepţională valoare artistică. Atmosfera lor aduce 
a poveste şi profeţie, magia cuvîntului fiind, alături 
de alte elemente, hotărîtoare pentru sorţii viziunii 
sale, după cum singur mărturiseşte. O cadenţă poe¬ 
tică însufleţeşte ideile. Gîndirea se scaldă în apele 
aceleiaşi frumuseţi artistice în care ritmul şi rimele 
interioare, metaforele îndrăzneţe şi adesea revela¬ 
torii, imaginile plastice îşi dau concursul la expre¬ 
sivitatea frazei. Viziunea metafizică este asemenea 
unei halucinante privelişti pătrunsă de demonia li¬ 
rică. Cuvintele sînt încărcate de sarcini poetice, pe 
cît de grele de gînduri în acelaşi timp, frazele suc- 
cedîndu-se ca nişte imense falduri de ceaţă şi fum 
printre care străbate abia umbra luminii şi sclipirile 
fîntînilor cerului. Cu toate acestea, raţionalitatea şi 
abstractizarea păstrează echilibrul, avînd în final o 
proză filosofică de mare valoare literară. 

Este adevărat că încă din Trilogia valorilor se 
observă alte intonaţii şi nuanţe. Sonoritatea nu mai 
este aceeaşi, abstractizarea îşi pierde puritatea din 

cunoaştere şi filosofia culturii, cristalele nu mai au 
strălucirea de acolo şi aplicaţiile teoretice se apropie 
mai mult de o proză riguroasă, „ştiinţifică", decît de 
una „artistică". Alunecare ce va atinge punctul cul¬ 
minant în ultimele sale lucrări pe care le-am enu¬ 
merat. Ele fiind scrise la mari intervale de timp (în¬ 
tre Eonul dogmatic şi Despre conştiinţa filosofică , 
oe-1 precede, după noua sistematizare, sînt aproape 
două decenii, iar între Diferenţialele divine şi As¬ 
pecte antropologice aproape un deceniu), deosebirile 
de perspectivă sînt flagrante. Nu este în intenţia 
noastră să întreprindem acum o cercetare amănun¬ 
ţită, dar cîteva trimiteri sînt totuşi necesare. Un cri¬ 
tic a detaşat cîteva fragmente din prima perioadă în 
care elanul poetic este mai puţin strunit de severa 
măsură a raţionamentelor şi le-a desfăcut în versuri 
libere, arătînd în ce măsură, sub unele aspecte, se 
apropie mai mult de poezie. In acelaşi timp, întor- 
cînd medalia, socoteşte că „adevărata valoare a fra¬ 
zei blagiene trebuie căutată acolo unde teoreticul, 
deşi mai recurge la sugestie, apare în întreaga . . . 
puritate seacă" 4 . 

Dacă ar fi să alegem cîteva rînduri din ultimele 
lucrări, ne-am da seama cum evoltiează, sub acest 
aspect, proza filosofică. Dar, o punere în paralel a 
titlurilor este semnificativă. De la Eonul dogmatic, 
Cunoaşterea luciferică, Censura transcendentă, Spa¬ 
ţiul mioritic la o perioadă mai cumpănită : Artă şi 
valoare, Ştiinţă şi creaţie, Religie şi spirit, pînă la ul¬ 
timele titluri ştiinţifice, Aspecte antropologice şi 
Experimentul şi spiritul matematic. Fraza se în¬ 
dreaptă şi ea către mai multă precizie şi fermitate. 
Clar-obscurul atenuat, raţionamentele înlănţuindu-se 
sever, fără arabescurile de altădată. 

Esenţialul nu-d însă aici, ci în caracterul ştiin¬ 
ţific al acestor lucrări, aşa cum concepe Blaga acti¬ 
vitatea ştiinţifică. Să ne amintim cum se desprinde 
din Eonul dogmatic deosebirea dintre metafizică şi 
ştiinţă. Ultima are domeniu de aplicare raţionaliza- 

* Ion Negoitescu, Poezia în lilosolia Iui Blaga în volumul 
Scriitori moderni. Editura pentru literatură, 1966, p. 182. 

rea şi reducerea neîncetată a celor necunoscute 
(„misterele*'). In acest sens şi acea parte a speculaţiei 
filosofice ce urmăreşte raţionalizarea realităţii poate 
fi denumită astfel. Spre deosebire' de metafizică, 
domeniu a tot ce nu este raţionabil, înglobînd con¬ 
tradicţia şi antinomia. Iar Blaga, după cum ştim, a 
ostenit pe această cărare în majoritatea lucrărilor 
sale. Dar cînd a fost vorba, mai ales de aplicarea 
teoriilor ţinînd de filosofi® culturii, unor domenii 
exacte, diferenţierea dintre ştiinţă şi metafizică, in- 
dicînd două tipuri de cunoaştere esenţial diferite, nu 
s-a mai putut face. încă din Ştiinţă şi creaţie, deşi 
sublinierea cîmpurilor stilistice este permanentă, 
teoretizarea pe marginea atomismului, a modelelor 
de gîndire de la matematismul calitativ pînă la 
ştiinţa aşa cum au conceput-o Platon sau Aristotel, 
este abordată mai degrabă într-o perspectivă ştiinţi¬ 
fică, în contradicţie deci cu principiul enunţat în cu¬ 
noaştere. Cu atît mai mult se vede acest lucru în 
Experimentul şi spiritul matematic sau în Aspecte 
antropologice. In aceste lucrări gînditorul nu şi-a 
mai smuls „rădăcinile din pămînt, pentru a le în¬ 
toarce spre azurul în care nu pot respira decît ste- 
lele“, ci, dîndu-şi seama că este necesară legătura 
dintre albastru şi lutul din care am ieşit, s-a detaşat, 
atît cît era nevoie, de vidul în care pîlpîie stelele, 
pentru a respira şi aerul tare al realităţilor înconju¬ 
rătoare. Iată, grăitoare, o frază din Experimentul şi 
spiritul matematic: „atîta timp cît spiritul uman ur¬ 
măreşte numai o cunoaştere contemplativă a lucru¬ 
rilor — nu s-a putut trezi în el tendinţa de a forţa 
porţile în sensul cuceririi unei metode -«experimen¬ 
tale». Experimentul, ca metodă de cercetare, se va 
ivi numai în momentul, cînd spiritul uman se orien¬ 
tează spre forme de cunoaştere, care desOhid posibi¬ 
lităţi de a domina natura. Alcătuirea metodei expe¬ 
rimentale implică, din capul locului, nu numai o 
atitudine cognitivă-teoretică, ci şi o atitudine prac¬ 
tică faţă de natură .. . Datorită rezultatelor cognitive 
obţinute pe cale experimentală se dovedeşte, 
într-adevăr în ch'ip practic, că spiritul uman poate 



Lucian Blaga şi problema antropogenezei 11 

să ajungă să domine natura, şi aceasta în chip pro¬ 
gresiv 44 . 

Din această ultimă perioadă, să-i spunem ştiin¬ 
ţifică, a gîndirii lui Lucian Blaga face parte şi 
Aspecte antropologice. Poate că noua orientare şi 
noile caracteristici, sumar schiţate, ale acestor lucrări 
atrag după sine o pierdere a unităţii sistemului. Vi¬ 
ziunea filosofică în schimb cîştigă în adîncime şi mai 
ales în adevăr. 

Problema antropogenezei este pusă tîrziu, deşi 
întreaga sa filosofie se desfăşoară în jurul situaţiei 
omului în univers. A întemeiat mai degrabă o antro¬ 
pologie filosofică, decît o noologie abisală, cum îşi 
închipuia, furat de o terminologie ce nu i-a servit în¬ 
totdeauna gîndirea. Statorniceşte ideile principale 
ale acestei antropologii în toate lucrările sale, fie 
în direcţia cunoaşterii, a culturii sau valorilor, fie în 
direcţie cosmologică. Omul are în lume, după opinia 
lui, o situaţie „specifică 1 * şi „privilegiată 11 . Metaforic 
vorbind este, aşa cum rezultă din Arca lui Noe, „făp¬ 
tură de duminică 11 sau, cum se exprimă în lucrările 
filosofice, născut sub „altă zodie 11 , avînd o „altă 
stea 44 . Cu alte cuvinte, omul este animal metafori- 
zant, creator de civilizaţie şi cultura. Este ancorat, 
datorită nevoii sale de cunoaştere absolută, intr-un 
orizont al necunoscutului, proiectează, tot dintr-o 
necesitate de dezvăluire a celor ascunse încă, fan¬ 
tastice mituri şi utilizează o gîndire în care tendin¬ 
ţele magice sînt prezente alături de cele mitice, în¬ 
globate bineînţels în inteligenţa lui „analitică" şi 
„constructivă 41 ce-i este caracteristică. Ştiinţa, creaţia 
artistică, religia, filosofia sînt urmarea unor „cate¬ 
gorii 44 sau factori .„stilistici 44 , care determină anume 
forme, în timp şi loc, colective sau individuale, în- 
cercînd prin metaforă să dezlege anumite lucruri 
deocamdată necunoscute şi ascunse. 

Toate acestea sînt pe larg dezbătute în Trilogiile 
sale publicate pînă în 1947. Ele rămîn însă pure 
speculaţii, interesante fără îndoială, poate şi adevă¬ 
rate, în orice caz cuprinse în structuri poetice de o 
mare frumuseţe. Le lipsea însă o bază teoretică, te- 

melia ştiinţifică pe care gînditorul, conştient de acest 
lucru, dealtfel reclamat şi de economia sistemului, o 
încheie în lucrarea Aspecte antropologice, proiectată 
a face parte din Trilogia cosmologică, ce se deschide 
prin Diferenţialele divine, lucrare în care Blaga pro¬ 
pune un nou „mit“ al genezei, după propria-i ex¬ 
presie. Perspectiva ştiinţifică din Aspecte antropolo¬ 
gice intervine tîrziu, după încheierea celor trei 
trilogii (cunoaştere, cultură, valori), deşi în mod 
firesc trebuie să deschidă sistemul. Dacă ar fi fă¬ 
cut-o, probabil, desfăşurarea gîndirii sale ar fi pri¬ 
mit o -altă direcţie sau în tot cazul ar fi atenuat anu¬ 
mite tendinţe. Am fi avut parte poate de mai puţină 
poezie în filosofia sa, dar cu siguranţă de mai mult 
adevăr. 

încercările de antropologie filosofică nu au lip¬ 
sit în ţara noastră şi, independent de Blaga, deşi 
după toate datele ce le avem, aproximativ în acelaşi 
timp, Mihai Ralea elabora Explicarea omului, tipă¬ 
rită la „Cartea românească“ în 1946 şi retipărită cu 
un studiu de N. Tertulian în 1972 de către Editura 
„Minerva“, inaugurînd seria de Scrieri. Iată intenţia 
mărturisită de Ralea : „studiul de faţă se mai poate 
prezenta şi ca o încercare de antropologie filosofică. 
In ultimii ani, numeroşi filosofi, de la Max Scheler 
la A. Gehlen, s-au consacrat problemei omului, 
creînd, pe lîngă vechea antropologie fizică, una fi¬ 
losofică. Monografia noastră despre om se înscrie şf 
ea în rîndul aceloraşi tendinţe. Dar ceea ce am voit 
mai ales în această lucrare, e un studiu asupra su¬ 
prastructurii societăţilor omeneşti, asupra ceea ce 
reprezintă realitatea sufletească a omului manifes¬ 
tată prin morală, artă, religie etc.“ (p. 3). Accentul 
cade pe a doua tendinţă, cartea fiind mai mult filo- 
sofie decît antropologie. Nici nu intenţiona dealtfel 
să realizeze echilibrul între antropologia „fizică“, 
care oferă datele biologice necesare, şi filosofarea pe 
marginea lor. Mihai .Ralea insistă mai ales asupra 
suprastructurilor, în şapte capitole complexe, faţă 
de trei capitole pregătitoare, importante pentru lă¬ 
murirea structurii, adică tocmai baza biologică ne¬ 
cesară 

încercarea lui Blaga face şi ea parte dintr-o an¬ 
tropologie filosofică 5 , dar este mai mult o antropo- 
geneză (majoritatea capitolelor), teoretizarea fă- 
cîndu-se mai ales în ultimele, cînd se stabileşte şi 
legătura cu întregul sistem. In intenţia gînditorului, 
echilibrul dintre cele două direcţii era în alt mod 
realizat. Dacă în Aspecte antropologice se insistă 
asupra structurilor biologice (cu numeroase sugestii 
şi perspective noi), mai puţin asupra suprastructuri¬ 
lor (indicate totuşi), e pentru că acestea din urmă 
au fost examinate, dezbătute, lămurite în cărţile an¬ 
terioare, la care însuşi autorul face numeroase tri¬ 
miteri. 

Aspecte antropologice face parte integrantă din 
Trilogia cosmologică. Fără teoretizarea şi concluziile 
din această carte nu este posibilă înţelegerea situa¬ 
ţiei omului în cosmos, naşterea, evoluţia şi semnifi¬ 
caţia. Este cel mai ştiinţific text al lui Blaga, impli- 

5 Aceste importante antropologii, cu nimic mai prejos decît 
altele străine, dintre care prima, a lui Ralea, a fost 
tradusă şi în limba franceză, nu au interesat nici antropo¬ 
logii, nici gînditorii noştri. Dacă antropologia lui Ralea este 
examinată atent de către N. Tertulian în studiul Ralea — so¬ 
ciolog şi iilosol (publicat In volumul Eseuri, E. p. I., 1968, 
adăugîndu-i-se cîteva pagini, sub titlul M ihai Ralea — gln- 
ditorul, drept Prefaţă la Scrieri I) şi este abia amintită de 
Petru Anghel în Mihai Ralea şi vocaţia eseului („Cartea ro¬ 
mânească", 1973), antropologia lui Blaga este doar citată de 
N. Tertulian, amintită de Al. Tănase în Introducere In fi- 
losofia culturii. Editura ştiinţifică, 1968 şi face obiectul unei 
note în cartea lui Ov. S. Crohmălniceanu, Lucian Blaga, 
E. p. 1., 1963. Pentru Marian Popa „alte studii de interes 
specios în care profunzimea e cuplată cu ariditatea sînt 
cursurile Despre conştiinţa filosofică (1947), Aspecte antro¬ 
pologice (1948) şi volumul postum Experimentul şi spiritul 
matematic (1969)“ (Dicţionar de literatură română contem¬ 
porană, Editura .Albatros", 1971). Biologul T. Perseacă cu¬ 
prinde în bibliografia Tratatului de biologie (1968) lucrarea 
Ştiinţă şi creaţie, în care Blaga examinează „stilistic" trans- 
formismul. In Antropologia filosofică de C. I. Gulian (1972), 
în Introducere In antropologie de Milcu-Maximilian (1967), 
ca dealtfel în bineintenţionata lucrare Originea şi evoluţia 
omului (1971) de Olga Necrasov, nu sînt amintiţi nici unul. 
Nici măcar Ion Biberi, în Principii de psihologie antro¬ 
pologică (1971), nu citează cele două lucrări. Dacă textul lui 
Blaga putuse să-i scape, fiind doar litografiat în 1948, cu 
siguranţă cartea lui Ralea, cel puţin ediţia franceză, nu i-a 
putut fi necunoscută. 

cînd o cunoaştere ştiinţifică, aşa cum este concepută 
azi, cu specială aplicaţie asupra biologiei, gene¬ 
ticii şi antropologiei. Este în acelaşi timp şi cel mai 
deschis, aşa cum vom vedea, o lucrare principală 
pentru pătrunderea gîndirii lui Blaga şi urmărirea 
evoluţiei sale. Anumiţi termeni, nebuloşi anterior, 
sînt mult mai precizaţi, iar înţelesurile mai limpezi. 
In locul dogmatismului şi rigidităţii îşi fac loc mlă- 
direa şi interpretarea dialectică, ce nu pot fi trecute 
cu vederea. Trimiterile la Marx şi Engels, la Marcel 
Prenant, la unii geneticieni contemporani, sublinie¬ 
rea saltului făcut de om de la „biologic 1 * la „social 41 , 
arată în acelaşi timp apropierea de marxism, în tot 
cazul o încercare de a-şi însuşi anumite idei de oare 
pînă în acel timp era complet străin. 

Scopul precis al lucrării este mărturisit de către 
gînditor : „dezlegarea problemei antropogenezei 44 . 
Ideile cărţii sînt îndreptate în două direcţii : una 
bio-antropologică, în care sînt fixate punctele de 
sprijin ale acestei antropologii „fizice 44 , despre care 
vorbea şi Ralea (structura), a doua, filosofică, în care 
dezbate caracteristicile fiinţei umane, făcînd în ace¬ 
laşi timp şi legătura cu „factorii stilistici 44 , cu ten¬ 
dinţa „magică 44 şi „mitică 44 , adică, după părerea 9a, 
cu specificul spiritualităţii umane, creatoare de civi¬ 
lizaţie şi cultură (cu alte cuvinte dezbate problema 
„suprastructurii 44 , după expresia lui Ralea, beneficia¬ 
rul unei terminologii precise, de orientare marxistă, 
ce-i lipsea lui Blaga). Gînditoml se plasează dintru 
început pe o poziţie ştiinţifică : evoluţionismul. Chiar 
dacă era conştient de carenţele evoluţionismului cla¬ 
sic (semnalate dealtfel şi de clasicii marxişti) sau de 
„fanteziile 44 teoretice ale lui Lamarck, Blaga priveşte 
apariţia şi dezvoltarea omului în perspectivă evolu¬ 
tivă. Noile cercetări şi tendinţe de revizuire ale dar- 
winismului nu pot duce „la abandonarea perspecti¬ 
vei teoretice ca atare 44 . Sau şi mai limpede spus : 
„situarea antropogenezei în cadru evoluţionist o apre¬ 
ciem ca un bun cîştigat al ştiinţei 44 . Mai mult decît 
atît, este împotriva celor ce fac din om, chiar pe li¬ 
nie biologică, o excepţie, pentru că „oricărui spirit 
care şi-a însuşit odată postulatele ştiinţei, îi repugnă 
divagaţiile în jurul excepţionalului 44 . Este de notat 

această idee care l-a ferit pe Blaga să se înscrie în 
direcţia „biologică 11 , oare a dus la exagerările cunos¬ 
cute şi pe care însuşi gînditorul român le-a con¬ 
damnat. 

Iată, foarte pe scurt, cum vede Blaga antro- 
pogeneza, dînd dovadă nu numai de o gîndire nuan¬ 
ţată, dar şi de curajul elaborării unor ipoteze noi s . 
încă din capitolele în care examinează bazele biolo¬ 
gice generale ale antropologiei (ideea transformistă, 
evoluţionismul darwinist, teoria mutaţiilor, perspec ¬ 
tiva teoretică a lui Spencer), îşi fac loc primele teo¬ 
retizări ce-i vor facilita deschiderea unei perspective 
din cele mai îndrăzneţe : 

1. necesitatea distincţiei între două feluri de 
evoluţie progresivă, una pe linia specializării cres- 
cînde a unor organe, alta pe linia organizării de ni¬ 
vel superior. 

2. viaţa nu progresează de la inadaptare la 
adaptare, ci „evoluează fie de la o stare de suficientă 
armonie în raport cu ambianţa la stări de tot mai in¬ 
time adaptări (procesul acesta duce cu timpul la o 
particulară îngustare a orizontului ambiant), fie de 
la o stare de suficientă armonie în raport cu o anume 
ambianţă, la o stare de suficientă armonie în raport 
de o ambianţă desmărginită sau de volum crescut 
faţă de cea anterioară 11 . 

Pentru elucidarea acestor idei, ce-i vor servi la 
elaborarea propriei teorii, gînditorul ia în conside¬ 
rare cercetările naturaliştilor cu privire la relaţia 
dintre vieţuitoare şi ambianţele lor, în special cele 
ale lui Uexkull şi ale şcolii sale. Concluzia este că 
procesele realizate pe linia specializării duc la par¬ 
ticulare comprimări ale ambianţei, cele de nivel ca- 
racterizîndu-se printr-o desmărginire a ambianţei, 
distincţie favorabilă îmbietoarelor ipoteze blagiene. 

6 „Antropologia lucrează cu noţiuni aşa de generale, pe 
un cîmp atît de larg, încît omul cu intuiţia repede şi 
obişnuinţa de a gîndi, poate aduce vederi cu mult mai utile 
decît prudentul om de ştiinţă, lucrînd în marginea faptelor, 
adică în raza nasului", spune cu bună dreptate G, Căli- 
nescu în Ulysse, Editura pentru literatură, 1968 (p. 262), fă- 
cînd trimitere la lucrarea lui H. Sanielevici, La vie des 
mamiieies ei ies hommes lossiles. 

Punctul de ruptură în legătură cu antropoge- 
neza, aşa cum e văzută de către evoluţionismul cla¬ 
sic, este descendenţa omului, nu dintr-o formă an- 
tropoidală dispărută, ci cu totul altfel. Gînditorul o 
spune răspicat : „va trebui să ne obişnuim cu ideea 
că a admite evoluţionismul nu ne obligă însă să ac¬ 
ceptăm necondiţionat teoria că omul descinde din- 
tr-un antropoid mai mult sau mai puţin asemănător 
antropoidelor actuale. Ştiinţa şi filosof ia încep să 
bănuiască că problema originii omului comportă şi 
alte perspective 41 . Noua perspectivă şi ipotezele pe 
care le emite Lucian Blaga pornesc de la studierea 
neasemănărilor dintre om şi antropoide (evoluţio¬ 
nismul clasic privea doar asemănările). Chestiunea a 
fost pe larg tratată de către antropologul Klaatsch, 
iar problema primitivismelor biologice, de către me¬ 
dicul olandez Bolk. Gînditorul român examinează re¬ 
zultatele cercetărilor, respinge teoretizările ce i se 
par excesive, ba chiar „fanteziste 41 , încercînd o nouă 
cale, pornind de la constatarea că omul, asemenea 
celorlalte vieţuitoare, trebuie conceput ca rezultat 
al unei evoluţii ce a putut avea loc fie încetul cu în¬ 
cetul, fie prin mutaţii. Bazat pe aceste coordonate, 
a pornit la dezvoltarea interioară a doctrinei sale. 

Blaga imaginează două evoluţii : una verticală, 
caracterizată prin sfială adaptativă şi tendinţa de a 
alcătui sisteme organice tot mai autonome faţă de 
condiţiile cosmice, şi evoluţia orizontală, caracteri¬ 
zată prin adaptare făţişă, acuzat adaptativă, specia¬ 
lizare a structurilor şi formelor. Cu acest prilej 
enunţă „legea ipotetică a plafonurilor biologice" : „o 
evoluţie biologică prin specializare coboară plafonul 
evoluţiilor biologice verticale posibile pe baza ei — 
cu atît mai mult, cu cît este mai avansată 14 . Antro¬ 
pologul susţine existenţa unui primat originar (sau, 
poate, un „pro-simian 11 ), de 1a. care, prin evoluţie 
verticală (mutaţiuni radicale, conservînd totuşi unele 
primitivisme), se ajunge la om, iar prin evoluţie ori¬ 
zontală (specializări, depăşind organic primitivis- 
mele) se ajunge la antropoide. Ipoteza este sprijinită 
nu numai de temeiuri bio-antropologice, dar şi pe o 
teoretizare de care nu este capabil decît omul cu 
intuiţia repede şi obişnuinţa de a gîndi, aşa cum se 

susţine. Mai mult ea sigur, prin acest fel de a pune 
şi rezolva problema controversată a antropogenezei, 
Blaga, asemenea lui Teilhard de Chardin, indepen¬ 
dent însă de el, încearcă reliefarea fenomenului om, 
pe de o parte, dar şi încadrarea lui în datele evolu¬ 
ţiei, aşa cum arată experienţa ştiinţifică, pe de alta. 
Pentru a rămîne consecvent cel puţin cu principiile 
enunţate la începutul acestei lucrări, dacă de altele, 
din trilogiile anterioare, se distanţează simţitor. 

Sînt examinate apoi fosilele cunoscute pînă la 
data investigărilor lui Blaga, cu toate urmele tehnicii 
şi culturii umane ce îndreptăţesc antropologii să con¬ 
state diferenţieri calitative între antropoide şi om. 
Omul neandertalens a lăsat numeroase vestigii pe 
baza cărora s-a emis ipoteza, îmbrăţişată şi de auto¬ 
rul Spaţiului mioritic, a unei gîndiri şi tehnici „ma¬ 
gice”, a unor idei „mitice 11 asupra morţii, a unei 
„arte 11 cu semnificaţii magice 7 , toate dovedind încă 
din acele străvechi timpuri capacitatea omului de a 
crea civilizaţie şi cultură. Blaga susţine că era gla¬ 
ciară a găsit hominidul existent pregătit pentru ea, 
altfel nu ar fi supravieţuit. Cît priveşte această pre¬ 
gătire, subliniază structurile de nivel superior : sub 
raport material — creierul dezvoltat în mod excep¬ 
ţional. iar sub raport psiho-spiritual 1 — inteligenţa, 
geniul creator cu implicatele ontologice specifice 

7 „Viaţa spirituală a neandertalienilor era încă limitată. 
Se pare că la ei apar primele schiţe de magie (...) 
Tot la neandertalieni apar şi primele forme ale credinţei în 
existenţa sufletului. Au loc cele dinţii înmormîntări rituale 
în peşteri, cadavrele fiind aşezate în poziţie chircită, cu mîi- 
nile sub cap“, atestă şi Milcu-Maximilian în volumul Intro¬ 
ducere în antropologie, p. 191. Şi mai departe : „tot în 
această perioadă, cînd forţele de producţie sînt slab dezvol¬ 
tate, iar omul este copleşit de forţele naturii, apar şi pri¬ 
mele idei religioase. Aşa se explică de ce arta care se dez¬ 
voltă în acest interval are o semnificaţie magică (.. .) S-au 
descoperit bizoni de lut în jurul cărora se mai păstrează 
urmele lăsate de paşii dansatorilor primitivi, care sperau că 
în felul acesta vor obţine rezultate mai bune la vînătoare. 
Desenele reprezentînd animale străpunse de suliţi sau aco¬ 
perite de răni au aceeaşi semnificaţie. Tot o semnificaţie 
magică au şi figurile feminine. Se pare că ele erau simbolul 
fecundităţii. Arta avea însă şi o importanţă estetică. Ar¬ 
tistul îsi grava deseori obiectele pe care le folosea mai des" 
<p. 203). 

doar omului şi care sînt orizontul desmărginit al lu¬ 
mii cunoscute şi orizontul necunoscutului. Arta ma¬ 
gică a dus, mai tîrziu, la o „bucurie a formelor 14 , la 
abstractizare, în care Blaga vede, cel puţin incipient, 
unele amprente „stilistice 44 . Cu aceasta a revenit la 
vechile teorii privind orizontul misterelor (aici, „ori¬ 
zontul necunoscutului 41 ), tendinţele magice şi mitice, 
precum şi existenţa factorilor stilistici. Omul este 
doar o fiinţă istorică, singura fiinţă permanent isto¬ 
rică, care veşnic îşi depăşeşte creaţia, nedepăşindu-şi 
niciodată 'condiţia de creator. Şi dacă evoluţia biolo¬ 
gică a încetat, continuă cu siguranţă evoluţia lui spi¬ 
rituală. 

Este interesantă această legătură pe care Lucian 
Blaga o face cu principiile fundamentale ale siste¬ 
mului. Dacă era mai apăsat formulată în Ştiinţă şi 
creaţie şi dispare aproape total în Experimentul şi 
spiritul matematic (deşi atrage atenţia într-o notă 
privind aspectele şi consecinţele filosofice ale teoriei 
duale despre natura luminii, trimiţînd la minus — cu¬ 
noaşterea dezbătută în Cunoaşterea luciferică), în 
Aspecte antropologice corelaţia este organică, iar 
trecerea aproape nesimţită. Poate din pricina locului 
pe care lucrarea îl ocupă în structura sistemului, 
poate din alte motive exterioare. Fapt este că, după 
metafora cosmologică dezbătută în Diferenţialele di¬ 
vine, urma cu precădere problema antropogenezei. 
Dar primul volum al trilogiei a fost scris cu mult 
mai înainte şi sub toate aspectele face parte din mo¬ 
mentul al doilea al etapei de constituire. Apoi gîn- 
ditorul aplica, în această carte, o metodă de cunoaş¬ 
tere pusă în lumină în prima trilogie. Plăsmuirea 
metafizică corespunde modului ontologic al omului, 
de care va fi vorba şi în Aspecte antropologice. Asi¬ 
milarea mitului şi metaforei în Diferenţiale tinde 
către o explicaţie singulară. Elaborarea teoretic-con- 
structivă elimină orice model, iar efortul explicativ 
este plenar. 

Aspecte antropologice au altă tonalitate. Se ob¬ 
servă de la primele capitole cum între spiritul filo¬ 
sofic contaminat de poezie şi spiritul ştiinţific, con¬ 
struit doar de gîndire, există un decalai. A învins 
ultimul, pe aceeaşi linie a unui efort explicativ, dar 

fără explicaţia singularităţii, combătută aici. Ceea ce 
face ca lucrarea să fie de departe recunoscută drept 
un adaos necesar. Accentele mai puţin acordate cu 
timbrul iniţial al Trilogiilor sînit atenuate de o anume 
înţelepciune, a vîrstei sau a vremilor, ce conduce la 
teoretizări prudente, expresii echilibrate, fără excese 
stilistice, dar mai ales la trimiteri ştiinţifice precise, 
de pe urma cărora gîndirea nu a avut decît de cîşti- 
gat. în această perspectivă riguroasă se înscriu şi 
ipotezele şi supoziţiile sale, iar convingerea că pro¬ 
blema rămîne „deschisă 4 * este grăitoare şi cu totul 
neobişnuită : „cît priveşte chestiunea evoluţiei de 
nivel şi a evoluţiei prin specializare, pe care unii bio¬ 
logi o indică şi pe care căutăm s-o definim mai de 
aproape — aceasta este sub unghi ştiinţific o pro¬ 
blemă deschisă. De-a lungul studiului de faţă încer¬ 
căm să delimităm şi să precizăm termenii problemei, 
de asemenea să aducem unele lămuriri şi să emitem 
unele ipoteze în legătură cu ea, fără a le socoti însă 
exhaustive. Avem certitudinea că alţi cercetători, de 
azi, sau de mîine, îşi vor rosti şi ei cuvîntul, corec- 
tînd sau completînd ceea ce s-a putut spune pînă în 
prezent despre această foarte complexă chestiune 44 . 

O frînă raţională înlătură exagerările imagina¬ 
tive. întreaga lucrare, deşi avînd o altă rezonanţă 
interioară — poate nu mai puţin captivantă decît 
celelalte, dar aparţinînd unui moment în care gîndirea 
în apogeul ei deschide alte perspective şi atinge alte 
concluzii — încearcă acordul dintre datele furnizate 
de ştiinţă şi ipotezele avansate de gîndire. întotdea¬ 
una Blaga, deşi proiectase mai degrabă modelele gîn- 
dirii sale în conformitate cu nevoile sistemului, s-a 
călăuzit de datele experienţei şi rezultatele la care 
a ajuns ştiinţa, dar aici, în Aspecte, raportul e în fa¬ 
voarea celor din urmă. De aceea noua structură şi 
noua orientare nu sînt neapărat în contradicţie cu 
primele, ci complementare, aducînd ceea ce acestora 
le lipsea şi dîndu-le prin aceasta o fundamentare 
teoretică. Iar dacă distincţia dintre modurile morfo¬ 
logice şi cele existenţiale era amintită cîndva, acum 
îşi primeşte adevărata semnificaţie într-un context 
ştiinţific. Acestui mod ontologic caracterizat printr-o 
existenţă într-o ambianţă desmărginită, în care 



20 


Lucian Blaga 


intră şi orizontul concret al lumii date, dar şi ori¬ 
zontul necunoscut ca elemente constitutive, îi sînt 
necesare pentru realizare inteligenţa şi geniul crea¬ 
tor. Prima converteşte într-un sistem de concepte 
datele lumii înconjurătoare, ultimul converteşte ori¬ 
zontul necunoscutului în mituri, gânduri magice, vi¬ 
ziuni religioase şi metafizice, teorii ştiinţifice şi 
plăsmuiri de artă. Şi la aceste tendinţe fireşti pentru 
o fiinţă creatoare cum este omul, Blaga adaugă, pen¬ 
tru întîia dată, şi alte trăsături esenţiale : posibilita¬ 
tea alcătuirii unui limbaj, ceea ce implică sociabili¬ 
tatea, iar „trăirea în societate a indivizilor umani, 
într-o atmosferă de comumicabilitate, este în general 
mijlocul cel mai puternic de promovare a posibilită¬ 
ţilor umane, întrucât pe această cale, devine cu pu¬ 
tinţă cumulul progresiv al tuturor eforturilor". 

In încheierea consideraţiilor sale, antropologul 
român face o aspră critică concepţiei „biologice", de 
origine nietzscheană, a gânditorului Amold Ge-hlen 
(chiar dacă depăşită totuşi de către teoreticianul ger¬ 
man), respinge cu tărie poziţia lui Bergson privind 
instinctul şi inteligenţa, subliniindu-şi punctul de 
vedere şi faţă de teoria arhetipurilor a psihologului 
Jung, în contratimp — sau poate, mai bine spus, 
complementară — aceleia proprii, a factorilor stilis¬ 
tici. Poziţia lui Blaga se menţine strict raţională şi 
strict ştiinţifică, fără ispita unei teoretizări excesive. 
El cunoaşte cercetările genetice efectuate pînă 
atunci 8 . Chiar dacă rezultatele la care au ajuns 
Weismann-Mendel-Morgan le aminteşte cu prudenţă 
(făcînd, în acelaşi timp, unele trimiteri la Lîsenko), 
el ţine, în realitate, seamă de ele. Cercetările acestora 
au fost confirmate şi, după cum se ştie, exagerările 
împotriva geneticii meaid'elo-rn'Organiste, infirmate. 
Ceea ce aminteşte adevărul cuvintelor de încheiere 
a Introducerii la studiul medicinei experimentale a 

8 „Admiţînd în chip gratuit că funcţia creează în chip 
vertiginos organul, Lamarck mai admite şi un supliment ex¬ 
plicativ, tot atît de gratuit : el afirmă că organele şi însu¬ 
şirile astfel dobîndite de individul viu, au darul să se moş¬ 
tenească. O pură fantezie ! Toate experienţele biologice de 
aproape 150 de ani încoace desmint această afirmaţie 11 , scrie 
el încă în Ştiinţă şi creaţie (ediţia 1942, p. 168). 

lui Claude Bernard, cerînd diferenţierea cercetărilor 
ştiinţifice de ideile filosofice preconcepute. 

Atitudinea lui Blaga, în această privinţă, şi în 
această carte cel puţin, este exemplară. Aşa se explică 
de ce se menţine departe de concluziile la care anu¬ 
miţi naturalişti şi gînditori s-au oprit, neputîn- 
du-se sustrage, fie acelei primejdioase ispite ee duce 
întotdeauna la construcţii miai mult sau mai puţin 
fanteziste, fie dlatorită relaţiei şi corelaţiei ce i se pare 
lui Blaga că există între factorii stilistici, ideile teo¬ 
retice şi observaţia dirijată 9 . Şi dacă se plasează în 
perspectivă evoluţionistă, îşi permite, în limitele 
largi ale curentului, să încerce o diferenţiere şi de 
structură şi de suprastructură între antropoizi şi ho- 
minieni. O structură specializată în primul caz, alta 
de înaltă organizare în al doilea. Iar suprastructura, 
specifică omului, era un motiv în plus să adopte 
„ipoteza" celor două evoluţii, cu toate consecinţele 
lor. Urmează, aşa cum este încredinţat, ca această 
„ipoteză-lege“ să fie confirmată de cercetările ulte¬ 
rioare. Pînă în prezent însă, în afară de progresele 
spectaculoase ale geneticii 10 , ce par a confirma gîn- 
durile lui Blaga, rezultatele antropologice propriu-zise 
nu au adus decît puţine amănunte .ce nu modifică 
datele problemei. 

Ne-am putea întreba dacă nu cumva este posi¬ 
bilă o apropiere a resturilor fosile de Australopithe- 
cus — de care Blaga nu are cunoştinţă şi a căror 
cercetări sistematice sînt de dată mai recentă — de 
primatul originar sau pro-simianul imaginat de 
Blaga, de la care au pornit cele două evoluţii, dat 
fiind situaţia lui 11 . Din păcate, interpretările sînt 

9 Ştiinţă şi creaţie p. 171 ; Diferenţialele divine, passim. 

10 Orice tratat de genetică oferă datele necesare. Pen¬ 
tru istoric se pote consulta cartea lui Arnold Ravin, Evo¬ 
luţia geneticii, 1969, iar pentru perspectivele ei, Fr. Jacob, 
Logica viului, 1970. A se vedea şi Andre Lwoff, Ordinea 
biologică, Jean Piaget, Cunoaştere şi biologie, J. Monod, Ha¬ 
zard şi necesitate etc. Printre primele cercetări de la noi, 
cartea lui Ion Biberi, Introducere la studiul eredităţii, 1946. 

11 S. A. Barnett, „ Instinct“ şi „inteligenţă", 1967, p. 298 
sq. In privinţa „culturii de prund“ a australopitecilor a 
adus contribuţii importante şcoala de antropologie româ¬ 
nească (cf. Introducere în antropologie). 

deocamdată, contradictorii. Nu trebuie apoi să facem 
abstracţie şi de anumite excese de zel sau Qhiar fal¬ 
sificări 12 . Problema rămîne, aşa cum afirmă Blaga, 
deschisă. Ipoteza propusă de el trebuie să fie, în vii¬ 
tor, reluată în lumina cercetărilor ce se vor face pen¬ 
tru a primi confirmarea. 

Ceea ce trebuie să reţinem cu precădere din 
consideraţiile antropologice ale lui Blaga este nu nu¬ 
mai o anume prudenţă faţă de afirmaţiile mai vechi 
din Trilogii, ci mai ales o mai mare supleţe a gîn- 
dirii, un relativism am putea spune, chiar unele mo¬ 
dificări de perspectivă ce nu ţin neapărat numai de 
metamorfoza unor termeni. „Categoriile" stilistice 
apar acum ca simpli „factori" stilistici, orice exeget 
blagian putînd sesiza nuanţarea. Chiar dacă înainte 
se utilizau ambii termeni, acum apare în exclusivi¬ 
tate ultimul. Iar dacă în lucrările din tinereţe „cate¬ 
goriile stilistice" erau statice şi metafizice, avînd şi 
un caracter fatal, în lucrarea de faţă „factorii stilis¬ 
tici sînt istorici şi dinamici. Specifici numai omului, 
au tendinţe modelatoare, sînt variabili de la epocă la 
epocă, de la un loc istoric la altul, de la o colectivi¬ 
tate la alta, chiar de la individ la individ. Ei sînt deci 
schimbători, alcătuiesc un cîmp stilistic şi fac din 
om o fiinţă eminamente istorică. 13 

Metaforele şi expresiile poetice lipsesc cu desă- 
vîrşire. Omul nu mai este „făptură de duminică", sau 
dacă este şi rămîne sub o altă zodie, avînd o altă stea, 
datorită creaţiilor sale, omului i se rezervă în acelaşi 
timp locul pe care-1 ocupă de fapt pe scara biolo¬ 
gică : o fiinţă ce aparţine unei filiaţii evolutive, un 

12 „Piltdown este o fraudă (...) Craniul este autentic 
(...) mandibula însă nu(...) dinţii sînt, de asemenea, o 
fraudă. Este greu de spus cine a fost falsificatorul şi de ce 
a introdus o mandibulă recentă alături de un craniu fosil". 
Introducere în antropologie, p. 154. 

13 în acest punct apropierea lui Blaga de poziţiile con¬ 
temporane, dinamice este evidentă. Marxismul subliniază 
caracterul istorie al omului, făcînd din praxis, alături de 
ontologie şi dialectică, una din direcţiile principale ale teo¬ 
retizărilor. Problema antropologică este extrem de com¬ 
plexă, cercetările continuînd elucidarea multiplelor ei as¬ 
pecte. Dar în afară de poziţia evoluţionistă, un bun ştiinţi¬ 
fic demult recunoscut, celelalte urmează a fi privite în lu¬ 
mina viitoarelor descoperiri. 

hominid pe aceeaşi linie, pînă la un punct, cu antro¬ 
poidele, de care îl despart apoi salturile succesive, în 
special saltul de la biologic la social — ducînd la do¬ 
minarea naturii —, suprastructura specifică doar lui, 
avînd drept rezultat creaţiile de civilizaţie şi cultură 
caracteristice. Deosebirea dintre civilizaţie şi cultură 
nu se mai face, aşa cum era cîndva apăsat expri¬ 
mată. De asemnea, în legătură cu gîndirea magică, 
teoretizările complicate din alte lucrări sînt simpli¬ 
ficate, explicaţiile fiind plauzibile. 

Fără îndoială, deşi amintiţi, factorul muncă şi 
cel social, sînt insuficient analizaţi. Este adevărat că 
Blaga promite să facă acest lucru în Fiinţa istorică : 
„ne vom ocupa într-un viitor studiu (care încheie 
Trilogia cosmologică, n.n.) de aceste condiţii ale «is¬ 
toriei»-, ale istoriei înţeleasă ca dimensiune, în care se 
desfăşoară productivitatea, munca, creaţia omu¬ 
lui". Ou toate acestea, Aspecte antropologice apro¬ 
pie în mai mare măsură decît celelalte dintre cărţile 
sale pe cititor de adevărul pe care poetul-filosof l-a 
căutat în toate direcţiile şi se pare că nu l-a găsit 
întotdeauna. 

în lucrarea ce se publică acum, putea avea sa¬ 
tisfacţia că l-a surprins, cel puţin pprţial şi cu ca¬ 
racterul său relativ, de care altădată nu a prea ţinut 
seama. Ştiinţa şi filosofia îngemănate în sinteza sa 
antropogenetică arată mai mult ca oriunde, decît în 
alte -părţi ale sistemului, această realitate. Raţionali¬ 
tatea şi gîndirea ştiinţifică, unele elemente dialec¬ 
tice, primesc o mai mare pondere faţă de celălalt ta¬ 
ler al balanţei unde operează imaginaţia creatoare 
şi gîndirea poetică, apropiindu-se de acel echilibru şi 
de acea unitate a conştiinţei în plenitudinea ei func¬ 
ţională. Antropologia filosofică a lui Blaga, fie pri¬ 
vită în general, fie cu privire la caracterul special al 
naşterii şi evoluţiei omului în cosmos, rămîne o în¬ 
cercare ce invită în primul rînd la un dialog con¬ 
structiv cu antropologii şi gînditorii, în perspectiva 
atîtor noi descoperiri şi noi idei ce au intervenit de 
la data cînd Blaga emitea ipotezele lui îndrăzneţe şi 
şi-a sistematizat teoretizările. 


ION MAXIM 



NOTA asupra ediţiei 


Ediţia de faţă îşi propune să facă cunoscut cititorilor felul 
în care Lucian Blaga şi-a continuat proiectata Trilogie cosmologică. 
In cele două planuri ale sistemului publicate în 1940, respectiv 
1942, titlul acestei lucrări nu figura, fiind la acea dată doar un 
„proiect". Abia în 1947 — deşi materialul era adunat mai de¬ 
mult, după cum rezultă dintr-o trimitere — datorită şi nevoilor 
sistemului, dar şi a obligaţiilor didactice, gînditorul începe redac¬ 
tarea textului pe care l-am audiat în prezenta formă, deoarece 
Blaga îşi citea întotdeauna lecţiile. Menţionăm că majoritatea 
cărţilor sale, ce alcătuiesc Trilogiile, au fost iniţial cursuri ţinute 
studenţilor de către titularul catedrei de Filosofia culturii. Re¬ 
producem deci în întregime textul acestui curs ţinut de Lucian 
Blaga în anul universitar 1947/1948 la Facultatea de filosofie a 
Universităţii din Cluj şi litografiat în anul 1948, sub egida Uniunii 
Naţionale a Studenţilor din România — Centrul studenţesc Cluj. 
El a rămas aproape necunoscut şi cercetătorii, cu excepţia cîtorva, 
ce vorbesc în treacăt despre el, nici nu-1 menţionează. 

S-au corectat greşelile semnalate de autor în „errata“ textu¬ 
lui litografiat. Altele, de minimă importanţă, au fost îndreptate 
tacit. In transcrierea textului s-au aplicat normele ortografice în 
vigoare, păstrîndu-se doar cîteva particularităţi, unele comune şi 
altor volume apărute în ultimul timp, altele ţinînd de specificul 
problemei dezbătute. Astfel, din prima categorie, filosofie, sunt 
etc., din a doua, plafonuri, în cazul „ipotezei-legeK pe care Blaga 
o propune, substantivele terminate în -une, termenul ingeniu, în 
accepţia folosită şi de Tudor Vianu în Postume. 


I. M. 



Cuvinte introductive. 

Lamarck şi ideea transformistă 


Intenţia cu care începem aceste consideraţiuni an¬ 
tropologice este de a îndruma luarea aminte a citito¬ 
rilor spre unele palpitante probleme, pe care oameni 
de ştiinţă şi filosofi din alte ţări le dezbat actualmente 
cu tot mai viu interes, şi care, cel puţin pentru pasiu¬ 
nile suscitate, ar merita să fie mai de aproape cunoscute 
şi la noi. Multe din aceste probleme sunt încă probleme 
deschise, echivalînd cu tot atîtea invitaţii la noi efor¬ 
turi lămuritoare. In discuţiile ce dorim a le împămînteni, 
vom interveni uneori cu soluţii inedite, fără de a pre¬ 
tinde însă că prin aceasta se ajunge la lichidarea lor. 
Se deschide aci un cîmp de cercetări peste care am 
dori să planeze un spirit liber de orice prezumţii dog¬ 
matice. 

Cadrul teoretic cel mai general, în care suntem 
hotărîţi să privim apariţia omului, ni-1 oferă doctrina 
transformistă. Situîndu-ne într-o asemenea perspectivă 
teoretică, se cuvine să atragem chiair de la început 
atenţia asupra conduitei de urmat. Adoptînd punctul de 
vedere transformist, înţelegem să o facem cît mai de¬ 
gajaţi de formele specifice în care a apărut această idee 
şi mai ales cît mai despărţiţi de ipotezele suplimentare 
nu totdeauna oportune, în tovărăşia cărora ideea şi-a 
afirmat de vreo două sute de ani încoace drepturile de 
postulat teoretic. Subliniem însă că fără de acceptarea 
acestui postulat teoretic nu se va putea face nici un 
pas înainte în problemele ce se pun în legătură cu 
fiinţa şi originea omului. 

Cea mai bună cale pentru o lămurire prealabilă a 
cadrului teoretic, în care înţelegem să ne situăm, este 
aceea de a arăta cum a apărut ideea transformistă. Cu 
acest prilej se va vedea cît de necesară devine distinc¬ 
ţia între o idee şi argument, între o idee şi forma ei 
istoric condiţionată, între o idee şi ipotezele accesorii 
susceptibile de a întări sau de a compromite ideea. 

Transformismul a fost susţinut mai î-ntîi în forma 
„evoluţionismului" (prin etape lente), iar apoi şi sub 
forma „mutaţionismului". Termenul de „evoluţie" apare 
întîia oară la Nicolaus Cusanus, marele gînditor me¬ 
dieval, care, deşi îngrădit încă de toate părţile de o 
viziune teologică, a devansat atîtea idei ştiinţifice mo¬ 
derne. Termenul de „evoluţie" are la Cusanus sensul 
„desfăşurării" prin care un lucru se explicitează, sau 
înţeles de „realizare" a unor posibilităţi latente şi ine¬ 
rente fiinţei în general. Astfel, potrivit aprecierii lui 
Cusanus, „linia" ar fi evoluţia „punctului", iar „lumea" 
nici mai mult nici mai puţin decît evoluţia unui Dumne¬ 
zeu sau un Dtimnezeu explicita! Semnificaţia ce se 
acordă aici termenului de „evoluţie" închide încă unele 
reziduuri de filosof ie antică. Mai tîrziu, în filosof ia lui 
Leibnitz, acelaşi termen, ezitînd încă în acelaşi fel între 
o accepţie antică şi una modernă, apare frecvent uti¬ 
lizat, şi înseamnă mai ales realizarea posibilităţilor 
latente depozitate ab initio în fiinţa monadelor, care 
alcătuiesc lumea. 

Intr-un sens mai apropiat de acela ce i se conferă 
astăzi, ideea de evoluţie este susţinută de-a lungul 
veacului al XVIII-lea, sporadic, în note şi consideraţii 
întâmplătoare de către diverşi naturalişti şi filosofi. Na¬ 
turalistul Maillet (1735) atribuia vieţii organice o mo- 
dificabilitate plastică, datorită căreia ea ar putea lua 
orice formă, adaptîndu-se la condiţiile externe. Ideea 
avea să-şi găsească promovarea mai ales în regnul 
vegetal, prin consideraţiile de ştiinţă naturală ale lui 
Buffon. Transformismul este apoi, cel puţin principial, 
întrezărit ca o modalitate a existenţei, de către un Kant. 
Herder aplică ideea asupra istoriei omenirii, iar Goethe 
o susţine, cu hotărîre, cu toate că numai în anumite 
limite, pe plan biologic. Erasm Darwin, bunicul lui 
Charles, schiţează în linii miari o concepţie evoluţionistă 
în lucrarea sa „Zoonomia'', apărută în 1794. Ideea 

transformistă a fost dezvoltată însă pentru întîia oară 
în „teorie" de către Lamarck, în 1801, şi amplificată de 
acelaşi în „Filosofia zoologică", apărută în 1809. Charles 
Darwin aminteşte în ediţia definitivă a celebrei sale 
opere „Originea speciilor" treizeci şi patru de precursori, 
care toţi enunţaseră transformismul. 

Asupra contribuţiei lui Lamarck la elaborarea con¬ 
cepţiei evoluţioniste urmează să ne înţelegem, dat fiind 
că meritele sale sunt încă aprig controversate printre 
specialişti. In chip curent acest autor trece drept înte¬ 
meietor al evoluţionismului, dar sub raport „ştiinţific" 
naturalistul ‘francez rămîne o apariţie destul de proble¬ 
matică. Nu e tocmai mult de cînd un biograf 1 al său, 
care s-a nimerit să fie şi un excelent om de ştiinţă, a 
căutat să pună în lumină, cu ample referinţe la texte, 
procedeele fanteziste şi ipotezele adeseori grăbite ale 
teoreticianului Lamarck. Opera de natură ştiinţifică a 
iui Lamarck, excepţional de bogată dealtfel, a fost 
repede dată uitării, fără de a fi fost vreodată de fapt 
populară, iar astăzi sunt puţin aceia care o mai studiază 
de-a dreptul la izvoare. Naturalistul francez a abordat 
în cercetările sale laborioase diverse sectoare ale na¬ 
turii, ocupîndu-se cu chimia, cu botanica, cu zoologia, 
cu meteorologia. Trăind îndelung, Lamarck a putut să 
adune un vast material de observaţie, nu lipsit de va¬ 
loare. Pe plan teoretic, Lamarck s-a dedat însă adese¬ 
ori unor improvizaţii cu totul derutante. Prin gîndirea 
sa teoretică Lamarck trădează o conformaţie ce-1 
aşează în imediata apropiere a romanticilor. Prin felul 
său de a „construi", el se aseamănă bunăoară cu 
Schelling, contemporanul său mai tînăr, care în a sa 
filosof ie a naturii, a oferit alături de unele intuiţii 
profunde şi atîtea mostre de ipoteze caduce. Nu putem 
trece cu vederea că, într-un timp cînd chimia modernă 
îşi punea temeiurile, Lamarck ţinea cu orice preţ să 
profeseze, în acelaşi domeniu, idei de provenienţă me¬ 
dievală sau chiar antică. Pe la 1820 Lamarck se mai 
încăpăţîna întru apărarea unei concepţii chimice, oare 
nu admitea decît acele elemente ale naturii pe care 
le cunoştea antichitatea, adică apa, aerul, pămîntul, 
focul şi mai vîrtos focul. Lamarck lua o atitudine ostilă 

1 Tschulok S., Lamarck, ed. Niehans, Zurich, 1937. 

faţă de noile idei ale chimiei modeme, numită pe 
vremea aceea „pneumatică", şi care vorbea despre oxi¬ 
gen, nitrogen, hidrogen etc. Oxigenul şi nitrogenul 
erau, după părerea lui Lamarck, nici mai mult nici mai 
puţin, decît nişte născociri bolnăvicioase ale fanteziei 
pneumatice. Naturalistul francez se îndoia de existenţa 
oxigenului şi se îndîrjea să creadă în fel şi fel de „fluide", 
ca tot atîtea moduri ale Focului, atribuind acestora un 
rol covîrşitor în producerea fenomenelor vieţii şi ale 
naturii în general. Lamarck era fără îndoială dotat cu 
o foarte vie inteligenţă constructivă, cu o inteligenţă 
ce se declanşa însă prea repede, oarecum la cel dintîi 
contact cu materialul de observaţie. Lamarck teoreti¬ 
zează cu pasiune pe baze de observaţie insuficiente. 
Observaţia incompletă era însă pentru modul său de a 
„teoretiza" o condiţie optimă, după cum foarte just 
remarcă biograful la care ne referim. Ca să dăm un exem¬ 
plu, amintim că Lamarck, pornind de la o observaţie justă 
dar incompletă, cum ar fi aceea că zahărul, uleiurile, 
amidonul, răşinile se produc în natură numai în cor¬ 
pul plantelor, se încumetă să facă saltul la o afirmaţie 
teoretică, pe cît de generală pe atît de gratuită, potrivit 
căreia orice combinaţie chimică ar putea să se efectu¬ 
eze numai în corpurile vii. Numai fiinţele vii ar avea, 
după părerea lui Lamarck, facultatea de a constrînge 
„elementele" naturii la combinaţiuni, cane, în fond, nu 
convin niciodată acestor elemente. Cînd fiinţele vii mor, 
elementele naturii vor căuta să scape din starea de 
constrîngere în care le-a adus „viaţa". Era aceasta o 
idee nu lipsită de ingeniozitate, dar care odată formu¬ 
lată ca atare ar fi trebuit să fie supusă numaidecît unui 
control empiric. Dar Lamarck, sedus de ingeniozitatea 
ideii sale, nu procedează la verificarea prin experienţă 
a ei, ci născoceşte mai departe, menţinîndu-se pe acelaşi 
drum, pentru ca la adăpostul unei logici constructive, 
scutită de orice control, să ajungă în cele din urmă la 
concluzia că toate mineralele şi metalele, ce se găsesc 
în natură, n-ar fi decît produse de eliminare şi descom¬ 
punere ale unor fiinţe organice. Cu asemenea „teorii", 
prezentate îndrăzneţ şi cu dezinvoltură dogmatică, 
ajungem fireşte în vecinătatea acelui gen de teorii 
de care s-au făcut culpabili naturaliştii romantici germani 
din aceeaşi epocă. 

în opinia publică Lamarck trece în general drept 
un mare revoluţionar în domeniul ştiinţei, şi aceasta 
fiindcă el se numără printre cei mai vajnici precursori 
ai evoluţionismului. Pentru unele idei ale sale, Lamarck 
poate să fie socotit fără îndoială ca un revoluţionar, dar 
incredibil de învechit era el, în acelaşi timp, prin atîtea 
alte idei, chiar în comparaţie cu oamenii de ştiinţă ai 
epocii. A apăra „elementele" presocraticilor aproape 
cincizeci de ani după descoperirea oxigenului, consti¬ 
tuie o culpă pentru oare anevoie se vor găsi circum¬ 
stanţe atenuante. în opera sa „Originea speciilor" 
Ch. Darwin se exprimă elogios despre Lamarck, dar 
într-o scrisoare adresată marelui geolog Lyell (1863) 
acelaşi Darwin scria următoarele : „Adesea vd referiţi 
la părerile mele ca la o modificare a teoriei lui Lamarck 
cu privire la evoluţie şi progres. Dacă aceasta este 
părerea dumneavoastră, nu ar mai fi nimic de spus, dar 
mie nu mi se pare a fi cazul. Plato, Bulion, bunicul 
meu înainte de Lamarck, şi alţii, au exprimat lămurit 
opinia că dacă speciile nu au fost create una cîte una, 
mtunci ele trebuie să descindă din alte specii şi eu din 
parte-mi nu văd între opera „Originea speciilor " şi 
Lamarck nici o altă notă comună. Eu cred că acest fel 
de a prezenta cazul este stricăcios, deoarece ... îmi 
aduce ideile în legătură cu o carte, pe care după două 
citiri atente o socot lamentabilă şi din care nu am pro¬ 
fitat nimic. Mi-aduc foarte bine aminte de surpriza 
mea ", 

Severitatea verdictului rostit de Darwin este de 
înţeles, cînd cunoşti ideile pe care Lamarck le mai 
susţinea şi în „Filosofia zoologică", cu privire la rolul 
fluidelor (moduri ale Focului) în procesele de transfor¬ 
mare ale vieţii. Dar în ciuda acestei osînde va trebui 
să-i facem dreptate şi lui Lamarck, dacă nu pentru alt¬ 
ceva, cel puţin pentru ideea transformistă în general. 
Evident, ideaa evoluţionistă apărea lia Lamarck ea o 
afirmaţie aproape gratuită, nefiind sprijinită nici cu 
argumente prea ştiinţifice şi nici de un material sufi¬ 
cient prelucrat. Ideea evoluţionistă, dacă i-ar fi fost 
dat să se reazeme numai pe argumentaţia şi materialul 
oferit de Lamarck, ar fi demult compromisă. Cu toate 
acestea, meritul excepţional al lui Lamarck în dezvol¬ 
tarea concepţiilor despre viaţă, nu poate fi contestat. 



30 


Lucian Blaga 


Şi iată de ce nu. Avem impresia că ideea evoluţionistă, 
cu posibilităţile de anticipare inerente ei, nu putea să 
prindă contururi decît în mintea unui om de confor¬ 
maţie romantică. Oricît de ciudată ar părea afirmaţia 
noastră, materialul sumar şi observaţiile reduse în felul 
lor, constituiau o condiţie fără de care anevoie s-ar fi 
putut ajunge în acea fază de dezvoltare a ştiinţei la 
concepţia evoluţionistă. Numai în spirit romantic, încă 
neîngreuiat de balastul empiriei, se putea născoci o 
asemenea perspectivă nouă, care dezlănţuia atîtea posi¬ 
bilităţi de clarificare a materialului de observaţie adunat 
pînă atunci şi mai ales a materialului ce avea să fie strâns 
de atunci încoace. Un Darwin, cap neasemuit mai ştiin¬ 
ţific, foarte controlat, inductiv, aproape posedat de 
demonia observaţiei, n-ar fi ajuns poate că niciodată 
să formuleze el singur o idee în aşa mare măsură des¬ 
chizătoare de orizonturi, cum este aceea a transformis- 
mului. Norocul lui Darwin a fost de a fi moştenit ideea 
de la predecesori eminamente constructivi şi de a o 
fi luat în primire, căutînd să o fundamenteze empiric. 
Insuficienţele şi „iresponsabilitatea" ştiinţifică ale lui 
Lamarck ţin, ca un revers, chiar de spontaneitatea sa 
ideativă. O atare carenţă nu trebuie condamnată pur 
şi simplu, căci datorită în parte tocmai ei se creau con¬ 
diţiile prielnice pentru ca doctrina transformistă să poată 
fi concepută şi rostită. Un material de observaţie iniţial 
mai vast şi de mai mare diversitate interioară, ar fi 
sporit dificultăţile teoretizării şi ar fi închis probabil 
calea, zădărnicind viziunea de ansamblu. Ideea transfor¬ 
mistă era prin urmare în structura ei, o uriaşă antici¬ 
paţie ce nu putea să prindă înfăţişare decît într-o minte 
care, prin chiar orientarea şi deprinderile ei, era capabilă 
de mari descoperiri, dar şi de mari rătăciri. 

în consideraţiunile noastre bio-antropologice ne 
vom menţine în cadrul general al ideii transformiste, 
pe care o socotim departe de a-şi fi istovit posibilităţile 
de cuprindere în raport cu faptele de empirie. Natural 
că ideea transformistă nu o vom confunda cu accesoriile 
ei teoretice foarte diverse, care fac ca părerile despre 
devenirea formelor vieţii să fie, trecând de la Lamarck 
la Darwin, de la Bergson la Dacgue, de la Spencer la De 
Vries sau de la Vialleten la Marcel Prenant, mereu 
al lele. 

Ceea ce acceptăm din teoria transformistă a lui La¬ 
marck nu este însă numai ideea transformistă, ca o formă 
de gîndire ce-şi dovedeşte la fiecare pas fertilitatea. Se 
găsesc în teoria sa destule elemente, care, cu condiţia 
unor ajustări impuse de cercetări mai noi, sunt suscep¬ 
tibile de o valorificare efectivă în cadrul teoretic, în care 
se aşează de la sine investigaţiile ce le avem în vedere. 
Astfel lui Lamarck îi revine meritul de a fi indicat şi 
unii factori sau condiţii ale transformării fiinţelor vii. 
Circulă şi în această privinţă unele opinii eronate des¬ 
pre ideile lui Lamarck. Cînd se vorbeşte despre teoria 
lui Lamarck se 'accentuează cu precădere factorul pe oare 
naturalistul însuşi în „Filosofia zoologică" îl socotea se¬ 
cundar : influenţa ce ar avea-o mediul şi schimbarea 
condiţiilor de trai asupra organismelor, rolul funcţiei, al 
exerciţiului sau al scoaterii din funcţie, pentru crearea, 
întărirea sau dispariţia unui organ. Se cuvine să resta¬ 
bilim faţa adevărată a opiniilor lui Lamarck. Mai presus 
de momentul numit „influenţa mediului", mai presus de 
momentul „funcţie", cărora le atribuia atîta importanţă 
pentru transformarea vieţii, Lamarck mai admitea şi un 
alt factor al evoluţiei asupra căruia popularizatorii idei¬ 
lor sale nu s-au oprit îndeajuns. Acest factor ar fi o 
anume tendinţă spre perfecţionare proprie vieţii. E drept 
că Lamarck însuşi se extinde în consideraţiile sale aşa 
de mult asupra influenţei mediului şi asupra rolului ce 
ar reveni funcţiei pentru promovarea organelor, încît 
cititorul rămîne în cele din urmă cu impresia că acestea 
ar constitui, după opinia naturalistului, factorul principal 
al evoluţiei. Iar prin „lamarckism" se înţelege în cercu¬ 
rile naturaliştilor îndeosebi acest aspect al teoriei. To¬ 
tuşi Lamarck susţinea în termeni care nu îngăduie nici 
o îndoială cît priveşte sensul ce-1 atribuia evoluţiei, că 
factorul principal ar fi tendinţa spre perfecţionare ine¬ 
rentă vieţii. E adevărat că ceea ce Lamarck enunţă cu 
privire la tendinţa spre perfecţionare rămîne foarte ne¬ 
clar, ideea nedepăşind faza unei nebuloase. Gîndirea lui 
Lamarck, în acest punct ca în atîtea altele, nu e lipsită 
de echivocuri, ceea ce se răsfrînge şi asupra exemplifică¬ 
rilor prin care el încearcă a-şi lămuri intenţiile. Astfel 
Lamarck citează unul şi acelaşi exemplu, cînd pentru a 
evidenţia influenţa mediului, cînd pentru a ilustra ten¬ 
dinţa vieţii de a-şi alcătui organizaţii tot mai desă- 

vîrşite. Sunt aceste echivocuri simptome ale unei gîmdiri 
imprecise sau ale unei zone de cercetare dificilă în sine ? 

Lamarck a fost, precum rezultă din lucrările sule, în 
permanenţă preocupat, ca şi alţi naturalişti ai epocii, de 
ideea unei scări ierarhice a vieţuitoarelor, scară ale cărei 
trepte ar fi date de organizaţiile diferite de o tot mai 
mare desăvîrşire ale fiinţelor vii. Din nefericire, în lucră¬ 
rile lui Lamarck nu găsim indicaţii utilizabile, cu atît 
mai puţin criterii ce ar putea să ne oblige cîtuşi de puţin, 
cu privire la ceea ce ar putea să însemne termenul „per¬ 
fecţiune". Chestiunea tendinţei spre perfecţionare atri¬ 
buită vieţii rămîne la Lamarck viciată de consideraţiuni 
de provenienţă evident teologică. Un lucru apare totuşi 
■clar din textele naturalistului. Spre deosebire de alţi cer¬ 
cetători, Lamarck încearcă să explice scara pretinselor 
perfecţiuni pe calea unei filiaţii evolutive. Lamarck ima¬ 
ginează situaţia biologică în chipul următor : viaţa evo¬ 
luează datorită unui factor intrinsec spre organizări de 
sisteme treptat mai desăvîrşite, dar în această ascensiune 
ea este necurmat stingherită de influenţa mediului, care 
■duce la diverse abateri de la planul naturii. Nu e greu 
de întrezărit că Lamarck modifică, prin această teorie, în 
chip foarte original şi fără a-şi da seama de acest lucru, 
vechea teorie aristotelică despre entelehie, în sensul că 
entelehia nu mai e pusă să lucreze în organismul indi¬ 
vidual, izolat ca atare, ci de-a lungul evoluţiei vieţii, de 
la o treaptă a scării ierarhice la alia mai „perfectă". Şi 
întocmai cum Aristotel vorbea despre anume abateri ale 
organismului individual de la planul entelehial, atri¬ 
buind aceste imperfecţiuni unei rezistenţe pe care ma¬ 
teria o opune entelehiei ce aispiră să se realizeze în ea, 
tot aşa Lamarck vorbeşte despre continue abateri ale 
formelor vii de-a lungul evoluţiei speciilor de la planul 
de perfecţiune urmărit din partea naturii. Lamarck atri¬ 
buie aceste devieri influenţei mediului asupra vieţii 
organice. 

Această punere în paralelă, La care ne-am hotărît, 
a teoriei lui Lamarck cu aceea a lui Aristotel, înles¬ 
neşte credem, foarte mult, înţelegerea gîndului destul de 
neclar exprimat, al naturalistului francez, dacă într- 
adevăr acesta i-a fost gîndul. Organismelor le revine, în 
lumina teoriei lui Lamarck, două feluri de particulari¬ 
tăţi : unele care s-ar datora tendinţei spre perfecţionare, 

şi altele care rezultă din influenta mediului. Să facem 
abstracţie de teoria lui Lamarck şi să ne oprim un mo¬ 
ment asupra distincţiei pe oare el o face între cele două 
feluri de particularităţi, atribuite în general vieţuitoare¬ 
lor, şi să ne întrebăm dacă nu cumva distincţia în ches¬ 
tiune are unele temeiuri empirice. Impresia noastră este 
că într-adevăr avem de-a face aici cu întîia schiţare a 
unei distincţii, destul de curentă actualmente în bio¬ 
logie. Ne referim la distincţia pe care o seamă de na- 
turalişti o fac între particularităţile de organizare ale 
vieţii şi particularităţile de adaptare ale acesteia. Iată 
o împrejurare mai mult care ne invită să apreciem mai 
favorabil activitatea ştiinţifică a lui Lamarck. Că La¬ 
marck e încă foarte nesigur atunci cînd exemplifică cele 
două feluri de particularităţi, este foa'rte adevărat. I s-au 
făcut naturalistului din această pricină destule repro¬ 
şuri, dar nu totdeauna deplin justificate. Din parte-ne 
susţinem că dificultatea rezidă în modul însuşi al parti¬ 
cularităţilor în discuţie. Căci niciodată cele două genuri 
de însuşiri nu par a se găsi în natură în stare pură. Or¬ 
ganismele manifestă numai particularităţi în care orga¬ 
nizarea şi adaptarea interferează în diverse proporţii. 
Nu există organizare fără adaptare, şi nici adaptare fără 
de substratul acelei organizări. Ceea ce nu înseamnă că 
teoretic şi analitic distincţia în chestiune nu ar fi cu 
putinţă. Echivocurile şi impreciziile cărora Lamarck li se 
dedă, încorcînd întîia oară operaţia, se explică în bună 
parte pi intr-o stare faptică în natură şi numai în al doi¬ 
lea rînd prin insuficienţa analitică a cercetătorului. 

Despre tendinţa de „perfecţionare" atribuită din 
partea lui Lamarck vieţii în ansamblul şi de-a lungul 
evoluţiei ei, aflăm puţine lucruri din lucrările sale. Ceea 
ce nu e de mirat, dacă ţineam seama de zona metafizică 
în care este plasată această tendinţă. Cu atît mai multe 
ne împărtăşeşte însă Lamarck cu privire la acest de al 
doilea factor care, după părerea sa, ar modifica la fie¬ 
care pas organismele. Cum îşi închipuie Lamarck influenţa 
mediului asupra fiinţelor vii, sau cum imaginează el pe 
cel de al doilea factor care, deşi secundar, după chiar 
aprecierea sa, ocupă în cele din urmă în lucrările sale 
totuşi locul cel dintîi şi cel mai subliniat ? 

Anume schimbări ce intervin în condiţiile externe 
de viaţă ale fiinţelor, trezesc în aceste fiinţe necesităţi 

în consecinţă. Aceste necesităţi conduc la schimbări 
funcţionale ale organismului, iar modificările funcţio¬ 
nale, în plus sau minus, prilejuiesc crearea, promovarea 
sau dispariţia organelor. Cit priveşte factorii secreţi, care 
fac ca o funcţie întărită să ducă la o creştere a organis¬ 
mului, Lamarck recurge la ipoteza „fluidelor", ce ar di¬ 
rija plasticitatea organismelor. într-o lucrare anterioară 
„Filosofiei zoologice", în care se enunţă totuşi clar teza 
evoluţionistă, Lamarck interpretează în sens transformist 
raportul multiplu dintre funcţie, organ şi mediu, şi anume 
în chipul următor : „Pasărea, pe care nevoia o îndrumă 
pe apă ca să-şi caute hrană, îşi destinde degetele de la 
picioare cînd vrea să bată apa ca să înoate. Pielea ce 
leagă degetele la rădăcină, dobîndeşte, datorită acestei 
necurmat repetate răsfirări a degetelor, obişnuinţa de a 
se întinde. Aşa s-au produs cu timpul membranele late, 
caire actualmente leagă degetele raţelor şi gîştelor etc. 
Aceleaşi eforturi de a înota, adică de a împinge apa pen¬ 
tru a înainta, şi de a se mişca, au lăţit şi pieile ce se 
găsesc între degetele broaştelor, a ţestoaselor de mare, 
a vidrei, a castorului“ 

Şi mai departe : „Pasărea, pe care dimpotrivă, modul 
de trai o obişnuieşte să se aşeze pe copaci şi care des¬ 
cinde de la indivizi, care toţi au cîştigat această obiş¬ 
nuinţă, posedă în chip necesar la picior degete mai lungi 
şi altfel alcătuite decît animalele de apă despre care am 
vorbit adineaori: ghiarele s-au lungit cu timpul, s-au 
ascuţit şi s-au strîmbat, ca să cuprindă crengile pe care 
animalul se odihneşte adesea .“ ; „De asemenea se înţe¬ 
lege cum pasărea de ţărm care nu înoată bucuros, dar 
care trebuie să se apropie de apă pentru a-şi găsi aci 
pradă, e constrînsă să stea necurmat în noroi. Această 
pasăre, care vrea să evite ca trupul ei să se cufunde în 
apă, face toate eforturile ca să-şi întindă, să-şi prelun¬ 
gească picioarele". 

Eforturile acestea ale animalelor ar fi încununate de 
succes datorită „fluidelor" misterioase, care după păre¬ 
rea lui Lamarck le-ar modela de dinlăuntru. Am citat 
într-adins unele texte ale naturalismului francez ca să ne 
putem face o idee cît mai adecvată cu privire la modul 
cum el punea şi rezolva problema transformismului. De 
la Lamarck încoace a trecut o bucată de vreme şi ex¬ 
perienţa biologică s-a îmbogăţit enorm. Teoria a de- 

venit şi ea mai suplă şi mai complexă, încît astăzi textele 
acestea au pentru auzul nostru un aer destul de ar¬ 
haic. S-ar zice uneori că ne găsim în faţa unor texte 
presocratice, în care fantezia e tot atît de prezentă ca 
în mituri. 

Lamarck se mişca încă foarte nesigur prin desişu¬ 
rile transformismului, şi aceasta se vede prea bine din 
unele păreri ale sale cu privire la originea păsărilor şi 
mamiferelor. Păsările ar descinde, după opinia sa, din 
broaşte ţestoase, iar mamiferele „amfibice" (sici), care 
ar fi cele mai originare, precum foca şi leul de mare, ar 
deriva din crocodili. îşi dă seama oricine cît de lesne 
s-ar fi putut compromite, printr-o asemenea aplicare în 
concret, concepţia transformistă 1 Că foarte multe din 
observaţiile şi argumentele pe care Lamarck a întemeiat 
concepţia transformistă sunt eronate sau şubrede, se 
înţelege astăzi de la sine, dar aceasta nu dovedeşte încă 
nimic împotriva concepţiei ca atare. Cercetări ulterioare 
au îmbogăţit enorm observaţiile şi au corectat hotărîtor 
argumentele, încît ideea şi-a cucerit deplina legitimitate. 



Darwin si selecţia naturală 

• * 


In operaţia preliminară de stabilire a cadrului teo¬ 
retic în care ne vom desfăşura coinsideraţiunile bio- 
antropologice, vom ţine seamă şi de alte cîteva idei în 
afară de ideea transformismului, despre care am vorbit 
pînă aci. Una dintre aceste idei, de care s-a făcut caz 
îndeosebi în partea a doua a secolului trecut, este aceea 
a „selecţiei naturale". Naturalistul şi gînditorul care a 
făcut amplu uz de acest factor, atribuindu-i putere de 
principiu, pe care întemeia chiar originea speciilor, este 
Charles Darwin. Nici această idee nu era însă tocmai 
nouă în momentul cînd s-a procedat ta developarea ei 
„teoretică". Nu mai departe decît Darwin însuşi amin¬ 
teşte un şir de precursori care au bănuit sau au enunţat 
în termeni clari acest aspect. Astfel, potrivit interpre¬ 
tării date de Darwin unui text aristotelic, şi anume unui 
pasaj din Physical auscultationes (lib. II, cap. VIII, 
paragr. 2), cel dintîi autor la care s-ar găsi, cel puţin 
în germene, ideea selecţiei naturale, ar fi filosoful grec. 
Aristotel vorbeşte anume, în paragraful indicat, despre 
întreguri compuse din părţi, ce par a fi făcute în vederea 
unui scop, cîtă vreme raportul real dintre aceste părţi 
poate fi şi numai accidentai]. E vorba aci, cu alte cu¬ 
vinte, despre anume finalisme în natură, ce ar lua fiinţă 
datorită întîmplării. Dar Aristotel, trebuie s-o spunem 
aceasta, nu devine un precursor al lui Darwin decît 
printr-un exces de zel pe care acesta îl pune în inter¬ 
pretarea sa, căci ideea aristotelică nu are la filosoful 
grec decît o importanţă marginală, rămînînd fără de 
consecinţe pentru biologia sa. Ba mai mult, ţinîndu-se 

seamă de biologia entelehială a lui Aristotel, trebuie să 
notăm că ideea în chestiune contrazice toată orientarea 
principial „finalistă" a filosofului. Totuşi ideea selecţiei 
naturale apare realmente în antichitate, dar la un filosof 
anterior lui Aristotel, şi de la care stagiritul a împru¬ 
mutat fără .îndoială ideea pentru o speculaţie ce nu-şi 
prea avea locul în sistemul său. Am numit pe Empe- 
doole. Acesta susţinea că natura produce la întîmplare 
tot felul de „organe", care încearcă să trăiască în se¬ 
paraţie : ochi, nasuri, inimi, stomacuri etc. în izolare, 
aceste organe nu rezistă însă condiţiilor naturale. Orga¬ 
nele izbutesc să se conserve, numai cîndi se combină 
întîmplător sub modul organismelor complexe. Natura 
ar efectua deci o selecţie între produsele sale, păstrînd 
pe cele ce sunt în stare să facă fată condiţiilor externe 
şi exterminînd pe cele inapte. Darwin nu aminteşte pe 
Empedocle printre predecesori, cu toate că acesta ni 
se pare singurul gînditor al antichităţii care susţinea 
într-o formă, naivă ce-i drept, dar destul de bine legată 
în articulaţiile ei logice, ideea selecţiei naturale. în 
orice caz ideea apare înainte de Darwin, şi uneori chiar 
sub numele de „selecţie naturală". Astfel la doctorul 
W. C. Wells, în 1813. Protagonist al ideii devine însă 
Ch. Darwin. Lui îi revine neştirbit meritul valorificării 
şi amplificării ştiinţifice a ideii. S-a ajuns în timpurile 
moderne la ideea selecţiei naturale nu pe cale specu¬ 
lativă ca în antichitate, ci pe cale empirică şi analogică, 
pornindu-se de la observaţiile în legătură cu selecţia 
artificială. Selecţia artificială este cunoscută ca o me¬ 
todă de care fac uz cultivatorii de vegetale şi crescă¬ 
torii de animale în cadiru domestic. Cultivatorii şi 
crescătorii ştiu, pe temei de experienţă, de acum multi¬ 
milenară, cum se obţin noi rase prin cumul de variaţiuni 
condiţionat de selectarea după criterii precise a indi¬ 
vizilor destinaţi reproducerii. Evident, selecţia artifi¬ 
cială se face potrivit unui interes special al cultivatorilor 
şi crescătorilor care urmăresc o potenţare crescîndă a 
unor anume particularităţi cu care sunt înzestrate, fie în 
general, fie în chip accidental, vegetalele şi animalele. 
Folosul este, în cazul selecţiei artificiale, de obicei al 
omului, iar nu al raselor ce rezultă din aplicarea pro¬ 
cedeului. Prin selecţia artificială a indivizilor meniţi 
înmulţirii, se ajunge la variante cu particularităţi tot 

mai accentuate pe anume linii. Astfel se obţin vite cu 
coarne tot mai lungi, vaci care dau tot mai mult lapte, 
porci cu tot mai pronunţată predispoziţie la îngrăşare, 
cocoşi cu oozi tot mai impozante, porumbei cu guşi tot 
mai balonate, spice de grîu cu tot mai multe şi mai mari 
boabe, trandafiri tot mai Învoiţi. Darwin va încerca să 
arate că natura ar lucra potrivit unui principiu analog, 
cu deosebirea că ea nu alege indivizii după criterii ce 
vizează foloase pentru om, ei după criterii ce au în 
vedere, dacă se poate vorbi astfel, exclusiv avantajul 
indivizilor ca atare, în lupta lor pentru existenţă în 
condiţiile ambiante fireşti. Să presupunem că un indi- 
vid-pasăre ia fiinţă, fiind întîmplător înzestrat cu o mai 
fermă rezistenţă la frig, datorită faptului că dezvoltă 
pene mai abundente. Individul se va dovedi mai bine 
echipat faţă de intemperiile iernii, ce decimează păsările. 
Individul va avea deci o mai mare şansă de a supra¬ 
vieţui şi, în consecinţă, de a se reproduce. Printre ur¬ 
maşii acestui individ se vor ivi iarăşi întîmplător exem¬ 
plare înzestrate sub acelaşi raport şi mai avantajos. 
Jocul se repetă. Aceşti indivizi vor înfrunta mai lesne 
vicisitudinile iernii, avînd astfel şansa de a se perpetua, 
în timp ce indivizii mai precar dotaţi vor cădea victime 
condiţiilor de existenţă. Pe drept cuvînt se poate afirma 
deci că natura efectuează o selecţie, acumulînd varia- 
ţiunile în anume direcţii, ceea ce va da ca rezultat va¬ 
riante şi rase prezentînd particularităţi mai utile lor 
însele, decîf erau acelea ale indivizilor originari. Ideea 
selecţiei naturale dezvoltată chiar şi numai în aceste 
cîteva articulaţii ale ei, prezintă un profil logic destul 
de închegat, căruia anevoie i te poţi sustrage, iar expe¬ 
rienţa poate înmulţi după plac argumentele ce pledează 
în favoarea ei. In toate aceste socoteli se va lua în con¬ 
siderare şi împrejurarea că, în lupta sa pentru existenţă, 
o fiinţă nu se afirmă numai în raport cu condiţiile fizice, 
ci şi în raport cu celelalte fiinţe. Exemplu : iepurele săl¬ 
batic, populînd regiuni de zăpadă, se face cu atît mai 
remarcat de mulţii săi duşmani, de la vulpe la om, cu 
cît culoarea sa se va abate mai insistent de la albul 
zăpezii. în aceeaşi măsură duşmanii decimează specia. 
Şanse de a scăpa nebăgaţi în seamă, şi prin urmare de 
a ajunge în faza reproducerii, au iepurii a căror culoare 
se apropie mai mult de a zăpezii. Exemplul! este eloc- 

vent şi nu poate fi respins. Natura efectuează deci o 
selecţie în sensul acumulării variaţiunilor pe linia unor 
particularităţi utile fiinţelor în lupta pentru existenţă. 

De la asemenea observaţii foarte simple în esenţă, 
dar angrenate în acelaşi timp în logica stringentă a unei 
idei, avea să purceadă Darwin cînd şi-a întemeiat pe 
principiul selecţiei naturale (completat prin acela al 
selecţiei sexuale) toată teoria despre descendenţa spe¬ 
ciilor. Să notăm că selecţia naturală, pentru a-şi da 
roadele de care este în stare, presupune, după chiar 
concepţia lui Darwin, durate geologice. Variaţiunile, pe 
care natura le acumulează, ar fi atît de mărunte, că nu 
ar conduce la noi specii decît în curs de sute de mii 
sau milioane de ani. 

Numaidecît după apariţia epocalei opere despre 
„Originea speciilor prin selecţia naturală" i s-au adus 
lui Darwin diverse obiecţii cît priveşte formularea prin¬ 
cipiului de bază. Una din obiecţiile ridicate este aceea 
că Darwin ar transpune pur şi simplu în planul naturii 
un procedeu ce implică existenţa unor intenţii şi a unor 
criterii conştiente, evident prezente în ceea ce se 
numeşte „selecţie artificială". De unde încheierea că 
principiul selecţiei naturale ar fi „neştiinţific". In noile 
ediţii ale operei sale, Darwin nu va pierde prilejul de 
a pune lucrurile la punct. Replica merită să fie relevată, 
deoarece constituie o mărturie cu privire la luciditatea 
metodologică a lui Darwin, căruia de multe ori i se 
reproşează tocmai sub acest raport un anume sim¬ 
plism dogmatic. Iată ce spune Darwin : „In senşul 
literal al cuvîntului, e neîndoios că termenul de selecţie 
naturală este eronat ; dar cine a criticat vreodată pe 
chimişti pentru motivul că ei se servesc de termenul 
afinitate electivă, vorbind despre diverse elemente ? Şi 
totuşi nu se poate spune, strict vorbind, că acidul alege 
baza cu care el se combină de preferinţă. S-a spus că eu 
aş vorbi despre selecţia naturală ca despre o putere ac¬ 
tivă sau divină; dar cine critică pe un autor atunci cînd 
vorbeşte despre atracţiune sau gravitaţie, ca regizînd 
mişcările planetelor ? Oricine ştie ce înseamnă, ce im¬ 
plică aceste expresii metaforice, necesare clarităţii dis¬ 
cuţiei. De asemenea e foarte greu să eviţi a personifica 
natura, dar prin natură eu înţeleg numai acţiunea corn- 



40 Lucian Blaga 

binată şi rezultatele complexe ale unui mare număr de 
legi naturale“ 

Darwin îşi da deci foarte bine seama că utiliza 
unele expresii metaforice, inevitabile în orice discuţie, 
şi îşi punea în perfectă lumină atitudinea autocritică, de 
care era în stare, cînd indica acest metaforism ca o 
uzanţă şi în chimie şi în fizică. Este evident că o critică 
ce s-ar face lui Darwin în acest punct, nu atinge fondul 
chestiunii, întrucît orice asemenea reproş vizează doar 
aspecte conceptuale şi teoretice, care din punct de 
vedere ştiinţific sunt neutre. 

Acesta nu a fost însă nici singurul, nici cel mai serios 
dintre asalturile pe care teoria selecţiei naturale a fost 
intermitent nevoită să le suporte. Alţi critici au 
încercat să se apropie realmente de fondul chestiunii. 
Astfel unii ridică cuvînt, că, după opinia lui Darwin, 
selecţia naturală ar produce însăşi variabilitatea vieţii, 
a speciilor, a raselor. O impresie netă că Darwin ar 
susţine acest lucru, se desprinde desigur din multe enun¬ 
ţuri ale sale şi chiar din titlul cărţii. Totuşi impresia 
devine falsă, dacă o confruntăm cu unele lămuriri date 
de Darwin însuşi pentru a alunga nedumeririle cu pu¬ 
tinţă. Marele naturalist recunoaşte, cel puţin atunci 
cînd se hotăreşte la formulări de precizie, că selecţia 
naturală nu atrage după sine vâri abilitatea, ci „ea im¬ 
plică conservarea variaţiunilor produse accidental, cînd 
sunt utile individului în condiţiile de existenţă în care 
este plasat“ 2 . 

E un fapt totuşi că Darwin nu a aprofundat înde¬ 
ajuns această latură a teoriei, lăsînd-o înconjurată de 
o seamă de afirmaţii, ce pair mai mult tatonări decît 
certitudini. Uneori Darwin pare a se lămuri singur în 
sensul că variabilitatea vieţii, a speciilor nu este un 
rezultat, cit mai curînd un implicat al principiului se¬ 
lecţiei naturale. Cînd pare a susţine contrariul, cel mai 
adesea e dat să ne reamintim că Darwin explică varia¬ 
bilitatea prin principiul selecţiei naturale numai în 
măsura în care prin selecţie se ajunge la un cumul de 
variaţiuni pe aceeaşi linie. Dealtminteri, odată, punînd 

* Ch. Darwin, L’orlgine des espices, edition definitive, Paris, Schlei- 
cher-Frferes, pag. 87. 

2 Ch. Darwin, op. cit., p. 86. 

chestiunea în sine a variabili tătii, Darwin afirma clar : 
„Ignoranţa noastră cit pliveşte legile varierii este adincă 
de tot. Noi nu putem nici măcar o singură dată dintr-o 
sută pretinde a indica cauzele unei variaţii oarecare" 
Privind lucrurile mai atenţi, descoperim că aceste 
tatonări în jurul principiului selecţiei naturale îşi gă¬ 
sesc explicaţia într-o anume prudenţă ştiinţifică de care 
Darwin s-a lăsat călăuzit în cercetările sale. El era un 
empirist în primul irînd şi manifesta oarecare sfială de 
a face afirmaţiuni teoretice în absolut. Dar ajunşi aci 
se cuvine poate să privim teoria selecţiei naturale în 
ansamblul ei şi în perspectiva ce ne-o îngăduie astăzi 
filosofia şi ştiinţa. 

De la început, şi considerată unilateral filosofie, 
teoria selecţiei naturale ne face impresia de a nu fi 
fost nici suficient de energic şi nici destul de consec¬ 
vent gîndită. Teoria suferă de unele impurităţi. Ce vrem 
să spunem cu aceasta ? Privită sub unghi filosofic, nu 
încape îndoială că teoria selecţiei naturale aducea în 
momentul apariţiei sale o mare noutate. Gu ajutorul ei 
se încerca întâia oară (în timpurile moderne) să se ex¬ 
plice finalitatea de facto a organismelor fără de a se 
recurge la un principiu finalist conştient, creator. Să 
precizăm. Finalitatea organismelor, adică structura şi 
conformaţia, pline de corelaţii şi de potriveli, prin care 
se asigură conservarea fiinţelor în condiţiile ambiante, 
este un fapt de observaţie curentă. Finalitatea relativă 1 2 
este un aspect al vieţii. Unii filosofi, în frunte cu Immanuel 
Kant, consideră finalitatea ca o categorie specifică, fără 
putere cognitivă deplină, pe fondul căreia viaţa, eu mani¬ 
festările ei, dobîndeşte totuşi o particulară transparenţă. 
In orice caz, aspectul a ispitit din totdeauna pe cerce- 

1 Idem, ibidem, p. 178. 

2 Termenul are aici semnificaţia unei finalităţi fără de scop, adică 
a unei potriviri de facto, în realizarea căreia nu intervine neapărat 
vreo .intenţie". Cînd vorbim despre finalitate de facto, nu trebuie 
s-o înţelegem ca finalitate inteligentă sau providenţială, ci ca 
un raport de relativă convenienţă între organism şi mediu. Această 
finalitate ca simplu raport de .adaptare" între organism şi mediu 
este o stare faptică în general admisă, indiferent de explicaţia 
ce i se dă. O asemenea finalitate de facto este admisă bunăoară 
şi din partea materialismului dialectic, cu condiţia să nu fie con¬ 
siderată ca produs al unei intenţii conştiente de natură divină 
creatoare (a se vedea „Anti-Dtihring" de Engels). 

tători şi gînditori, devenind adesea un. prilej şi un pre¬ 
text de explicaţii „metafizice". De obicei explicaţiile ce 
s-au întreprins în cursul veacurilor oît priveşte originea 
şi substratul finalităţii organismice se mişcă în sensul 
admiterii ipotetice a unui principiu creator-finalist: 
Dumnezeu, entelehia, principiul vital, suflet, ideea, ra¬ 
ţiunea creatoare. Darwin era în timpurile modeme întîiul 
care propunea o explicaţie a finalităţii de facto, proprie 
organismelor, în perspectivă non-linalistă, recurgînd la 
ideea selecţiei naturale. O eventuală reuşită indiscuta¬ 
bilă a unui atare punct de vedere ar fi fost de o imensă 
importantă filosofică. însă tocmai sub unghi filosofic 
Darwin e departe de a-şi fi gîndit suficient de consec¬ 
vent şi suficient de pur, ideea. Că viata produce prin 
sine însăşi variatiuni întîmplătoare, între care jocul ne¬ 
cesităţilor naturale, alege şi conservă pe cele utile indi¬ 
vidului, este desigur un gînd ce poate fi fertil aplicat. 
Dar, pentru ducerea pînă la capăt a ideii, trebuie să 
vedem care sunt, după calculul probabilităţilor, impli¬ 
catele unui asemenea presupus demers al naturii. Nu 
ni se pare suficient să afirmi că între mai multe varia¬ 
tiuni întîmplătoare, natura alege pe aceea care s-a 
nimerit să fie „finalistă". Căci, pentru ca într-o ordine 
şi pe un plan de întîmplări să apară o variaţie „fina¬ 
listă" sunt, privind lucrurile teoretic şi după cea mai 
simplă socoteală, necesare nenumărate variaţii întîmplă¬ 
toare non-finaliste. Procesele de transformare ale vieţii, 
care duc la atîtea noi şi noi variaţii, ar putea fără în¬ 
doială să ofere o şansă matematică şi pentru ivirea 
întîmplătoare a unui caz finalist ; o asemenea şansă 
rămîne însă condiţionată de supoziţia că viata ar fi 
oaipabiilă de o explozie infinită de variatiuni non-fina¬ 
liste, în toate direcţiile şi la fiecare pas. Acesta ni se 
pare a fi implicatul, cu care eo ipso calculăm atunci 
cînd luăm în serios ideea selecţiei naturale. Dar un 
atare corolar, pe care-1 degajăm pe cale pur speculativă 
din termenii teoriei, conţine conjecturi ce nu prea sunt 
confirmate de experienţa biologică. Vrem să spunem că 
nicăieri în natură nu observăm această scontată varia- 
bilitate explozivă, în infinit de multe direcţii şi la 
fiecare pas, a vieţii. Ni s-ar putea răspunde că expe¬ 
rienţa dă rezultate negative în acest punct, fiindcă va- 
riatiuniile în chestiune ar fi infinitesimale, deci insesi- 

z abile. O asemenea lămurire a situaţiei ar fi de 
acceptat, dacă nu ar duce la o nouă nedumerire. 
Să admitem totuşi, de dragul discuţiei, că variaţiunile 
ar fi intr-adevăr infinitesimale şi prin urmare insesizabile. 
In cazul acesta rămîne de neînţeles cum natura ar putea 
să „aleagă" între infinit de multe variaţiuni non-finaliste 
pe aceea care întîmplător este „finalistă", dat fiind 
— potrivit învoielii — că variaţiunea „finalistă" se de¬ 
osebeşte doar imperceptibil de toate celelalte. Ni se pare 
că pentru a se realiza în chip efectiv, selecţia naturală 
presupune oricum variaţiuni sensibile, căci numai acestea 
pot deveni prilej de alegere pentru eventualul lor folos. 
Ajunşi aci, se cere să gîndim lucrurile pînă la capăt. 
Dacă selecţia naturală presupne o producţie de varia¬ 
ţiuni, oricum accesibile unei eventuale observaţii, ne- 
putînd să devină eficientă în alte condiţii, şi dat fiind 
că trebuie să ţinem seamă şi de unele sugestii ale calcu¬ 
lului probabilităţilor precum am arătat mai sus, e clar 
că va trebui să admitem o variabilitate a vieţii nu numai 
sesizabilă în toate formele ei, ci şi de o prodigalitate 
infinită la fiecare pas. încă o dată însă: experienţa 
infirmă o asemenea ipoteză. Iată una din cele mai seri¬ 
oase rezerve ce se pot formula pe plan filosofic faţă de 
ideea selecţiei naturale, dacă o admitem ca principiu 
ce ar reglementa, sigur şi în chip absolut, transformările 
vieţii. In demersurile sale teoretice Darwin nu a fost însă 
condus de atare criterii filosofice. Şi, nefăcînd aceasta, 
el se va mişca printre compromisuri care, chiar prin 
natura lor sunt destinate să diminuieze pe de o parte 
valabilitatea principială a ideii sale şi să ducă la o abolire 
a exclusivităţii ei, pe de altă parte. Fapt e că Darwin 
nu s-a gîndit niciodată să calculeze cu o variabilitate 
explozivă, infinită, a vieţii. El calculează doar cu o varia¬ 
bilitate în general, pentru explicarea căreia el admite 
multe şi diverse cauze, pe care, după propria sa mărtu¬ 
risire, „le ignorăm". 

Pentru a semnala compromisurile la care Darwin se 
declara dispus, amintim că printre „cauzele" ce duc la 
transformarea speciilor, el acceptă şi unele dintre acelea 
pe care Lamarck a încercat odinioară să le pună în 
lumină. Darwin concede, bunăoară, că de multe ori uzul, 
exerciţiul organelor duce la variaţiuni sau că influenţa 
directă a condiţiilor fizice pot să dea de-a dreptul varia- 

ţinui flotante, dar uneori şi definitive. Naturalistul 
englez nu bănuia că prin acceptar ea unor atare variaţi - 
uni şi cauze „lamarckiene" se făcea apel în teoria vieţii 
la „reacţiuni" ce implică pînă la un punct un finalism, 
de un sens vag creator, ceea ce suspenda exclusivitatea 
nonfinalismului ca principiu explicativ al „finalităţilor 
de facto". 

Urmărindu-1 mai de aproape în felul cum prezintă 
fenomenele vieţii, se va remarca adeseori cum Darwin 
îşi mai submina intenţiile intrinseci ale teoriei sale, pe 
care o dorea bazată numai pe principiul nonfinalismului, 
şi prin alte motive pe care le asimila, fără a se gîndi 
totdeauna la consecinţe. Astfel, el admitea în general că 
natura conservă de-a lungul generaţiilor variaţiile acci¬ 
dentale care s-ar dovedi utile vieţuitoarelor. Acest pro¬ 
ces el îl credea cu putinţă în două feluri : mai întîi prin 
aceea că datorită variaţiei întîmplător achiziţionată, in¬ 
dividul se menţine mai uşor în viaţă ; şi al doilea, prin 
aceea că individul şi-ar transmite variaţia în chestiune 
şi urmaşilor săi'. E cazul însă să ne întrebăm dacă teza 
cu privire la o asemenea transmisibilitate nu este o 
presupunere prin uşiţa căreia în teoria vieţii pătrunde 
un reflex al acelui finalism creator, a cărui eludare se 
încerca prin intenţiile de ansamblu ale teoriei ? 

Tot printr-o derogare, de care nu-şi da seama, de 
la principiul nonfinalismului, pe care-1 pune la baza vieţii, 
Darwin mai atribuia şi alte daruri „eredităţii". După 
opinia biologului, o particularitate utilă deja consti¬ 
tuită, pe o oale sau alta, în alcătuirea unor vieţuitoare, 
poate fi aşadar transmisă şi urmaşilor ei. Dar nu numai 
atut. Naturalistul se arăta dispus să încuviinţeze că se 
poate transmite şi o „vâriabilitate" ca tendinţă, ce va 
duce la aceleaşi particularităţi pe diverse linii succeso¬ 
rale, fără ca particularităţile să fi avuit un aspect definit 
la strămoşii originari Oare cu această „tendinţă" de 
variere într-un anume sens pe linii de evoluţie diferite 
nu ajungem prea aproape de tendinţa „finalistă", cu care 
un Ed. von Hantmann şi alţi vitalişti încearcă să explice 
apariţia unor organe sau particularităţi asemănătoare pe 
linii evolutive foarte divergente ? Cu aceste întrebări 
ţinem să rostim doar unele nedumeriri cu privire la 


1 Ch. Darwin, op. cit., pag. 170. 

puritatea filosofică a teoriei darwinisite. Darwin, om 
de ştiinţă de o onestitate ireproşabilă, cunoştea evident 
o mulţime de fapte biologice, iar ca bun observator ce 
era, el se simţea obligat să ţină seama de experienţă 
chiar dincolo de elasticitatea firească a teoriei sale. 
Faptele îl constrîng la o serie de limitări a ideilor sale 
teoretice şi uneori chiar la alterarea acestora. 

Marx şi Engels şi-au manifestat satisfacţia deosebită 
faţă de doctrina evoluţionistă a lui Darwin, care anexa 
urnei perspective transformiste domeniul vast al vieţii, 
după ce în veacul .al XVIII-lea un Kant şi Laplace izbu¬ 
tiseră să impună această perspectivă în considerarea 
materiei cosmice ca substrat al evoluţiei corpurilor 
cereşti. Nu e mai puţin adevărat că printre cei dinţii 
care au semnalat unele neajunsuri şi chiar „greşeli gro¬ 
solane" ale teoriei darwiniene au fost Marx 1 şi Engels. 
In „Anti-Duhring" Engels se pronunţă răspicat : „Teoria 
evoluţiei este ea însăşi foarte tînără şi în consecinţă, nu 
încape îndoială, că cercetările ce vor urma, vor modifica 
apreciabil ideile actuale, inclusiv cele ce sunt strict 
darwiniste, asupra desfăşurării evoluţiei speciilor". 

Engels susţine în chip clar că Darwin a exngerat 
cînd a făcut din selecţia naturală resortul exclusiv al 
variaţiei speciilor. 

Nu putem încheia acest capitol fără de a aminti unele 
rezultate de o deosebită importanţă la oare ştiinţa bio¬ 
logică a ajuns mai recent cu privire la eficienţa posibilă 
a selecţiei în general. Rezultatele la care facem aluzie 
se datoresc îndeosebi cercetărilor biologului W. Johan- 
nsen 2 care a arătat, pe temei de largi experienţe, că 
ceea ce se poate obţine prin selecţie pentru ameliorarea 
nivelului unei populaţii vegetale şi animale este, practic, 
de o deosebită însemnătate, dar că eficienţa selecţiei nu 
este nici pe departe aceea ce în chip teoretic i-o încu¬ 
viinţa Darwin, deoarece pe această cale nu se ajunge 
niciodată la o modificare, la o deplasare a particulari- 

1 Marx se pronunţă îndeosebi împotriva aplicării ideilor cu privire 
la factorii „luptă pentru existenţă" şi „selecţie naturală", asupra 
istoriei societăţii umane, unde aceşti factori devin eficienţi cel 
mult în faza liberei concurenţe a burgheziei capitaliste, dar nici 
aci întocmai ca în natură. 

2 Johannsen W., Experimentele Gnmdlagen der Descendenzlehre 
(Allgemeine Biologie, in „Kultur der Gegenwart"). 

tăţilor ereditare, inerente unui tip constituţional (geno- 
tipului). S-a pus oare cu aceasta o limită utilizării ideii 
selecţiei naturale îtn problema transformismului ? Unii 
naturalişti opinează în acest sens. Noi credem că aci s-a 
deschis o nouă problemă. Oricum, din experienţele de 
felul acelora ale lui Johannsen, nu suntem dispuşi 
— vom sublinia aceasta — să conchidem asupra stabi¬ 
lităţii formelor constituţionale aile vieţii, precum unii 
naturalişti s-au grăbit să gîndească. Hotărîţi a privi viaţa 
în perspectivă transformisă, vom susţine că, dacă prin 
selecţie nu se poate obţine transformarea genotipurilor 
vitale, atunci, natural, o asemenea transformare se da- 
toreşte altor factori, oare urmează să fie puşi în lumină. 



Teoria mutaţiilor 


In secolul al XlX-lea s-a impus, prin operele lui 
Darwin şi Spencer, îndeosebi ideea evoluţiei prin etape 
lente, infinitesimale, pentru ca apoi, mai recent, să se 
ia în discuţie cu tot mai multă simpatie teoria mutaţiilor, 
propusă şi susţinută mai cu seamă din partea lui Huga 
De Vries. Întîia teorie, darwino-spenceriană, a fost gîn- 
dită şi elaborată în perspectiva conceptului de „continui¬ 
tate", cîtă vreme cea de a doua şi-a obţinut ar ticulare a 
în perspectiva conceptului de „discontinuitate". Potrivit 
concepţiei lui De Vries, transformările într-adevăr rele¬ 
vante ale vieţii s-ar efectua brusc, prin „mutaţii". 
De Vries şi-a dezvoltat ideile în opera „Teoria muta¬ 
ţiilor" (1901) şi apoi în studiul „Specii şi varietăţi şi 
geneza lor prin mutaţii" (1906). în cursul primelor decenii 
ale veacului nostru, evoluţionismul, militînd pentru teza 
variaţiunilor lente, a cedat tot mai mult teren mutaţio- 
nismului. 

în opul său fundamental, terminat în 1900, De Vries. 
aminteşte cîţiva precursori ai teoriei mutaţiilor. Cel mai 
important, după părerea sa, este Louis Dollo, care în 1893 
a publicat un studiu despre „Legile evoluţiei". Dollo a 
fost cel dinţii care a formulat mutaţionismul ca teorie 
de ansamblu a vieţii, afirmînd că „evoluţia este dis¬ 
continuă". Lapidară, simplă, propoziţia aceasta ar fi 
putut să revoluţioneze ideile despre desfăşurarea for¬ 
melor vieţii pe pămînt, dacă din capul locului ar fi fost 
înţeleasă în toate consecinţele ei. însemnătatea acestei 
propoziţii merită să fie subliniată şi pentru simetriile ei 

în raport cu teoria quantelor propusă cîţiva ani mai 
tîrziu din partea lui Max Planck în fizică. Cită vreme 
însă în fizică, în problema energiei, perspectiva discon¬ 
tinuităţii a dus la recoltarea unor surprinzătoare rezul¬ 
tate, în biologie perspectiva -adusă de Dollo şi-a făcut 
loc mai pe îndelete, fără de a stîrni aceeaşi senzaţie. Im¬ 
portanţa studiului lui Dollo pentru dezvoltarea biologiei 
teoretice nu trebuie totuşi subevaluată. Intr-adevăr, 
studiul lui Dollo leagă întîia oară teoria evoluţiei de 
postulatul discontinuităţii, dar Studiul mai cuprindea şi 
formularea mai multor legi, printre care una circulă 
actualmente chiar sub numele autorului. Aşa-numita lege 
a lui Dollo precizează că evoluţia vieţii este ireversibilă 
şi limitată. Ceea ce înseamnă pe de o parte că viaţa, 
în desfăşurarea formelor ei, nu se întoarce niciodată 
exact la formele prin care a trecut deja, şi pe de altă 
parte că evoluţia îşi are şi ea limitele ei. Cu ireversibi¬ 
litatea ca trăsătură a evoluţiei ne vom întîlni în cursul 
expunerilor noastre. Printre elementele teoretice gene¬ 
rale, de care facem uz în vederile noastre antropologice, 
acest aspect trebuie amintit, întrucît ni se pare că e de 
însemnătate pentru soluţionarea unor chestiuni foarte 
delicate în legătură cu evoluţia omului. 

Dar să revenim. In -ce consistă teoria mutaţiilor ? Ter¬ 
menii de „mutaţie", de „mutabilitate" nu sunt tocmai 
noi. în primele decenii ale secolului al XlX-lea termenii 
aceştia erau uzitaţi pentru designarea variaţiunilor for¬ 
male ale vieţii în general. De Vries îi reactualizează, 
dîndu-le însă un conţinut mai precis. El vorbeşte despre 
variaţiuni şi mutaţii ca despre procese cu totul eterogene, 
Există variaţiuni şi există mutaţii. Drept e că şi clasicii 
evoluţionismului, precum Darwin şi Wallace, cunoşteau 
unele variaţiuni singulare, care astăzi s-ar numi „mu¬ 
taţii". Acestor variaţiuni singulare Darwin nu le acorda, 
la început, pentru realizarea evoluţiei vreo însemnătate 
mai deosebită decît obişnuitelor variaţiuni lente, indi¬ 
viduale. Cu privire la atitudinea lui Darwin faţă de 
această chestiune, De Vries constată următoarele : 
„Darwin a făcut In permanenţă o distincţie între varia¬ 
ţiuni individuale şi variaţiuni singulare ; acestora din 
urmă el le acorda un rol mai puţin important în geneza 
speciilor. Numai sub înrîurirea criticilor săi el a abando- 

nat această părere, pentru a atribui un rol esenţial 
variaţiunilor individuale, care se găsesc pretutindeni" 

Wall ace, simplificând teoria lui Daxwin, era de pă¬ 
rerea că variaţiunile singulare pe care astăzi le-am numi 
mutaţii, nu joacă nici un rol în devenirea speciilor. La 
rândul său, De Vries inversează perspectiva susţinând 
că variaţiunile obişnuite, individuale, care prin selecţie 
naturală ar putea să ducă la o înnobilare a varietăţilor, 
nu au nici o importanţă în ceea ce priveşte apariţia de 
noi specii şi că noile specii se ivesc totdeauna numai 
prin mutaţii, care dau dintr-o dată specii definite ce 
rămîn constante, până când s-ar declara eventual o 
nouă mutaţie. în limitele oricărei specii noi, apărută 
prin mutaţie, sunt, fireşte, după opinia lui De Vries, 
posibile şi nenumărate variaţiuni individuale, care nu au 
însă nici o semnificaţie pentru evoluţie ca atare. 
De Vries se arată în primul rînd ca un adversar al con¬ 
cepţiei darwiniene cu privire la geneza speciilor prin 
selecţie naturală. Prin selecţie, susţine el, fie naturală, 
fie artificială, nu se pot obţine specii realmente noi. Se¬ 
lecţiei i-ar reveni numai o importanţă practică, şi aceasta 
în sensul că prin ea se poate ridica nivelul unei culturi de 
plante şi animale, cu rezerva totuşi că ameliorarea astfel 
obţinută se menţine exclusiv în cadrul unor tipuri gene¬ 
rice existente de mai înainte într-o populaţie. De Vries 
mai arată în această privinţă că orice culturi vegetale 
şi animale, de înalt nivel, obţinute prin selecţie, recad 
la nivelul anterior, în curs de cîteva generaţii, de îndată 
ce operaţia de selectare încetează. Pornind de la atare 
observaţii, De Vries conchide că : transmisibile prin 
ereditate ar fi numai particularităţile cucerite prin mu¬ 
taţie şi numai acestea ar rămîne constante pînă la o 
eventuală nouă mutaţie. 

Teoria mutaţiilor aşa cum o găsim expusă în stu¬ 
diile ce marchează adevărate date, ale lui De Vries, 
cuprinde — de ce n-am recunoaşte acest lucru ? — foarte 
multă „teorie" şi relativ puţin material empiric. Dacă 
ne amintim bogăţia materialului documentar pus la con¬ 
tribuţie de Darwin în „Originea speciilor", demersul 
teoretizant al lui De Vries pare o îndrăzneală. De Vries 

1 Hugo De Vries, D/e Mutationstheorie, Leipzig, Verlag von Veit, 
1901, pag. 28. 

a început să-şi adune materialul în sensul teoriei mu¬ 
taţiilor în 1886, cînd a descoperit planta Oenothera 
lamarckiana, specie ce manifestă actualmente o capaci¬ 
tate mutaţională excepţională. De Vries a urmărit ma¬ 
nifestările acestei plante, metodic şi sistematic, asupra 
unor culturi realizate în optime condiţii experimentale, 
şi aceasta de-a lungul unui deceniu şi jumătate înainte 
de a-şi da în vileag teoria. Materialul experimental în 
chestiune este impresionant, dar la început limitat la 
manifestările Oenotherei, încît teoria cerea neapărat o 
generalizare a rezultatelor de la o specie la toate cîte 
există. Fireşte că şi studierea atentă a cîtorva cazuri 
îngăduia anunţarea unei teorii, dar aceasta numai cu 
rezerva că exemplele, ce ar fi putut să însemne o con¬ 
firmare, aveau să se multiplice ulterior, ceea ce, spre 
norocul teoreticianului de Vries, s-a şi întîmplaL Rela¬ 
tiva raritate a fenomenelor de mutaţie în timpul de 
faţă nu a descurajat pe nimeni, ci devenea ea însăşi, 
ca fapt, un element al teoriei. în cursul celor cinspre- 
zece ani de observaţie, s-a declarat în culturile expe¬ 
rimentale cu Oenothera lamarckiana o seamă de mu¬ 
taţii, ale căror rezultate De Vries le-a urmărit şi le-a 
descris. Nu e cazul să intrăm în expunerea detaliată a 
situaţiilor de care De Vries s-a ocupat pe larg în primul 
volum al „Teoriei mutaţiilor". Planşa I cu trei figuri 
ilustrează sensul în care Oenothera lamarckiana s-a 
modificat, prin mici salturi, dînd forme, pe care, după 
criteriile în uz, orice naturalist le va privi ca specii 
noi. Modificările sunt îndeosebi izbitoare la foi, deşi 
morfologia plantei îndură prefaceri şi în atîtea alte di¬ 
recţii. De Vries pretinde a fi observat că aceste specii 
noi au rămas constante de-a lungul generaţiilor conse¬ 
cutive pe care pas cu pas le-a avut sub ochi. Că din 
durata scurtă a observaţiilor faţă de ritmul multimilenar 
al evoluţiei nu se puteau scoate concluzii atît de 'Cate¬ 
gorice, cum le voia De Vries, este o altă chestiune. 
Oricum, examenul lui De Vries dovedea puternica mu- 
tabilifate a speciei Oenothera lamarckiana. Pe temeiul 
materialului recoltat, De Vries s-a crezut îndreptăţit a 
formula următoarele legi ale mutaţiei : 

1. Speciile elementare noi se produc brusc, fără de 
faze intermediare. 

2. Speciile elementare noi sunt cel mai adesea deplin 
constante, chiar din primul moment al ivirii lor. 

3. Cele mai multe tipuri noi, ce se ivesc, corespund, 
în particularităţile lor, exact unor specii noi, iar nu 
simplelor variaţiuni (variatiuni apar fireşte în limitele 
fiecăreia dintre specii). 

4. Speciile elementare apar intr-un număr conside¬ 
rabil de indivizi, simultan sau cel puţin în aceeaşi pe¬ 
rioadă (De Vries a calculat şi procentajul noilor apariţii. 
Cîit priveşte familia Oenothera, s-au ivit şapte specii noi 
în curs de zece ani, şi anume intr-o proporţie de 1—2% 
faţă de numărul indivizilor ce alcătuiesc populaţia în 
sinul căreia s-au produs mutaţiile). 

5. Noile particularităţi nu indică vreo relaţie evi¬ 
dentă, izbitoare, cu variabilitatea individuală. 

6. Mutaţiile se efectuează în toate direcţiile, modi¬ 
ficările afectează toate organele. 

7. Mutabilitatea se manifestă periodic. 

De Vries formulează aceste pretinse legi fără de nici 
o ezitare; el se pronunţă ou oarecare rezervă numai 
faţă de propoziţia cu privire la periodicitatea imuabili¬ 
tăţii. Aci recunoaşte şi el că ar fi vorba mai mult despre 
o presupunere, spre care ne-ar îndruma observaţia cu¬ 
rentă că fecunditatea mutaţională se găseşte la cele mai 
multe specii, dacă nu anulată, cel puţin redusă la starea 
de latenţă. In volumul doi al „Teoriei mutaţiilor", 
De Vries va stărui asupra periodicităţii, dar şi asupra 
faptului că o specie ce se găseşte într-o fază de mutabi- 
litate acută, produce de obicei şi o seamă de specii noi, 
a căror capacitate mutaţională pare definitiv stinsă. Aşa 
s-ar lămuri printre altele împrejurarea că există atîtea 
organisme, oare de-a lungul atîtor ere geologice nu 
şi-au schimbat în chip sensibil înfăţişarea. Nu aflăm 
de la De Vries aproape nimic asupra factorilor interni 
sau externi angajaţi de-a dreptul în procesele mutaţio- 
nale, cu atît mai puţin asupra factorilor care — presu- 
punînd că mutabilitatea ar fi o însuşire fundamentală 
a vieţii — ar înfrîna periodic capacitatea mutaţională. 

Cit priveşte legile mutaţiei produse de către 
De Vries, ar fi poate de observat că ele sunt prematur 
prezentate ca „legi". Faţă de puţinătatea materialului 
documentar, trebuie să spunem că ele plutesc în aerul 
rarefiat al ipotezei. Pe noi ne va preocupa la un moment 

dat îndeosebi pretinsa lege de la punctul 6 : „Mutaţiile 
se efectuează în toate direcţiile, modificările afectează 
toate organele". Această aşa-zisă „lege" ni se pare în¬ 
deosebi suspectă, fiind prea puţin acoperită de empirie. 

Spuneam că teoria mutaţiilor priveşte evoluţia or¬ 
ganică în perspectiva „discontinuităţii". Propoziţia cu 
care De Vries îşi începe studiul fundamental este aceasta : 
„Numesc teorie a mutaţiilor afirmaţia că însuşirile 
organismelor sunt alcătuite din unităţi categoric dis¬ 
tincte. Aceste unităţi pot să se îmbine în grupuri, iar la 
specii înrudite reîntîlnim aceste unităţi şi grupuri. Tre¬ 
ceri, cum le observăm atît de numeroase asupra formelor 
exterioare ale plantelor şi animalelor, există însă între 
aceste unităţi, tot aşa de puţin ca între moleculele 
chimiei" '. 

De reţinut este că volumul doi al „Teoriei muta¬ 
ţiilor" apare numai în 1903 şi că de-abia aici De Vries 
face o amplă raportare a teoriei sale la legile eredităţii 
descoperite de Mendel. Descoperirile lui Mendel cu pri¬ 
vire la legile eredităţii, făcute cu zeci de ani în urmă, 
zăcuseră necunoscute într-o revistă de provincie aus¬ 
triacă, pînă cînd, în sfîrşit, alţi naturalişti, printre care 
şi De Vries au relevat importanţa lor eu totul excepţio¬ 
nală. Prin cercetările sale asupra eredităţii, Mendel a 
învederat discontinuitatea însuşirilor elementare ale spe¬ 
ciilor, şi aceasta intr-un domeniu ce putea să fie cercetat 
de-a dreptul şi care îngăduia chiar o aplicare, cel puţin 
statistică, a matematicii. Rezultatele lui Mendel au fost 
din plin puse La contribuţie din partea lui De Vries în 
teoria evoluţiei organice prin „salturi". Descoperirile lui 
Mendel puteau fi invocate ca o dovadă în plus în favoa¬ 
rea concepţiei despre devenirea discontinuă a formelor 
vieţii. 

De Vries îşi încheia volumul al doilea al „Teoriei 
mutaţiilor" cu unele speculaţii matematice, destul de 
naive, menite să pledeze în favoarea teoriei şi care, 
potrivit cunoştinţelor ce le avem astăzi despre evoluţia 
pămîntului, ar fi mai curînd de natură s-o infirme. 
De Vries susţinea anume că, pentru a se putea admite 
evoluţia vieţii prin variaţiuni imperceptibile, aşa cum 
o înţelegeau clasicii evoluţionismului, ar trebui să se 

1 Hugo De Vries, op. cit., I, pag. 3. 

calculeze cu durate geologice enorme, adică după anume 
socoteli cu o durată de două miliarde şi jumătate de 
ani. Dar — aşa argumentează De Vries — diverşi niatu- 
ralişti au găsit, folosindu-se de felurite metode, că vîrsta 
pămîntuiui nu ar putea să fie mai mare de cîteva zeci 
de milioane de ani. Orientîndu-se după autorităţile emi¬ 
nente ale timpului, De Vries calculează vechimea vieţii 
la 24 milioane de ani, de unde concluzia că viaţa, 
pentru a evolua în acest răstimp, nu avea altă cale 
decît aceea a „salturilor". Aşa apreciau naturaliştii vremii 
încă acum cincizeci de ani duratele geologice. Conco¬ 
mitent cu progresele realizate în studiul radioactivităţii 
s-a ajuns însă la alte aprecieri cu privire la vechimea 
pămîntuiui şi a vieţii. Aceste noi evaluări, date fiind 
elementele ei mai certe, prezintă un foarte mare grad de 
probabilitate. Vieţii i se acordă o vechime de cel puţin 
un miliard de ani. Evident, dacă ne menţinem în cadrul 
termenilor, în care De Vries punea problema, această 
ultimă cifră ar pleda mai curînd pentru concepţia eta¬ 
pelor imperceptibile despre devenirea vieţii. Facem po¬ 
menire despre toate aceste calcule nu atît pentru a 
aduce reale probe pro sau contra uneia sau alteia dintre 
teoriile vieţii, ci mai mult pentru a arăta cît de nese¬ 
rioase şi de fanteziste pot deveni uneori chiar şi specu¬ 
laţiile matematice, cînd sunt mai mult „speculaţii", 
decît „matematice". 

De Vries lega mari speranţe practice de teoria mu¬ 
taţiilor : „O cunoaştere a legilor mutaţiilor va duce, pre¬ 
cum se poate prevedea, o dală mai tîrziu, la producerea 
voluntară şi artificială de mutaţii, ajungîndu-se astfel 
la provocarea unor noi particularităţi la plante şi la 
animale " '. 

De Vries era aşadar convins de posibilitatea unei 
dominări voluntare din partea omului a proceselor de 
mutaţie, prin care s-ar realiza specii superioare de plante 
şi animale. Astăzi, aproape cincizeci de ani de la formu¬ 
larea teoriei, ne găsim în această privinţă încă tot în 
faza tatonărilor, a încercărilor, dar după toate semnele 
— şi dacă ţinem seama de rezultatele cercetărilor şcolii 
sovietice Miciurin-Lîsenco — şi în faţa unor prime suc¬ 
cese. Iată ce spune în privinţa aceasta naturalistul 


1 Hugo de Vries, op. cit., pag. 5. 

Marcel Prenant : „încă de mult Darwin, De Vries şi alţii 
avuseseră impresia că mutaţiile sunt deosebit de frec¬ 
vente la animalele domestice sau la plantele cultivate 
intr-un mediu bogat. Această indicaţie vagă asupra in- 
lluenţei mediului a fost precizată prin cercetările re¬ 
cente, în care s-a reuşit a se mări proporţia de mutanţi 
într-o măsură remarcabilă sau chiar enormă : în anumite 
cazuri, pînă la o sută cincizeci de ori. Aceste cercetări 
făcute asupra mai multor specii, printre care drosofila 
şi orzul, au fost încercate cu ajutorul a diferiţi factori 
fizici şi chimici, dintre care cei mai eficaci au fost tem¬ 
peratura, razele ultraviolete şi mai ales razele X, precum 
şi acelea ale radiului (...) Putem scoate, continuă 
Prenant, din aceste experienţe cel puţin noţiunea unei 
acţiuni efective a mediului asupra producerii mutaţiilor. 
Se pare însă că, dimpotrivă, pînă în prezent s-a eşuat a 
se produce în acest mod o mutaţie bine determinată. 
Mai mult, un acelaşi factor fizic exterior pare a mări 
în acelaşi timp proporţia a diverse mutaţii" 

Pentru realizarea masivă a visului lui De Vries, 
avînd oa obiectiv dominarea practică a proceselor mu- 
taţionale, trebuie aşteptată probabil o soluţionare prea¬ 
labilă a problemei fundamentale a geneticii moderne, 
referitoare la factorii care alcătuiesc substratul ereditar 
al particularităţilor biologice şi referitoare la modifica- 
bilitatea lor. Potrivit doctrinei Weissman-Mendel-Mor- 
gan numai celula germinativă ar fi susceptibilă de mu¬ 
taţii, cită vreme după noua concepţie a şcolii sovietice 
Miciurin-Lîsenco ar exista şi mutaţii ale celulelor soma¬ 
tice. Şcoala sovietică pune în evidenţă şi importanţa 
pe care o are influenţa mediului asupra determinării 
mutaţiunilor 1 2 . 

Teoria mutaţiilor dezvoltată de Hugo De Vries a 
stîrnit mult interes atît în cercuri ştiinţifice cît şi în 
cercuri filosofice. în primele decenii ale secolului nostru, 
teoria se găseşte în faza ei ofensivă, cucerind tot mai 
mult teren în dezavantajul teoriei clasice a evoluţionis- 
mului. S-au descoperit mutaţii aşa-zise „spontane", vreo 
cîteva sute la musca drosofila şi la planta antirrhinum 

1 Marcel Prenant, Biologie şi marxism, Editura Pygmalion, 1946, 
pag. 2.08. 

2 T. D. Lîsenco, Genetica, în Analele romdno-sovietice, 1947, 
voi, 7, pag. 35. 

(gura leului). S-au făcut şi cercetări în ceea ce priveşte 
constanţa acestor mutaţii. 

In 1932 un biolog ca Richard Woltereck, profesor 
de zoologie la Leipzig, se credea îndriduit să facă această 
reprivire asupra rezultatelor obţinute în perspectiva 
mutaţionismului: „Toate modificările eredităţii (adică 
aşa-zisele mutaţii spontane, n.n.) ce se petrec sub ochii 
noştri sunt reversibile" ’. Mutaţiile accesibile exame¬ 
nului empiric, ar recădea deci în matca lor originară. 
Constanţa mutanţilor observaţi în chip curent, şi cu 
care De Vries calcula aşa de mult, devenea, cu alte 
cuvinte, pentru naturalistul amintit foarte problematică. 
Din aceasta biologul nu scoate însă concluzia că mutaţiile 
n-ar fi jucat un rol fundamental în evoluţia vieţii pe 
pămînt. Dimpotrivă 1 In privinţa aceasta acelaşi Wolte¬ 
reck susţine : „Se pare — şi astăzi nu putem spune 
mai multe despre aceasta — că modificarea spontană 
a formelor vegetale şi animale (...), adică evoluţia 
progresivă a potentelor a fost coloana vertebrală a în¬ 
tregului proces evolutiv. La această devenire universală 
a speciilor (...) nu putem ajunge [însă] cu mutaţiile 
(de gene) (...) care ne sunt astăzi realizabile şi care mai 
au loc şi acum, dar care în totalitatea lor nu mai aduc 
în esenţă nimic nou" 1 2 . Iată cum, chiar şi unul dintre 
naturaliştii cei mai rezervaţi în ceea ce priveşte impor¬ 
tanţa pentru evoluţia efectivă a vieţii, a mutaţiilor de 
felul acelora ce au loc sub ochii noştri, se declară totuşi 
gata de a admite, dincolo de mutaţiile ce nu ar mai fi 
astăzi realizabile, şi mutaţii progresive şi ireversibile, 
care alcătuiesc coloana vertebrală a evoluţiei de-a lun¬ 
gul erelor geologice. 


1 Richard Woltereck, Grundziige einer Allgemeinen Biologie, Stut- 
tgar.t, Encke Verlag, pag. 412. 

2 Idem, ibidem, pag. 411. 

Ideea „evoluţiei" a fost la început o perspectivă 
teoretică în care se încerca organizarea materialului em¬ 
piric adunat de diverşi naturalişti. Cînd perspectiva evo¬ 
luţionistă a părut suficient legitimată prin datele pe care 
toate domeniile biologiei le scoteau la iveală, s-a pro¬ 
cedat apoi, încetul cu încetul, la examinarea articula¬ 
ţiei mai intime a proceselor evolutive în general. Printre 
cei dintîi cercetători şi gînditori care s-au aplicat cu 
pasiune descifrării legii ca atare a evoluţiei, a „progre¬ 
sului", a fost englezul Herbert Spencer. Rezultatele exa¬ 
menului său, cu toate că obţinute în perspectivă exclusiv 
„mecanicistă", nu şi-au pierdut încă toate drepturile de 
a ne reţine atenţia. Consideraţiunile lui Spencer cer, 
fireşte, serioase revizuiri, dar oricum, cel puţin în bio¬ 
logie, ele pot servi ca punct de plecare pentru noi cer¬ 
cetări, mai suple. 

în „Principiile de biologie" Spencer susţine, ca şi 
în alte lucrări ale sale, că orice agregat organic, la fel 
ca şi toate celelalte agregate, tinde să treacă de la 
simplicitatea sa indistinctă, primitivă, la o complexi¬ 
tate mai distinctă, şi aceasta datorită diferitelor cantităţi 
şi specii de forţe, cărora părţile sale le sunt expuse. 
Spencer e de părerea că structura unui organism gravi¬ 
tează de la o stare omogenă indefinită spre o stare 
eterogenă definită şi că acest proces îşi acumulează efec¬ 
tele în generaţiile succesive, dacă forţele care îl produc 
continuă să lucreze. Aplicînd această pretinsă „lege" 
asupra organismelor, Spencer opinează că o eterogenei- 

tate crescîndă se formează simultan în structura indivi¬ 
zilor, în structura speciilor şi în structura florei şi faunei 
pămîntului. Aceasta este, sumar redată, faimoasa „lege 1 * 
a evoluţiei, degajată de Spencer dintr-un bogat material 
de observaţie, în care au intrat deopotrivă exemple 
precum alcătuirea, sub înrîurirea vîntului, a unei grămezi 
de frunze uscate, ca şi diferenţierea, sub presiunea con¬ 
diţiilor forţelor naturale, a unui organism. împotriva 
unei atari interpretări strimt „mecaniciste" a evoluţiei 
s-au ridicat o seamă de obiecţiuni, din partea oamenilor 
de ştiinţă sau a filosofilor. (Că „mecanicismul" este o 
perspectivă insuficientă pentru o considerare exhaustivă 
a viefii, este un punct asupra căruia cad de acord doctrine 
atît de divergente precum pozitivismul, materalismul dia¬ 
lectic şi vitalismul). 

Cele cîteva întîmpinări ce le vom face, le sprijinim 
— pe cit cu putinfă — pe simple observaţii. Evident, 
privind lucrurile „mecanicist", anevoie se vor putea sur¬ 
prinde, în procesele evolutive, aspecte mai izbitoare 
decît cele reţinute de Spencer. Vom căuta însă a arăta, 
referindu-ne la cîteva exemple spicuite din biologie, că 
simpla „diferenţiere" care duce de la o stare de omo- 
geneitate indefinită la o stare de eterogeneitate defi¬ 
nită — nu este în toate cazurile un suficient mijloc de 
definire a evoluţiei. N-u ni se pare tocmai greu să dove¬ 
dim că întru definirea „evoluţiei" devine necesară intro¬ 
ducerea şi a altor criterii, decît este acela al „diferen¬ 
ţierii în general", de care a făcut uz Spencer. Deoarece 
nu este cazul să ne extindem prea mult asupra acestei 
chestiuni, vom analiza sumar şi de-a dreptul cîteva 
exemple concrete. Există în Marea Mediterană o algă 
(Caulerpa crassifolia), care, privită doar exterior, pare 
o plantă de-o organizaţie relativ superioară, superioară 
în orice caz aceleia pe care realmente planta o posedă. 
Planta este tîrîtoare ; din axa ei, ce dă în muguri, cresc 
pe de-o parte un soi de rădăcini cu care ea pătrunde în 
pămînt şi de altă parte nişte foi verzi de-o lungime 
de mai mulţi centimetri. O mai atentă examinare micro¬ 
scopică a plantei duce la un rezultat paradoxal : ea nu 
este constituită din celule, ca alte plante de-o înfăţi¬ 
şare aparent asemănătoare, ci reprezintă o singură 

cavitate tubulară, prelungită în rădăcini şi în toi '. 
Planta reprezintă o fiinţă unicelulară, de o morfo¬ 
logie uimitor diferenţiată, avînd înfăţişare de plantă 
pluricelulară de nivel organizator relativ superior. 
Exemplul vorbeşte de la sine şi dovedeşte în chip izbitor 
că este cu putinţă uneori o „diferenţiere" organică de 
aspecte şi particularităţi foarte acuzate, în felul lor, fără 
ca prin aceasta să se ajungă la un'nivel de organizare 
care ar depăşi pe al fiinţelor inferioare. Plantele şi ani¬ 
malele unicelulare manifestă adesea o „diferenţiere" 
structurală, morfologică, cu totul impresionantă, fără de 
a întrece însă, în principiul lor, nivelul unicelularelor. 
Iată-ne deci în faţa unei „diferenţieri" de la o stare de 
omogeneitate indistinctă la o eterogeneitate definită, 
proces care totuşi e departe de a reprezenta un echivalent 
al acelui progres, pe care pretutindeni în regnul vegetal, 
şi mai ales animal, îl remarcăm şi care se face de la un 
nivel de organizare inferior la altul superior. Vrem să 
spunem cu aceasta că printre fiinţele unicelulare se gă¬ 
sesc unele care posedă organe mai „specializate" în fe¬ 
lul lor, decît le au adesea fiinţele pluricelulare, cărora le 
recunoaştem totuşi în general un nivel de organizare su¬ 
perior fiinţelor unicelulare. In afară de alga despre care 
am pomenit, sunt de amintit ca ilustrare a situaţiei ce 
ne solicită toată atenţia, şi unele exemple de unicelu¬ 
lare animale extrem de „diferenţiate", care, ea nivel de 
organizare, nu ajung însă pe acela al pluricelularelor. Pri¬ 
viţi un animal unicelular, cum ar fi „euglena" (a se vedea 
planşa a Il-a, fig. 1) de-o diferenţiere lăuntrică remar¬ 
cabilă, avînd diverse organe, printre altele şi o pată 
oculară cu ajutorul căreia fiinţa reacţionează la lumină 
şi alături, apoi, cazul şi mai impresionant, aşa-zicînd 
„senzaţional" al unei peridinee (Pouchetia), excelînd prin 
aceea că posedă un uluitor organ optic, un ochi mare 
prevăzut chiar cu lentilă (a se vedea planşa a II-a, 
fig. 2). Să ne oprim puţin şi să cumpănim lucrurile. Există 
atîtea animale pluricelulare de un nivel de organizare 
superior tuturor unicelularelor, pluricelulare care sunt to¬ 
tuşi încă foarte departe de a-şi fi alcătuit un ochi cu len¬ 
tilă. Se desprinde din astfel de date biologice nu numai 

1 A se vedea B. Lidforss, Z elulărer Bau, Elementarstruktur etc. în 
Allgemeine Biologie, Kultur de r Gegenwarî, pag. 265. 

posibilitatea, dar şi necesitatea unei distincţii între două 
feluri de evoluţii progresive, una pe linia specializării 
crescînde a unor organe, alta pe linia unei organizări de 
nivel superior în general. Ne permitem să indicăm cu 
aceasta o distincţie, asupra căreia biologia modernă se 
opreşte cu tot mai mult interes, deoarece în legătură cu 
distincţia în chestiune se pun aitîtea probleme de capitală 
însemnătate pentru teoria transformistă a vieţii. 

Dar să ne întoarcem deocamdată, să vedem ce alte 
concluzii se mai pot desprinde din examenul situaţiei în 
ceea ce priveşte legea evoluţiei, aşa cum o înţelegea 
Spencer. Că un organ fără îndoială deosebit de complex, 
cum este ochiul cu lentilă, apare şi la fiinţe unicelulare, 
este o stare faptică, pe care filosoful englez nu putea 
s-o bănuiască în faza cercetărilor din timpul său, incit 
el era condamnat, sub sugestia materialului ce-i sta la 
dispoziţie, să-şi facă o idee destul de neadecvată cu pri¬ 
vire la aşa-zisa „omogeneitate indistinctă" a unicelula- 
relor. Cînd ni se vorbeşte despre o pretinsă omogenei¬ 
tate indistinctă a unicelularelor şi avem din întîmplare 
norocul de a vedea în faţa noastră „peridineea" dotată 
cu ochi cu lentilă, nu ne putem suprima un zîmbet, de¬ 
oarece chiar în regnul unicelular se constată cîteodată 
o diferenţiere de organe cu totul uluitoare. Este aci o 
împrejurare ce nu apare suficient valorificată în formula 
lui Spencer. Unicelularele se arată mult mai diferenţiate 
în structura lor intimă decît îşi închipuia filosoful. Acesta 
ar fi un lucru de reţinut. Iar un al doilea lucru, ce trebuie 
fixat, este că această diferenţiere, pentru care stau măr¬ 
turie unicelularele, se deosebeşte profund de procesele 
prin care se ajunge la organizări de nivel superior. Că 
si acest de-al doilea mod evolutiv este susceptibil de a 
fi numit „diferenţiere", adică trecere de Ia omogeneitate 
indistinctă spre eterogeneitate definită, poate să fie just, 
dar deosebirea între diferenţierea, ce rămîne în limitele 
unui organ şi diferenţierea, prin care un organ obţine, 
fie în ansamblu, fie în cea mai mare parte, un nou nivel 
constituţional, se cere pusă intr-un mai hotărît relief. 
„Diferenţierea", asupra căreia stăruie Spencer, ca parti¬ 
cularitate distinctivă a evoluţiei, rămîne oricum un cri¬ 
teriu prea abstract şi nu se dovedeşte în stare a face 
faţă distincţiei de calitate şi de sens, ce o întrezărim între 
procesele, despre care vorbim, adică între procesul de 

specializare a unor organe şi procesul ce duce la noi 
niveluri de organizare a vieţii. Notăm numaidecît că 
cele două moduri evolutive nu au loc numai în cadrul 
arătat, al unicelularelor şi pe linia trecerii spre organi¬ 
zarea pluricelulară. în regnul pluricelularelor reîntîlnim 
la fiecare pas cele două moduri de evoluţie; întîiul 
consistînd în procese de diferenţiere structurală, mor¬ 
fologică şi funcţională a unor anume organe şi al doilea 
în procese ce dau tipuri constituţionale treptat superi¬ 
oare. Cele două moduri evolutive par a-şi disputa pri¬ 
matul, ele interferează sau îşi arată succesiv efectele. 
Asupra acestei distincţii ne vom extinde mai pe larg 
în alte capitole, dat fiind că deţinem în ea un motiv 
dintre cele mai fertil valorificabile în teoria transfor¬ 
mistă. Ne mulţumim deocamdată cu aceea de a fi indicat 
o situafie, de care avem impresia că trebuie să ţinem 
seama în orice împrejurare ne-am hotărî să abordăm 
marea problemă a evoluţiei. 

Vom cerceta în continuare dacă schema evoluţiei or¬ 
ganice, aşa cum ne-a fost înfăţişată de Spencer, nu pre¬ 
zintă şi alte locuri de minoră rezistenţă. Pentru a nu ne 
pierde printre consideraţiuni generale, vom apela iarăşi 
la exemple concrete. Există, precum se ştie, unele vie¬ 
ţuitoare care alcătuiesc „colonii" compacte, oe par Ia 
întîia vedere ele însele nişte organisme foarte complexe. 
Acest mod de existenţă constrînge în cele mai multe 
cazuri fiinţele alcătuitoare la diverse diferenţieri indi¬ 
viduale în cadrul colonial. O ilustrare ce ne îndrumă 
spre concluzii nu lipsite de interes ne oferă „sifonofo- 
rele", care se asociază în colonii oe par adevărate „or¬ 
ganisme" (a se vedea planşa a IlI-al. Sifonoforele se 
specializează, dobîndind particularităţi utile ansamblu¬ 
lui colonial şi anume potrivit locului ce ele îl ocupă în 
colonie. Un fel de diviziune a muncii se realizează astfel, 
încît în colonie vom descoperi indivizi care fac serviciu 
de culegători de hrană, alţii de consumatori, alţii de apă¬ 
rători, alţii de reproducători etc. Totuşi sifonof orele re¬ 
prezintă, fiecare pentru sine, un individ de sine stătător. 
Convieţuirea în colonie duce la o diferenţiere indivi¬ 
duală a sifonoforelor ; nu s-ar putea spune totuşi că prin 
aceatsta elie ar obţine toate particularităţile ce revin mă¬ 
dularelor unui adevărat organism. Ne găsim din nou în 
faţa unui fenomen prin care se demonstrează că „diferen- 

ţierea", în accepţia ei abstractă, nu oferă un criteriu su¬ 
ficient pentru definirea evoluţiei. Chiar şi numai simpla 
intuiţie ce premerge unei cunoaşteri conceptuale, ne 
spune că sub raportul organizaţiei o „colonie" compactă 
de fiinţe divers diferenţiate este inferioară unui „orga¬ 
nism" complex ca atare, al cărui simulacru ea pare. 
Dacă am izbuti să elucidăm condiţiile prin care bună¬ 
oară un organism pluricelular, de un anume grad de 
complexitate, se deosebeşte de o simplă colonie com¬ 
pactă de vieţuitoare diferenţiate, de-o fizionomie de 
ansamblu aparent tot atît de complexă ca a organis¬ 
mului examinat, se înţelege de la' sine că ne-am tăia 
drum şi spire un criteriu de apreciere a modurilor evolu¬ 
tive despre care vorbim. Reacţiunile unui organism, de¬ 
plin caracterizat ca atare, se fac totdeauna într-un chip 
ce dovedeşte o dirijare mai mult sau mai puţin „centra¬ 
lizată". Reacţiunile unei colonii de vieţuitoare, repre- 
zentînd numai simulacrul unui organism, sunt mai par¬ 
ţiale, mai unilaterale sau se efectuează potrivit normei 
individuale a vieţuitoarelor care alcătuiesc colonia. 
Reacţiunile unui autentic organism, oricare ar fi gradul 
de complexitate, angajează totalitatea acestuia. Orga¬ 
nismul se manifestă ca un tot, iar comportamentul său 
pare dictat dintr-un centru presupus al său. Această cen¬ 
tralizare a reacţiunilor şi gradul ei de eficacitate aduc 
fără îndoială un nou moment ce înlesneşte aprecierea 
nivelului evolutiv al organismului. Organismele nefiind 
toate capabile de un comportament egal de evoluat sub 
raportul centralizării, gradul de eficacitate al acestuia 
devine, la rîndul său, el însuşi un criteriu al nivelului 
de organizare. Cînd se încearcă o apreciere, în concret, 
a gradului de eficacitate a centralizării proprie unui or¬ 
ganism oarecare, mai mult sau mai puţin complex, se im¬ 
pune să ne orientăm şi după unele indicii oarecum ma¬ 
terial controlabile ale situaţiei biologice în chestiune. 
Amintim că orice organism e de natură celulară. Struc¬ 
tura şi funcţiile vieţii se manifestă totdeauna sub 
această faţă fundamentală. Concomitent cu crescînda 
centralizare a reacţiunilor, de care este capabilă substanţa 
organică, se remarcă — aceasta fiind un simptom ma¬ 
terial, dacă nu numai al ei, în orice caz şi al ei — o 
sporire şi diversificare a formaţiunilor şi produselor 
extra-celulare, condiţionate natural de existenţa şi pro- 

ductivitatea celulelor. Formaţiunile şi produsele extra- 
celulare sunt atîtea şi atîtea, că nici nu pot fi enume¬ 
rate, decît în parte şi în scop pur ilustrativ. Astfel de 
formaţiuni şi produse extra-celulare ar fi fibrele con¬ 
ducătoare şi contraotile, formaţiunile cuticulare, liga¬ 
mentele, tendoanele, fluidele, — precum enzimele şi 
hormonii. Că mulţimea şi varietatea acestor formaţiuni 
şi produse extra-celulare ţin de condiţiile intrinseci ale 
unui nivel de organizare mai înalt, rezultă, credem, des¬ 
tul de clar, dintr-o simplă privire asupra coloniei de 
sifonofore, ce ne-a preocupat adineaori. Colonia mani¬ 
festă o relativă absenţă a formaţiunilor şi produselor 
extra-celulare. în aceeaşi măsură însă colonia se dis¬ 
tanţează prin structura sa de structura unei alcătuiri, 
cum este aceea a unui autentic organism centralizat. 
Simptomul material cel mai sesizabil al gradului de cen¬ 
tralizare, proprie organismelor, de felurită complexitate, 
răinîne însă formaţiunile celulare nervoase, asupra că¬ 
rora gradul de centralizare poate fi reperat aproape 
anatomic şi histologic. 

O altă întrebare ce se pune în conexiune cu pro¬ 
blema evoluţiei, va ţine în vedere corelaţia între orga¬ 
nism şi ambianţă. Există, aceasta nu se poate tăgădui, o 
înclinare destul de înrădăcinată şi de răspîndită de a in¬ 
terpreta raportul dintre viaţă şi ambianţă în sensul că 
organismele ar fi cu atît mai bine adaptate la ambianţă, 
cu cît urcăm pe scara evolutivă a vieţii. Interpretarea 
aceasta este eronată şi izvorul erorii trebuie să fie nu 
numai insuficienţa observaţiei, ci şi o falsă perspectivă, 
în care suntem prea dispuşi să ne aşezăm cînd apreciem 
evoluţia vieţii în general. La o mai atentă privire desco¬ 
perim că un organism care nu se abate prea mult de la 
tipul său constituţional, se găseşte totdeauna cel puţin 
într-un raport de suficientă convenienţă sau armonie cu 
ambianţa sa firească, aceasta fie că e vorba despre or¬ 
ganisme inferioare, fie că e vorba despre organisme su¬ 
perioare. Cînd spunem convenienţă, implicăm în dis¬ 
cuţie, precum desigur just se bănuieşte, nu vieţuitoarea 
cu conformaţia sa particulară şi nici ambianţa acciden¬ 
tală, în care ea poate să ajungă, ci individul ca reprezen¬ 
tant al unei conformaţii şi norme proprie speciei sale, 
şi de asemenea ambianţa cu profilul ei general, faţă de 
care specia în discuţie se manifestă destul de echipată. 

Prin cele afirmate nu negăm posibilitatea intervenţiei, 
la orice pas, a unor momente de dezechilibru şi de criză 
între organisme şi ambianţă. Faptul că organismele in¬ 
dividuale izbutesc totuşi să soluţioneze criza ce se de¬ 
clară între ele şi ambianţă, constituie o dovadă că între 
organisme şi ambianţă există în general un raport de 
suficientă armonie. Am subliniat în această afirmaţiune 
cuvîntul „suficientă". Ceea ce vrea să spună că evoluţia 
vieţii nu poate să fie socotită, în liniile ei mari, ca un 
progres de la o fază de inadaptare la o tot mai desăvîr- 
şită adaptare a fiinţelor în raport cu o pretinsă ambianţă 
statică. Trebuie să postulăm, evident, şi o evoluţie cît 
priveşte raportul dintre fiinţe şi ambianţă. Punerea în 
lumină a articulaţiilor unei atari evoluţii va aduce însă 
în discuţie concepte mai subtile decît sunt acelea care 
circulă în mod curent. Evoluţia, cît priveşte raportul 
dintre fiinţă şi ambianţă, comportă, credem, sensuri di¬ 
vergente, şi acestea, precum ne este permis a presupune, 
în funcţie tocmai de cele două moduri evolutive ce le-am 
schiţat, adică pe de o parte în funcţie de evoluţia prin 
specializare a unor organe, şi pe de altă parte în funcţie 
de evoluţia prin constituire de noi niveluri de organi¬ 
zare a vieţii. Viaţa nu progresează de la stări de inadap¬ 
tare la stări de adaptare. Perspectiva aceasta e falsă. 
Vom avea prilejul de -a arăta că viaţa evoluează fie de la 
o stare de suficientă armonie în raport cu ambianţa la 
stări de tot mai intime adaptări (procesul acesta duce 
cu timpul la o particulară îngustare a orizontului am¬ 
biant), fie de la o stare de suficientă armonie în raport 
cu o anume ambianţă la o stare de suficientă armonie 
cu o ambianţă dezmărginită sau de volum crescut, faţă 
de cea anterioară. Diverşi naturalişti au făcut, în ulti¬ 
mele decenii, ample cercetări asupra proceselor evolu¬ 
tive ale vieţii, fără de a ajunge însă la o definire tot 
atît de precisă, precum cea enunţată, a sensurilor di¬ 
vergente, în care se realizează aceste procese evolutive. 
Fireşte că deocamdată nu am făcut decît să anunţăm 
ideea, o idee ce ne va călăuzi în expunerile ce vor urma. 
Cu această idee, de-iabia schiţată, ne situăm dincolo de 
schema spenceriană. Suntem pe cale de a adopta puncte 
de vedere şi de a atinge o serie de chestiuni, ce solicită 
ample lămuriri, pentru care urmează să ne luăm răgazul 
necesar. 

O singură observaţie miai ţinem să facem aici, îna¬ 
inte de a încheia cele cîteva notaţii critice asupra idei¬ 
lor ce şi le făcea Spencer despre „evoluţie". Atragem 
anume luarea aminte asupra unui mod cu totul parti¬ 
cular de evoluţie, ce are loc uneori în strînsă legătură 
cu procesele de specializare a organelor. Acest mod 
evolutiv consistă nu atît într-o complicare tot mai defi¬ 
nită a organelor, cit într-o simplificare sau într-o unila- 
teralizare crescîndă a acestora. Dăm ca exemplu evolu¬ 
ţia piciorului la cal, de la forma iniţială cu cinci degete, 
■cinci animalul era o mică fiinţă de pădure, pînă la forma 
actuală cu o singură copită, cînd animalul devine fiinţă 
de stepă (a se vedea planşa a IV-a). 



Specializare şi nivel de organizare 


In capitolul precedent am început să vorbim despre 
o distincţie ce se face, în legătură ou evoluţia vieţui¬ 
toarelor, între procese de specializare organică şi pro¬ 
cese datorită cărora se ajunge la niveluri tot mai înalte 
de organizare a fiinţei. Această distincţie se impune, fie 
că viaţa o privim în fazele ei de evoluţie prin etape lente 
aproape imperceptibile, fie că o privim în fazele ei 
discontinue de adevărate mutaţii. Atrăgeam luarea 
aminte a cititorilor că naturaliştii se arată de cîtva timp 
tot mai atenţi la disocierea ce se poate opera între evo¬ 
luţia prin specializare şi evoluţia de nivel. Această ches¬ 
tiune o socotim drept una dintre cele mai delicate ale 
biologiei, şi avem sentimentul că aici este încă mult de 
lucru. Distincţia între cele două procese urmează să fie 
evidenţiată prin cît mai multe din laturile ei. întîiul mare 
teoretician al evoluţionismului, Lamarck, a presimţit-o, 
dar a lăsat toată chestiunea într-o regretabilă ceaţă. 
Mai tîrziu naturaliştii au estompat şi puţinul întrezărit de 
către Lamarck. Numai recent interesul biologilor a fost 
îndrumat spre reluarea întregului complex de întrebări. 

Din partea noastră ne vom strădui să arătăm dacă 
printre faptele mai recent luminate de unii biologi mo¬ 
derni nu se găsesc eventual unele, ce-ar putea să fie puse 
la contribuţie în vederea evidenţierii distincţiei ce ne 
preocupă, şi a cărei deosebită importanţă, mai vîrtos 
pentru problemele amitropogenezei, ni se pare că trebuie 
chiar de pe acum subliniată. în investigaţia ce-o între¬ 
prindem, vom lua ca punct de plecare cercetările ce s-au 
făcut cu privire la raportul dintre vieţuitoare şi am- 

bianţele lor. Tot mai mult naturaliştii au renunţat de 
a lua în studiu organismul viu în chip izolat, hotărîn- 
du-se ia-1 trata, din contră, în strînsă legătură ou mediul. 
Se vorbeşte astfel cu accentuată insistenţă despre unita¬ 
tea, sau mai precis despre „complexul organism-mediu". 
Noţiunea aceasta de „complex organism-mediu" a fost 
impusă biologiei din partea mai multor naturalişti, de 
orientare teoretică foarte diferită. Astfel naturaliştii ca 
Le Dantec sau Rabaud au încercat să introducă în biolo¬ 
gie această noţiune, acordîndu-i o semnificaţie de cir¬ 
cuit fizico-chimic. Alţi naturalişti, precum Marcel Pre- 
nant sau rusul Lîsenco, au acceptat si ei noţiunea, dînd 
însă „complexului organism-mediu" înţelesul unei unităţi 
dialectice. In perspectiva unei concepţii foarte personale 
şi-a făcut un nume prin studiile sale cu privire la „com¬ 
plexul organism-mediu" şi naturalistul Uexkull. 

Nu s-ar putea susţine că lui Uexkull i-ar reveni 
meritul de a fi descoperit raportul intim ce există între 
organism şi ambianţă, căci în generalitatea sa acest 
aspect a fost sesizat, credem, chiar din momentul cînd 
în mintea omenească s-a trezit interesul faţă de feno¬ 
menele vieţii. Uexkiill a studiat însă subtilităţile, de 
multe ori uluitoare, şi gradul de intimitate ce intervin 
în relaţiile dintre vieţuitoare şi ambianţele lor. Astfel 
văzute lucrurile, acest naturalist poate fi socotit ca pă¬ 
rinte al doctrinei mediilor (Umweltlehre). Că în această 
calitate el a căzut jertfă exagerării este prea adevărat, 
întrucît el ar vrea să reducă într-un fel toată filosofia 
vieţii la această doctrină. Desigur că materialul de ob¬ 
servaţie în conexiune cu problema „organism-mediu", 
material pus în lumină de Uexkull, este de un real inte¬ 
res pentru biologie, nu e mai puţin adevărat însă că 
tocmai „filosofia", pe care acest cercetător şi-o permite 
în marginea materialului, rămîne îndoielnică. în toate 
cercetările sale filosofice, Uexkull recurge la mijloace 
de expresie ce ţin de domeniul sensibilităţii, ceea ce 
face ca divagaţiile sale de această natură să plutească 
într-o atmosferă mai mult artistică decît ştiinţifică. 
Uexkiill „muzicalizează" biologia, încercînd, după pro¬ 
pria sa mărturie, să scrie „partitura" vieţii şi a naturii. 
Lui Uexkiill organismul, cu procesele sale, îi apare astfel 
ca un „joc de clopote", iar linia vieţii naturalistul o 
sesizează ca o „melodie". Obiectele, ce fac parte din 

lumea împrejmuitoare a unei fiinţe, şi-ar avea, diupă pă¬ 
rerea sa, „tonurile" lor specifice. In general organismul 
ar fi o compoziţie muzicală, con sis tind în „puncte", 
mediul putînd să fie socotit ca alcătuit din tot atîtea 
„contrapuncte". Metafora e seducătoare, dar rămîne me¬ 
taforă. Este anevoie de întrezărit ce avantaje obţine bio¬ 
logia de pe urma unei atari muzicalizări a vieţii. In ge¬ 
neral Uexkiill încearcă să evite interpretarea vieţii ca 
„mecanism", şi aceasta probabil fiindcă el îşi dă seama 
că orice „maşină" e, în această calitate a ei, un produs 
al omului, iar viaţa, socotită ca maşină, a,r implica şi ea 
un autor, ceea ce ne-ar duce de-a dreptul în teologie. 
Uexkiill evită această primejdie, dar cade în cealaltă 
extremă şi interpretează organismul ca operă de artă, 
ui tind că „opera de artă" ca şi maşina este tot un produs 
al omului. Pentru o sensibilitate artistică, neapărat că 
interpretările lui Uexkiill prezintă un oarecare interes, 
dar un filosof, care nu e dispus să renunţe la concepte, 
nu va înţelege de ce ar substitui conceptelor biologice 
alte concepte mai vagi, de provenienţă artistică şi, în 
speţă, descinzînd tocmai din teoria muzicii. Viaţa este 
oricum un produs al naturii şi, ca atare, ea nu esite în 
esenţă comparabilă nici cu „maşina" şi nici cu „opera 
de artă", produse condiţionate de existenţa geniului 
uman şi care îşi au rosturile şi semnificaţiile lor în 
ordine umană. 

Ne vom ţine deci la distanţa cuvenită faţă de fi- 
losofia lui Uexkiill, îngăduindu-ne să valorificăm în ex¬ 
punerile biologice ce urmează, numai unele fapte ce par 
suficient asigurate şi asupra cărora s-au oprit cercetă¬ 
rile naturalistului. 

Să vedem care ar fi aceste fapte. Uexkiill priveşte 
fiinţele animale ca subiecte vii, care, din ansamblul con¬ 
diţiilor cosmice exterioare, din ambianţa obiectivă, în¬ 
registrează numai anume momente şi aspecte, cărora 
ele, animalele, le răspund prin reacţiuni pline de sens. 
Momentul şi aspectele, sesizate de un animal, din an¬ 
samblul condiţiilor date, şi cărora el le răspunde cu 
reacţiuni de-un profil mai mult sau mai puţin precis, 
constituie „lumea împrejmuitoare" sau „mediul" anima¬ 
lului (Umwelt), Mediul unui animal nu este aşadar ni¬ 
ciodată totalitatea condiţiilor cosmice în care trăieşte 
animalul, ci numai o secţiune decupată din acest an- 

samblu. Aceasta este o primă şi esenţială delimitare a 
sensului acordat de Uexktill conceptului de „lume îm¬ 
prejmuitoare" sau mediu. Să exemplificăm. Una din 
ilustrările elocvente, la care Uexkull recurge pentru a-şi 
pune în lumină conceptele, este aceea a căpuşei. Căpuşa 
este, precum se ştie, o mică insectă, care după dobîn- 
direa prin metamorfoză a stadiului adult, se alimentează 
cu sînge de mamifer. Căpuşa e dotată cu simţuri extrem 
de reduse : ea nu vede şi nu aude. Femela, după ce a fost 
fecundată, se urcă pînă-n vîrful unui tufiş, unde stă la 
pîndă în aşteptarea vreunui mamifer asupra căruia să 
cadă sau care s-o ia cu părul sau cu lîna sa. Simţul 
olfactiv al căpuşei se dovedeşte deosebit de sensibil la 
mirosul acidului butiric, ce-1 emană glandele sebacee 
ale tuturor mamiferelor. Cînd un mamifer trece pe sub 
tufiş, căpuşa înregistrează cu promptitudine prezenţa lui 
şi-şi dă drumul să cadă pe el. Un fin simţ al temperaturii 
trădează insectei dacă a căzut pe un mamifer sau nu. 
Dacă şi-a nimerit prada, atunci căpuşa se înfige în pie¬ 
lea mamiferului şi-i pompează sîngele. Dacă animalul 
n-a fost mamifer, atunci căpuşa îl părăseşte şi urcă iarăşi 
pînă-n vîrful tufişului, unde aşteaptă un nou prilej. 
Ospăţul de sînge e singular, căci, după ce s-a săturat, 
căpuşa cade la pămînt, unde-şi depune ouăle şi moare. 
S-a dovedit prin experienţe ingenioase că insecta e lip¬ 
sită nu numai de simţul vederii si al auzului, ci şi de 
simţul gustului. Lumea împrejmuitoare a insectei este 
deci alcătuită exclusiv din semnalele ce i le comunică 
un vag simţ general al luminii cu care este înzestrată 
pielea ei, şi îndeosebi din semnalele mirosului (în speţă 
semnalul acidului butiric) şi ale simţului temperaturii. 
Reacţiunile căpuşei se găsesc însă în eminent acord cu 
aceste semnale, încît cu ajutorul înregistrării lor ea îşi 
împlineşte rostul vital, izbutind să se reproducă. 

Un alt exemplu. Se cunosc sunetele înalte ce le emit 
liliecii în zborul lor nocturn. Aceste sunete sunt un fel 
de semnale prieteneşti, după care ei se recunosc unii pe 
alţii. Prada lor este îndeosebi un fluture de noapte. S-a 
remarcat că aceşti fluturi de noapte îşi curmă brusc zbo¬ 
rul, de îndată ce se aud în preajmă sunetele înalte ale 
liliecilor. Dat fiind că liliecii îşi prind prada numai în 
zbor, fluturii se pot salva prin simpla lor aşezare. Şi 
acum urmează latura senzaţională a situaţiei. La un 

examen microscopic s-a descoperit că fluturele de noapte 
posedă un aparat auditiv alcătuit exclusiv din două re¬ 
zonatoare, ce înregistrează numai sunetele’ specifice li¬ 
liecilor. Oricîte sunete ar exista în această lume, flu¬ 
turii de noapte nu aud decît sunetele produse de lilieci. 
Pentru restul lumii sonore, fluturii de noapte sunt ab¬ 
solut surzi. Lumea împrejmuitoare a fluturilor de noapte 
se reduce deci, sub raportul sonorităţii, la sunete ce le 
dau liliecii, dar aceasta e tocmai suficient pentru ca ei 
să-şi apere existenţa în condiţiile date. O mai amplă 
lume împrejmuitoare sonoră, constituind un balast, i-ar 
deruta. Datorită structurii lor anatomice, fluturii de 
noapte decupează deci din lumea sonoră numai elemen¬ 
tele care pentru ei sunt de o importanţă vitală. 

Un alt exemplu. Rîma obişnuită, fiinţă pe care cei 
mai mulţi dintre noi am fi dispuşi să ne-o închipuim 
foarte puţin dotată pentru viaţă, este capabilă în ra¬ 
port cu ambianţa ei, să efectueze o operaţie foarte com¬ 
plexă. Ea trage în cavitatea îngustă, unde locuieşte, 
frunze de tei sau de cireş, ce-i servesc atît ca hrană, 
cit şi ca scut. Pentru a putea să fie trasă în canal, 
frunza trebuie să se înfăşoare întocmai, iar pentru ca 
acest lucru să fie cu putinţă, frunza trebuie prinsă de la 
vîrf, iar nu de la bază (a se vedea planşa a V-a). Ope¬ 
raţia inversă nu reuşeşte. Cum se face că rîma nu gre¬ 
şeşte şi nu apucă frunza de la bază? Rîma nu posedă 
organe şi simţuri ce i-ar înlesni recunoaşterea frunze¬ 
lor după forma lor. S-a constatat însă, prin diverse ex¬ 
perienţe, că rîma posedă un foarte fin simţ al gustului, 
datorită căruia ea deosebeşte vîrful frunzei de orice altă 
parte a acesteia. Lumea împrejmuitoare a rîmei se reduce 
la aceste semnale receptate prin gust, care sunt tocmai 
suficiente pentru ca vieţuitoarea să reacţioneze, pe baza 
constituţiei sale organice, cu o remarcabilă justeţe în 
raport cu ambianţa obiectivă'. Cercetări ample, efec¬ 
tuate atît de Uexkiiill cît şi de alţi naturalişti, au scos la 
iveală fapte ce confirmă presupunerea că organismele 
îşi au într-adevăr lumea lor împrejmuitoare specifică. 
Aceste cercetări legitimează cu noi date introducerea în 

1 A se vedea I. v. Uezkull, Bedeutungslehre, Verlag Barth, Leipzig, 
1940 şi Streiiziigedruch die Umwelten von Tieren und M enschen, 
Verlag Springer, Berlin, 1934. 

biologie a conceptului de „complex organism-mediu", 
asupra căruia s-au oprit şi cercetările altor naturalişti, 
efectuate sub alte unghiuri de vedere. 

Din parte-ne ne vom ocupa de aceste fapte într-o or¬ 
dine de idei, în care ele nu au fost valorificate de către 
Uexkiill. Problema, în cadrul căreia vom încerca să va¬ 
lorificăm fapte de natura celor arătate, este aceea a dis¬ 
tincţiei ce se poate opera între evoluţia prin specializare 
şi evoluţia de nivel. Descoperirile î-n legătură cu lu¬ 
mile împrejmuitoare, care variază de la fiinţă la fiinţă, 
ne pun la îndemînă argumente ce pledează pentru exis¬ 
tenţa reală a două feluri de evoluţii. Faptele, eviden¬ 
ţiate în perspectiva doctrinei despre lumile împrejmui¬ 
toare, ne îndreptăţesc să atribuim, în general, animalelor 
anume conformaţii, mai mult sau mai puţin specifice, 
datorită cărora ele stau îintir-un raport de convenienţă cu 
anume momente şi aspecte ale ambianţei cosmice obiec¬ 
tive. Atare fapte pot să fie studiate nu numai în perspec¬ 
tivă statică, cum a făcut Uexkull; ele pot fi privite şi 
în perspectivă evolutivă, pentru a urmări tocmai proce¬ 
sul de specializare, căruia îi sunt supuse organismele în 
raport cu ambianţa. Şi dacă ne hotărîm să considerăm 
faptele în perspectiva aceasta evolutivă, este chiar de 
la început indicat să facem unele combinaţiuni şi so¬ 
coteli. 

Să ne întrebăm, care sunt condiţiile teoretice ale 
procesului evolutiv, graţie căruia organismele se „spe¬ 
cializează" în raport cu ambianţa ? Spre a răspunde la 
această întrebare se cere să luăm în considerare o fază 
mai puţin evoluată din procesul de specializare. într-o 
asemenea fază e de presupus că animalul se găseşte, pe 
baza constituţiei sale organice, într-un raport de sufi¬ 
cientă armonie faţă de ambianţa obiectivă (această su¬ 
ficientă armonie este o stare perturbabilă, îngăduind şi 
stări critice de tensiune divers gradată). Să precizăm, 
într-o fază încă neevoluată a specializării sale, anima¬ 
lul se manifestă ca şi cum ar sta în particulare raporturi 
cu anume momente şi asipecte ale ambianţei, pe oare, 
printr-o considerare abstractă, le putem designa prin 
majusculele A, B, C, D. Acestor momente şi aspecte, 
animalul le răspunde plin de sens (privind lucrurile sta¬ 
tistic) prin reacţiunile indicate prin literele a, b, c, d. 
Vom presupune acum că animalul este adus, încetul cu 

încetul sau dintr-o dată, în situaţia de a trăi într-o ambi¬ 
anţă în care sunt date numai condiţiile A şi B, celelalte 
condiţii miodificîndu-se sau dispărînd. Care ar putea să fie 
consecinţele unei asemenea schimbări cît priveşte situa¬ 
rea animalului ? Răspunsul nu este tocmai anevoie de 
găsit. Faţă de situaţia modificată, animalul poate fi or¬ 
ganic angajat într-un proces de evoluţie, datorită căruia 
reacţiunile sale posibile de mai înainte, a şi b, se vor 
specializa, iar reacţiunile posibile c şi d vor regresa, 
puţind chiar să se stingă cu timpul. Acest proces de 
specializare permite să fie imaginat în sensul că reacţiu¬ 
nile a şi b vor dobîndi un profil mai complex, iar sub 
raport funcţional — o mai mare precizie. Aceasta în¬ 
seamnă că reacţiunile a şi b nu vor mai răspunde nu¬ 
mai condiţiilor A şi B ale ambianţei, ci şi unor subcon- 
diţii ale acestora, adică lui Ai, A 2 , A 3 şi Bi, B 2 , B 3 , sub- 
condiţii cărora animalul le replica pînă aci numai cu 
reacţiuni de un profil mai general ţa şi b). Animalul este 
acum capabil de reacţiunile ai, a 2 , a 3 — bi, b 2 , b3. în faza 
luată în considerare, ca punct de plecare, animalul în¬ 
registra din ambianţa cosmică obiectivă momentele şi 
aspectele A, B, C, D. Acum, după o hotărîtă avansare în 
procesul de specializare, animalul va înregistra din am¬ 
bianţa cosmică obiectivă numai momentele şi aspectele 
A şi B, dar pe acestea el le va sesiza şi în sub-momen- 
tele şi în sub-aspectele lor (Ai, A 2 , A 3 şi B 1 , B 2 , B 3 ) pentru 
care înainte nu avea o rezonanţă particulară. Lumea 
împrejmuitoare a animalului, ca să vorbim în termino¬ 
logia lui Uexkull, fusese alcătuită din semnalele înre- 
gistrabile A, B, C, D şi i se răspundea prin reacţiunile 
a, b, c, d ; iar pe urmă lumea împrejmuitoare a ani¬ 
malului este alcătuită din semnalele înregistrabile A şi 
B, cu sub-condiţiile sale Ai, A 2 , A 3 şi B ]f B 2 , B 3 şi i se 
răspunde prin reacţiunile ai, a 2 , a 3 şi bi, b 2 , b 3 . Suntem 
deci autorizaţi a afirma că datorită procesului evolutiv 
de specializare organică, prin care trece animalul, am¬ 
bianţa acestuia se îngustează, devenind însă interior mai 
diferenţiată în porţiunea ce continuă a juca un rol în 
raport cu vieţuitoarea. Este de interes să mai ştim că, 
în regulă generală, un organism poate să fie antrenat 
într-un proces de specializare în două chipuri şi anume : 
întîi prin aceea că ambianţa îndură modificări naturale, 
pierzînd unele momente şi aspecte dintre acelea ce o 



72 


Lucian Blaga 


caracterizează, şi al doilea prin aceea că o anume specie 
organică este constrînsă, prin economia circumstanţelor 
ambiante, să evolueze prin specializări în direcţii diver¬ 
gente. Animalul, care iniţial reacţiona la condiţiile A, 
B, C, D se ramifică în două tipuri diferite, dintre care 
unul se specializează sub raportul reacţiunilor a şi b, 
iar celălalt tip sub raportul reacţiunilor c şi d. Evident, 
teoretic se poate concepe şi un alt mod de specializare, 
şi anume în sensul că animalul, care răspunde ambianţei 
A, B, C, D, prin reacţiunile a, b, c, d, să se specializeze 
în toate direcţiile inerente conformaţiei sale, obţinînd în 
cele din urmă posibilitatea reacţiunilor ai, a 2 , a 3 — bi, 
b 2 , b 3 — ci, C 2 , C 3 —- di, d 2 , d 3 . Experienţa biologică ne 
sfătuieşte însă să considerăm acest caz ca pur teoretic. 
Oricum, chiar admiţînd că s-ar realiza uneori, prin ex¬ 
cepţie, şi acest mod, este de remarcat că nici pe această 
cale nu s-ar ajunge la o desmărginire a ambianţei ini¬ 
ţiale, ci doar la o diferenţiere interioară a ei. 

Faţă de aceste conjecturi, cit priveşte procesele de 
specializare organică, se impune să luăm în discuţie evo¬ 
luţia vieţii în tot ansamblul ei. Oare sunt şansele ce se 
oferă vieţii, presupunînd că ea evoluează numai prin 
procese de specializare organică? Dacă evoluţia vieţii 
s-ar fi efectuat totdeauna numai prin procese de specia¬ 
lizare organică, situaţia generală ni se pare că ar urma 
să fie astăzi aceea că cele mai evoluate fiinţe ar trebui 
să aibă ambianţa cea mai îngustă (şi de o extremă di¬ 
ferenţiere a ariei sale interioare). Situaţia reală, în care 
se găsesc actualmente vieţuitoarele cele mai evoluate, 
nu este însă deloc aceasta. Lumea împrejmuitoare a fiin¬ 
ţelor superior organizate este în regulă generală mai 
vastă şi mai complexă decît a fiinţelor inferior orga¬ 
nizate. Este aceasta o constatare faptică, controlabilă, şi 
cei ce s-au ocupat cu studiul lumilor împrejmuitoare ale 
animalelor, ne-o spun cu toată hotărîrea. Ce urmează 
însă din toate acestea ? Urmează de-aici un lucru : evo¬ 
luţia vieţii pe pămînt nu s-a putut face exclusiv prin 
procese de progresivă specializare organică — aceasta 
ar fi dus la rezultatul că vieţuitoarele ar răspunde cu 
tot mai multă insistenţă, subtilitate şi supleţe, unor con¬ 
diţii ambiante treptat mai restrînse, un proces care ar fi 
manevrat viaţa în grave fundăduri. Evoluţia vieţii pe 
pămînt trebuie să fi avut deci loc şi prin altfel de pro- 

cese, prin procese datorită cărora s-au obţinut niveluri 
de organizare tot mai înalte, iar concomitent şi o pro¬ 
gresivă desmărginire a ambianţei. Cei ce s-au închinat 
studiului lumilor împrejmuitoare şi-au făcut cercetările 
în perspectivă unilaterală, statică, evitînd în chip regre¬ 
tabil să exploateze faptele în sensul unei viziuni evolu¬ 
tive cu privire la viaţă. Faptele în chestiune pot fi invo¬ 
cate însă şi în vederea unor consideraţiuni de principiu cu 
privire la direcţiile posibile ale evoluţiei biologice în ge¬ 
neral. Din conjecturile teoretice ce se pot face în legătură 
cu faptele desfăşurate, se degajează, o dată mai mult, con¬ 
cluzia netă că există două feluri de evoluţie a organis¬ 
melor : una dintre acestea consistă în procese de specia¬ 
lizare a organelor şi conduce inevitabil la o particulară 
comprimare a ambianţei ; a doua, mult mai relevantă, 
consistă în procese datorită cărora se realizează nive¬ 
luri de organizare tot mai înaltă şi duce la o progresivă 
desmărginire a ambianţei. Pentru a explicita evoluţia 
de nivel, să ne imaginăm că un organism trăieşte într-o 
ambianţă obiectivă, în raporturi reactive cu momentele 
şi aspectele A, B, C, D. Să presupunem că la un moment 
dat ambianţa vieţuitoarei se dilată, îmbogăţindu-şi pei¬ 
sajul cu aspectele M, N, O, P. Pentru vieţuitoare, împre¬ 
jurarea ar putea să devină un prilej spre a se sălta la 
un nou nivel de organizare. Declanşată’ de împrejurări 
externe, evoluţia de nivel rămîne totuşi, în esenţă, sus¬ 
ţinută, promovată de factori intrinseci vieţii. Elucidarea 
acestor factori este o sarcină a viitorului. Oricum, la 
noul său nivel, organismul se dovedeşte apt de reacţiuni 
în raport cu o ambianţă mai amplă, decît fusese am¬ 
bianţa sa anterioară. 

Recunoaştem că, examinînd în sine şi numai pentru 
sine o anume fază evolutivă a unui organism, ajungem 
foarte uşor într-o situaţie echivocă, deoarece cel mai 
adesea e dată posibilitatea teoretică de a o privi, fie ca 
produs al evoluţiei prin specializare, fie ea produs al 
evoluţiei de nivel. în concret, numai examenul fazelor 
succesive ca atare ne poate oferi lămuriri în ce măsură 
e vorba despre rezultatul urnei evoluţii prin specializare 
sau despre rezultatul unei evoluţii de nivel. Există fireşte 
şi atâtea cazuri, care, chiar prin indiciile concrete, se 
demască ca efect al specializării organice : de amintit ar 
fi îndeosebi cazurile de supraspecializare. în această 

ordine de observaţii e bine să nu pierdem din vedere 
un lucru : în fapt, precum vom mai avea ocazia să ară¬ 
tăm, avem de-a face totdeauna cu o suprapunere a celor 
două feluri de evoluţie. Cele două feluri de procese îşi 
spun totdeauna cuvântul, acumulîndu-şi în divers dozaj 
efectele, în toate structurile şi formele vieţii. Vom avea 
în alte capitole ocazia de-a arăta că evoluţia prin spe¬ 
cializare porneşte totdeauna de la o constituţie realizată 
printr-o evoluţie de nivel. La fel vom avea ocazia de a 
arăta că un anume stadiu de specializare poate să pună 
zăgazuri unei evoluţii de nivel, saiu chiar s-o facă im¬ 
posibilă. Se va vedea, de asemenea, ceea ce este de 
o extremă importanţă, că poate să existe o evoluţie de 
nivel, ce se menţine în chip accentuat pe această linie, 
evitînd pe cît cu putinţă specializările. Raporturile dintre 
cele două feluri de procese evolutive, de nivel şi de 
specializare, sunt deci multe şi diverse. Dar asupra 
acestui spectacol vom reveni. 

Studiul raporturilor dintre organisme şi ambianţele 
lor poate fi excepţional de fertil. Făcut sub unghi static, 
acest studiu îmbogăţeşte cunoştinţele în ceea ce priveşte 
structura şi reacţiunile vieţuitoarelor. Făcut sub unghi 
dinamic, ne deschide ochii asupra eterogeneităţii pro¬ 
ceselor evolutive oa atare, pumîndu-ne la dispoziţie şi un 
criteriu de efectivă diferenţiere a proceselor în chestiune. 
De îndată ce suntem aduşi în situaţia de a putea face 
o comparaţie între două sau mai multe faze evolutive 
ale unuia şi aceluiaşi tip organic, e suficient să ne în¬ 
trebăm dacă această evoluţie a dus la particulara com¬ 
primare sau la caracteristica desmărginire a ambianţei, 
spre a hotărî dacă procesul trebuie privit ca unul ce se 
realizează pe linia specializării sau ca unul ce se face 
pe linia evoluţiei de nivel. 

Nu încape îndoială că Lamarck a întrezărit ceva din 
toată această complexă situaţie, atunci cînd opera dis¬ 
tincţia între procesele de adaptare şi procesul de per¬ 
fecţionare a vieţuitoarelor. El nu a stăruit însă îndeajuns 
asupra distincţiei, despărţindu-se prea repede de empirie, 
şi făcînd, potrivit obiceiului său, prea repede saltul spre 
teorie ; de asemenea, el a mai derutat şi prin termenul 
de „perfecţionare", pe care l-a lăsat totuşi în completă 
negură. Mai tîrziu s-a făcut apoi că Darwin a renunţat 
la o atare distincţie şi se poate bănui ce influenţă a avut 

autoritatea lui cit priveşte neglijarea sistematică a aces¬ 
tei chestiuni. Iată cîteva cuvinte ale marelui naturalist 
englez avînd evidente puncte de incidenţă cu problema 
ce trebuie să ne preocupe : „Am dat, spune Darwin, 
numele de selecţie naturală acestui principiu de conser¬ 
vare sau de persistenţă a celui mai apt. Acest principiu 
duce la perfecţionarea fiecărei creaturi in raport cu 
condiţiile organice şi inorganice ale existenţei sale şi în 
consecinţă, în cele mai multe cazuri, la ceea ce se poate 
considera ca un progres al organizării" sau: (...) 
„fiinţele plasate pe trepte inferioare ale scării de or¬ 
ganizare sunt mai variabile decît acelea care ocupă 
vîrful. Cred că prin inferioritate în scară trebuie să se 
înţeleagă aci că diferitele părţi ale organizaţiei nu au 
decît un slab grad de specializare pentru funcţii parti¬ 
culare" 1 2 . Rezultă din aceste texte că Darwin estompa 
distincţia, sustinînd o teză destul de simplistă cu privire 
la procesele de specializare şi de organizare pe scara 
evoluţiei. Se va vedea cum cu opinii atît de nediferen- 
tiate nu se mai putea face fată, la un moment dat, proble¬ 
melor ce se puneau mintii omeneşti în legătură cu evo¬ 
luţia vieţii pe pămînt. 


1 Ch. Darwin, op. cit., pag. 141. 

2 Idem. ibidem, pag. 161. 

Am expus în cele de mai înainte ideile generale 
în pervazul cărora urmează să punem problema originii 
omului. Intenţia, ce ne călăuzeşte, cînd abordăm această 
chestiune, este printre altele aceea de a arăta în ce 
măsură doctrina clasică a evoluţionismului, cit priveşte 
geneza omului, se găseşte depăşită de rezultatele ulti¬ 
melor cercetări ştiinţifice. Atîit problema genezei omului, 
cit şi aceea a structurilor specific antropologice, au 
fost amplu şi cu mare pasiune dezbătute în deceniile 
din urmă. Se remarcă de cîtva timp o serioasă tendinţă 
de a revizui atîtea din ideile lui Darwin, fără ca aceasta 
să ducă însă la abandonarea perspectivei evoluţioniste 
ca atare. Potrivit învăţăturii evoluţioniste clasice, omul 
ar descinde dintr-o anume formă de antropoide, dispă¬ 
rută, dar care şi-ar mai avea încă reprezentanţi (mo¬ 
dificaţi) în antropoidele actuale, precum gibonul (Hylo- 
bates), urangutanul (Pithecus satyrus), cimpanzeul (Tro- 
glodytes niger) şi gorila (Troglodytes gorilla). în perspec¬ 
tiva doctrinei evoluţioniste clasice şi a ideilor lui Darwin 
cu privire la om, s-au efectuat ample studii comparate 
între om şi antropoide. Ceea ce a interesat mai întîi, pe 
linia acestor cercetări au fost asemănările ce incontes¬ 
tabil se pot constata între om şi celelalte primate. Toate 
aceste asemănări, care se impun oarecum de-a dreptul 
ochiului nostru, păreau să confirme opinia că în cursul 
evoluţiei o fiinţă destul de asemănătoare cu maimuţele 
superioare actuale a părăsit viata prin copaci specifică 
antropoidelor şi, coborîndu-se pe pămînt, s-a adaptat 
încetul cu încetul la viaţa acestui mediu, care-i impunea 

poziţia verticală. Aşa este văzută devenirea „omului". 
După cercetarea exhaustivă a asemănărilor în chestiune, 
era firesc ca atenţia cercetătorilor să se îndrepte, pe 
urmă, şi spre examinarea deosebirilor ce există între om 
şi antropoide. Recolta acestor noi cercetări este deosebit 
de bogată. Atît de bogată, incit în faţa noilor rezultate 
comparative, naturaliştii şi filosofii se văd constrînşi de 
a pune problema originii omului şi altfel decît a fost 
pusă mai înainte. Asistăm astfel de-o bucată de vreme 
la un spectacol ce trebuie înregistrat. Ideile lui Darwin 
cît priveşte geneza omului îndură atacuri după atacuri. 
Şi nu ne referim la atacurile teologice, care s-au ţinut 
lanţ şi care s-au executat în numele unei concepţii crea- 
ţioniste. Nu ,■ e vorba despre atacuri din partea unor na- 
turalişti care tatonează terenul în vederea unor concepţii 
noi, de natură tot evoluţionistă. Va trebui să ne obişnuim 
cu ideea că a admite evoluţionismul nu ne obligă însă să 
acceptăm necondiţionat teoria că omul ar descinde din- 
tr-un antropoid mai mult sau mai puţin asemănător antro¬ 
poidelor actuale. Ştiinţa şi filosofia încep să bănuiască 
că problema originii omului comportă şi alte perspective. 

Dacă se face abstracţie de unele nedumeriri expri¬ 
mate încă de mai înainte de unii naturalişti în legătură 
cu linia filetică a omului, aşa cum o înţelegea evoluţio- 
nism-ul clasic, se cuvine să subliniem aifci deosebita im¬ 
portanţă ce revine lucrărilor prin care anat omul şi 
antropologul Hermann Klaatsch (1863—1906) inaugu¬ 
rează cercetările pe linia ce ne va interesa de aci încolo. 
Operele masive în care Klaatsch şi-a expus ideile cu 
privire la evoluţia omului sunt : „Geneza şi evoluţia 
genului uman" (1902) şi „Devenirea omenirii şi geneza 
culturii" (ed. a Il-a, 1922). De o excepţională însemnătate 
ni se pare scurtul studiu al aceluiaşi autor, apărut încă 
de mai înainte, în 1899, în revista „Globus". Amintim că 
studiul acesta, intitulat „Poziţia omului în rîndul mami¬ 
ferelor, îndeosebi al primatelor şi modul său de devenire 
într-o formă mai inferioară" a fost scris la iniţiativa re¬ 
vistei şi cuprinde o succintă expunere a ideilor desfă¬ 
şurate de autor la un congres al antropologilor ce-a avut 
loc în acelaşi an. Ideile lui Klaatsch au provocat atunci 
reacţia negativă a celor mai de seamă antropologi. 
Numai în anii din urmă ideile lui Klaatsch încep să fie 
mai iust apreciate. 

Dat fiind că în acest capitol, ca şi în cele ce mai 
urmează, ne vom referi la diverse ere geologice, ne per¬ 
mitem să dăm o tabelă cronologică a lor. 



Hermann Klaatsch pune problema originii omului 
în cadru evoluţionist. Sub raportul principiilor, natura¬ 
listul rămîne un darwinist ,• el operează chiar insistent 
cu principiul selecţiei naturale. Totuşi Klaatsch parvine, 
pe temei de studii comparate asupra omului şi a antro¬ 
poidelor, să susţină că între om şi antropoide (actuale 
sau dispărute) ar exista un cu totul alt grad de înrudire 
decît acela admis din partea reprezentanţilor clasici ai 
evoluţionismului. După părerea lui Klaatsch, omul se 
deosebeşte anatomic-morfologic de toate antropoidele 
actuale şi dispărute în aşa măsură, că ar fi cu totul 
deplasat să se mai afirme că omul ar descinde dintr-o 
formă antropoidă. Klaatsch opinează că înrudirea dintre 
om şi antropoide ar fi fost de fapt mult mai depărtată, în- 
trucît Toate maimuţele, inclusiv antropoidele, şi la rîndul 
său omul, ar deriva dintr-o formă de mamifer pro-simian, 
rădăcină din care maimuţele şi omul s-ar fi dezvoltat, 
chiar de la început, pe linii divergente. Redusă la atît, 
opinia emisă din partea lui Klaatsch nu ne impresionează 
prea mult, căci s-ar putea susţine, în replică, că printr-o 
asemenea ipoteză naturalistul nu face decît să împingă 
înapoi pe linia filetică pe strămoşul comun al maimuţelor 
şi a omului. Aşa ar fi, dacă naturalistul n-ar da şi 
unele lămuriri suplimentare, care arată cît de adîncă 
i-a fost privirea în această chestiune. Klaatsch preci- 

zează că, din presupusul mamifer pro-simian originar, 
antropoidele s-ar fi dezvoltat cu totul altfel decît omul. 
Antropoidele ar fi trecut prin procese de „specializare" 
a extremităţilor şi a dentiţiei, cită vreme omul ar fi evo¬ 
luat în alt sens, păstrând tocmai extremităţile şi dentiţia 
într-o formă mai primitivă. Extremităţile şi dentiţia 
omului prezintă deci forme mai apropiate de formele 
echivalente ale mamiferului pro-simian originar. Ar 
urma de aici că antropoidele manifestă unele forme mai 
specializate decît sunt ale omului, ceea ce ar impune 
totodată şi concluzia că omul nu poate să derive dintr-o 
formă antropoidă. Iată întâiul pas într-o mare problemă. 
Credem că nu ne înşelăm afirmînd că prin ipoteza lui 
Klaatsch se atrăgea întîia oară în chip mai apăsat atenţia 
că vieţuitoarele, ce sunt inferioare altora, pot să prezinte 
totuşi unele aspecte mai evoluate în sensul specializării, 
decît sunt aspectele echivalente la fiinţele superioare, 
în această ordine de observaţii, Klaatsch ţine să remarce 
bunăoară că mamiferele păstrează anume detalii primi¬ 
tive, ce se găsesc la peşti, cîtă vreme aceleaşi detalii 
au dispărut la saurieni în urma unui proces de speciali¬ 
zare. Evident, saurienii sunt fiinţe inferioare mamiferelor. 
Totuşi mamiferele păstrează unele particularităţi mai 
primitive decît sunt echivalentele la saurieni. Sau un 
alt exemplu destinat să ilustreze situaţia. Klaatsch sus¬ 
ţine că organe precum mîna prehensivă şi piciorul pre- 
hensiv, proprii atîtor vieţuitoare, trebuie să reprezinte 
forme foarte vechi; ele se găsesc la om şi din plin la 
antropoide. Să nu pierdem însă din vedere că la alte 
mamifere aceste organe s-au specializat cu totul în alt 
sens, de exemplu sub forma copitelor la vite, la cal. în 
perioada Trias aceste forme ale mîinii prehensive şi ale 
piciorului prehensiv erau răspândite la reptile. De unde 
urmează că antropoidele conservă unele particularităţi 
mai primitive, decît sunt echivalentele fa alte mamifere 
de-o conformaţie de ansamblu evident inferioară lor. Un 
alt exemplu : cît priveşte degetul opozabil de la mîna 
omului şi de la mîna şi piciorul antropoidelor, Klaatsch 
emite opinia că ar fi vorba despre o întocmire prefigu¬ 
rată în razele înnotătoarei primordiale a peştilor origi¬ 
nari, din care derivă toate vertebratele terestre. Această 
particularitate s-a pierdut însă la cele mai multe ver¬ 
tebrate prin specializări în alte direcţii, dar s-a păstrat 

bunăoară parţial în linia mamiferă, îndeosebi la om şi 
la antropoide. 

Ideea aceasta a conservării unor particularităţi pri¬ 
mitive la fiinţe relativ superioare altor fiinţe, altor fiinţe 
în alcătuirea cărora aceleaşi particularităţi au evoluat 
prin specializare, pierzîndu-se sau modificîndu-se radical, 
ideea aceasta zicem, o găsim deosebit de fericită. Ea ni 
se pare justă, indiferent de valabilitatea ei în cazurile 
speciale indicate de Klaatsch. Cu intuiţia sa, Klaatsch 
pregătea de fapt terenul pentru viitoare cercetări, care 
s-au dovedit atît de fertile. Ideea apare la Klaatsch ca 
reflex imediat al unor observaţii, fiind încă departe de 
a se închega sub forma unui principiu aparte de evoluţie. 

Această intuiţie iniţial justă a condus însă pe au¬ 
torul ei, din nefericire, şi spre unele gînduri care 
foarte uşor puteau să degenereze în fabulos. Din faptul 
că omul ar păstra în constituţia sa unele particularităţi 
foarte vechi, Klaatsch scotea concluzia, dezvoltată într-o 
întreagă teorie, că fiinţa umană nu ar fi apărut numai 
în cvaternar, cum în chip curent se susţine, ci mult mai 
curînd. Omul ar fi o fiinţă foarte veche, ce ar fi apărut 
chiar în mezozoic. Aceasta este concluzia „teoreticia¬ 
nului" Klaatsch. Intervenea aci în socotelile lui Klaatsch 
o eroare logică, ce-il arunca de-a dreptul în iremediabil, 
în fabulaţie. De aici, apoi, pînă la teoria spectaculoasă, 
dar cu totul intenabilă a lui Edgar Dacque, de mai 
tîrziu, că natura ar fi realizat ideea de om în ere geo¬ 
logice străvechi, în diverse stiluri biologice, era oarecum 
o poartă deschisă. Privind lucrurile cu mai multă atenţie 
şi cu suficientă pondere, devine clar că H. Klaatsch nu 
avea nici un drept să deducă din anume particularităţi 
stăvechi ale omului asupra vechimii omului, ca atare, 
în procesul de evoluţie a vieţii pe pămînt. E învederat 
lucru că „primitivismele" omului, dacă există, nu pot 
constitui o dovadă de vechime, decît pentru ele însele, 
dar nu pentru om, ca fiinţă privită integral. 

Şi acum alte cîteva lămuriri în ceea ce priveşte 
distincţia fundamentală pentru problematica evoluţiei, 
distincţie ce urmează să ia de acum, şi chiar sub ochii 
noştri, o înfăţişare tot mai reliefată. Am pus, credem, 
suficient în lumină în ce măsură Klaatsch întrezăreşte 
deosebirea, ce-ar putea să existe între o evoluţie prin 
specializare şi o evoluţie care duce la tipuri superioare 

de fiinţe. E vorba despre aceeaşi distincţie, circumscrisă 
doar prin alţi termeni, ce fusese bănuită aproape o sută 
de ani mai înainte din partea lui Lamarck. Dar ce ne¬ 
aşteptate consecinţe desprinde Klaatsch din această 
idee, şi anume în legătură tocmai cu originea omului I 
Lamarck vorbea despre „adaptare" şi despre „perfec¬ 
ţionare". Ambii termeni şi îndeosebi ultimul se pretează, 
ce-i drept, la echivocuri intolerabile. Lamarck nu s-a 
ostenit cîtuşi de puţin să arate în ce consistă mai marea 
„perfecţie" a planurilor arhitectonice, potrivită cărora 
sunt alcătuite organismele de nivel superior, fată de 
cele de nivel inferior. Lamarck se găsea fără îndoială 
pe urmele unei distincţii operante, dar această distincţie 
rămînea la el, şi mult timp după el, neconturată. Ba la 
Darwin, şi la toti care se menţin prin ogaşele trase de 
el, distincţia bănuită se spălăceşte din nou, în sensul 
că termenii ei nu mai sunt priviţi ca eventuale indicii 
pentru intervenţia unor principii eterogene în procesele 
evolutive ale vieţii. Evoluţia este văzută mai sumar, ca 
un proces ce se efectuează numai în direcţia diferenţierii 
şi a specializării. (Iată că recent, nu mai departe decît 
chiar şi un filosof, de orientare biologistă, cum este 
Arnold Gehlen, autorul unei antropologii de care vom 
mai avea prilejul să ne ocupăm, se întreabă într-o clipă 
de paroxism al nedumeririi, ce ar putea să însemne în 
definitiv organizarea de tip mai înalt, dacă nu o mai 
vădită specializare ’). Distincţia ce ne preocupă va ră¬ 
mînea dealtfel şi la Klaatsch simplu numai indicată, căci 
el nu dă precizări. Există însă atîtia alţi biologi care 
pledează în favoarea distincţiei. Cităm la întîmplare 
numele unui Le Roy sau al unui Woltereck. Dacgue 
aderă, de asemenea, la distincţia în chestiune, căzînd 
însă victimă unor fantezii teoretice, care sunt mai mult 
„fabulaţie" decît „teorie". Prin ce se deosebeşte la aceşti 
autori evoluţia de nivel de evoluţia prin specializare ? 
Dacgue susţine următoarele : „Superior şi inferior, cit 
priveşte tipul, înseamnă că un organism ca reprezen¬ 
tant al unui tip formal nu posedă numai un mai mare 
număr de organe, nici numai o mai mare sau mai redusă 
diferenţiere a configuraţiei sale, superior este un tip de 

1 Arnold Gehlen, Der Mensch. Verlaq Junker und Diinnhaupt, 1941, 
pag. 132. 

organizare atunci c înd diferenţierea şi înmulţirea orga¬ 
nelor este totodată mai unitar închegată. Specializată 
sau nespecializată poate să fie însă cutare sau cutare 
specie în cadrul oricărui tip mai înalt sau inferior“ '. 

Ca exemplificare a specializării a se vedea planşele 
a VI-a, şi a Vil-a. Cît priveşte evoluţia prin specializare 
şi evoluţia de nivel, ne găsim desigur în faţa unui ma¬ 
terial documentar susceptibil de a fi prelucrat în sensul 
unei distincţii tot mai reliefate ; ne găsim însă aci şi în 
faţa unor semne de întrebare. Cercetărilor ştiinţifice li 
se deschide aci un larg cîmp de osteneli. Ambiţia noastră 
este de a aduce, după posibilităţi, şi cu toată precauţia 
impusă de împrejurări, unele noi contribuţii, la soluţio¬ 
narea unei chestiuni ce continuă să păstreze atîtea as¬ 
cunsuri iritante. Ne aflăm, cu alte cuvinte, înrolaţi 
într-un front de tatonări. Vom căuta să definim, poate 
cu mai multă precizie, unele noţiuni, şi să punem în mai 
hotărît relief sensul intrinsec al fenomenelor biologice 
în discuţie. 

Am văzut, în alt capitol, că distincţia între evoluţia 
de nivel şi evoluţia prin specializare organică este sus¬ 
ceptibilă de o clarificare, ce lasă în urmă indicaţiile ce 
le primim de la biologii actuali. Vrem să spunem că în 
evoluţia de nivel urmează să vedem şi altceva decît 
numai o înmulţire şi diferenţiere a organelor, care la 
rîndul lor s-ar prezenta tot mai unitar închegate, după 
cum se susţine. Fără îndoială că priveliştea aceasta a 
diferenţierii şi complicării este grosso modo o realitate, 
deplin controlabilă. Dar mai există, precum arătăm, şi 
alte aspecte, care ţin de raportul dintre organism şi am¬ 
bianţă, aspecte ce permit o disociere şi mai hotărîtă între 
cele două feluri de evoluţie. Prin evoluţia de specializare 
organică se ajunge totdeauna la o cu totul particulară 
îngustare a ambianţei, proprie unui organism de un 
anume nivel constituţional, cîtă vreme în evoluţia de 
nivel descoperim tendinţa vieţii spre desmărginirea am¬ 
bianţei. Un atare criteriu distinctiv ni se pare operant 
şi mai limpede decît criteriul, real şi el, şi eficace, dar 
mai anevoios cît priveşte aplicarea, al centralizării 
crescînde, căreia i-ar fi supus un sistem organic în evo¬ 
luţia de nivel. Evoluţia de nivel, odată constatată ca 

1 Eduard Dacque, Die Erdzeitalter, Verlag Oldenburg, 1930, pag. 474. 

fapt, e susceptibilă de-o seamă die consideraţiuni de 
caracter „interpretativ". împrejurarea că există o ase¬ 
menea evoluţie, ce duce la o progresivă desmărginire 
a ambianţei, ar putea să aibă semnificaţia unei tot mai 
hotărîte afirmări a relativei autonomii proprie vieţii în 
raport cu condiţiile externe. In acord de ansamblu cu 
concepţia evoluţionistă modernă, vom atribui vieţii po¬ 
sibilitatea de a produce sisteme, tipuri, forme organice. 
Afirmând aceasta, nu pretindem că actualmente cunoaş¬ 
tem toată tehnica interioară, ca să zicem aşa, şi toţi 
factorii inerenţi proceselor de evoluţie. Există fără în¬ 
doială încă atîtea enigme ce-şi aşteaptă deslegarea. Mai 
putem apoi afirma, fără de a ceda prea mult ispitei spe¬ 
culative, că viaţa, trebuind să-şi realizeze modurile şi 
funcţiile, structurile şi formele, în condiţii cosmice date, 
nu se va putea afirma deplin autonomă. Viaţa este con¬ 
strânsă să accepte, într-un chip sau altul, în sistemele ei, 
şi aceste condiţii. Viaţa îşi va realiza deci modurile şi 
funcţiile, structurile şi formele, în condiţiile ce-i sunt 
date, racordîndu-le la acesta cel puţin în sensul unei 
„suficiente armonii". Dealtminteri, rămîne clar că orice 
sisteme organice care eventual nu s-ar găsi în raport de 
aproximativă convenienţă cu ambianţa cosmică, ar fi 
desfiinţate sub presiunea acesteia. Raportul de conveni¬ 
enţă, ce-1 presupunem între organism şi ambianţă, lasă 
loc fireşte şi atîtor contradicţii, datorită cărora organis¬ 
mul concret se va găsi în permanentă luptă cu ambianţa 
concretă. Pentru ca un organism să poată susţine însă 
permanenta luptă cu ambianţa, ni se pare că trebuie să 
admitem în prealabil un raport de strictă armonie între 
organism şi ambianţă. E clar, de exemplu, că un orga¬ 
nism terestru n-ar putea susţine lupta cu ambianţa, dacă 
ar fi pus în condiţiile vidului interstelar. 

Să urmărim acum această situaţie în consecinţele ei. 
Pe de o parte e de observat că ambianţa îşi exercită 
influenţa şi presiunea asupra vieţii şi dincolo de con¬ 
cesiile pe care viaţa le face prin alcătuirea unor sis¬ 
teme organice oarecum general racordate la condiţiile 
externe. Efectul acestei presiuni din partea ambianţei 
asupra vieţii este evoluţia acesteia din urmă prin specia¬ 
lizare. Sub presiunea condiţiilor externe, viaţa va tinde, 
pe de altă parte, să-şi afirme relativa autonomie, făcînd 
ambianţei numai anume concesii strict necesare : această 

tendinţă poate să ducă la realizarea unor organizări de 
nivel superior, caracterizate printr-o crescîndă desmăr- 
ginire a ambianţei. Viaţa are deci două soluţii spre a 
răspunde presiunilor ajnbiante, şi anume : o soluţie con¬ 
cesivă, de modificări prin care, specializîndu-se, ea se 
adaptează cu tot mai mare precizie la o ambianţă tot 
mai îngustă, şi o soluţie de afirmare, prin realizarea unor 
constituţii organice superioare, datorită cărora se ajunge 
la o desmărginire a ambianţei. în cele două mari procese 
evolutive ale ei, viaţa se arată condusă de două ten¬ 
dinţe polare: una, de afirmare a relativei sale auto¬ 
nomii, tendinţă ce duce la organizări de nivel tot mai 
înalt şi care implică o anume rezervă faţă de specializări 
organice, şi a doua, de concesii făţişe făcute ambianţei, 
tendinţă ce duce, treptat-treptat, la o adaptare de pre¬ 
cizie în raport cu ambianţa. 

Luînd în specială considerare cele două tendinţe 
polare de care ni se pare dominată viaţa, vom remarca 
în cele din urmă că în fiecare dintre ele găsim raportaţi, 
unul la celălalt, cei doi factori : viaţa şi natura ,- dar de 
fiecare dată cu alt accent. în tendinţa de afirmare a au¬ 
tonomiei sale, atîta cită are, viaţa nu se realizează nici¬ 
odată fără de o raportare minimă, strict necesară, la con¬ 
diţiile externe, la natură. în tendinţa de adaptare făţişă, 
prin specializări organice, a vieţii, condiţiile externe 
sunt implicate ca factor decisiv, întrucît de astă dată 
viaţa apucă drumul maximelor concesii în raport cu 
natura. Dozajul acestor tendinţe, prezente în orice mo¬ 
ment de evoluţie a vieţii, diferă infinit, de la caz la caz, 
prin accentul ce cade cînd mai mult pe una, cînd mai 
mult pe cealaltă, dintre ele. Viaţa, cu formele ei, nu se 
poate deci înţelege numai prin tendinţa de adaptare 
făţişă, prin specializări organice, la ambianţă, aspect ce 
a atras îndeosebi atenţia biologilor. Pentru înţelegerea 
vieţii trebuie să admitem şi o tendinţă de afirmare a 
autonomiei ei ca atare, ce duce la niveluri de organizare 
treptat superioare şi la o crescîndă desmărginire a am¬ 
bianţei. Dar o asemenea tendinţă de afirmare implică şi 
o anume rezervă faţă de adaptare sau o anume sfială 
cidaptativă. 

Ipotezele ce le enunţa Klaatsch cu privire la unele 
pretinse „primitivisme" ale omului au rămas, dacă se 
trece cu vederea efectul de senzaţie de o clipă, fără de 
ecou în lumea ştiinţifică. Au trebuit să se scurgă vreo 
douăzeci şi cinci de ani pînă eînd, în sfîrşit, o seamă de 
naturalişti să înceapă a se osteni mai sistematic întru 
elucidarea chestiunii. 

Material informativ mai bogat, destinat să ilustreze 
particularităţile oarecum „neevoluate", proprii omului, 
în comparaţie cu ale antropoidelor, a adus anatomul 
olandez. L. Bolk, care în anul 1926 publica un studiu 
despre „Problema antropogenezed" ', cuprizînd nu numai 
rezultatele unor investigaţii atente şi agere, ci şi o 
seamă de foarte ciudaite formulări teoretice, asupra că¬ 
rora urmează să ne pronunţăm. Studiul lui Bolk a pro¬ 
dus în momentul publicării o justificată uimire printre 
naturalişti. Materialul documentar privitor la particula¬ 
rităţile omului, prezentate ca rămase în urmă faţă de 
structurile şi formele echivalente ale antropoidelor, era 
cu adevărat impresionant. Cel puţin surprinzătoare ră- 
mînea însă „teoria" lui Bolk, prin care se încerca o ex¬ 
plicaţie a morfologiei şi fiziologiei umane. Spre a preîn- 
tîmpina orice echivoc, ne permitem să anunţăm chiar 
înainte de a expune observaţiile şi ideile lui Bolk, că, 
din parte-ne, suntem dispuşi a lua în dezbatere informa- 

1 Din nefericire, în împrejurările actuale, ne-a fost cu neputinţă 
să ne procurăm studiul lui Bolk. E foarte probabil că nici un 
exemplar din această lucrare nu se găseşte în ţara noastră. Pe 
vremuri, găsindu-ne în străinătate, am avut însă prilejul de a 
citi acest studiu, curînd după apariţie. 

ţiile naturalistului olandez cu privire la structurile şi 
formele umane, dar atît. „Teoria" sa ni se pare atît de 
întortocheată, că nu ne putem pronunţa asupra ei decît 
în sensul unei categorice non-acceptări. în conexiune cu 
acest studiu de antropologie, n-am putut să consultăm 
decît o dare de seamă, pe care Bolk însuşi a făcut-o 
asupra ideilor sale în „Comptes rendus de l'Association 
des anatomistes" (Nancy, 1926, pag. 80). 

Bolk începe prin a constata că în timpurile noi cer¬ 
cetările antropologice şi studiul anatomiei comparate 
erau dominate de perspectiva genealogică şi de pro¬ 
blema descendenţei. Metoda şi punctele de vedere în 
chestiune şi-au dat roadele, dar, susţine Bolk, a sosit 
momentul ca forma umană să fie studiată mai de aproape 
şi în sine, fără de alterările pe care optica descendenţei 
le-ar putea aduce în această problemă. întrebarea ce şi-o 
pune Bolk este următoarea : care era forma strămoşului 
uman şi care a fost factorul principal, datorită căruia 
omul şi-a obţinut forma actuală ? Pentru a da răspuns 
primei părţi a chestiunii, Bolk e de părerea că trebuie 
soluţionată mai întîi partea a doua, prin cercetarea for¬ 
mei umane în ea însăşi. Bolk este convins că teoriile 
curente nu sînt suficiente pentru a înţelege geneza for¬ 
mei urnaine. Şi în continuare Bolk declară că are suficiente 
motive de a crede că pe măsură ce se vor des¬ 
coperi tot mai multe forme dispărute, soluţionarea pro¬ 
blemei antropogenezei cu ajutorul acestor documente is¬ 
torice va deveni de fapt tot mai anevoioasă. Bolk va 
încerca deci să ia din nou contact cu concretul antropo¬ 
logic. El se va întreba : care este esenţialul omului ca 
organism, şi care este esenţialul omuliui ca formă ? O 
latură a chestiunii este de ordin fiziologic, cealaltă de 
ordin anatomic. Cercetările lui Bolk au pornit, iniţial, de 
la o observaţie întîmplătoare. Naturalistul a remarcat la 
un oarecare adult un număr de particularităţi, ce repre¬ 
zentau tot atîtea condiţii normale, dar pasagere, la foe- 
tusul uman, care au devenit însă permanente la adultul 
în discuţie. Cu toate că era vorba despre un caz clinic, 
remarca în chestiune s-a transformat în idee călăuzitoare 
pentru cercetările ulterioare ale lui Bolk. Ideea era aceea 
a persistenţei proprietăţilor foetale. Studiind mai tîrziu 
dezvoltarea filogenetică a dinţilor umani, Bolk dovedeşte 
că primul molar are drept origine un dinte de lapte de- 

venit „persistent". Noţiunea de persistenţă a proprietă¬ 
ţilor foetale lua cu aceasta o înfăţişare concretă chiar în 
sfera normalităţii biologice. Acelaşi gînd părea să se 
confirme apoi şi în legătură cu alte date ce aveau să 
fie puse în lumină. Bolk a studiat felul cum este situată 
gaura occipitală la craniul uman şi la acela al maimu¬ 
ţelor. Părerea generală a evoluţioniştilor era că particu¬ 
larităţile anatomice ale omului derivă din condiţii si- 
mieşti şi că gaura occipitală, situată la om în centrul 
bazei craniene, şi-a cucerit această poziţie prinitr-o dis¬ 
locare dinapoi spre înainte, aceasta ca o consecinţă a 
ridicării omului pe două picioare. Contrar opiniei cu¬ 
rente, Bolk emite părerea, coroborată pe o serie de fapte, 
ce arată că poziţia centrală a găurii occipitale la om este 
poziţia primară la foetuşii tuturor primatelor. Dealtfel 
şi la foetuşii celorlalte mamifere poziţia găurii occipitale 
este totdeauna mai aproape de centrul bazei craniene 
decît la aceleaşi mamifere în faza adultă (a se vedea 
planşa a VUI-a, fig. 1—4). 

Bolk notează în continuare că, în timp ce la toate 
celelalte primate gaura se apropie în cursul dezvoltării 
de polul occipital al craniului, la om ea persistă în po¬ 
ziţia sa primitivă. Poziţia centrală a găurii occipitale faţă 
de baza craniului la om, n-ar fi, după Bolk, o urmare, ci, 
din contră, una din cauzele ridicării pe flouă picioare a 
omului. încetul cu încetul, şi după o seamă de confir¬ 
mări concrete, ideea persistenţei particularităţii foetale 
devine astfel la Bolk baza înţelegerii formei umane. 
Proprietăţile somatice esenţiale ale omului, adică acelea 
prin care omul se distinge de celelalte primate, ar avea 
toate o notă comună : ele ar fi particularităţi foetale 
permanentizate. în ontogeneza celorlalte primate aceste 
particularităţi sunt transitorii, la om definitive. Vom 
vedea numaidecît care anume particularităţi ar mai 
putea veni în discuţie în acest sens. Particularităţile ce 
le vom enumera mai la vale, se constată şi la maimuţe 
în cursul ontogenezei ; cită vreme însă la maimuţe 
particularităţile ce le vom indica sunt înlocuite prin 
trăsături mai specializate, la om ele se definitivează. 
Observaţiuni de atare natură l-au îndrumat pe Bolk spre 
concluzia că diferenţa caracterelor somatice umane faţă 
de ale maimuţelor consistă în înfăţişarea lor foetală. 
De aici apoi ideea de ansamblu : toate particularităţile 

la care se face aluzie, s-au găsit şi la strămoşii cei mai 
primitivi ai omului, „dar numai în timpul unei scurte 
durate a vieţii lor foetale, ca nişte condiţii pasagere". 
E aci nucleul ideativ, în jurul căruia s-a închegat „teoria 
foetalizării" antropogenezei, prin care naturalistul olan¬ 
dez şi-a cîştigat o senzaţională faimă de original antro¬ 
polog. „Intr-un anume sens, susţine Bolk, omul poate să 
fie definit ca un foetus de primat devenit capabil de a 
se reproduce". Omul ar fi un foetus de maimuţă maturi¬ 
zat ca atare. Teoria formulată astfel are desigur o în¬ 
făţişare pointată şi nu trebuie luată tocmai ad litteram. 
Ar fi vorba la om de o oprire a dezvoltării. Cauza aces¬ 
tei opriri, n-ar putea să fie, după Bolk, decît internă, în 
nici un caz externă. Problema antropogenezei nu ar fi, 
cu alte cuvinte de natură filogenetică, ci ontogenetică. 
Drept factor intern ce duce la foetalizare, Bolk indică un 
„principiu al retardării", a cărui influenţă s-ar remarca 
de-a lungul întregii vieţi umane în comparaţie cu al tu¬ 
turor mamiferelor (a se vedea planşa a VUI-a, figurile 
1—4). Influenţa acestui principiu al retardării s-ar înteţi 
mereu în cursul evoluţiei umane, de unde ar urma prin¬ 
tre altele că omul rasei Neandertal poseda, bunăoară, 
dantura completă la o vîrstă mai tînără deoît omul 
actual. Neandertalensul devenea, cu alte cuvinte, mai 
repede adult. întorcîndu-se la chestiunea iniţială, anato¬ 
mică şi fiziologică, întru elucidarea căreia a întreprins 
toate investigaţiile, Bolk ne îmbie răspunsurile ce ur¬ 
mează : esenţialul formei umane este rezultatul unei 
foetalizări, esenţialul existenţei fiziologice a omului este 
consecinţa unei retardări a funcţiunilor sale. Căutînd să 
dea apoi o soluţie şi întrebării, care ar putea să fie cauza 
retardării progresive a curentului vital la strămoşii omu¬ 
lui, şi în consecinţă cauza foetalizării, Bolk se hotăreşte 
să propună ipoteza unei modificări în funcţionarea siste¬ 
mului endocrin. Se ştie că hormonii pot să accelereze sau 
să retardeze procesele de dezvoltare. 

înainte de a trece mai departe, e cazul să enumerăm 
toate acele particularităţi „nediferenţiate" ale omului, 
de care se ocupă Bolk, nu numai descriptiv, ci şi ca „teo¬ 
retician". Aceste particularităţi sunt : 

1. Ortognatismul (plasarea maxilarelor sub cavita¬ 
tea craniană). La antropoide avem de-a face cu un prog- 
natism mai mult sau mai puţin pronunţat. La foetusul 

antropoid se constată un ortognatism evident, dar 
pasager. 

2. Absenţa părului (o fază şi în ontogeneza antro¬ 
poidelor). 

3. Dispariţia pigmentului din piele, păr şi ochi. 

4. Forma de scoică a urechii. 

5. Cuta mongolică. 

6. Poziţia centrală a găurii occipitale. 

7. Greutatea relativ mare a creierului. 

8. Persistenţa suturii craniene. 

9. Labia majora la femeie. 

10. Conformaţia mîinii şi a piciorului. 

11. Forma bazinului. 

12. Poziţia orientată ventral a fantei genitale la 
femeie. 

Naturalistului olandez îi revine meritul de a fi făcut 
un foarte serios pas înainte în cercetarea particularităţi¬ 
lor umane de înfăţişarea „nedezvoltată", pe care printre 
cei dintîi le întrezărise odinioară Klaatsch, fără de a le 
fi dat însă vreo explicaţie. Ne găsim aci în faţa unor 
observaţii de o deosebită importanţă, peste care nici o 
cercetare nu mai poate să treacă indiferentă. Bolk, neîn¬ 
doios un genial anatom, excepţional dotat pentru obser¬ 
vaţie, nu se menţine însă în cadrul strict al examinării 
faptelor ; el aspiră frenetic spre teoretizare, dar ca teo¬ 
retician, Bolk se dovedeşte a fi cu totul incapabil de 
a ieşi din anume obişnuinţele proprii biologului care 
gîndeşte aproape „medical", chiar şi atunci cînd îi in¬ 
cumbă sarcina de a se ridica pe un plan mai filosofic. 
Teoria sa cu privire la antropogeneză este, pentru sen¬ 
timentul nostru, atît de incredibilă, încît din capul locu¬ 
lui ne simţim obligaţi a bănui că undeva, în aceste spe¬ 
culaţii teoretice, s-au furişat ipoteze insuficient contro¬ 
late. La atari născociri fantezist-medicale ar putea adera 
numai o mentalitate grav atinsă de diformaţiuni profe¬ 
sionale. Nu e tocmai greu să dăm de urma presupunerilor 
ce s-au strecurat fără de nici o justificare în toată 
această curioasă alcătuire teoretică. 

Una dintre supoziţiile susceptibile de a fi bănuite 
de inconsistenţă, se referă la strămoşii primordiali ai 
omului, despre care se susţine că ar fi avut şi ei toate 

particularităţile primitive ca şi omul actual, dar numai 
în răstimpul unei scurte durate a vieţii lor foetale, ca 
nişte condiţii pasagere. Strămoşii primordiali ai omu¬ 
lui ar fi desfăşurat, deci după fazele lor foetale, particu¬ 
larităţi mai „ specializate " decît sunt cele ale omului 
actual. Evident, dacă privim astfel procesul ce a dus la 
omul actual, va trebui să admitem că în constituţia stră¬ 
moşilor primari a intervenit un specific factor de „foeta- 
lizare", „retardare", care ar permite, la urma urmelor, 
să fie imaginat ca fiind de natură endocrină. Spre a te 
opri la o asemenea concluzie, ar fi fost însă necesar să 
se examineze, în prealabil, dacă într-ndevăr fiinţe mai 
„specializate", sub raport organic, decît omul actual, pot 
sau nu să figureze printre strămoşii omului ! 

O a doua presupunere, ce şi-a făcut loc pe căi pie¬ 
zişe în teoria lui Bolk este aceasta : omul s-ar reduce, 
în ansamblul său, sub raport anatomic-fiziologic, exclu¬ 
siv la particularităţile mai „nedezvoltate" în asemănare 
cu particularităţile echivalente ale antropoidelor. Bolk 
susţine cu toată hotărîrea că ceea ce este specific uman, 
sub unghi biologic, în comparaţie cu antropoidele, re¬ 
prezintă particularităţi foetale definitivate ca atare. Or 
nouă ni se pare că tocmai aci, într-o asemenea presu¬ 
punere cu totul insuficient verificată, urmează să căutăm 
eroarea fundamentală de care s-a făcut vinovat natu¬ 
ralistul olandez. Ce dificultăţi s-ar pune de-a curme¬ 
zişul teoriei lui Bolk, dacă s-ar arăta că omul se deo¬ 
sebeşte de antropoide şi printr-o seamă de structuri şi 
particularităţi ce marchează un nivel de organizare mult 
superior ? în cazul acesta ipoteza factorului retardant, 
de natură endocrină, ce iar interveni în evoluţia omului, 
ar cădea, căci este învederat lucru că un asemenea 
factor ar trebui să influenţeze toate particularităţile 
umane, ceea ce ar zădărnici realizarea nivelului de orga¬ 
nizare superior omului. E clar că teoria lui Bolk, potrivit 
căreia omul ar fi doar un foetus de maimuţă maturizat 
ca atare, stă sau se anulează concomitent cu cele două 
supoziţii relevate mai înainte. Mai fîrziu, oînid vom în¬ 
cerca să lămurim mănunchiul de particularităţi „nedife¬ 
renţiate", „nespecializate" ale omului, se va vedea de 
ce ţinem aşa de mult să punem, chiar de pe acum, o ba¬ 
rieră între stările faptice descoperite de Bolk şi „teoria" 
sa, în faţa căreia nu ne putem suprima sentimentul că 

rămîne o teorie construită într-o perspectivă de ochean 
diformat, o teorie caricaturală. 

în lumina teoriei sale onitogenetice de „foetalizare" 
a formelor umane, Bolk consideră aşadar toate particu¬ 
larităţile specific umane drept „embrionare", în asemă¬ 
nare cu particularităţile echivalente la antropoide. Alţi 
naturalişti, care, fie pe urmele lui Bolk, fie independent 
de el, s-au ocupat cu aceste particularităţi, şi anume ma¬ 
joritatea lor în perspectivă filogenetică, înclină să soco¬ 
tească aceste particularităţi ca „primitivisme". In dorinţa 
de a completa informaţiile cu privire la cercetările ce au 
urmat pe aceeaşi linie, vom adăuga că în ultimele două- 
trei decenii cunoştinţele au fost mult amplificate. Nu 
este cazul de a intra prea mult în detalii şi nici de a pre¬ 
ciza contribuţia personală a diferiţilor naturalişti la 
îmbogăţirea cunoştinţelor în conexiune cu problema ce 
se pune; menţionăm însă cîteva nume mai importante 
de naturalişti care au lucrat şi s-au ostenit în această 
direcţie : Mijsberg, Wesfenhofer, Napf-Zurich, Adolff, 
Osborn, Frechkop, Schindewolf, Werth, Otto Grasser etc. 

Ce alte descoperiri au făcut aceşti naturalişti cu 
privire la „primitivismele" omului ? Relevăm cîteva re¬ 
zultate ale cercetărilor în această direcţie, efectuate cu 
o grijă şi cu o atenţie mereu sporite. 

Se ştie că la mamifere partea craniană şi partea feţii 
stau în raport de inversă proporţionalitate. Cu cît e mai 
dezvoltată cutia craniană, păstrătoarea creierului, cu 
atît mai redusă apare proeminenţa feţii. La antropoide 
botul e încă deosebit de masiv în comparaţie cu partea 
cerebrală. La om faţa rămîne oarecum retrasă sub cavi¬ 
tatea cerebrală. în legătură cu această situaţie este de 
relevat un amănunt simptomatic : în general mamiferele 
manifestă — în fazele embriologice — cît priveşte 
proporţia dintre cutia craniană şi faţă, indice mai apro¬ 
piate de ale omului, şi că indicele ce se găsesc la ace¬ 
leaşi mamifere adulte, se distanţează apoi faţă de ale 
omului. De unde ar urma că proporţia în chestiune la om 
reprezintă o stare mai „primitivă" decît proporţiile ce 
se constată asupra celorlalte mamifere adulte. 

Un alt amănunt : se ştie că dinţii au la om o poziţie 
verticală, indiferent că e vorba de forme adulte sau 
embrionare. La celelalte mamifere adulte poziţia dinţilor 
e piezişă, cită vreme în faze embriologice dinţii lor se 

caracterizează prin poziţia verticală, ca la omul adult. 
Omul ar conserva deci o poziţie a dinţilor care este, fi- 
logenetic, mai primitivă. 

Dar mai sunt şi alte fapte puse recent în lumină în 
legătură cu problema primitivismelor umane. Se ştie, 
bunăoară, că maxilarul uman are formă de potcoavă, în 
timp ce la antropoide el se alungeşte. Deosebii de 
simptomatic rămîne faptul că maxilarul în formă de 
potcoavă îl regăsim la semi-maimuţe, ceea ce ar consti¬ 
tui o dovadă că maxilarul potcoavă al omului repre¬ 
zintă o formă mai primitivă decît maxilarul alungit al 
antropoidelor. O altă particularitate primitivă la om ar 
fi lipsa diastemei dintre canini şi premolari. Prezenţa 
diastemei e atestată la toate antropoidele (diastema se 
produce cînd caninii se transformă în colţi sfîşietori). 

La om, premolarii, dinapoia caninilor, au două vîr- 
furi, asemenea molarilor, ceea ce reprezintă o particu¬ 
laritate mai primitivă decît este vîrful unic la premolarii 
antropoidelor, premolari ce s-au specializat la fel cu 
caninii acestora. 

Tot în legătură cu problema filogenetică a dinţilor 
s-a mai descoperit că non-proeminenţa caninilor, carac¬ 
teristică omului, este o particularitate ce se găseşte şi 
la cele mai inferioare mamifere placentare, la insecti- 
vore, ceea ce ar îngădui o interpretare în sensul că non- 
proeminenţa caninilor la om ar fi un primitivism. Este 
ştiut cît a dat de gîndit evoluţioniştilor clasici tocmai 
acest fenomen al non-proeminenţei caninilor la om S 
Darwin explica acest fenomen printr-un proces de „re¬ 
ducţie" sau de „adaptare secundară" consecvent faptu¬ 
lui că omul s-ar fi civilizat, recurgînd la ustensile teh¬ 
nice, ceea ce ar fi făcut de prisos proeminenţa caninilor. 
Dar nu mai departe decît Spencer a întrezărit dificultăţile 
chestiunii '. El se îndîrjeşte să arate non-sensul unei 
explicaţii a acestui fenomen prin „selecţie naturală". La 
rîndul său, Spencer încerca să lămurească fenomenul 
recurgînd la factorul lamarckian, la posibilitatea de 
transmisiune prin ereditate a unei funcţiuni dobîndite ! 
Ar fi vorba, după părerea lui Spencer, despre diminuarea 
gradată a unei funcţii, în urma dispariţiei din viaţa omu¬ 
lui a unor obiceiuri sălbatice. Date fiind însă toate incer- 

1 Herbert Spencer, Piincipes de Biologie, Paris, 1877, pag. 552. 

titudinile în care pluteşte încă „factorul lamarckian", nu 
ni se pare ne la loc să ne întrebăm, dacă fenomenul nu 
ar putea să fie mai just prezentat ca un primitivism. 

Cit priveşte extremităţile cu cinci degete ale omu¬ 
lui, o seamă de naturalişti înclină tot mai mult să le pri¬ 
vească drept o particularitate foarte primitivă, şi aceasta 
din motivul că încă în paleozoic s-a putut constata exis¬ 
tenţa foarte răspîndită a unor vertebrate de uscat, în¬ 
zestrate cu extremităţi cu cinci degete, întîiul opozabil. 
S-ar putea susţine într-o atare ordine de idei că la ma¬ 
miferele primate s-au păstrat aceste extremităţi, faţă de 
care, bunăoară, lopeţile de scormonit ale sobolului sau 
aripa liliacului, sau laba leului, sau copita calului repre¬ 
zintă organe evident mai „evoluate" sub raportul spe¬ 
cializării organice. 

O altă curioasă primitivitate proprie fiinţei umane 
a fost relevată asupra unei etape din procesele ei em- 
briologice. Un cercetător a examinat embrionii umani 
foarte tineri, găsind că aceştia trec printr-o foarte clară 
fază de gastrulaţie, fază care la celelalte mamifere apare 
ştearsă pînă la nerecunoaştere. De reţinut ar fi că în 
embriologia umană faza de gastrulaţie se manifestă cu o 
claritate plastică, cum o întîlnim doar la Amphioxus, 
vertebratul cel mai inferior. 

Nu putem lăsa nemenţionate observaţiile ce le făcea 
odinioară Mijsberg, un alt naturalist olandez, tocmai în 
anii oînd Bolk îşi anunţa descoperirile. Pe urmele lui 
Bolk, Mijsberg descoperea şi el unele structuri, forme 
umane de-o înfăţişare mai „embrionară" decît este aceea 
a echivalenţelor la antropoide, astfel : conformaţia rini¬ 
chilor şi un aspect precum acela al lui penis pendulus 
la om '. 

Cei mai mulţi dintre naturaliştii care au studiat aceste 
particularităţi umane ajung la concluzia că omul nu 

’ In expunerea foarte sumară a rezultatelor cercetărilor într-un 
sector atît de puţin cunoscut al biologiei, ne-ara limitat la indica¬ 
rea principalelor date. Ampla literatură de specialitate în legă¬ 
tură cu problema primitivismelor umane se găseşte pe larg dez¬ 
bătută în studiul de mari proporţii „Der Mensch" de Arnold 
Gehlen (1940). care în condiţiile precare de informare şi de cer¬ 
cetări ştiinţifice ale anilor de război ne-a fost şi nouă de un 
deosebit folos. 

poate să descindă dintr-un tip antropoid. Dar despre 
aceasta mai la vale. 

Va recunoaşte oricine, după datele ce s-au perindat 
pe dinaintea noastră, că materialul destinat a dovedi că 
omul conservă în structura sa şi în forma sa o seamă de 
particularităţi mai primitive nu numai decît ale antro¬ 
poidelor, dar uneori şi decît ale tuturor celorlalte mami¬ 
fere, sau în unele cazuri poate chiar decît ale reptilelor, 
este impresionant. Să nu pierdem din vedere apoi nici 
împrejurarea că acest cîmp de cercetări ne mai rezervă 
desigur şi alte surprize. Explorările întreprinse pînă acum 
pe această arie nu ni se par exhaustive. Ideea că fiinţa 
cea mai înalt şi mai complex organizată, care este omul, 
ar conserva în alcătuirea ei şi unele „primitivisme", din 
care alte fiinţe, inferioare omului ca nivel de organizare, 
au ieşit demult, îşi are neapărat paradoxia ei. Numai 
aşa se înţelege de altminteri de ce naturali ştii au parve¬ 
nit atît de anevoios La cercetări de atare natură. 

Oricum, nici ştiinţa, nici filosofia, nu-şi mai pot de 
acum îngădui ignorarea atîtor fapte numai pentru mo¬ 
tivul că ele incomodează felul de a vedea al unor doc¬ 
trinari care au uitat prea repede arta autorevizuirilor. 
Vom căuta în cele ce urmează pe de o parte să exami¬ 
năm încercările făcute de unii teoreticieni de a lămuri 
această stare paradoxală,- vom căuta, pe de altă parte, 
să dovedim insuficienţa explicaţiilor propuse şi totodată 
să arătăm care ar fi, faţă de situaţia dată, ipoteza cea 
mai plauzibilă, ce s-ar putea emite în cadrul teoretic 
desfăşurat în primele capitole ale acestui studiu. 

Naturaliştii care, ţinînd seama de particularităţile 
de o înfăţişare „primitivă" ale speciei umane, refuză ac¬ 
tualmente teoria după care omul descinde dinitr-un pre¬ 
supus tip antropoid, nu reprezintă cazuri izolate în gîn- 
direa ştiinţifică de astăzi. Ei alcătuiesc aşa-zicînd o fa¬ 
langă angajată în cercetări îndrumate toate în acelaşi 
sens, iar faptele puse în lumină din partea lor servesc 
drept pretext pentru lansarea celor mai varii idei cu 
privire la originea, vechimea şi natura fiinţei umane. 

Notăm că unele particularităţi umane, dintre cele 
atît de paradoxale, care astăzi dau aşa de mult de gîndit 
naturaliştilor şi filosofilor, au fost remarca’te mai de mult, 
chiar din partea evoluţioniştilor clasici. O atare parti¬ 
cularitate ar fi, de exemplu, non-proeminenţa caninilor 
la om. Dar biologia mai veche, călăuzită de ideea justă 
în ansamblul ei, a evoluţiei, lucra totuşi cu un material 
uneori numai grosolan elaborat, înclina să explice acest 
fenomen, ca rezultat al unui proces de „reducţie" ce ar 
fi intervenit concomitent cu trecerea pre-omului săl¬ 
batic de la o viaţă arboricolă la viaţa terestră, şi în 
condiţii de civilizaţie ia omului. Aceasta este în general 
tendinţa biologiei curente de a interpreta particularită¬ 
ţile umane în discuţie, eu toate că în cele mai multe 
cazuri explicaţia prin acomodări secundare sau prin „re¬ 
ducţie", prezintă dificultăţi insurmontabile. A susţine că 
la om caninii-colţi s-au diminuat din momentul cînd el 
a născocit cuţitul, fiindcă el nu mai avea nevoie de colţi 
sfîşietori, este naiv şi numai pentru o fantezie excesivă, 
o conjectură plauzibilă. Ce ne facem însă cu toate cele¬ 
lalte particularităţi, de care ne-am ocupat, şi faţă de 

care soluţia prin pretinse procese de „reducţie" se de¬ 
mască drept mijloc din cele mai facile de a eluda datele 
problemei ? Să recunoaştem că ochiul experţilor a avut 
timp de decenii răgazul necesar de a deveni un organ 
de precizie, ce înregistrează aspecte pe care naturaliştii 
de acum o sută de ani nu le sesizau. Iar experţii cei mai 
autorizaţi a se pronunţa, ne spun că în aceste aspecte e 
vorba despre conformaţii acuzat „embrionare" sau „pri¬ 
mitive", iar nu despre simple imitaţii secundare ale unor 
stări rudimentare. 

Explicaţiei prin procese de „reducţie", secundare faţă 
de linia mare a evoluţiei, i se opun, în fiecare caz, o 
seamă de argumente concrete. Intr-o desfăşurare mai pe 
îndelete a acestor mărturii nu ne vom putea lansa aici, 
căci aceasta ar însemna să rezumăm zecile de studii ale 
naturaliştilor ce şi-au dedicat mulţi ani de muncă obser¬ 
vaţiei şi interpretării cutărei sau cutărei particularităţi 
umane. Ne mulţumim în privinţa aceasta să trimitem pe 
cititori la cele mai importante studii din literatura de 
specialitate Se mai cere apoi să ţinem seama, în orice 
critică a explicaţiei prin „reducţie" şi de unele consi- 
deraţiuni generale. Una din aceste consideraţiuni 
generale ar fi următoarea : există, fără îndoială, în evo¬ 
luţia vieţii pe pămînt şi foarte frecvente procese de „re¬ 
ducţie", dar prin atare procese nu se ajunge niciodată 
la alcătuiri acuzat „embrionare" sau „primitive", cum 

1 Mijsberg, Ober den Bau des Urogenitalapparates bei den mănnli- 
chen Primaten, Verlag Kgl. Akad. d. Wissenschaften, Amster¬ 
dam, 1923. 

Westenhfifer, Das Problem der Menschwerdung, 1935. 

Naef-Ztlrich, Die Naturwissenschaiten, 1926, pp. 89, 445, 472. 
Adolff, Einige besondere Bildungen an den Zăhnen des Menschen 
und ihre Bedeutung fur die Vorgeschichte, Anatom. Anzeiger, 
1924, pag. 58. 

Osborn F. A., Fundamental discoveries of the last decade in hu- 
man evolution, New-York, Academy of Medicine, April, 1927 ; 
Recent discussion relating to the origin and antiquity oi man, 
Amer. philosophical society, 1927; Recent discusiion in human 
evolution , Medical society of the county of Kings, 1927. 

Frechkop, Bulletin du Musee roya! d'Historie nalurelle de Belgique, 
1937, notele XXI şi XXII. 

Schindewolf, Das Problem der Menschwerdung, ein palăontolo- 
gischer LSsungsversuch, Jahrbuch der preussischen geologischen 
Landesanstalt, 49, 1928. 

Werth, Z eitschrilt iiir Săugetierkande, 12, 1937. 

Grasser, Forschungen und Fortschritte, 10, 1931. 

sunt cele în discuţie, ci cel mult la vagi îngînări, la si¬ 
mulacre foarte aproximative ale unor conformaţii ar¬ 
haice, la îngînări care la cel dintîi examen mai atent 
se descopăr ca primitivisme neautentice. Or legea lui 
Dollo, care stabileşte ireversibilitatea evoluţiei, interzice 
explicarea prin procese de „reducţie" a conformaţiilor 
învederat embrionare sau primitive. O altă împrejurare, 
ce, de asemenea, ne obligă la oarecare rezervă faţă 
de explicaţia prin „reducţie", este aceea că materialul 
informativ cu privire la particularităţile arhaice ale omu¬ 
lui s-a amplificat enorm în timpul din urmă, avînd toate 
şansele de a spori şi de aci înainte. 

Problema „primitivismelor" umane asupra căreia 
ne-am oprit, trebuie socotită astfel cel puţin ca o pro¬ 
blemă deschisă. Această problemă interesează deopo¬ 
trivă ştiinţa şi filosofia. Noi înşine o socotim drept cea 
mai importantă problemă a antropologiei biologice în 
momentul de faţă. Uzînd, în punerea problemei, de un 
material de informaţie dat, sperăm să putem aduce unele 
contribuţii personale, cel puţin cît priveşte soluţiona¬ 
rea ei. 

Mai înainte de a ne dezvolta părerile în această 
chestiune, e cazul să arătăm interpretările şi concluziile 
la care s-au oprit naturaliştii şi filosofii ce s-au ocupat 
mai de aproape cu toată această paradoxală stare de 
lucruri. Concluziile cele mai îndrăzneţe au fost emise 
din partea olandezului Bolk. Marele anatom prezintă 
particularităţile biologice specifice ale omului pur şi 
simplu ca însuşiri rămase în fază „embrionară". Omul 
ar fi, în asemănare cu antropoidele, produsul unei „foe- 
talizări". Bolk nu neagă aşadar descendenţa dintr-un 
tip antropoid, dar vede altfel acest proces decît îl ve¬ 
deau evoluţioniştii clasici. Cîtă vreme evoluţioniştii cla¬ 
sici susţineau în acest punct o reală evoluţie progresivă 
(cu unele readaptări regresive), Bolk e de părere că în 
evoluţia omului ar fi intervenit un factor masiv de „re- 
tardare", datorită căruia particularităţi eminamente em¬ 
brionare la maimuţe se stabilizează în această formă la 
om. Pe măsură ce omul a evoluat de la forma antro¬ 
poidă spre forma sa proprie, particularităţile „embrio¬ 
nare" s-au păstrat, accentuîndu-se, definitivîndu-se ca 
atare. Iar „retardarea" ce ar fi intervenit în evoluţia 

omului, Bolk o atribuie unei modificări în funcţionarea 
sistemului endocrin al acestuia. 

Teoria lui Bolk a produs o justificată uimire printre 
naturalişti acum vreo douăzeci de ani. Datorită formei 
caricaturale în care a fost expusă, teoria lui Bolk re¬ 
pugnă imaginaţiei într-atîta că a fost destul de repede 
dată uitării. Recent, un filosof de seamă, Arnold Gehlen, 
discutînd ideile lui Bolk, în legătură cu fiinţa umană, ple¬ 
dează din nou în favoarea lor. Gehlen declară că în lipsa 
unei teorii mai acceptabile, teoria lui Bolk ar fi deocam¬ 
dată totuşi cea mai recomandabilă 1 şi că n-ar fi cazul 
să ne speriem de formularea ei drastică, deoarece ar fi 
vorba aci numai despre o expresie „pointată". Desigur 
că în chestiuni ştiinţifice nu e prea oportun să ne lăsăm 
conduşi de sentimente. Ştim prea bine acest lucru şi nu 
ne-am gîndit nici un moment să depreciem o teorie în¬ 
drumaţi de prejudecăţi sentimentale. Dacă din partea 
noastră vom lua o atitudine ou totul negativă faţă de 
teoria lui Bolk, nu este din pricina unei poimte. Există 
suficiente motive de natură obiectivă, ce ne determină 
să respingem teoria. 

Recunoaştem că în favoarea ideilor lui Bolk se pot 
cita, ca mărturie, anume particularităţi umane, pe care 
la rîndul nostru şi noi suntem dispuşi să le socotim drept 
„primitivisme". Dar teoria lui Bolk debordează faptele, 
şi întrebarea ce se pune este dacă particularităţile umane 
în chestiune nu permit să fie interpretate şi în alt sens, 
şi anume în sensul unor idei de ansamblu asupra evolu¬ 
ţiei, care nu cer neapărat ipoteze suplimentare ad hoc 
şi atît de artificioase cum sunt cele ale lui Bolk. Care 
sunt obiecţiunile ce s-ar puitea ridica împotriva „teoriei" 
lui Bolk ? 

Bolk recurge la explicaţia „particularităţilor" de 
aspect „embrionar" ale omului, la un factor retardant, 
care ar putea să fie de natură endocrină. Să ne întrebăm, 
faţă de o asemenea teză, ce amploare poate avea, în 
eficienţa sa asupra evoluţiei umane, un factor retardant 
de natură endocrină ? Răspunsul la această întrebare este 

1 Arnold Gehlen, Der Mensch, Junker und Diinnhaupt Verlag, 1940, 
Berlin, pag. 104. 

unul singur : omul ar trebui să îndure efectul unui ase¬ 
menea factor retardant în totalitatea fiinţei sale. Se pare 
că Bolk însuşi a gîndit aşa. Omul ar fi, în toată comple¬ 
xitatea fiinţei sale, un foetus de maimuţă maturizat ca 
atare. Afirmaţie pe cit de riscantă, pe atît de gratuită, 
căci din punctul de vedere al datelor obiective nimic nu 
ne îndreptăţeşte de a face enunţuri despre om ca „tot", 
atunci cînd în discuţie sunt doar o seamă de particulari¬ 
tăţi ale sale. Observaţia empirică nu ne îndrituieşte deo¬ 
camdată să efectuăm saltul de la un număr, oricît de 
considerabil ar fi el, de „particularităţi", la ansamblul 
fiinţei umane. Analiza critică a situaţiei oferă şanse şi 
pentru alte ipoteze. S-ar putea ca, în comparaţie cu mai¬ 
muţele, omul să -aibă o seamă de particularităţi mai 
„embrionare", mai „primitive", mai „nespecializate", în 
acelaşi timp însă, în comparaţie cu aceleaşi maimuţe, 
omul ar putea să reprezinte, sub alt raport, o fiinţă 
de-un „nivel de organizare" nespus mai înalt. Distincţia 
între evoluţia prin specializare şi evoluţia de nivel ar 
deschide aici o perspectivă asupra particularităţilor 
umane, cu totul alfa decît este aceea în lumina căreia 
Bolk şi-a schiţat caricatura teoretică. 

O altă obiecţie. Bolk susţine în dreaptă consecvenţă 
cu ideea retardării de natură endocrină, adică a facto¬ 
rului ce s-ar fi accentuat progresiv în cursul evoluţiei 
umane, că omul neandertalens poseda dantura completă 
la o vîrstă mai tînără decît omul actual, devenind astfel 
mai repede adiult. De unde ar urma că, în faza sa adultă, 
omul neandertalens ar fi avut o înfăţişare mai „antro¬ 
poidă" decît o are omul actual ! Nu este exclus ca omul 
neandertalens să se fi caracterizat în faza adultă printr-o 
conformaţie mai „specializată" decît este aceea a omu¬ 
lui actual. Dar ipoteza cu privire la intervenţia tot mai 
accentuată a factorului de retardare în evoluţia umană 
s-ar confirma numai dacă s-ar dovedi că omul nean¬ 
dertalens este înaintaşul „direct" al omului actual ! Or, 
tocmai acest lucru nu este încă deloc dovedit. Şi din 
partea noiastră înclinăm mai curînd să credem că toate 
acele fiinţe mamifere antropoide, hominide sau chiar 
umane pînă la un punct, care într-un fel sau altul au ma¬ 
nifestat forme organice mai „specializate" decît omul 

actual, nu pot să fie socotite ca înaintaşe „directe", pe 
linie filetică, ale omului actual. Vom reveni asupra aces¬ 
tui aspect. 

O altă obiecţie, de ordin mai general, de care teoria 
lui Bolk ni se pare susceptibilă, este aceea că în lumina 
ei omul apare ca o cu totul singulară „excepţie" biolo¬ 
gică în procesul evolutiv al vieţii pe pămînt. Dar ori¬ 
cărui spirit, care şi-a însuşit odată postulatele ştiinţei, 
îi repugnă divagaţiile în jurul „excepţionalului". O po¬ 
ziţie biologică „excepţională" prin însăşi factorii de prin¬ 
cipiu pe care îi implică, nu poate fi susţinută decît în 
chip foarte arbitrar. Desigur că Arnold Gehlen poate să 
simpatizeze cu o asemenea teorie, fiindcă el însuşi vede 
în om o apariţie cu totul „excepţională" în natură, chiar 
sub unghi biologic. 

Notăm că Bolk pune problema apariţiei omului în- 
tr-un cadru în primul rînd ontogenetic — şi numai în 
al doilea rînd filogenetic. Ceilalţi naturalişti, care la rîn- 
dul lor au luat în considerare „teoretică" particularită¬ 
ţile, de care am apucat să ne ocupăm, ale omului, pri¬ 
vesc situaţia iarăşi mai mult în perspectivă filogenetică. 
Care sunt ipotezele pe care aceşti naturalişti le propun 
în legătură cu particularităţile descrise şi analizate în 
cadrele unor discipline comparate şi cu atîta lux de 
documentaţie în răstimpul celor două—trei decenii din 
urmă ? Naturaliştii, la care ne referim şj al căror cap de 
serip rămîne Klaatsch, manifestă ferma convingere că 
omul are o vechime mult mai mare decît aceea ce l-o 
atribuie evoluţionismul clasic. (Indiferent de vechimea 
fosilelor ce realmente au fost scoase la lumină pînă 
acum.) Un Dacque, în mai multe studii, precum „Urwelt, 
Sage und der Mensch" şi un Westenhdfer în lucrarea 
„Das Problem den Menschenwerdung" (1935) imaginează 
o linie de evoluţie umană, separată, deosebită de a ani¬ 
malelor şi care ar începe odată cu ridicarea pe două pi¬ 
cioare a amfibiilor în paleozoic. Iar Adolff (1931, 1938), 
mai moderat întrucîtva, închipuie o linie filetică speci¬ 
fic umană, pînă adînc în terţiar, o linie ce n-ar fi trecut 
niciodată prin forme antropoide. Aceşti autori, prelun¬ 
gind considerabil linia filetică umană, în trecut, înclină 
a crede că mamiferele, şi îndeosebi antropoidele, s-ar 

fi desprins pe rînd, căzînd oarecum de pe linia filetică 
umană, incit s-ar putea ca nu omul să descindă dintr-un 
tip de maimuţă, ci mai curînd maimuţele din forme 
umane. 

O teorie cel puţin ciudată, propune Schindewolf, 
care susţine că în ontogeneza antropoidelor formele fi- 
logenetice nu apar în ordinea naturală a succesiunii lor, 
ci într-o ordine inversă ; forme filogenetice mai tardive 
ar apărea în fazele de copilărie ale antropoidelor şi forme 
filogenetice mai originare ar apărea în fazele de matu¬ 
ritate sau de bătrîneţe ale acestora. Schindewolf numeşte 
acest proces „proterogeneză". In ontogeneza omului 
succesiunea aceasta inversă a formelor s-ar îmbina cu 
cea normală. Evident, interpretarea faptelor biologice 
duce aici la idei teoretice de-o artificiabilitate intolera¬ 
bilă. Aceste teorii sunt produsul unui moment de sur¬ 
priză. Descoperirea „primitivismelor" umane s-a rostit 
c-u putere de şoc şi era o împrejurare ce putea într-a- 
devăr să pună în mişcare fantezia naturali ştii or. Toţi 
aceşti autori atribuie însă o exagerată amploare primi¬ 
tivismelor în chestiune, considerînd că fiinţa umană ar 
fi circumscrisă, sub raport biologic, aproximativ prin 
aceste particularităţi. Or, după cum vom încerca să de¬ 
monstrăm, aceste particularităţi sunt foarte departe de a 
alcătui ansamblul fiinţei umane, încît „ vechimea " lor 
constituie cel mult o dovadă pentru vechimea lor, iar 
nu pentru vechimea omului. 

Nevoia de a explica o stare faptică, precum este 
aceea a particularităţilor umane „nediferenţiate" în com¬ 
paraţie cu ale antropoidelor sau uneori chiar cu ale 
mamiferelor, a dus aşadar la o seamă de teorii antro- 
pogenetice. Naturaliştii, care se menţin pe linia evolu- 
ţionismului clasic, ar vrea să prezinte particularităţile 
umane, în discuţie, în măsura în oare se ia realmente 
act de ele, drept rezultat al unor procese de adaptare 
secundară sau uneori de „regresiune". Această interpre¬ 
tare nu ţine îndeajuns seama de legea lui Dollo care 
stabileşte ireversibilitatea evoluţiei. Atît înfăţişarea 
acuzat arhaică a particularităţilor ce formează obiectul 
teoretizării, cît şi legea lui Dollo, ridică obstacole de 
netrecut în calea unei explicaţii prin procese de „reduc- 

ţie". Din nefericire, celelalte teorii singularizează pe om, 
privindu-1 ca un caz cu totul „excepţional" în evoluţia 
vieţii pe pămînt. Cercetările sunt ameninţate să ajungă 
astfel Intr-un grav impas. O stare faptică, şi anume aceea 
a „primitivismelor", pe care şi noi o socotim reală, a 
îndrumat imaginaţia teoretică a naturaliştilor spre de¬ 
naturări, faţă de care ne pune în gardă chiar şi numai 
obişnuitul bun simţ. După o privire de ansamblu asupra 
situaţiei, e cazul să ne întrebăm în ce măsură „primiti- 
vismele" omului s-ar putea lămuri în cadrul teoretic 
general pe care l-am expus în primele capitole ale stu¬ 
diului de faţă. Examinînd doctrina evoluţionistă, ne-am 
pronunţat asupra ei în sensul că sub anume laturi ea 
îşi aşteaptă încă dezvoltarea şi corecturile ce le incumbă. 
Oricare ar fi această dezvoltare şi aceste corecturi, si¬ 
tuarea problemei antropogenezei în cadru evoluţionist 
o apreciem ca un bun cîştigat al ştiinţei. Omul, ca şi 
toate celelalte făpturi organice, trebuie conceput ca re¬ 
zultat al unei evoluţii, iar această evoluţie a putut avea 
loc, cînd încetul cu încetul, cînd prin mutaţiuni. Acestea 
sunt coordonatele în care înţelegem să procedăm la dez¬ 
voltarea interioară a doctrinei. Am căutat mai departe, 
menţinîndu-ne în cadrul ideii evoluţioniste, să operăm 
o distincţie în termeni de mai mare precizie decît s-a 
făcut pînă acum, între două feluri de procese. Experienţa 
biologică ne consiliează să admitem pe de o parte o 
evoluţie, care duce, fie prin etape lente, fie prin mu- 
taţiuni, la o progresivă „specializare" a unuia sau a mai 
multor organe proprii unei specii de-un anume tip consti¬ 
tuţional, şi pe de altă parte o evoluţie, care prin procese 
mutaţionale, uneori prin salturi radicale, răzbate de la 
tipuri constituţionale de nivel inferior la tipuri de or¬ 
ganizare de nivel mereu superior. Pentru a spori vizibi¬ 
litatea acestei distincţii, de care urmează să ne ţinem 
ca de un fir roşu în studiul nostru, am formulat un 
criteriu ce îngăduie o mai certă cuprindere : evoluţia 
prin „specializare", ce se efectuează de obicei încetul 
cu încetul, are ca urmare o particulară „ comprimare“ a 
ambianţei în care trăieşte o fiinţă, cîtă vreme evoluţia 
spre niveluri de organizare superioare îşi găseşte dez- 
nodămîntul într-o progresivă „desmărginire" a ambianţei 
proprii unei fiinţe. Să mai ţinem apoi în vedere tot ce 

am spus cu privire la relaţiile posibile între organism 
şi ambianţă. Orice organism se găseşte, cit priveşte în¬ 
suşirile sale constituţionale de tip şi de specie, şi cit 
priveşte reacţiunile sale posibile, cel puţin într-un 
raport de suficientă armonie faţă de condiţiile cosmice 
în care trăieşte (încă o dată: lupta pentru existenţă a 
organismului concret cu mediul concret rămîne un prin¬ 
cipiu de bază. Această luptă, ce promovează evoluţia, 
implică însă totdeauna şi un raport de armonie strict 
necesară între organism şi ambianţă, condiţie fără de 
care nici o fiinţă n-ar putea să ia lupta cu mediul, fiind 
din capul locului desfiinţată de ambianţa cosmică). Ce 
se întîmplă cu organismele angajate într-o evoluţie de 
specializare ? Aceste organisme trec, în relaţia lor cu 
ambianţa, de la un raport de „suficientă armonie" lot 
mai mult spre un raport de „armonie de precizie" (acest 
termen de „armonie de precizie" se referă iarăşi numai 
la raportul dintre însuşiri de specie şi aspectele gene¬ 
rale ale ambianţei ; în concret nici această armonie de 
precizie nu anulează lupta pentru existenţă a organis¬ 
mului individual cu mediul în care el se găseşte hic et 
nune). Evoluţia prin specializare organică poate să fie 
circumscrisă şi ca o evoluţie prin progresivă „adaptare", 
deşi „adaptabilitatea" e demascată actualmente ca un 
termen încărcat cu prea multe echivocuri. (Amintim 
numai că după opinia lui Lamarck există o „adaptare" 
directă, fie prin influenţa nemijlocită a ambianţei asupra 
organismelor, fie prin exerciţiul sau non-exerciţiul func¬ 
ţiunilor acestora, cîtă vreme după opinia lui Darwin ar 
exista o adaptare numai în sens indirect şi care s-ar 
datora selecţiei naturale.) Vorbind despre „adaptare", 
ar fi poate mai poitrivit să golim termenul de toate 
subînţelesurile teoretice şi să designăm prin acest pro¬ 
ces numai trecerea unui organism de la o stare de 
„suficientă armonie" la o stare de „armonie de precizie" 
în raport cu ambianţa. „Adaptarea", privită astfel, este 
un proces identic cu evoluţia prin specializare, care, 
precum am subliniat, duce la o particulară comprimare 
a ambianţei în care trăieşte fiinţa. în dorinţa de a evita 
circumscrierile prea lungi, foarte anevoioase într-o 
discuţie, vom denumi de acum încolo acest proces sau 
mod evolutiv „evoluţie orizontală". Se va vedea din 

schema cu care ilustrăm situaţia că expresia se impune 
prin economia ei. 

Al doilea mod evolutiv, care rămîne dealtfel mult 
mai important pentru desfăşurarea structurilor şi forme¬ 
lor biologice pămînteşti, dă ca rezultat organizări de 
niveluri tot mai înalte, adică mereu superioare tipuri 
constituţionale de ansamblu. Fiinţele angajate într-o 
asemenea evoluţie nu trec de la o stare de „suficientă 
armonie" în raport cu ambianţa lor la o stare de „armo¬ 
nie de precizie", ci de la o stare de „suficientă armonie" 
în raport cu o anume ambianţă la o atare de „suficientă 
armonie" în raport cu o ambianţă desmărginită, adică 
mai largă şi mai complexă în acelaşi timp decît am¬ 
bianţa anterioară. Vom recurge de acum încolo şi pentru 
designarea acestui mod evolutiv la un termen mai 
sumar : acesta este evoluţia verticală. Am stabilit cele 
două moduri evolutive pe temei de analiză directă a 
situaţiei şi pe un plan oarecum pur descriptiv. Asupra 
factorilor care promovează sau care sunt implicaţi în 
evoluţia vieţii sub oricare din modurile ei, ştiinţa s-a 
exprimat în general, în sensul arătat de noi în primele 
capitole ale studiului de faţă. Cît priveşte chestiunea 
evoluţiei de nivel şi a evoluţiei prin specializare, pe 
care uniii biologi o indică şi pe care căutăm s-o definim 
mai de aproape, aceasta este sub unghi ştiinţific o 
problemă deschisă. De-a lungul studiului de faţă în¬ 
cercăm să delimităm şi să precizăm termenii problemei ; 
de asemenea, să aducem unele lămuriri şi să emitem 
unele ipoteze în legătură cu ea, fără de a le socoti însă 
exhaustive. Avem certitudinea că alţi cercetători, de 
azi, sau de mîine, îşi vor rosti şi ei cuvîntul, corectînd 
sau completînd ceea ce s-a putut spune pînă în prezent 
despre această foarte complexă chestiune. 

După aceste cîteva lămuriri vom căuta să facem 
un pas mai departe. O întrebare ne aţine drumul : „cum" 
se comportă viaţa sub cele două moduri evolutive ale 
ei, vertical şi orizontal ? Pentru redarea cît mai plas¬ 
tică a stărilor de fapt, adică pentru punerea în lumină 
cît mai vie a lui „cum", ne permitem a face uz, cum 
se întîmplă dealtfel în toate ştiinţele, chiar şi în fizică, 
mai frecvent decît se recunoaşte, de perspectiva lui 
„ca şi cum". In evoluţia orizontală, adică în procesul 

de specializare a structurilor şi formelor ei, viaţa se 
comportă „ca şi cum" ar tinde să se adapteze la condiţii 
tot mai precise ale ambianţei, cu eliminarea unora şi 
reliefarea celorlalte. Fie că vorbesc metaforic, fie că 
aspiră la mai mult, clasicii evoluţionismului vorbesc la 
fiecare pas despre tendinţa adaptativă a vieţii în rap«rt 
cu ambianţa. Ba acest aspect este cu precădere, sau 
chiar exclusiv, pus în lumină ca trăsătură fundamentală 
a vieţii. Am văzut însă cit de unilaterală rămîne o ase¬ 
menea vedere asupra vieţii. Noi am reperat şi o altă 
trăsătură de temei a vieţii, aceea a evoluţiei verticale 
sau de nivel. De aci a doua întrebare a noastră : cum 
se comportă viaţa în procesele de evoluţie verticală ? 
în dorinţa, dacă nu de a da lămuriri mai comprehensive, 
cel puţin de a le pregăti, ne vom formula răspunsul în 
aceeaşi perspectivă a lui „ca şi cum". în evoluţia ver¬ 
ticală, proces prin care se realizează niveluri de orga¬ 
nizare tot mai înalte, viaţa, păstrîndu-se permanent în 
raporturi doar de „suficientă armonie" cu ambianţe din 
ce în ce mai desmărginite, se comportă „ca şi cum" ar 
fi dominată de-o anume sfială sau de-o anume rezervă 
cît priveşte adaptarea făţişă, şi concomitent de tendinţa 
de a alcătui sisteme organice relativ tot mai autonome 
faţă de condiţiile cosmice. în perspectiva lui „ca şi cum" 
ne este aşadar îngăduit să vorbim despre două tendinţe, 
cvasi-polare, ale vieţii : una ar fi tendinţa adaptativă 
şi alta sfiala adaptativă ca revers al aspiraţiei spre 
sisteme de organizare tot mai înalte şi de-o autonomie 
tot mai accentuată. 

Dacă privim toate formele vieţii în ansamblul lor 
— cele dispărute, din alte ere geologice şi cele actuale 
deopotrivă, ca rezultat al evoluţiei — e de presupus că 
evoluţia verticală şi evoluţia orizontală, întîia cu ca¬ 
racteristica ei fecunditate formală însoţită de-o anume 
sfială adaptativă, a doua cu tendinţa ei acuzat adapta¬ 
tivă, intră în acţiune alternativ, încî't efectele lor se 
suprapun. Urmează să arătăm schematic cum se reali¬ 
zează această suprapunere de efecte, căci experienţa 
biologică şi conjecturile teoretice ne oferă suficiente 
motive de a orede că evoluţia verticală şi evoluţia ori¬ 
zontală se condiţionează pînă la un punct, reciproc, cît 
priveşte posibilităţile şi limitele lor. 

Acţiunea alternantă, cu efecte, ce se suprapun, a 
evoluţiei verticale şi a evoluţiei orizontale, poate fi 
reprezentată schematic astfel : 

Linia X—O—A reprezintă o „evoluţie verticală". 
In punctul O începe şi o „evoluţie orizontală" (O— B), 
care trece prin punctele M, N, P, R. Pe linia X—O—A 
se creează pe rînd tipuri constituţionale de nivel tot 
mai înalt (O, D, E, F, A). Pe linia O—B se ajunge la 
o progresivă „specializare" a unui organ sau a mai 
multora, ceea ce echivalează cu o „adaptare" făţişă a 
organismului la anume condiţii externe. De fapt, precum 
rezultă chiar din logica schemei, o evoluţie orizontală 
poate lua fiinţă numai dintr-un punct siituat pe linia 
unei evoluţii verticale. O evoluţie orizontală străbate 
şi ea diverse faze de profiluri tot mai caracterizate ca 
atare, ajungînd in cele din urmă la un punct terminus 
(B), dincolo de care orice nouă „specializare" încetează 
de a mai reprezenta o adaptare plină de sens, devenind 

un balast (a se vedea hipermorfiile). Ceea ce s-ar putea 
deduce {teoretic) din schemă, este că şi de la diverse 
puncte ale evoluţiei orizontale (M, N, O, P, R) pot să 
pornească procese de evoluţie verticală : M—m, N—n, 
P—p, R—r; aceste procese verticale nu vor ajunge 
însă în nici un caz pînă la nivelul A al liniei verticale 
iniţiale, din care s-a desprins linia orizontală O— B. 
Nu ne putem sustrage sugestiei că plafonurile pînă la 
care pot să ajungă procesele de evoluţie verticală, ce 
pornesc din diverse puncte ale unei linii orizontale, 
trebuie să fie cu atît mai joase, cu cit punctele din 
care ele purced sunt mai aproape de punctul terminus 
al liniei orizontale de bază. Sau, cu alte cuvinte : o 
evoluţie biologică prin specializare coboară plafonul 
evoluţiilor biologice verticale posibile pe baza ei, cu 
atît mai mult cu cît ea este mai avansată. Una din 
concluziile ce s-ar desprinde din eventuala confirmare 
a acestei ipoteze, ar fi aceea că o „specializare" com¬ 
pletă sau o supraspecializare zădărniceşte orice nouă 
evoluţie verticală. Situaţia, asupra căreia ne proiectăm 
ipoteza, o putem cuprinde în termeni şi mai geometrici. 
Dacă imaginăm o evoluţie verticală şi o ramificaţie ori¬ 
zontală a ei ca două linii formînd un unghi drept, atunci 
plafonurile proceselor verticale posibile pe baza liniei 
orizontale zac pe ipotenuza A—B, ce transformă unghiul 
drept într-un triunghi. Care ar fi principalele aspecte ale 
unei atare situaţii ? Să observăm mai îmtîi că pe linia 
X—O—D—E—F—A evoluţia verticală nu alternează cu 
evoluţia orizontală. Să reţinem un al doilea aspect : 
pe zig-zagul X—O—M—m evoluţia verticală alter¬ 
nează cu evoluţia orizontală. Şi un al treilea aspect : 
din punctul B al orizontalei, ce porneşte din O, nu mai 
este cu putinţă nici o evoluţie verticală. Toate aceste 
momente, ca şi substanţa din care ele se aleg, sunt 
susceptibile, precum s-a văzut, de o formulare cu înfă¬ 
ţişare'de „lege". Fireşte că o asemenea „lege" nu poate 
avea, în faza actuală a cercetărilor, decît valoarea unei 
ipoteze. Se cuvine să mai atragem luarea aminte, 
în legătură cu o atare „lege", că fixarea unor plafonuri 
biologice nu are neapărat semnificaţia unei stingeri a 
fecundităţii evolutive proprie fiinţelor vii. Din momen¬ 
tul în care omul, bunăoară, îşi ajunge plafonul biologic, 

fecunditatea sa evolutivă nu încetează, ci ia doar o 
altă direcţie, şi anume „istorică" („istorică", în accepţia 
mai restrînsă a cuvîntului). Din momentul în care o fiinţă 
s-a specializat, organic, pînă la capăt, într-o anume di¬ 
recţie, evoluţia poate continua sub forma, primejdioasă 
pentru ea, a hipermorfiilor, sau ea poate să îndure 
„regresiuni" biologice. Destul de frecventă este şi re¬ 
lativa staţionare a evoluţiei biologice ţ dovadă multele 
fiinţe care nu s-au modificat decît prea puţin din paleo- 
zoic pînă astăzi. (Pentru a înlesni orientarea cititorilor, 
notăm că în expunerile ce urmează, punctele din care 
pornesc fie o evoluţie verticală, fie o evoluţie orizon¬ 
tală, fie şi una şi cealaltă prin alternanţă, le vom numi 
„moduri filetice".) 

De „legea" plafonurilor biologice, care, repetăm, 
deocamdată pentru noi înşine nu are decît valoarea 
unei ipoteze, s-ar putea face uz întru lămurirea atîtor 
probleme încă deschise ale biologiei. Legea ipotetică 
a plafonurilor biologice, în virtutea căreia înălţimea pînă 
la care se mai poate ridica o evoluţie verticală stă în 
raport invers cu gradul de specializare la care a 
ajuns o evoluţie orizontală de bază, legea ipotetică 
a plafonurilor biologice în virtutea căreia o evoluţie 
orizontală ajunsă la capăt face cu neputinţă orice 
evoluţie verticală pe baza ei, legea plafonurilor bio¬ 
logice în virtutea căreia o evoluţie verticală poate să 
ajungă niveluri cu atît mai înalte cu cît e mai puţin 
deranjată, atinsă sau întreruptă de o evoluţie prin spe¬ 
cializare — legea aceasta, zicem — lămureşte mai bine 
decît orice diversitatea imensă a formelor vieţii pe 
pămînt. S-a arătat, de mai multe ori, din partea unor na- 
turalişti că diversitatea formelor vieţii pe pămînt ar fi 
mult mai mare decît ar fi necesar ca o consecinţă a 
diversităţii ambianţelor posibile ale vieţii (Goebel). 
Ceea ce înseamnă că diversitatea imensă a formelor 
vieţii cere o explicaţie şi prin alţi factori decît este 
acela al diversităţii ambianţelor. Dar un asemenea 
factor ar putea să fie tocmai legea ipotetică a plafonu¬ 
rilor biologice. 

Enunţînd legea ipotetică a plafonurilor biologice, 
nu am făcut decît să precizăm cu încă un element cadrul 
teoretic în care vom încerca să dezlegăm problema 

antropogenetică abordată în studiul de faţă. Dar pentru 
o atare întreprindere mai este nevoie şi de precizarea 
prealabilă a unui element teoretic. 

Ne întoarcem la „legile mutaţiilor", cercetării cărora 
un De Vries i-a închinat osteneli de-o viaţă. (Atragem 
luarea aminte a cititorilor că De Vries şi-a efectuat 
investigaţiile cu privire la „mutaţii", fără de a face caz 
de distincţia între evoluţia verticală şi evoluţia ori¬ 
zontală.) Una dintre legile formulate de către De Vries, 
este, precum ne amintim, aceea, că prin procesul de 
mutaţie, structura, forma, însuşirile unei specii, s-ar 
modifica în toate direcţiile. Dacă am simboliza specia 
ce îndură o mutaţie, printr-un cerc, atunci procesul s-ar 
realiza exploziv în direcţia tuturor razelor cercului. 



Reamintim că De Vries şi-a efectuat observaţiile 
asupra unui material biologic relativ restrîns. El n-a 
studiat în definitiv decît mutaţii care, după părerea unor 
naturalişti mai noi, s-au dovedit în majoritate drept re¬ 
versibile, adică drept mutaţii instabile, care nu repre¬ 
zintă ceva esenţial nou în evoluţia vieţii. Ar mai fi, de 
asemenea, de notat că De Vries a atras atenţia îndeosebi 
asupra unor mutaţii ce reprezintă doar mici „salturi", 
de multe ori accesibile doar observaţiei unui ochi de 
expert. Din atare documente, de-o valoare oricum 
aproximativă, De Vries nu avea dreptul de a conchide 
asupra unei „legi", potrivit căreia mutaţiile s-ar efectua 
în toate direcţiile, promovînd toate structurile şi organele 
speciei. Aceasta ar fi o latură a chestiunii. O altă latură 
e următoarea : pentru a putea explica evoluţia vieţii pe 
pămînt trebuie să postulăm de-a lungul erelor geologice 
o fecunditate mutativă cu totul e)*cepţională şi emina- 



HO 


Lucian Blaga 


mente progresivă. Dar înăuntrul unui asemenea postulat 
se pune întrebarea, dacă pentru mutaţiunile ce proce¬ 
dează prin salturi radicale şi de natură progresivă mai 
poate fi valabilă pretinsa „lege" ce prevede că mutaţiile 
ar antrena toate structurile şi organele unei specii. E de 
bănuit că nu. Avem anume latitudinea de a presupune 
că tocmai în mutaţiile postulate viaţa a procedat şi pro¬ 
cedează cu atît mai „economic" pe de o parte, cu cît, 
pe de altă parte, particularităţile inedite prin care se 
declară noua specie sunt obţinute prin salturi mai mari. 
Nu facem decît să enunţăm încă o ipoteză, fireşte. Ipo¬ 
teza îşi va găsi justificarea în posibilităţile ei de 
aplicare. Pentru a ne putea pronunţa asupra ei, trebuie, 
cu alte cuvinte, s-o vedem mai întîi funcţionînd în 
raport cu empiria. Deocamdată construim o ipoteză. 
E de presupus că un procedeu biologic, cum ar fi acela 
indicat prin ipoteza noastră, va interveni îndeosebi în 
procesele de evoluţie verticală, ce dau ca rezultat nu 
numai noi specii, ci şi noi tipuri constituţionale, supe¬ 
rioare niveluri de organizare. Un asemenea proces bio¬ 
logic ar cere o reprezentare simbolică precum urmează : 

Există specia reprezentată prin cercul A—Ai şi 
specia de nou tip sau nivel constituţional A—B—Bi, 
care se realizează din specia A—Ai printr-un proces de 
radicală mutaţie progresivă. De astă dată mutaţia nu 



modifică toate structurile şi organele speciei originare, 
ci numai majoritatea lor, în sensurile indicate prin să¬ 
geţile din figură. Noua specie se va deosebi de întîia 
printr-o serie de particularităţi, exponente ale unui nivel 
constituţional mai ridicat, dar va conserva, în alcătuirea 
sa şi unele particularităţi (C—A—D), care formau apa- 

najul speciei originare. Să admitem că alte cîteva mu- 
taţiuni radicale se mai efectuează apoi în direcţia 
circumscrisă prin curba A—C— B— M—D—A. Ultima 
specie, ce va rezutla din aceste procese, va dobîndi 
un profil foarte distinct de al celei dinţii, păstrînd 
însă în constituţia sa şi o seamă de particularităţi mai 
originare, sau acuzat „arhaice". Aceasta ar fi una din 
schemele ce urmează să le reţinem. A doua schemă, la 
care trebuie să fim atenţi, se referă la posibilităţile de 
evoluare „orizontală" a aceleiaşi specii originare, ce 
figurează ca punct de plecare şi în întîia figură. Vom 
presupune că o seamă de exemplare ale speciei A—C— 
—A—D nu evoluează vertical, ci orizontal, prin „spe¬ 
cializări", prin adaptări de progresivă precizie. 

Specia mai nespecializată A—C—Ai—D dă ca re¬ 
zultat al unei evoluţii orizontale specia foarte specializată 
B—Bi. Asemănînd acum specia finală din a doua figură 
cu specia finală din figura a treia, ambele evoluînd 


B 



din aceeaşi specie iniţială, descoperim că specia finală 
din figura a doua, deşi superior evoluată, atestă în 
constituţia ei şi unele particularităţi „primitive" (ar¬ 
haice), pe care specia finală din figura a treia nu le 
mai posedă. 

Stările descrise şi evoluţiile lor, divergente prin 
însuşi natura lor, ne oferă unele elemente teoretice, cu 
ajutorul cărora s-ar putea clădi o platformă generală 
pentru a lămuri problema pusă de „primitivismele" 
omului în comparaţie cu particularităţile evoluate prin 
„specializare" ale antropoidelor. Prin distincţia ce-o 

operăm între evoluţia verticală şi evoluţia orizontală 
pe de o parte şi printr-o modificare sau limitare a unei 
pretinse „legi" mutaţionale, propusă de către De Vries, 
obţinem coordonatele necesare în interiorul cărora 
problema antropogenetică, ce ne preocupă, îşi găseşte 
soluţia cea mai justă. Legea lui De Vries urmează să 
fie sau restrînsă, sau transformată în sensul unei 
paradoxii : speciile rezultînd din evoluţii verticale con¬ 
servă în constituţia lor cu atît mai multe şi mai 
vechi „primitivisme" cu cit sunt mai avansate în evo¬ 
luţia lor către niveluri superioare de organizare. Legea 
lui De Vries prevede, prin procesele de mutaţie, pre¬ 
faceri în toată conformaţia unei specii. Această pretinsă 
„lege" ni se pare însă contrazisă de materialul de ob¬ 
servaţie ce-1 discutăm în legătură cu problema antropo¬ 
genetică. Pentru a ieşi din impas se cere, fie înlocuirea, 
fie restrîngerea valabilităţii acestei „legi" a lui De Vries, 
printr-o formulă care prevede că în „mutaţiile" radicale 
şi cu adevărat progresiste, viaţa procedează paradoxal, 
organizînd tipuri constituţionale superioare, fără de a 
renunţa la toate particularităţile speciei originare. S-ar 
putea presupune că tocmai mutaţiile cele mai radicale 
se efectuează mai economic, întrucît nu ar duce la o 
modificare a tuturor structurilor şi organelor proprii 
speciei originare. (Nu vom cerceta, în paginile acestui 
studiu dacă rămîne valabilă numai noua formulă, sau 
şi formula lui De Vries. Valabilitatea ambelor formule, 
care şi-ar limita reciproc aria de aplicare, ni se pare 
mai probabilă decît valabilitatea exclusivă a uneia 
dintre ele. Dacă se admite că ambele sunt valabile, 
atunci ar fi mai indicat să se vorbească, nu despre două 
„legi", ci despre două „reguli", fiecare de-o eficienţă 
mai mult sau mai puţin restrînsă). 

După lămuririle anterioare nu mai e nevoie de o 
deosebită perspicacitate pentru a plasa problema antro- 
pogenezei în cadrul teoretic cel mai just. Toate elemen¬ 
tele teoretice cu care operăm au un caracter general : 
generală este distincţia între evoluţia verticală şi evo¬ 
luţia orizontală. De caracter general este legea ipotetică 
a plafonurilor biologice, şi trebuie să atribuim cel puţin 
o largă suficienţă regulei mutaţiilor radicale, potrivit 
căreia viaţa realizează noi specii de superioare niveluri 

de organizare, conservînd în chip paradoxal şi anume 
primitivisme în constituţia acestora. Antropogeneza ar 
putea să fie imaginată schematic astfel : 


> 1 

f 

E 


Omul neandertalens (Cp 
a putut să evolueze fie pe 
liniile B—C—Cj, fie pe 
liniile B—X—Ci ; legea 
plafonurilor biologice ar 
admite atari evoluţii dis¬ 
tincte, dar „echivalente". 


<v 


Pe linia filetică A—F sunt înregistrate o serie de 
moduri filetice, care reprezintă specii tot mai înalt or¬ 
ganizate : A—Ai—A 2 —B—C—D—E—F. . în punctul B 
avem latitudinea de a imagina, să zicem, un „primat 
originar" sau un „prosimian" (în faza actuală a cerce¬ 
tărilor e foarte anevoios să se precizeze punctul unde 
s-au bifurcat linia umană şi linia antropoidelor), care 
a fost însă în orice caz o fiinţă înzestrată cu structuri 
şi organe de-un aspect foarte „nespecializat". Din 
punctul B se ramifică, prin evoluţie orizontală, adică 
prin diverse „specializări" organice, antropoidele, dar 
din acelaşi punct, prin fecunditatea proprie liniei ver¬ 
ticale, pornesc o serie de organizări de nivel tot mai 
înalt care dau în punctul F pe „omul actual", iar în 
colaterala C, uşor specializată pînă în punctul Ci, să 
zicem, pe omul neandertalens. Potrivit regulei cu 
privire la conservarea unor anume primitivisme în 
constituţiile superior organizate prin mutaţii radicale, e 
de presupus că omul actual constituie o mică arhivă 
de „primitivisme", pe care antropoidele le-au depăşit 

prin evoluţie orizontală, adică prin diverse „specializări" 
organice. Omul actual nu-1 putem concepe însă ca fiind 
constituit în chip apăsat prin „primitivismele" sale, ci 
în chip dominant prin toate particularităţile dobîndite 
prin mutaţii radicale, ce au dus la niveluri de organizare 
mereu mai înalte, situate pe linia B—F. 

Opinia acelor naturalişti care, întemeiaţi pe primiti¬ 
vismele reale ale omului actual, atribuie o excepţională 
vechime apariţiei acestuia, o socotim eronată. Dar tot 
atît de greşită rămîne şi părerea unora că antropoi¬ 
dele ar descinde din forme umane. Fiinţa „om actual" 
este rezultatul, în primul rînd, a unor mutaţiuni ra¬ 
dicale, ce au intervenit între primatul originar sau pro- 
simianul din punctul B şi omul actual. între omul actual 
şi fiinţa originară din punctul B există fără îndoială 
o parţială cvasi-echivalenţă, şi anume aceea reprezen¬ 
tată prin „primitivismele" omului actual. Privit sub 
unghiul acestor „primitivisme", omul actual e desigur 
mai aproape de fiinţa originară (B), decît apar în raport 
cu aceasta antropoidele actuale, care s-au dezvoltat din 
aceeaşi fiinţă (B) prin procese evolutive de „speciali¬ 
zare". Dar fiinţa originară (B) urmează să o considerăm 
ca fiind încă foarte departe de „om", dat fiind, potrivit 
premiselor, că pentru a ajunge la om a fost nevoie de 
cîteva mutaţiuni radicale pe linie verticală. Naturaliştii, 
care admit o linie „umană" pînă în faze vertebrate 
pre-mamiferiene, confundă „primitivismele" omului ac¬ 
tual, cu o mul actual. Se poate vorbi, fireşte, şi despre 
o linie „umană" în evoluţia vieţii pe pămînt, dar această 
linie de caracter pronunţat „vertical" nu are nimic de-a 
face în diversele ei faze cu conformaţia şi ansamblul 
fizionomie „om". Această linie „umană' 1 începe, în de¬ 
finitiv, cu „celula" originară, şi este linia ce duce de la 
celula originară, prin fiinţe pluricelulare nearticulate şi 
apoi articulate, de aci pe urmă prin fiinţe de tip ver¬ 
tebrat, printr-o serie enormă de mutaţiuni radicale, în 
sens vertical, în cele din urmă la „om". O asemenea 
linie poate fi numită „umană", dar numai acordînd 
acestui cuvînt un sens „direcţional", întrucît printre 
toate liniile filetice ale vieţii ea s-a menţinut în perma¬ 
nenţă mai aproape de evoluţia verticală, pură, care 
rămâne o linie „teoretică". Nici una din liniile filetice 

reale ale vieţii de pe pămînt nu a cedat, în multele ei 
etape, mai puţin, evoluţiei orizontale prin specializare, 
decît linia, pe care o numim „umană" şi care ca atare 
s-a tot „ales", în sens vertical, din ansamblul divers 
ramificat al liniilor ce au condus la diversitatea struc¬ 
turală şi formală, trecută şi prezentă, a biosferei. Omul, 
cu primitivismele sale, ce se păstrează în conformitate 
cu o regulă paradoxală, eficientă tocmai în procesele 
de evoluţie verticală, nu reprezintă aşadar o problemă 
biologică „excepţională", cum opinează un Bolk sau un 
Gehlen. In cadrul evoluţiei vieţii pe pămînt, omul repre¬ 
zintă doar un caz „liminar", liminar în două sensuri : 
liminar mai înt.îi în înţelesul că linia sa filetică se 
dovedeşte a fi cea mai apropiată, printre toate cîte 
există, de linia verticală pur teoretică, şi liminar 
în sensul că regula paradoxală de care pare condusă 
evoluţia verticală se manifestă în om într-o formă 
paroxistă. Nu putem vedea însă sub raport biologic 
nimic ce ne-ar putea face să credem că omul ar repre¬ 
zenta o problemă „excepţională". Toate teoriile, ce s-au 
emis în legătură cu embrionismele sau cu primitivismele 
omului cad astfel de la sine. Evident, din parte-ne re¬ 
cunoaştem realitatea efectivă a acestor primitivisme. 
Ele ni se par autentice şi nu numai aparente. Ceea 
ce înseamnă că explicaţia acestor particularităţi ca 
rezultate ale unor procese de reducţie sau de „adaptare 
secundară", o socotim nelaloc. Recunoaştem autentici¬ 
tatea primitivismelor, nu suntem însă dispuşi a urma 
pe naturaliştii care socot că primitivismele pun o pro¬ 
blemă „excepţională" a omului. Primitivismele umane 
îngăduie o suficientă lămurire intr-un cadru teoretic va¬ 
labil pentru desfăşurarea vieţii pe pămînt în tot ansam¬ 
blul ei, cu specificarea suplimentară că omul reprezintă 
doar un caz liminar de eficientă a modurilor, legilor şi 
regulelor evoluţiei în general. 

Spre a măsura cît mai exact distanţa reală ce se 
intercalează între om şi antropoide (actuale şi fosile) se 
impune, credem, s-o privim sub unghiul distincţiei ce-o 
facem între evoluţia verticală şi evoluţia orizontală. 
Fără îndoială că „ambianţa", adică condiţiile cosmice, 
fie fizice, fie biologice, ţin diversele organisme sub o 
anume constrîngere, care obligă (fie direct, fie indirect) 

viata la modificări de structură şi formă. Faţă de pre¬ 
siunea condiţiilor externe, viaţa are, datorită naturii ei 
intrinseci, posibilitatea de a răspunde pe de o parte 
printr-o evoluţie orizontală, ce duce prin progresive spe¬ 
cializări, adaptări, de la o stare de „suficientă armonie" 
a organismului în raport cu ambianţa cosmică, la o stare 
de „armonie de precizie", dar tot aşa viaţa are, pe de 
altă parte, posibilitatea de a răspunde şi printr-o evoluţie 
verticală, care duce de la o stare de suficientă armonie a 
organismului în raport cu o anume ambianţă la o stare 
de suficientă armonie în raport cu o ambianţă mai com¬ 
plexă şi de volum sporit. Prin întîiul mod evolutiv 
(orizontal) viaţa pare să ajungă tot mai mult la o stare 
de dependenţă în raport cu ambianţa, şi în cele din urmă 
chiar în robia ei ; prin al doilea mod evolutiv (vertical), 
viaţa pare a-şi salva relativa ei autonomie şi sponta¬ 
neitate în raport cu ambianţa. Prin evoluţie orizontală, 
de specializare organică, de făţişă adaptare, viaţa ajunge 
în cele din urmă la structuri şi forme foarte diferen¬ 
ţiate şi de armonie de precizie în raport cu ambianţa, 
dar tocmai de aceea anchilozate, nemaleabile, de-o plas¬ 
ticitate anulată. Prin evoluţie verticală, viaţa îşi afirmă 
fecunditatea formală, producînd noi şi tot mai înalte 
niveluri de organizare sau tipuri constituţionale în ra¬ 
port cu ambianţe tot mai largi şi mai complexe. Sensul 
evolutiv al vieţii nu pare deci să fie numai acela de a se 
„adapta" făţiş la condiţiile externe, oare îşi exercită 
continua presiune asupra ei, un proces care, prin pro¬ 
gresive specializări organice, s-ar consuma repede şi 
s-ar termina printr-o anchilozare generală a formelor 
vieţii. Sensul evolutiv al vieţii rămine în primul rînd 
acela al fecundităţii producătoare de tipuri constituţio¬ 
nale mereu superioare ; prin acest mod evolutiv viaţa 
îşi afirmă fiinţa ei şi puterea de a triumfa asupra am¬ 
bianţei, desmărginind-o. 

In mai multe din lucrările noastre apărute cu ani în 
urmă, aim vorbiit, în legătură cu procesele de integrare, nu 
numai ale vieţii, ci şi ale realităţii în general, despre 
moduri morfologice şi despre moduri ontologice. Prin 
moduri morfologice înţelegem structurile şi formele ; 
prin moduri ontologice înţelegem felul de existenţă al 
individuaţiunilor concrete şi al fiinţelor în raport cu 

ambianta. Am susţinut şi continuăm a susţine că moduri 
morfologice există în univers puzderie, cită vreme mo¬ 
duri ontologice, principial deosebite, sunt puţine. Moduri 
ontologice, principial distincte între ele, există în uni¬ 
vers nu tocmai multe, dar ele sunt cu atît mai decisive 
şi mai semnificative pentru multipla articulaţie de „ni¬ 
vel " a realităţii. E la îndemîna oricui să constate enorma 
diversitate de structuri şi forme, pe care în univers le 
realizează pe de o parte materia anorganică şi pe de 
altă parte viaţa. Un maximum de structuralizare, pri¬ 
lejuită de materia anorganică, ni-1 oferă cristalele; dar 
în lume există şi atîtea structuri şi forme pe care le rea¬ 
lizează materia vie : plantele şi animalele. Orice indi- 
viduaţiune apartinînd acestor mari regnuri sau clase de 
alcătuiri, posedă, fiecare în felul său, şi cîte un mod 
ontologic, adică un rniod de a exista în raport cu am¬ 
bianta. Vom căuta să lămurim puţin situaţia. Altfel 
„există" în raport cu ambianta cristalul decît planta, şi 
iarăşi altfel, lia rîndul său, animalul şi altfel, omul. în 
comparaţie, bunăoară, cu individuatiunile celorlalte 
regnuri, cristalul e caracterizat prin unele însuşiri ce 
par a-1 face asemenea organismelor : cristalul ia fiinţă, 
creşte, se împlineşte într-o formă, acumulează în sine 
materie, ciuntit e în stare să-şi restaureze pînă la un 
punct forma ; dar, pe de altă parte, cristalul nu „asimi¬ 
lează" cu adevărat materia din afară, prin procese de 
metabolism şi nu se „reproduce". în raport cu ambianţa, 
cristalul e capabil exclusiv de reacţiuni fizic determi¬ 
nate, de la cauză la efect. Alte însuşiri revin vegetalu¬ 
lui : planta ia fiinţă, creşte, îşi împlineşte forma, mai 
plastică decît a cristalului, ea asimilează cu adevărat, se 
reproduce, se restaurează în anume limite. Acestea ar 
fi proprietăţile ei de structură. în raport cu ambianţa, 
planta îşi are modul ei cu totul specific : ea e capabilă 
de a exploata în avantajul fiinţării ei anume condiţii 
ambiante şi e în stare de o serie de reacţiuni pline de 
sens, în raport cu acestea. Dăm un exemplu: stejarul 
e înzestrat cu o seamă de particularităţi ce-1 fac apt de 
atîtea reacţiuni juste în raport cu ambianţa sa. Iată, 
bunăoară, felul de aşezare al frunzelor ce alcătuiesc co¬ 
roana stejarului. Acest fel nu este întîmplător, căci co¬ 
roana are o configuraţie, frunzele sunt distribuite treptat, 

încît apa de ploaie curge peste ele ca pe un acoperiş, 
parcă într-adins făcut ca apa să cadă pe pămînt în cerc, 
tocmai în regiunile unde, sub humă, ajung capetele ră¬ 
dăcinilor cu care stejarul absoarbe apa. Examenul atent 
al conformaţiunilor vegetale descoperă lia fiecare pas 
nenumărate asemenea relaţii pline de sens între plante 
şi ambianţă. (în constatarea acestor raporturi „finaliste" 
între plantă şi ambianţă, n-am emis încă nici o afirmaţie 
cu privire la factorii cărora li s-ar datora aceste „fina- 
lisme". Atari „finalisme de facto" constata şi Darwin cînd 
le explica prin „selecţie naturală".) 

Prin alte particularităţi de structură şi formă şi 
printr-un alt mod ontologic se caracterizează animalul. 
Nivelul său de organizare structurală şi formală este, 
principial, circumscris prin modul său ontologic : ani¬ 
malul „există" totdeauna într-un „mediu" al său, de¬ 
cupat prin speciale organe de sesizare din ambianţa to¬ 
tală în care el trăieşte. Ambianţa, prin anume momente 
ale ei, ia semnificaţie de semnul pe care animalul îl re¬ 
ceptează şi căruia el îi răspunde prin reacţiuni pline de 
sens sau „finaliste", dar „finaliste" nu numai în raport 
cu condiţii existente ca atare, ci şi în raport cu con- 
dinţii „sesizate" ca atare. Animalul se dovedeşte capabil 
de a reacţiona ca o alcătuire centralizată în sine faţă de 
un „mediu", pe care el şi-l caută, evitînd pe cît cu pu¬ 
tinţă ceea ce nu corespunde reacţiunilor sale posibile. în 
relaţia dintre animal şi ambianţă, intervin deci alţi fac¬ 
tori, principial de altă natură decît cei prezenţi în relaţia 
dintre plantă şi ambianţă. Animatul se comportă faţă de 
ambianţă ca un cvasi-subiect faţă de un cvasi-obiect, în 
limitele unor acte posibile de „sesizare". Şi pe urmă : 
omul! Fiinţa umană manifestă posibilităţi prin care se 
depăşesc principial raporturile în care animalul se gă¬ 
seşte cu ambianţa. Mai întîi omul nu apare în aşa de 
mare măsură condiţionat de-un anume „mediu" ca ani¬ 
malul. Omul, în raport cu ambianţa, devine „subiect" 
care ia atitudine, care-şi suprimă sau îşi amînă reac- 
ţiunile ; ambianţa omului, încetînd de a fi „mediu" stă- 
pînit prin instinct, şi devenind orizont obiectiv dominat 
prin inteligenţă, se desmărgineşte mereu. Omul are un 
orizont concret, care virtualmente este larg ca lumea, 
nu limitat ca mediul animal. Mai mult : ambianţa umană 

se complică cu încă un aspect, care în mediul animal 
nu apare sub nici o formă ; acest aspect al ambianţei 
umane este orizontul necunoscutului (nu numai de su¬ 
prafaţă, ci şi în adîncime, şi mai ales în adîncime). Ori¬ 
zontul necunoscutului, ca o dimensiune specifică a 
ambianţei umane, devine principialul factor ce stimu¬ 
lează pe om la cele mai fertile încercări de a-şi revela 
sieşi, ceea ce este încă ascuns. 

Desmărginirea ambianţei, chiar sub forma îmbogă¬ 
ţirii acesteia cu un orizont al necunoscutului, în cazul 
fiinţei umane, confirmă o dată mai mult teza, ce o sus¬ 
ţinem, cu privire la evoluţia verticală, datorită căreia 
viaţa realizează tipuri constituţionale de niveluri tot mai 
înalte, care duc la o progresivă desmărginire a ambian¬ 
ţei. Ca o consecinţă a structurilor şi formelor sale, ob¬ 
ţinute prin succesive mutaţiuni verticale, omul se afirmă 
într-o ambianţă desmărginită pînă dincolo de lumea con¬ 
cretă în orizontul necunoscutului. Această enormă des¬ 
mărginire este una din condiţiile esenţiale prin care omul 
devine ceea ce este : fiinţa creatoare de cultură, prin 
excelenţă. 

Dacă procedăm acum, în lumina celor arătate, la 
o comparaţie între antropoide şi om, vom stabili ur¬ 
mătoarele : 

Ţinîndu-se seama de tonte indiciile, omul păstrează 
în constituţia sa unele primitivisme — care la antropoide 
s-au pierdut ca atare, transformîndu-se prin „speciali¬ 
zare", adică prin procese de evoluţie orizontală —, dar 
sub raport bio-psiho-spiritual omul reprezintă faţă de 
antropoide în acelaşi timp un primat evoluat vertical, 
printr-o seamă de mutaţiuni, care îi conferă o enormă 
superioritate de nivel. Concluzia, ce se desprinde dintr-o 
atare precizare, este că antropoidele, actuale sau fosile, 
nu pot veni în discuţie ca strămoşi ai omului, dar nici 
omul sau vreo pretinsă formă hominidă, nu pot veni în 
discuţie ca strămoş al antropoidelor. Ipoteza cea mai 
verosimilă trebuie să fie aceea că a existat cîndva un 
primat (sau poate pro-simian ?) originar, de la care prin 
procese de specializare organică au evoluat pe de o 
parte antropoidele, şi pe de altă parte, tipul uman. La 
tipul uman s-a ajuns însă prin evoluţie verticală, prin 
mutaţiuni radicale, care conferă omului, în ciuda primiţi- 

vismelor sale organice pe care antropoidele de mult le-au 
lăsat în urma lor, o demnitate aşa-zicînd de regn supe¬ 
rior faţă de antropoide. 


Antropoidele 


A Omul 


evoluţie verticală, 
prin mutaţiuni ra¬ 
dicale, conservînd 
însă şi unele pri¬ 
mi ti visme. 


primat originar 
(sau pro-simian) 


evoluţia orizontală 
prin specializări, 
depăşind organic 
primitivismele 


A 


Explicaţia, pe care am căutat să o dăm, în coordo¬ 
natele teoretice arătate, structurii, modului, particulari¬ 
tăţilor „umane", nu solicită ipoteze suplimentare, arti¬ 
ficioase. Omul nu reprezintă un „fenomen-excepţie" în 
sinul naturii şi al vieţii, el reprezintă doar forma paro- 
xistă de manifestare a unei reguli, de care credem că 
este dominată evoluţia verticală a vieţii. Supoziţiile pe 
care ne întemeiem, în încercarea noastră de a lămuri 
apariţia „omului" sunt, aşadar, pentru a recapitula, ur¬ 
mătoarele : 

1. Există în univers moduri morfologice fără număr, 
dar mult mai puţine moduri ontologice, principial dis¬ 
tincte, care sunt însă hotărîtoare pentru realizarea ni¬ 
velurilor de calitate în univers. 

2. Viaţa o bănuim dominată de două tendinţe evolu¬ 
tive antagoniste: una orizontală, de adaptare făţişă prin 
„specializări organice", care duce la o particulară în¬ 
gustare a ambianţei, şi a doua, verticală, aspirînd mereu 
spre noi tipuri constituţionale din ce în ce mai înalte. 

Aceasta de a doua 'tendinţă presupune, ca un revers sau 
ca un aspect complementar al ei, o anume sfială adapta- 
tivă şi duce la o progresivă desmărginire a ambiantei. 

3. Evoluţia verticală a unei specii nu are totdeauna 
loc în toate direcţiile şi nu antrenează toate structurile 
şi organele, ci se realizează multilateral, ce-i drept, to¬ 
tuşi fără de a angaja ansamblul fiinţei. Mutaţiile ver¬ 
ticale de natura aceasta au şansa de a duce la modif icări 
mult mai radicale pe linia lor decît mutaţiile ce se efec¬ 
tuează în toate direcţiile. 

4. Privită în comparaţie cu liniile filetice ale tutu¬ 
ror celorlalte fiinţe, linia filetică a omului este, în toate 
etapele ei, cea mai apropiată de linia teoretică a evolu¬ 
ţiei verticale, făcînd de-a lungul ei cele mai puţine con¬ 
cesii tendinţei evolutive prin „adaptări" făţişe. 

5. între primatul originar (sau pro-simianul ipotetic) 
şi om a intervenit o evoluţie verticală, cu mutaţii grave ; 
cîtă vreme între antropoide şi primatul originar (sau pro- 
simian ?) a intervenit cu precădere o evoluţie orizontală, 
prin specializări organice. 

6. Antropoidele s-au diversificat în „specii" ; sub 
unghi biologic şi omul reprezintă o „specie", dar între 
om şi antropoide s-a declarat, cît priveşte modurile lor 
ontologice, o deosebire de calitate cu totul relevantă. 

în această perspectivă teoretică avem putinţa de a 
lămuri îndeajuns şi mănunchiul de reale „primitivisme" 
ale omului. Orice ipoteză născocită ad hoc, numai pen¬ 
tru cazul „om", trebuie repudiată din motive de echitate 
ştiinţifică. Nu putem trece cu vederea că în conexiune 
cu anume însuşiri paradoxale ale omului, asupra cărora 
ne-am străduit să proiectăm unele lumini, s-a ivit mai 
recent o teorie care se întoarce la ipoteza „reducţiei". 
Ipoteza „reducţiei" a fost conjugată de astă dată cu ipo¬ 
teza hipermorfozelor. Speculaţia îşi are punctul de mî- 
necare în fenomenul hipermorfiilor, observat asupra 
unor fiinţe, şi care consistă într-o supra-specializare, 
adică în complicarea superlativă a unui organ. Printr-un 
efect de corelaţie, o asemenea supra-dezvoltare a unul 
organ ar duce la „reducerea" altor organe. Hipermorfii 
au fost remarcate la foarte multe specii (a se vedea 
planşa a IX-a, fig. 1—3), începînd, să zicem, cu radio- 
lariile unicelulare, care sufăr de hipermorfia uneia din 
axe, şi pînă la mamut, care manifestă o hipermorfie a 

colţilor. Oricînd şi oriunde, hipermorfiile reprezintă un 
adevărat balast pentru organisme şi de obicei organis¬ 
mele oare sufăr de hipermorfoză sunt condamnate să 
piară. Or, omul s-ar găsi, după opinia unor biologi, în 
această situaţie ; el ar pătimi de hipermorfoză creieru¬ 
lui, ceea ce ar fi dus la reducţia altor organe (dinţi etc.). 
Particularităţile cu înfăţişare de „primitivisme" ale omu¬ 
lui n-ar fi primitivisme autentice, ci efectul unei reducţii 
secundare ce a intervenit concomitent cu hipermorfoză 
creierului. Omul ar fi deci o fiinţă grav primejduită, 
osîndită de acum să dispară din pricina neajunsurilor oe 
i le-ar crea o structură supraevaluată, devenită balast. 

Oarecare aparenţă de logică nu i se poate tăgădui 
nici ipotezei de faţă. E clar însă că o perspectivă atît de 
sumbră cît priveşte viitorul genului uman, nu poate mul¬ 
ţumi pe nimeni. Totuşi, pentru combaterea unei ipoteze 
nu e suficient să facem apel la motive de ordin afectiv. 
Ne incumbă sarcina de a examina lucrările la rece. Ipo¬ 
teza hipermorfozelor îşi poate avea justa aplicare asu¬ 
pra atîtor cazuri spicuite prin ţinuturile paleontologiei, 
dar anevoie asupra cazului „om". Impresionantele di¬ 
mensiuni ale creierului uman, şi mai puţin impresionanta 
sa diferenţiere, nu constituie motive suficiente pentru a 
vorbi despre un fenomen de hipermorfoză. Evident, la 
hipermorfii se ajunge prin procese de specializare, care 
trec dincolo de ceea ce este util fiinţei din punct de 
vedere biologic şi în raport direct cu ambianţa. Supra- 
specializarea apare ca efect al unei tendinţe ce-şi are 
oarecum momentul ei de „inerţie", ce nu poate fi scos 
din joc la momentul oportun. O fiinţă ce se specializează 
la extrem în anume direcţie, poate uneori să cadă vic¬ 
timă acestei tendinţe ce sare prea uşor dincolo de ceea 
ce este necesar, prilejuind dezvoltări ce devin un im¬ 
pediment vital şi periclitează dăinuirea speciei. Dar ase¬ 
menea organe supra-specializate manifestă o vădiită in- 
adecvare în raport tocmai cu funcţia ce sunt chemate a 
o îndeplini. Colţii în spirală ai mamutului devin inapţi 
pentru funcţia lor iniţială. 

Să ne putem acum întreba, întru cît creierul uman 
poate fi socotit un produs al unui proces de supra-spe- 
cializare, de supra-adaptare, ceea ce s-ar manifesta prin- 
tr-o evidentă inadecvaţie în raport cu funcţia căreia îi 
este destinat. Examinînd într-o asemenea perspectivă 

situaţia, s-ar putea să descoperim că creierul uman, fără 
de a reprezenta un „balast" sub unghi biologic, este 
un organ ce depăşeşte pur şi simplu limitele biologicu¬ 
lui în general. S-ar putea întîmpla să descoperim, cu 
alte cuvinte, că acest organ poate fi considerat şi sub 
unghiul celeilalte „evoluţii", de natură verticală şi, 
într-un atare caz, n-am avea de-a face cu un fenomen 
de „specializare" (şi nici cu un fenomen de „supra-spe- 
cializare"), ci cu o structură just integrată într-un an¬ 
samblu structural bio-psiho-spiritual, de-un foarte înalt 
nivel de organizare. Creierul uman, cu dimensiunile şi 
complicaţia sa interioară, nu ar reprezenta o hipermorfie, 
ci ar fi mai curînd simptomul material al unei foarte 
înalte organizări, la care s-a ajuns prin radicale mutaţii, 
de care este în stare viaţa în evoluţia ei verticală. Şi 
atunci toate profeţiile sumbre cu privire la apropiatul 
sfîrşit al genului uman se prăbuşesc în neantul lor in¬ 
terior. Dealtfel, interpretarea „primitivismelor" umane, 
ca pseudo-primitivisme ce s-ar produce datorită unor 
reducţii secundare în legătură cu pretinsa hipermorfie 
a creierului, ar întîmpina dificultăţi peste care, chiar sub 
unghi strict biologic, anevoie s-ar putea trece. Se poate 
desigur concepe că hipermorfia colţilor mamutului a putut 
să ducă la o reducţie a unor dinţi ai mamutului ; de ase¬ 
menea, se poate admite că la anume radiolarii hipermor¬ 
fia uneia din axe a putut să ducă la reducţia celorlalte 
axe. Există un raport direct de „materialitate" între hiper¬ 
morfie şi reducţie în aceste fenomene. Dar nu întreză¬ 
rim ce corelaţie de atare natură ar putea să existe între 
dezvoltarea extremă a creierului uman şi caracterele, 
pe care le considerăm primitive, ale omului pentru ca 
acesta să fi luat înfăţişarea ce-o au doar printr-un proces 
secundar, de „reducţie". De ce oare dezvoltarea creie¬ 
rului uman ar da neapărat, ca efect secundar, absenţa 
diastemei între canini şi premolari, forma particulară a 
bazinului, cuta mongolică, poziţia orientată ventral a 
fentei şenitale la femeie, sau forma de scoică a urechii ? 

Particularităţile bio-psiho-spirituale ale omului ni 
s-au lămurit pe de o parte ca o seamă de reale „primi- 
tivisme", pe de altă parte ca o masivă structuralizare 
pe linia evoluţiei verticale, de un nivel mult superior 
aceluia al tuturor animalelor. Toate aceste particulari¬ 
tăţi vor constitui implicate de la sine înţelese ale „posi¬ 
bilităţilor" specific umane. Putem enumera o seamă de 
naturalişti şi gînditori, oameni de ştiinţă şi filosofi, care, 
studiind „posibilităţile" umane, se arată dispuşi să pună 
accentul în chip apăsat pe particularităţile biologice 
„primitive" sau „embrionare" ale omului, desconsiderînd 
sau ignorînd pe acelea care atestă nivelul superior de 
organizare propriu omului. Se afirmă astfel că particu¬ 
larităţile „primitive", de natură biologică, consistând 
într-o absenţă a specializării, pun pe om într-o situaţie 
precară faţă de ambianţa fizică şi biologică sau faţă de 
„natură", şi că în această împrejurare trebuie căutată 
cu precădere „cauza" productivităţii umane. Privind 
omul sub aspectul unora din „primitivismele" sale, cum 
ar fi nuditatea, fragilitatea corporală în general, lipsa 
unor aptitudini, structuri sau organe, atît de utile altor 
fiinţe, precum colţii, formaţiunile cornoase, ghiarele, in¬ 
stinctele etc., ne facem desigur o idee despre neaju;tona¬ 
rea omului în ambianţa naturală. Cert lucru, biologic 
privit, omul se găseşte la limita cea mai precară a „su¬ 
ficientei armonii" în raport cu natura, adică la limita 
inferioară a acelei suficiente armonii, pe care o implică 
existenţa oricărei fiinţe vegetale şi animale. Totuşi, ar 
fi o eroare să socotim pe om ca un simplu mănunchi de 

„primitivisme". Sau, mai grav, ca un mănunchi de „in¬ 
suficiente". In ansamblul structural-morfologic şi onto¬ 
logic al fiinţei umane, distingem şi atîtea particularităţi 
care, departe de a reprezenta „primitivisme" şi „insu¬ 
ficienţe", sunt, din contră, expresia manifestă a unor 
mutaţiuni ce depăşesc consider abil, ca nivel de orga¬ 
nizare, stadiile cele mai complexe pînă la care au par¬ 
venit animalele. Indicăm, o dată mai mult, printre aceste 
particularităţi, modul de a „exista" al omului în raport 
cu ambianţa, un mod excepţional de complex în com¬ 
paraţie cu al animalelor sau al vegetalelor : cîtă vreme 
animalul „există" în strîmsă corelaţie cu un mediu foarte 
delimitat, omul „există" într-o ambianţă mereu desmăr- 
ginită, în caire intră ca elemente constitutive orizontul 
concret al lumii date şi orizontul necunoscutului deopo¬ 
trivă. Pentru realizarea posibilităţilor sale în acest com¬ 
plex orizont, omul are la dispoziţie, pe de o parte inte¬ 
ligenţa superlativ dezvoltată, datorită căreia el poate 
converti într-un sistem de concepte datele lumii con¬ 
crete, şi pe de altă parte geniul creator datorită căruia 
omul poate converti orizontul necunoscutului în mituri 
şi în gînduri magice, în viziuni religioase şi metafizice, în 
teorii ştiinţifice, în plăsmuiri de arfă. Simptomul mate¬ 
rial cel mai vădit al acestui înalt nivel de organizare 
propriu omului este creierul de o structură şi conforma¬ 
ţie excepţional dezvoltate Toate aceste aptitudini şi 
posibilităţi ale omului se dezvoltă fireşte în strînsă 
corelaţie cu posibilităţile sale de a-şi alcătui un limbaj, 
ceea ce implică şi sociabilitatea omului. Trăirea în so¬ 
cietate a indivizilor umani, într-o atmosferă de comuni- 
cabilitate, este în general mijlocul cel mai puternic de 
promovare a posibilităţilor umane, întrucât pe această 
cale devine cu putinţă cumulul progresiv al tuturor efor¬ 
turilor. Faptul că omul nu se reduce la un mănunchi de 

1 Extraordinara complexitate structurală a creierului uman fată de 
al celorlalte animale (mamifere, maimuţe) este îndeosebi accen¬ 
tuată din partea oamenilor de ştiinţă sovietici, ca o particulari¬ 
tate distinctivă a omului. Pe baza cercetărilor făcute de Brodman, 
Vogt, Economo, cu privire la cîmpurile citoarhitectonice ale cre¬ 
ierului, s-au făcut hărţi topografice ale scoarţei emisferelor di¬ 
feritelor animale, ajungîndu-se la rezultatul că la om apar o 
serie de cîmpuri „noi", pe care nu le au încă „maimuţele" supe¬ 
rioare (a se vedea: Cornilov, Topolov şi Schwartz, Psihologia, 
traducere din limba rusă, Cluj, 1948, pag. 101). 

„primiţivişine" şi „insuficiente", ci este, graţie evoluţiei 
verticale ce a intervenit între primatul originar (sau pro- 
simian) şi apariţia umană, înzestrat cu atîtea structuri, 
aptitudini şi posibilităţi, ce depăşesc calitativ nivelul 
animal, faptul acesta are ca imediat efect o schimbare 
de sens a situaţiei precare în care omul se găseşte în 
raport cu natura, pe urma unora dintre „primitivismele" 
de care el pătimeşte. Situaţia precară este destinată de 
acum să incite fiinţa umană la productivitatea specifică, 
de care ea este capabilă pe temeiul structurilor obţinute 
prin evoluţia verticală. Iar prin această productivitate 
specifică omul devine subiect creator de civilizaţie şi 
cultură. 

Celebrul medic şi gînditor clin antichitate Galen, 
apoi în veacul al XVIII-lea un Herder şi Kant şi apoi în 
secolul nostru atîţia alţi autori, printre care de amintit 
ar fi un M. Eyth („Lebendige Krăfte", Berlin, 3904 şi 
„Die Anfănge der Technik" în „Wellall und Mensehheit". 
Bd. 5, 1904) şi Arnold Gehlen („Der Mensch, 1940), se 
ocupă pe larg de o latură a chestiunii, pe care am atins-o 
în rîndurile de mai înainte. Toţi aceşti autori constată 
o anume stare anevoioasă a omului în raport cu natura, 
şi pornind de aci interpretează „civilizaţia" şi „cultura" 
umană de-a dreptul ca o compensaţie a „insuficienţelor 
biologice", de care suferă omul. A vedea însă în insu¬ 
ficienţele biologice o „cauză" a productivităţii umane 
sau, oricum, un factor faţă de care, prin directă com¬ 
pensaţie, s-ar ivi „civilizaţia" şi „cultura" umană, în¬ 
seamnă, după părerea noastră, a pune un accent prea 
apăsat asupra unui moment, în definitiv totuşi subsidiar 
în procesul în discuţie. Privită într-o asemenea optică, 
situaţia îndură cel puţin o deformare. Un atare unghi de 
vedere îndrumă inevitabil spre o interpretare strimt 
„biologică" a unor fenomene, cum sunt civilizaţia şi cul¬ 
tura umană, care debordează totuşi, prin semnificaţia, 
prin complexitatea şi implicatele lor, biologicul. M. Eyth 
spune, în ceea ce priveşte rolul insuficienţelor biologice 
ale omului pentru crearea civilizaţiei, următoarele, pa- 
rafrazînd aproape nişte propoziţii rostite cu atîta timp 
înainte şi de Herder : „Iată în sfîrşit omul ... în mi/locul 
unei lumi plină de duşmani şi de primejdii mortale, o 
creatură firavă, fără arme naturale, pus în faţa bestiilor 
înzestrate cu colţi şi ghiare, cu blăni şi cu piei cornoase , 

care erau de zece ori mai tari, mai iuţi, mai dibace, gol, 
expus neajunsurilor tuturor intemperiilor şi ale orică¬ 
rei clime, căutîndu-şi hrana . intr-o sălbăticie ce producea 
doar ciulini şi ghimpi ... Această creatură de compătimit 
trebuia sd piară, aşa ar fi spus orice fiinţă înţelegătoare, 
care ar fi avut prilejul să vadă pe om în acele vremuri 
în lupta sa pentru existenţă, iar animalele din jurul său, 
care-1 socoteau ca pe un seamăn al lor, nici nu gîndeau 
altfel şi procedau la atac“ şi mai departe : „cel dinţii lu¬ 
cru ce-1 ştim despre om este că el, gol şi aproape dez¬ 
armat, cum l-a făcut natura, n-ar fi putut să trăiască 
nici un an în această lume aspră şi duşmănoasă. El mvea 
nevoie de unelte". 

Iată cum „insuficientele biologice" atribuite omu¬ 
lui au devenit în concepţia unor autori „cauză" de an¬ 
samblu a tehnicii, a civilizaţiei şi chiar a culturii. în 
general, se impune să arătăm la ce enunţuri inoportune 
pot să ducă uneori chiar şi numai mici deformări de 
aspect al factorilor cu care se calculează premisele unei 
teorii. în cazul teoriei, de care ne ocupăm, cu privire la 
geneza civilizaţiei şi a culturii, avem de fapt de a face 
cu o optică ce „deformează" situaţia, la început numai 
uşor în premise şi apoi grav în concluzii. Cu realitatea 
unor anume insuficienţe biologice ale omului suntem 
dispuşi să calculăm, dar în aprecierea de ansamblu nu 
trebuie să li se exagereze rolul în nici un fel. Socotim că 
atunci cînd se ia în considerare constelaţia om-natură 
şi în cadrul ei, factorii ce condiţionează geneza civiliza¬ 
ţiei şi a culturii, trebuie să indicăm tuturor elementelor 
ce intră în joc, locul ce li se cuvine, de drept. Recu¬ 
noaştem că omul suferă de unele insuficienţe biologice, 
dar nu acestea pot să atragă asupra lor, într-o teorie a 
civilizaţiei şi a culturii, accentul interesului nostru. In¬ 
suficienţele bioilogioe, ce vin în discuţie, ale fiinţei umane 
reprezintă, fără îndoială, atîtea „primitivisme", dar 
aceste primitivisme nu trebuie privite ca şi cum ele ar 
constitui ansamblul fiinţei umane ; aceste primitivisme 
au persistat în fiinţa umană numai fiindcă ea n-a luat 
drumul evoluţiei „orizontale", prin adaptări făţişe, ca 
antropoidele, ci drumul evoluţiei verticale, datorită că¬ 
reia s-a ajuns, concomitent cu păstrarea unor primiti¬ 
visme, la o alcătuire de nivel superior, la care antro¬ 
poidele deja „specializate" sau precis adaptate, niciodată 

nu vor mai putea să ajungă Insuficientele biologice ale 
omului nu pot fi izolate şi considerate ca atare în deter¬ 
minismul ce a prezidat la crearea civilizaţiei şi culturii 
umane, căci ele există numai ca un corelat paradoxal al 
unor structuri de superior nivel. In determinismul gene¬ 
tic, ce căutăm să-l conturăm, urmează să punem în re¬ 
lief tocmai aceste structuri de superior nivel, care sunt 
sub raport material un creier excepţional dezvoltat, iar 
sub raport psiho-spiritual : inteligenţa şi geniul creator, 
cu implicatele lor ontologice : orizontul desmărginit al 
lumii concrete şi orizontul necunoscutului. Aceste struc¬ 
turi de înalt nivel la care în primul rînd trebuie să facem 
apel, cînd definim fiinţa umană, nu sunt la rîndul lor 
un produs al insuficienţelor biologice proprii omului, ci al 
unor mutaţiuni morfo-ontologice, de natură verticală. Fi¬ 
reşte că evoluţia aceasta verticală a fiinţei umane a putut 
avea loc numai păstrîndu-se în constituţia acesteia şi 
unele „primitivisme". In toată această constelaţie de 
factori şi de rezultate, civilizaţia şi cultura umană nu 
pot avea semnificaţia unei „compensaţii" faţă de insu¬ 
ficienţele biologice ale omului. Insuficienţele biologice 
nu joacă în această constelaţie de factori decît un rol 
accesoriu : ele pot realmente să „incite" pe om, să-l 
stimuleze la productivitate, îndeosebi în sens tehnic ; 
posibilitatea productivităţii îi este însă dată omului prin 
structurile sale de înalt nivel. Insuficienţele biologice ale 
omului pot deveni desigur un moment pozitiv în pro¬ 
cesul genetic al civilizaţiei, dar aceasta numai fiindcă 
omul posedă pînă la un grad în prealabil şi structurile 
de înalt nivel, care îl caracterizează; fără de acestea, 
insuficienţele biologice în chestiune n-ar fi constituit 
decît o împrejurare fatală pentru fiinţa ce le-ar fi avut. 
O altă perspectivă, în care insuficienţele biologice ar 
dobîndi un accent mai apăsat, ne-ar face să eşuăm într-o 
concepţie pur biologică cu privire la geneza civilizaţiei 
şi a culturii. 

Se susţine în mod curent, printre antropologii de 
meserie, că omul ar fi un produs al epocii de gheaţă, 

1 Cît priveşte deosebirile ce despart antropoidele de astăzi de mai¬ 
muţa care a fost strămoşul omului, M. Pliseţchi susţine că an¬ 
tropoidele actuale au caractere „ specializate ", ceea ce n-a putut 
să fie cazul maimuţei ce stă la originea omului (a se vedea; 
M. Pliseţchi, Originea omului, Ed. Cartea rusă, pag. 20). 

care a început la un moment dat în era cvaternară. 
Credem că în această formulare şi-a făcut loc într-un 
chip aceeaşi eroare de perspectivă, despre care vorbeam 
adineaori. Cînd în cvaternar s-a făcuit (trecerea la întîia 
fază a epocii de gheată, un hominid a trebuit să existe, 
dar de abia în momentul acesta unele „primitivisme" 
biologice ale hominidului se dovedeau în chip tot mai 
accentuat ca „insuficienţe biologice" destul de grave. 
Această împrejurare a declanşat „productivitatea" 
umană în sens tehnic şi în alte sensuri, căci trebuia să 
să facă fată neajunsurilor fizice ale ambiţiei. în timpul 
cînd mamutul răspundea condiţiilor aspre de existentă 
prinţi-un proces organic de „specializare", de adaptare fă¬ 
ţişă prin formarea unei blâni, omul care dobîndise în 
prealabil prin evoluţia verticală atîtea şi atîtea noi 
structuri miorfo-ontologice, precum şi aptitudinile şi 
funcţiile în consecinţă, putea să răspundă împrejurărilor 
prin diverse născociri tehnice. E mai mult decît probabil 
deci că inteligenţa şi geniul sclipiseră sub fruntea umană 
încă înainte de a începe epoca de gheaţă, căci numai aşa 
se explică putinţa lui de a face faţă prefacerilor clima¬ 
tice catastrofale : să nu uităm că atîtea antropoide şi 
alte maimuţe, care în acelaşi timp şi prin aceleaşi regiuni 
evoluaseră prin specializări în alt sens decît hominidul, 
au pierit sub avalanşa noilor împrejurări, şi aceasta în 
ciuda faptului că epoca de gheată nu s-a înfiinţat pe 
neaşteptate, ci încetul cu încetul. Perioada de gheaţă s-a 
declarat prin etape, unele fiinţe care mai aveau plasti¬ 
citatea organică necesară s-au putut „adapta" organic, 
cită vreme animalele superior organizate, dar şi extrem 
specializate în anume sens, ca antropoidele, au fost con¬ 
damnate să piară, nemaiavînd plasticitatea organică ne¬ 
cesară să răspundă noilor condiţii. Aceeaşi soartă ar fi 
avut prin regiunile atinse de perioada glaciară şi homi¬ 
nidul, dacă n-ar fi fost dotat cu aptitudini eminamente 
umane, graţie cărora el se dovedea în stare să proce¬ 
deze la salvarea sa, născocind o „civilizaţie". Epoca de 
gheaţă a pus pe om în exerciţiul funcţiunilor sale, 
constrîngîndu-1 la o sporită productivitate. Formula, 
după care omul ar fi un „produs" al epocii de gheaţă, 
nu poate să fie deci decît o hiperbolă. 

Întîia apariţie a unor fiinţe cu învederate însuşiri 
şi înfăţişare de om a avut loc, aşa se crede astăzi prin- 

tre specialişti, cam acum un milion de ani. Fosilele, ce 
s-au descoperit, legitimează această apreciere ipotetică. 
Vechimea maxilarului vădit „uman" de la Mauer (Hei- 
delberg) se apreciază la 530 000 ani, şi aproximativ ace¬ 
eaşi vîrstă se atribuie cheleatnului, cea mai veche cul¬ 
tură umană descoperită pînă în clipa de fată. 

Perioada glaciară ou sub-epocile ei, dintre care unele 
climatic mai domo a le, a durat cîteva sute de mii de ani, 
iar sfîrşitul ei ar fi avut loc, după calcule independente 
unele de altele, făcute în Elveţia şi în Scandinavia, cam 
acum 15 000 de ani. 

Cele dintîi culturi şi civilizaţii umane, referitor la 
care ştiinţa deţine preţioase dovezi materiale, au fost 
caracterizate mai ales după înfăţişarea produselor teh¬ 
nice rămase pe urma lor. Din mulţimea uneltelor pe care 
aceste străvechi civilizaţii le-a produs, s-au conservat 
cele preparate din materie durabilă şi anume din silex. 
Foarte mult, adică peste cinci sute de mii de ani, a durat 
„paleoliticul" cu subîmpărţirile sale. Paleoliticul repre¬ 
zintă, în general, culturi şi civilizaţii pronunţat vînâ- 
toreşti. Omul trăia în primul rînd din vînarea sălbăticiu¬ 
nilor, şi natural, din rodul unei vegetaţii încă necultivate 
într-adins. Concomitent cu „neoliticul" ce se de¬ 
clară după perioada glaciară, alături de unelte mult per¬ 
fecţionate, preparate încă tot din silex, apar economia 
agricolă, creşterea vitelor, ca preocupări susţinute din¬ 
colo de necesităţile strict sezoniere ale omului. 

In vechiul paleolitic, care a durat vreo 400 000 de 
ani, dominantă pare să fi fost o fiinţă umană de tipul 
„neandertalens" ', de o statură relativ joasă şi îndesată 
(avînd înălţimea medie de 160—165 cm.), de-o înfăţişare, 
după toate indiciile, fioroasă ; o fiinţă stăpînită de obi¬ 
ceiuri canibalice şi care se hrănea din vînat, în primul 
rînd asupra mamuţilor şi urşilor de peşteră. Focul îi era 
cunoscut. In peşterile locuite de omul neandertalens s-au 
găsit vetre şi ceea ce este foarte semnificativ pentru 
aprecierea „culturii" sale, o seamă de lăzi de pietre, în 
care se adunau şi se conservau craniile animalelor 

1 „Omul din Neanderthal, cea mai bine cunoscută dintre speciile 
umane stinse. De la 1856 s-au descoperit de la el vreo 40 sche¬ 
lete. mai mult sau mai puţin complete, din sudul Angliei pînă în 
Palestina, din Caucaz în Spania şi pînă în Africa de sud." 
(M. Prenant, Biologie şi marxism, pag. 41). 

vînate. Descoperirile lui E. Băchler („Das alpine Palăo- 
iithikum der Schweis", Basel, 1940) cu privire la cultura 
paleolitică sunt de-a dreptul revelatoare. Orientîndu-ne 
după urmele de viată, de civilizaţie şi de cultură ale 
omului neandertalens, păstrate în peşterile alpine şi ju¬ 
decind lucrurile în analogie cu ceea ce ştim despre gîn- 
direa primitivilor, cercetată în atîtea studii în ultimele 
decenii din partea etnologilor, sociologilor, filosofilor, 
se poate afirma cu toată hoitărîrea că odată cu cele mai 
vechi rămăşiţe de aşezări şi unelte în paleolitic, apar şi 
evidente indicii că omul avea, pentru anume circum¬ 
stanţe cel puţin, obiceiuri rituale reglementate, un „cult”, 
gîndire magică deci şi de asemenea o tehnică magică. 
Omul se deda unor practici magice, îndeosebi în raport 
cu animalele preferate ale intereselor sale vînătoreşti. 
El „conservă" bunăoară craniile urşilor de peşteră în lăzi 
speciale, şi aceasta foarte probabil fiindcă îşi închipuia 
că un asemenea tratament preferenţial ar fi putut să 
atragă, în chip magic, simpatia animalelor de vînat faţă 
de om. S-ar putea fireşte ca aceste cranii conservate 
să fie şi indicii ale unor jertte cultice. In orice caz, 
anevoie s-ar putea lămuri prezenţa acestor lăzi cu cranii 
fără de a se recurge, într-un fel sau altul, la o expli¬ 
caţie prin atitudini magice. Ceea ce s-a descoperit din 
partea cercetătorilor referitor la felul de înmormîntare 
al oamenilor, de aşijderea în vechiul paleolitic şi anume 
în Dordogne (Franţa), nu este mai puţin revelator cu 
privire la mentalitatea omului originar. S-a remarcat 
astfel o caracteristică orientare în aşezarea morţilor (de 
la est spre vest). Pe locurile de înmormîntare s-au găsit 
urme de focuri. Aceste focuri peste locurile de înmor¬ 
mîntare atestă, fără îndoială, existenţa unor „rituale". 
Iar poziţia în care erau aşezaţi morţii dovedeşte că omul 
îşi făcea, de bine de rău, şi unele idei asupra morţii. 
Ideile nu puteau să fie decît mitice : în vest este tărîmul 
morţilor. Moartea este un drum spre vest. Grija rezer¬ 
vată morţilor, prin ritualuri şi prin modul înmormîntă- 
rii, învederează efectiva prezenţă a gîndirii mitice şi 
magice în viaţa omului originar. Indiciile ce dau profil 
acestei prezenţe se înmulţesc apoi masiv în paleoliticul 
tardiv, cînd pe arena mişcată a evoluţiei umane omul 
de tip neandertalens a cedat locul omului de tip actual 
(honio sapiens). Mărturiile din paleoliticul tardiv sunt 

de natură să nu mai îngăduie nici o răstălmăcire. Spre 
a oferi un exemplu : uneori în această epocă morţii au 
fost jupuiţi de carne, iar scheletele erau vopsite cu ocru. 
Ce semnificaţie putea să aibă o atare operaţie ? O sem¬ 
nificaţie magică, fără îndoială, căci „roşul" reprezintă 
sîngele şi viaţa; morţii erau vopsiţi cu roşu ca să li se 
comunice în chip magic „viaţă". Se căuta, aşadar, să se 
asigure viaţa „de dincolo" a cehii mort printr-o tehnică 
magică '. Tot în paleoliticul tardiv apare şi arta de sem¬ 
nificaţie magică. în peşteri s-au găsit atîtea desene şi 
figuri plastice, care redau scene de vînătoare sau scene 
sexuale de împreunare animală, prin care se intenţiona 
de fapt o influenţare vrăjitorească a .succesului vînă- 
toresc şi o potenţare a înmulţirii animale. Gîndirea mitică 
şi gîndirea magică nu reprezintă aşadar numai o apariţie 
de auroră a „istoriei", în sensul resitrîns al acestui cuvînt. 
Ele sunt un apanaj al omului originar şi apoi al omu¬ 
lui — timp de multe sute de mii ani —,- iată o stare 
de lucruri din cale afară de elocventă. Aceasta consti¬ 
tuie o mărturie că omul apare, chiar de la început, struc¬ 
tural raportat la o ambianţă enorm desmărginită, în 
asemănare cu modul animal. în ambianţa omului ori¬ 
zontul lumii date se conjugă cu orizontul necunoscutului. 

în studiul ce l-am închinat „Gîndirii magice" 1 2 am 
căutat, întemeiaţi pe de o parte pe un material din viaţa 
şi gîndirea triburilor primitive, şi întemeiaţi pe de altă 
parte pe un material folcloric actual, dar şi pe un mate¬ 
rial cules din culturile istorice, să arătăm articulaţia şi 
implicatele de structură ale gîndirii magice. Ni se oferă 
de astă dată prilejul binevenit de a vorbi şi despre apa¬ 
riţia gîndirii magice în trecutul depărtat al omenirii, şi 
despre anume circumstanţe oare probabil au promovat 
această apariţie. în analiza ce am făcut gîndirii magice 
am evidenţiat, la timpul său, structura paradoxală în 
sine a ideii despre „puterea" sau „substanţa" magică, 
idee cu care în permanenţă operează acest mod de gîn- 
dire. Constatam, de asemenea, şi universalitatea gîndirii 
magice, întrucît reziduuri de ale ei se mai găsesc uneori 
chiar şi în sistemele metafizice de orientare raţionalistă. 

1 Despre viata omului originar a se vedea G. Kraft, Der Urmensch 
al Schopter, Verlag Ebering, Berlin, 1942. 

2 Lucian Blaga, Trilogia valorilor, Editura Fundaţiilor, 1947. 

Răspîndirea universală a gîndirii „magice" ar putea să 
fie explicată poate că prin vechimea ei extraordinară, 
dar şi prin circumstanţele excepţionale de care a fost 
condiţionat uzul ei în vremuri depărtate. Ştim acum că 
Sntîiele indicii cu privire la existenţa unei gîndiri ma¬ 
gice apar concomitent cu cele dintîi semne de civilizaţie 
umană. Să imaginăm traiectoria duratelor epocale de-a 
lungul cărora această gîndire s-a accentuat, amplificîn- 
du-se. La aproximativ 500 000 ani se calculează vechimea 
Cheleanului, cea mai veiche dintre formele de civilizaţie 
ale întîiului paleolitic. Paleoliticul vechi, cu forme pre¬ 
cum Acheuleanul, Micoquianul, Clactonianul, Levalloi- 
sianul sau Mousterianul a durat vreo 400 000 ani; pa¬ 
leoliticul mai nou cu forme ca Solutreanul, Aurignacia- 
nul, Magdalenianul, Azilianul, a mai durat cel puţin o 
sută de mii de ani. Să mai adăugăm apoi la aceste durate 
cele peste 15 000 ani ale neoliticului şi cele cîteva mii 
de ani de „istorie" a omenirii. Duratele acestea enorme, 
de-a lungul cărora gîndirea magică poate fi identificată 
la fiecare pas, explică ni separe îndeajuns înrădăcinarea 
gîndirii magice. Ideea unor puteri sau substanţe „ma¬ 
gice" reprezintă, în ultimă analiză, o născocire a spiri¬ 
tului uman. Această născocire s-a dovedit a fi de-o 
persistenţă aproape incredibilă, dacă s e ţine seama de ca¬ 
racterul ei iraţional, paradoxal, imposibil. Cum s-a putut 
ajunge la o atare născocire ? Ca să se ajungă la o aseme¬ 
nea născocire, trebuie să presupunem că in viaţa psihică a 
omului originar s-a declarat într-un fel destul de acut 
orizontul necunoscutului, şi aceasta ca un stimulent 
foarte viu spre plăsmuiri de gîndire şi de imaginaţie. 
Probabil că şi „mitul", ca formă de gîndire, este tot atît 
de vechi, dacă nu chiar mai vechi decît gîndul puterilor 
şi substanţelor magice. Dar mitul ca formă de gîndire 
nu este atît de iraţional şi de imposibil precum este 
ideea „magicului". Pentru ca omul să accepte o idee 
atît de „imposibilă" cum este aceea a puterilor şi sub¬ 
stanţelor magice, o idee atît de „disperată", ca să zi¬ 
cem aşa, a trebuit, credem, să intervină ca factori inci- 
tanţi, condiţii externe cu totul excepţionale. în urma 
unor schimbări climatice, declanşate la un moment dat, 
din cauze probabil astronomice, pe scoarţa pămîntului, 
omul a fost adus în situaţia catastrofală a epocii de 
gheaţă. Condiţiile de trai în această epocă, ce-1 aruncau 

atît de categoric în alternativa de a fi sau a nu fi, l-au 
îndrumat spre invenţii cu care trebuia numaidecît să facă 
faţă împrejurărilor. Invenţiile erau materiale, unele, ca 
„pumnarul" de silex, bunăoară, acea unealtă de făcut 
unelte, atît de caracteristică paleoliticului, sau ca „fo¬ 
cul" ; alte născociri erau însă de natură spirituală. Faţă 
de gravitatea condiţiilor, omul se vedea constrîns să în¬ 
cerce chiar imposibilul. El a acceptat să viseze puteri 
sau substanţe magice, capabile prin ele însele să corec¬ 
teze neajunsurile externe şi pe care el, „omul", le-ar fi 
putut eventual pune în serviciul său prin simpla sa 
voinţă. în cea mai disperată din situaţiile în care a fost 
adus în cursul evoluţiei sale, omul a fost silit să îmbră¬ 
ţişeze şi un atare gînd. „Magicul" dotabil * prin voinţă 
era poate că singura speranţă oe-o mai putea avea omul 
în condiţiile cumplite ale glaciarului. Şi omul se agăţa 
cuprins de o panică într-adevăr cosmică, de acest unic 
gînd, în ciuda tuturor insucceselor tehnicii spirituale 
prin care el încerca să-şi aservească magicul. Unele 
sugestii pentru tehnica aceasta spirituală i le da, ce e 
drept, experienţa cotidiană. Un simplu gînd şi simpla 
sa voinţă erau suficiente omului pentru ca să-şi pună 
în mişcare braţul. Oare n-ar fi putut omul să pună în 
mişcare şi alte corpuri, tot numai prin simpla sa voinţă ? 
Un cuvînt rostit îşi arăta efectul asupra aproapelui ; de 
ce n-ar fi putut omul să obţină orice efect, tot numai prin- 
tr-un cuvînt rostit ? Atît ghidul existenţei unor puteri şi 
substanţe magice, cît şi tehnica prin care omul şi le-ar fi 
putut aservi, au ceva din imposibilitatea unui vis, la 
care recurge paroxismul disperării sau al panicii cosmice. 
E de presupus că geniul uman a putut să ancoreze atît 
de adînc în gândirea magică, precum a ancorat, dintr-o 
situaţie catastrofală şi de foarte lungă durată. Eferves¬ 
cenţa gîndirii magice în paleolitic rămâne poate cel mai 
elocvent document spiritual cu privire la împrejurarea 
că omul a trăit câteva sute de mii de ani în condiţii ex¬ 
terne care impuneau, ca supapă a existenţei sale, acest 
vis. Trăirea în durate geologice, în condiţiile grave ale 
glaciarului, a fost, credem, o împrejurare decisivă pentru 
promovarea gîndirii magice la puterea unei dominante 
spirituale. 

* In textul litografiat cuvîntul e greu de descifrat (n. ed.) 

Unealta cea mai frecventă ce ne-a parvenit din ve¬ 
chiul paleolitic, este „pumnarul" de silex. Aceasta a 
fost unealta de căpetenie a omului. Pumnarul era o 
unealtă de „tăiat" în primul rînd, de preparat alte unelte, 
adică o unealtă a uneltelor, un instrument „analitic" şi 
„constructiv" în acelaşi timp, un prim mijloc, foarte 
adecvat, al inteligenţei tehnice, care-şi începea drumul 
marilor ei triumfuri (a se vedea planşa a X-a, fig. 1). Pe 
plan filosofic, acest mijloc tehnic invită la ample medi¬ 
taţii, căci ne găsim aici în faţa unei unelte specific 
umane. Uneltele, care ar putea să fie tot atîtea proiec- 
ţiuni ale unor organe sau să suplinească organe, se gă¬ 
sesc u tilizate şi din partea unor animale. Dar „pumnaru- 
lui" îi revine din capul locului o altă funcţie : el serveşte 
ca unealtă de făcut unelte, prin ceea ce se deschide un 
orizont tehnic cu nenumărate posibilităţi. în „pumnar" 
îşi găseşte o întîie copleşitoare expresie inteligenţa ana¬ 
litică şi constructivă proprie omului. Uneltele, pe care 
omul originar le potrivea cu ajutorul pumnarului, erau 
preparate din materiale ce n-au rezistat la dintele vremii. 
Ştim că omul originar opera cu pumnarul, dar nu ne-au 
rămas preparatele, incit nu ne putem face o imagine prea 
bogată despre conţinutul şi formele întîielor civilizaţii. 
De interes ar fi să ştim dacă acele civilizaţii depăşesc 
sau nu limitele stricte ale utilului sau ’daeă nu cumva 
chiar de la început se manifestă în acele civilizaţii şi 
exigenţe de altă natură. în penuria documentară tot 
pumnarele ce s-au găsit sunt destinate să ne ofere unele 
indicii că omul primar a descoperit şi bucuria „formelor" 
ca atare, a formelor consecvent dezvoltate în ele însele. 
Specialiştii ne atrag luarea aminte că printre pumnarele 
vechi paleolitice se găsesc uneori şi exemplare complet 
ovale (a se vedea planşa a X-a, fig. 2). E suficient să 
aruncăm o privire asupra acestor pumnare ovale, ca să 
ne dăm seama că ele erau prin conformaţia lor nu numai 
inutile, dar şi inoportune intr-un sens, căci nu se prea 
putea manipula cu ele, dat fiind că nu puteau să fie 
„apucate" cu mina, decît înfruntînd primejdia tăierii. 
Omul prepara totuşi şi asemenea pumnare : aceasta în¬ 
seamnă că omul resimţea realmente o bucurie în faţa 
formei ca entitate. Credem că nu ne înşelăm afirmînd 
că ne aflăm în prezenţa unor „produse", a întîielor pro¬ 
duse, de un aspect „stilistic", cel puţin incipient. Aceste 

pumnare ovale trebuie apreciate ca indiciu că oricum 
a existat un atare interes şi o atare orientare a puterilor 
plăsmuitoare umane şi în vechiul paleolitic. Nu sunt 
speranţe «că vor fi date la lumină mărturii noi în această 
privinţă, căci toate mărturiile, care fără îndoială au exis¬ 
tat, s-au pulverizat. Dacă se tine socoteală de faptul că 
plăsmuiri de artă (magică) avem numai din paleoliticul 
tardiv, cînd orientarea stilistică apare ilustrată cu deo¬ 
sebită forfă şi insistentă, suntem îndreptăţiţi a presupune 
că şi în paleoliticul vechi înclinarea aceasta stilistică a 
omului se manifesta cu o stăruinţă despre care nu ne 
putem face o justă părere, pentru simplul motiv că toate 
produsele, ce nu s-au realizat în silex, ci în material 
caduc, au dispărut. 

Foarte multe opere de artă magică ne-au rămas din 
paleoliticul tardiv, îndeosebi desene şi plastică. în aceste 
opere înclinările stilistice ale fiinţei umane devin evi¬ 
dente, atît sub modul „realist", cit şi sub modul ideali- 
zant, iar uneori sub un mod abstract foarte accentuat. 
Spre a găsi termenii de comparaţie pentru această artă 
abstractă, trebuie să venim pînă în timpurile noastre. 

Arta magică a paleoliticului tardiv a avut nenorocul 
de a fi fost descoperită acum cîteva decenii din partea 
unor cercetători care puteau să facă o bună muncă de 
clasificare şi de orînduire a materialului, dar care, prin 
sensibilitatea lor artistică foarte unilateral orientată, 
erau prea puţin chemaţi să se pronunţe asupra valorii es¬ 
tetice a ei. Cercetătorii recunosc de obicei „autorilor" 
paleolitici o deosebită virtuozitate artistică, contestînd 
însă artei lor valoarea mai înaltă, deoarece ar fi lipsită 
de puterea de a reda măcar scene vînătoreşti. Arta pa- 
leolitică ar fi mărginită, monotonă, sterilă. Artiştii paleo¬ 
liticului n-ar fi fost în stare să-şi întruchipeze idolii ero¬ 
tici şi animalele preferate decît în chip izolat, ceea ce 
ar constitui o deficientă fată de „marea artă", care s-ar 
complace, zice-se, în „anecdotic". Ne îndoim că un atare 
punct de vedere ar putea să fie un just criteriu de apre¬ 
ciere a unei arte ale cărei virtuţi consistă tocmai în 
procedee de abstractizare. Acesta nu este însă singurul 
caz, în faţa căruia o sensibilitate estetică mediocră a fost 
condamnată să eşueze. Să nu uităm că de monotonie, 
mărginire şi sterilitate, a fost învinovăţită secole de-a 
rîndul bunăoară şi arta bizantină din partea occidentali- 

lor, al căror ochi era deprins cu alte tipare. Din fericire, 
astăzi se mai găsesc totuşi şi atîţia oameni, şi chiar 
printre cei mai rafinaţi, care încearcă un real fior în faţa» 
atîtor produse artistice ale paleoliticului. Că acea artă 
mai poate avea şi după zeci de mii de ani un ecou în 
conştiinţa noastră, iată un lucru într-adevăr minunat. 

Dar ce voiam să demonstrăm cu această incursiune, 
în paleolitic ? Un singur lucru în fond : în momentul cînd 
omul apare ca subiect activ în lume, născocind pumnaruî 
şi focul, el apare şi oa subiect creator de cultură. Ceea 
ce implică structuri bi o - psih o - spirituale cu totul speci¬ 
fice, ca produs al unei evoluţii verticale. „Insuficienţele 
biologice" ale omului nu pot veni în discuţie într-o ex¬ 
plicaţie a civilizaţiei şi a culturii umane, decît în chip 
accesoriu, ca un factor ce „incită" la productivitate, 
şi atît. 



Critica unei concepţii biologice 
despre cultură 


în conexiune cu problemele antropologice dezbătute 
pînă taici urmează să ne ocupăm în chip critic de un stu¬ 
diu de mari dimensiuni, pe care Arnold Gehlen l-a în¬ 
chinat „omului" Credinţa de care Gehlen este călăuzit 
în întreprinderea sa este că toate problemele pe care le 
pune geneza civilizaţiei şi a culturii umane se pot re¬ 
zolva într-o perspectivă pur biologică. 

Gehlen găseşte oportun să-şi înceapă consideraţiu- 
nile antropologice printr-o comparaţie sub unghi biolo¬ 
gic între animal şi om. întru lămurirea modului animal, 
Gehlen profită în largă măsură de luminile şcolii bio¬ 
logice a lui Uexktlll. Cum se comportă animalul în raport 
cu ambianţa sa şi care sunt prestaţiile sale posibile ? 
Aceasta este marea întrebare căreia Gehlen îi răspunde 
pe puncte. 

1. Dacă se face abstracţie de insectele sociabile do¬ 
tate cu instincte rigide, se remarcă la toate animalele, 
începînd chiar cu ameobele, anume posibilităţi de a-şi 
spori prestaţia prin „învăţare". Mărirea, prin învăţare, a 
prestaţiilor la animale este însă în general limitată. Ani¬ 
malul valorifică desigur unele „experienţe" ce prilejuiesc 
succese. Dar aceasta numai în sensul unei execuţii mai 
netede pe linia finalităţii intrinseci a actelor sale. Ani¬ 
malul realizează un plus de prestaţie de obicei numai în 
cîmpul unor situaţii concrete, prezente. 

1 Arnold Gehlen, Der Mensch, Verlag Junker und Dunhaupt, 1941. 

2. Ritmul vital al animalului este legat totdeauna de 
ceea ce este „prezent". 

3. Orice comportament animalic este legat de 
instinct. 

4. „Experienţele" ce le face animalul sunt de ase¬ 
menea strict condiţionate de instinct. Animalul învaţă 
să reacţioneze tot mai potrivit din punot de vedere vital, 
dar exclusiv în cîmpul unor situaţii concrete, caracteri¬ 
zate prin aceea că pot fi îmbrăţişate de un comporta¬ 
ment instinctiv. 

5. Toate aceste prestaţii posibile ale animalului, da¬ 
torate „învăţării" sunt strict limitate (pag. 18—19). Evi¬ 
dent, legile acestea recapitulează în fapt descoperirile 
biologice ale şcolii lui Uexkull şi doctrina despre 
lumile împrejmuitoare, potrivit căreia animalul nu sesi¬ 
zează decît porţiunea aceea din ambianţă pentru care 
este organic echipat. Fiecare animal trăieşte într-un 
„mediu" particular. Gehlen sparge însă schema uex- 
kulliană atrăgînd atenţia că, spre deosebire de animal, 
omul nu este fixat într-un „mediu". Omul are în jurul 
său o „lume", care-1 inundă cu multitudinea imensă a 
impresiilor şi lumea aceasta nu este numai aceea a pre¬ 
zentului, ci şi aceea a trecutului şi a viitorului. Legile 
amintite, valabile pentru animale, nu sunt valabile pen¬ 
tru om. 

Cum se prezintă omul sub raport biologic ? După 
părerea lui Gehlen, „neîmplinirea", „embrionarul" ţin de 
structura biologică a omului. Omul n-ar fi decît un mă¬ 
nunchi de „deficienţe", datorită cărora el are toate şan¬ 
sele de a se nenoroci. Ca să poată „exista", omul trebuie 
să devină „activ". Omul este primejduit chiar prin parti¬ 
cularităţile biologice „insuficiente", şi aceasta spre deo¬ 
sebire de animal, care se găseşte totdeauna ca piesă per¬ 
fect plasată în mediul său. Omul poate să facă faţă exis¬ 
tenţei numai prin aceea că devine fiinţă eminamente 
ac tivă. 

Aceasta este schema antropologică pe care Gehlen 
o dezvoltă cu mare lux de date şi argumente. Toate ac¬ 
tivităţile umane sunt interpretate în cadrul acestei 
scheme. O asemenea concepţie despre om nu este toc¬ 
mai nouă. Impresionantă rămîne totuşi, la autorul de 
care ne ocupăm, dezvoltarea şi argumentarea. Gehlen 
însuşi citează o seamă de precursori care au văzut fiinţa 

umană în acelaşi fel : Herder, Kant etc. Medicul Galen 
în antichitate văzuse lucrurile în acelaşi chip. Herder 
susţinea că „omul nu este o maşină infailibilă în mîinile 
naturii, ci sieşi scop şi ţel de prelucrare". Pe temeiul 
amplelor cercetări recente cu privire la structura fizică 
a omului, Gehlen relevă că omul nu posedă organe spe¬ 
cializate ; biologic omul este alcătuit numai din „primi- 
tivisme", de exemplu dantura sa manifestă o plenitudine 
nelacunară primitivă şi forme indeterminate, ceea ce are 
ca urmare că omul nu este nici exclusiv mîncător de 
vegetale, nici exclusiv carnivor. în comparaţie cu mai¬ 
muţele mari, care sunt animale de copaci extrem spe¬ 
cializate, dotate cu braţe supraevoluate pentru urcuşuri 
prin atîrnare, în comparaţie cu maimuţele mari, care au 
păr şi canini puternici, omul apare ca o fiinţă disperat 
de neadaptaită. El se caracterizează, în totalitatea fiinţei 
sale, printr-o penibilă lipsă de mijloace, iar această 
uriaşă deficienţă omul şi-o compensează doar prin apti¬ 
tudinea sa spre „activitate". Immanuel Kant profesa 
unele idei asemănătoare în opusculul său „Idee zu einer 
allgemeinen Geschichte". Kant afirmă că natura nu face 
nimic de prisos şi că înzestrîndu-1 pe om cu raţiune şi 
libertatea voinţei, l-a privat de instincte şi de „cunoş¬ 
tinţe înnăscute" : Omul era menit să scoată totul din sine 
însuşi. Născocirea mijloacelor de hrană, a îmbrăcămintei , 
a securităţii sale exterioare şi a apărării ,... toată bucu¬ 
ria, ce iace plăcută viaţa, chiar şi priceperea, iscusinţa, 
ba şi bunătatea voinţei sale umane să fie în totul opera 
sa şi numai a sa“ *. 

Gehlen va arăta în continuarea ideilor sale că rezul¬ 
tatele biologiei moderne îngăduie să se pună în evidenţă 
situaţia excepţional de „expusă" a omului. Omul nu are, 
ca animalul, un „mediu" în care să intre just adaptat ,- 
omul e înconjurat de-o „lume" în care el, ca fiinţă ne¬ 
înzestrată cu organe specializate, este foarte primejduit. 
Omul e o fiinţă care-şi născoceşte singură mijloacele 
cu care-şi face cu putinţă existenţa. „Toate aptitudinile 
omeneşti trebuie cercetate în lumina acestei întrebări : 
cum este capabilă de viaţă o fiinţă atît de monstruoasă ? 
Aceste considerente, crede Gehlen, ne-ar îndreptăţi să 
punem problema omului în cadru strict biologic. Dar 

* Trimiterea lipseşte în textul litografiat (n. ed.). 

considerarea biologică a omului nu consistă, după pă¬ 
rerea lui Gehlen, în aceea că asemănăm corpul uman 
cu al cimpanzeului, ci în căutarea unui răspuns la în¬ 
trebarea : cum este capabilă de a trăi această fiinţă, 
esenţialmeute de necomparat cu nici un alt animal?" 

Răspunsul la această întrebare Gehlen ni-1 dă într-un 
studiu de peste patru sute de pagini. Ideea sa fundamen¬ 
tală este aceasta : „ ... toate deficienţele constituţiei 
umane care în condiţii naturale, aşa-zicînd animalice, 
reprezintă o gravă împovărare a capacităţii sale de a 
trăi, sunt transformate de om, în chip activ, tocmai în 
mijloace ale existenţei, împrejurare pe care se înteme¬ 
iază în cele din urmă menirea omului spre acţiune şi 
situaţia sa specială de necomparat cu altele" 1 2 

Sau mai clar şi mai concret: „Ca o consecinţă a 
primitivităţii şi a lipsei sale de mijloace de natură or¬ 
ganică, omul este incapabil de a trăi într-o sferă în- 
tr-adevăr naturală şi primară. El e chemat aşadar să su¬ 
plinească, el însuşi, mijloacele de care este organic privat, 
şi aceasta se face prin aceea că el prelucrează lumea 
în chip activ, ca să-i servească vieţii. El trebuie să-şi 
prepare singur armele de apărare şi de atac, de care este 
despoiat, şi hrana ce nu-i stă în chip natural la dispoziţie -, 
el trebuie pentru aceasta să facă experienţe obiective 
şi să născocească tehnici de tratare obiectivă a lucru¬ 
rilor. El trebuie să se-ngrijească de apărare împotriva 
intemperiilor, să-şi hrănească copiii, anormal de mult 
timp nedezvoltaţi şi să-i crească; el are nevoie chiar 
şi numai datorită acestei necesităţi elementare, de o 
activitate în colaborare şi de înţelegere mutuală. Omul, 
spre a deveni apt pentru existenţă, este constituit în 
vederea prelucrării şi învingerii naturii, şi de aceea şi 
în vederea experienţei lumii: el e fiinţă activă, pentru că 
este nespecializat şi pentru că este lipsit de un mediu, 
în raport cu care să fie, în chip firesc, adaptat. Sensul 
intrinsec al naturii prelucrate de el, ca să-l servească 
vital, se numeşte cultură şi lumea culturii este lumea 
omenească " 3 . 

1 Amold Gehlen, Der Mensch, pag. 26. 

* Idem, Ibidem, pag. 25. 

3 Idem, ibid., pag, 27. 

Cultura ar fi, aşadar, „a doua natură", pe care 
omul o realizează în jurul său ca să poată exista. Gehlen 
va căuta să demonstreze că la această structură se 
reduc toate manifestările productive ale omului, de la 
acţiune la limbă, de la viaţa în comunitate pînă la toate 
creaţiile de cultură, cum ar fi cele din urmă ştiinţa, 
sistemele filosofice, arta. Este vorba, în concepţia lui 
Gehlen, despre un aproape ostentativ pragmatism bio¬ 
logic, dezvoltat, ce-i drept, cu excepţională meticulozi¬ 
tate şi abilitate, din nefericire însă unilateral. Eroarea 
fundamentală de oare Gehlen s-a făcut, ni se pare, vi¬ 
novat este aceea de a nu fi analizat în prealabil fiinţa 
culturii umane în sine, cu toate implicatele ei de struc¬ 
tură. O analiză premergătoare, în acest sens, l-ar fi 
scutit de eforturile cheltuite pe un drum fără ieşire. 
A deduce cultura în toate manifestările ei dintr-un 
proces de compensare a inadaptării biologice a omului 
în raport cu natura, înseamnă a simplifica situaţia din¬ 
colo de orice limite îngăduite. Productivitatea umană în 
sfera culturii are, la o mai atentă privire, alte implicate, 
care nu suportă o reducţie la situaţia biologică în dis¬ 
cuţie, decît cu riscul de a le anula sensul. 

în lucrările noastre de filosofia culturii am căutat 
să arătăm care sunt aceste implicate ale creaţiei de 
cultură. Şi am văzut că implicatele sunt diverse şi de 
felurite grade. Cultura implică un mod ontologic specific 
uman, adică existenţa într-o ambianţă mereu desmărgi- 
nită, în care orizontul lumii concrete se conjugă cu ori¬ 
zontul necunoscutului. Cultura implică, printre altele, 
aspiraţia spre revelarea acestui orizont al necunoscu¬ 
tului, revelare pe care omul şi-o face sieşi prin plăsmuiri 
din cele mai variate, în materiale din cele mai variate, 
şi în tipare stilistice din cele mai variate. Ne place să 
vedem în om fiinţa creatoare de cultură prin excelenţă, 
dar aceasta înseamnă în primul rînd că omul înmănun¬ 
chează în sine toate acele condiţii biologice şi materiale, 
psihologice şi spirituale, fără de care cultura rămîne 
un deziderat, ce refuză să se închege. Anevoie vom 
izbuti să înţelegem cultura, în toate formele ei de ma¬ 
nifestare, ca o simplă compensaţie a deficienţelor bio¬ 
logice de structură, ce par a ţine de fiinţa omenească. 
Aceste deficienţe de structură pot să fie, desigur, un 
stimulent pentru o anume activitate, în anumite limite, 

date chiar prin ceea ce ar duce la directa completare a 
acestor deficienţe. Cultura nu poate să fie privită, aşadar, 
numai ca o „a doua natură", cu care omul completează 
natura spre a-şi face posibilă existenţa ca fiinţă deter¬ 
minabilă în sens strict biologic. S-ar mai putea adăuga, 
pe de altă parte, că cultura şi-ar fi epuizat de mult toate 
posibilităţile, dacă ar avea numai această semnificaţie. 
Omul poate, fireşte, să-şi compenseze insuficienţele bio¬ 
logice, dar el poate aceasta fiindcă din capul locului, 
datorită structurilor, funcţiilor, aptitudinilor bio-psiho- 
spirituale, care alcătuiesc nivelul său elevat de orga¬ 
nizare, el poate mult mai mult decît atît. Omul e în stare 
să prelucreze natura în sensul nevoilor ce derivă din 
deficienţele sale biologice, fiindcă el este apt de prestaţii 
mai complexe şi mult superioare, fiindcă el este în stare? 
să creeze „cultură", care nu este a doua natură, ci ceva 
ce depăşeşte calitativ natura. Productivitatea aceasta, 
ca aptitudine, este expresia fiinţei umane în sine, la 
care se ajunge prin evoluţia filetică, adică prin reali¬ 
zarea unor niveluri de organizare tot mai înalte. Ştiinţa 
va ajunge la înţelegerea exhaustivă a acestor aptitudini 
umane numai după ce va fi pus în lumină factorii de¬ 
cisivi ce determină evoluţia verticală a vieţii în general. 

Că omul este o fiinţă a „deficienţelor" (Măngel- 
wesen), rămîne un punct de vedere tle-o regretabilă 
parţialitate. Omul este o fiinţă a „deficienţelor" numai 
în parte, căci pe de altă parte el reprezintă, precum am 
încercat să arătăm, constituţia de cel mai înalt nivel 
printre toate fiinţele. Există pînă la un punct, fără în¬ 
doială, o paradoxie de structură foarte accentuată la 
om. Omul reprezintă o fiinţă de cel mai înalt nivel de 
organizare, fiind în acelaşi timp şi o arhivă de primi- 
tivisme. La nici o altă fiinţă această discrepanţă nu are 
un profil atît de vădit ca la om, deşi discrepanţa există, 
divers gradată şi felurit nuanţată şi la alte fiinţe. Să 
mai adăugăm în replică faţă de tezele, în favoarea cărora 
pledează Gehlen, că omul, ca fiinţă creatoare de cul¬ 
tură, dacă n-ar fi fost decît „activ" în vederea compen¬ 
sării deficienţelor sale biologice structurale, ar fi re¬ 
zolvat şi ar fi istovit problemele ce se puneau puterilor 
sale de creaţie, cu sute de mii de ani în urmă, mulţu- 
mindu-se de-atunci pînă astăzi cu forme de viaţă ste- 
reotipe, produse de el. Omul ar fi rezolvat aceste 

probleme în fond nu mult mai altfel decît şi-au rezolvat 
problemele de acest fel şi atîtea animale. Totuşi, în 
asemănare cu animalele, omul şi-a desfăşurat produc¬ 
tivitatea în alt sens şi pe alte dimensiuni. Omul singur 
a devenit fiinţă istorică, ceea ce înseamnă permanent 
istorică, adică o fiinţă care veşnic îşi depăşeşte creaţia, 
dar care niciodată nu-şi depăşeşte condiţia de „creator". 
In coordonatele strict biologice în oare-1 plasează Geh- 
îen, şi printr-o „activitate" orientată numai în sensul 
compensării insuficienţelor de structură, nu se poate 
explica această „istoricitate", ca dimensiune caracteris¬ 
tică a existenţei umane. „Istoricitatea" este un mod de 
existenţă într-adevăr uman, iar modul acesta se mani¬ 
festă în desfăşurarea temporală a generaţiilor de oameni 
în chip tot mai subliniat, după ce la început, de exemplu 
în cursul paleoliticului, pare, cel puţin la prima vedere, 
a se confunda aproape cu existenţa în forme stereotipe, 
specifică animalelor. Existenţa umană se caracterizează 
însă de la început prin caracterele „istoriei tăţii". Iar 
acest mod de existenţă devine apoi cu atît mai manifest, 
cu cît ne apropiem în timp de momentul „astăzi". 

Deosebit de simptomatic, pentru toată orientarea 
gîndirii lui Gehlen, este pe urmă faptul că el se declară 
de acord cu un ideal nietzschean de cultură „supra¬ 
umană", de sens într-adevăr biologic. E aici o consecinţă 
asupra căreia Gehlen trebuia inevitabil să-şi reverse 
entuziasmul, dată fiind perspectiva strict biologică în 
care a găsit de cuviinţă să-şi clădească antropologia. 
Urmărind expunerile lui Gehlen, te încearcă tot timpul 
impresia că el se căzneşte să rezolve o problematică 
foarte înaltă şi complexă în sine pe temeiuri prea În¬ 
guste. Numai o deosebită agilitate şi supleţe intelec¬ 
tuală îl pune în situaţia de a da uneori iluzia unor 
„soluţii". 



Instinct, inteligenţă, geniu 


Ne-am luat sarcina de a-1 prezenta pe om în primul 
rînd ca subiect creator de cultură şi civilizaţie, dat fiind 
că în această calitate el se realizează de fapt în pleni¬ 
tudinea fiinţei sale. O întindere a bazei de discuţie se 
impune. Omul se distanţează de animal. Dar în ce mă¬ 
sură şi sub ce raporturi ? Un prilej fecund de a lărgi 
vederea ne îmbie studiul instinctului, al inteligenţei şi 
al geniului. 

Vom încerca să ne apropiem fenomenele pe rînd. 
începem cu „instinctul", fenomen ce pune una din cele 
mai dificile probleme de care se ocupă ştiinţele naturale 
şi filosofia. Economia lucrării de faţă nu ne cere numai- 
decît să procedăm la o explicare a instinctului. Pentru 
ceea ce urmărim sunt suficiente, deocamdată, o prezen¬ 
tare şi o delimitare a fenomenului. O asemenea operaţie 
este necesară în vederea scopului principal al cercetării 
ce întreprindem şi care rămîne reliefarea cît mai netă 
a distincţiei de „calitate" între om şi animal. 

Instinctul ! Cîte vocaţii teoretice de mare tenacitate 
nu au capitulat în faţa acestei enigme ? Şiinţa şi filo¬ 
sofia caută actualmente să înfrunte enigma în mai multe 
chipuri, ce permit a fi formulate sub formă de întrebări, 
astfel : 

1. Este instinctul o alcătuire complexă de „reflexe" ? 

2. Este instinctul rezultatul unei obişnuinţe pe care 
animalul şi-o însuşeşte prin tatonări inteligente şi care 
devine apoi automată ? 

3. Este instinctul produsul unor achiziţii pur acci¬ 
dentale pe care selecţia naturală le aliniază, potrivit 
utilităţii lor, în lupta pentru existentă a animalului ? 

4. Sau este instinctul ceva de natură spirituală, 
totuşi total deosebit de ceea ce ar fi inteligenţa.? 

Fiecare din aceste întrebări închide, evident, în 
sine cel puţin o nedumerire. Oamenii de ştiinţă continuă 
să spere că efortul de a explica instinctul îşi va atinge 
odată termenii în cadrul uneia sau al celeilalte dintre 
cele dinţii trei chipuri de a pune chestiunea. Ca un 
exponent al filosofiei, ce umblă pe drumurile ei proprii, 
ne întîmpină Henri Bergson. Făcînd din „instinct" un 
pretext de filosofare, el agită problema în limitele între¬ 
bării din urmă. 

Ne-ar ispiti fireşte şi pe noi bucuria de a lua în 
dezbatere teoriile în circulaţie, dacă n-am şti cît de 
încîlcite sunt desişurile, cît de anevoioase incursiunile. 
Dar în cele din urmă, pentru ceea ce urmărim, sperăm 
să fim deocamdată suficient serviţi şi numai de o simplă 
descriere a „instinctului". 

Prin „instinct" circumscriem de fapt prelungirea în 
„acte coordonate" a vieţii organice în raport cu am¬ 
bianţa sa. După ce te-ai familiarizat îndeajuns cu mo¬ 
durile sale, instinctul nu pare nici mai misterios, nici 
mai puţin misterios, decît este în general viaţa organică. 
O „semnificaţie" este inerentă diverselor manifestări ale 
vieţii, dar o atare semnificaţie devine îndeosebi vizibilă 
în cazul instinctelor, unde e vorba în primul rînd despre 
„acte" ale unui organism în raport cu ambianţa. Instinc¬ 
tul, circumscriind un complex de „acte" coordonate, 
coordonate atît între ele cît şi în raport cu ambianţa, 
sugerează cu insistenţă unui observator laic ideea că o 
inteligenţă cu posibilităţi de cunoaştere, excepţională 
în felul ei, ar colabora la lucrarea de natură instinctivă. 
Analiza mai atentă a stărilor şi actelor dezvăluie însă 
că o asemenea inteligenţă şi cunoaştere, presupunînd 
că ar interveni realmente în jocul instinctului, sunt pe 
de altă parte atît de limitate prin obiectivul lor, încît 
ele par abolite chiar în calitatea lor de „inteligenţă" şi 
de „cunoaştere". 

Cercetînd mai de aproape unele forme de extraor¬ 
dinară complexitate ale instinctului, Bergson a reuşit 
să pună în justă lumină cel puţin dificultăţile problemei. 

Comentariile sale asupra instinctului ni se par însă 
viciate de metafizica sa personală. Şi aceasta într-o 
măsură ce le face aproape inaccesibile oricărei bune- 
voinţi de a salva elementele viabile cuprinse în ele. 
E regretabil că ideile lui Bergson asupra instinctului nu 
pot fi izolate de concepţia sa metafizică asupra vieţii. 
Bergson închipuie viaţa, în evoluţia ei, ca un curent 
de „conştiinţă originară", care ar organiza materia. 
Ar exista, cu alte cuvinte, după părerea lui Bergson, o 
conştiinţă „coextensivă" cu viaţa. Instinctul, în modu¬ 
rile sale concrete, ar reprezenta o limitare a conştiinţei 
universale la strictul necesar, ce-1 solicită interesele 
biologice proprii animalului. Aceasta ar fi vederea 
bergsoniană de maximă amploare asupra instinctului. 
Cu o asemenea „vedere", anevoie vom putea începe 
ceva în expunerile de faţă, căci orice demers pozitiv 
în acest sens ar implica o prealabilă adoptare a meta¬ 
fizicii în chestiune. Nu ne putem totuşi priva de plăcerea 
de a aduce în dezbatere unele afirmaţiuni ale lui Bergson, 
ce par a ţine mai cu dinadinsul seama de fenomenele 
concrete ale instinctului. 

Una din ambiţiile cele mai susţinute ale lui Bergson 
este aceea de a dovedi că instinctul ar fi calitativ 
deosebit de inteligenţă. La origine, instinctul şi inteli¬ 
genţa ar avea însă un izvor comun în ceea ce filosoful 
numeşte „conştiinţă" (încă o dată e vorba aci despre o 
presupusă conştiinţă „originară", care ar organiza, ca 
un curent, materia sub o multitudine imensă de forme 
organice, şi care, sub modul ei spiritual, s-iar ramifica 
în două sensuri, apărînd pe liniile de evoluţie divergente, 
ale vieţii, o dată ca „instinct" şi o dată ca „inteligenţă"). 
Instinctul ia formele cele mai complexe, triumfătoare 
la anume animale, în speţă la insecte, iar inteligenţa 
la om. Instinctul, reprezentînd după concepţia lui 
Bergson, conştiinţa originară evoluată sub constrîn- 
gerea altor necesităţi decît inteligenţa, ar rănrîne în 
esenţa sa inconvertibil în termeni de inteligenţă. Ni se 
refuză cu aceasta orice înţelegere a instinctului ? Nu. 
Căci omul nu este nici el lipsit de unele aptitudini 
instinctive. Dacă voim să ne facem o idee despre instinct, 
trebuie să recurgem, după părerea lui Bergson, la ana¬ 
logii cu procesele, aptitudinile şi stările, ce şi-au păstrat 
şi în viaţa noastră ceva din felul instinctelor : instinctul 

ar fi un fel de „simpatie divinatorie". Cit de puţin 
lămuritoare rămîne o atare apropiere, rezultă din ză¬ 
dărnicia oricărei încercări de a şti ce este, La urma 
urmelor, „simpatia divinatorie". Bergson, dacă cineva 
şi-ar fi îngăduit şi această întrebare, ar fi răspuns pro¬ 
babil că simpatia divinatorie este un fel de instinct. Cu 
aceasta am ajunge într-un cerc vicios, din care nimic 
nu ne-ar mai scoate. 

Procedînd la examinarea fenomenelor concrete ale 
instinctului, Bergson poate fi, cel mai adesea, surprins 
asupra vinei de a forţa faptele să intre în tipare con¬ 
struite. Intr-adevăr, filosoful francez susţine că „inteli¬ 
genţa" ar fi făcută să lucreze asupra materiei inerte, 
iar instinctul ca să rămînă în contact cu secretele vieţii. 
Exemplele de instinct pe care Bergson le analizează 
sunt admirabil alese şi par a dovedi teza întru totul 
şi oricum le-ai întoarce. Filosoful s-a priceput să exploa¬ 
teze în favoarea tezei exemple de instinct dintre cele 
mai complexe, nu mai puţin însă el a eliminat, poate 
că nu tocmai intenţionat, dar oricum inconştient inte¬ 
resat, orice exemplu, ce ar fi putut să-i infirme gîndul. 
E aproape fabulos cazul acelei himenoptere (Sfexul 
amofil) care-şi înţeapă victima, o omidă, cu o precizie 
anatomică ce nu lasă nimic de dorit, tocmai în cei 
nouă centri nervoşi. Omida trebuie amorţită fără de a 
fi ucisă : sfexul îşi depune ouăle în carnea vie a omidei ; 
larvele s-fexului, ce se vor dezvolta din ouă, au nevoie 
de acest aliment proaspăt, iar nu de un cadavru. Lucru¬ 
rile se petrec aşadar ca şi cum sfexul ar şti că victima 
sa ar avea nouă centri nervoşi, şi ca şi cum ar cunoaşte 
întocmai ritmul vital al larvelor sale şi necesităţile 
alimentare ale lor (nu e nevoie să adăugăm că ştiinţa 
omenească cunoaşte cei nouă centri nervoşi ai omidei, 
asupra anatomiei căreia sfexul „pare" atît de bine 
„informat", doar de vreo cîteva decenii). Cu exemple 
de acest gen, impresionante fără doar şi poate, filosoful 
francez va căuta să exalte instinctul ca o cunoaştere cu 
totul sui-generis a „vieţii" („cunoaşterea instinctuală" 
ar fi totuşi mai mult „jucată", decît „reprezentată", sus¬ 
ţine Bergson). Şi, natural, ca să ise împlinească scriptura, 
exemplele invocate vor pune în relief dicotomia şi for¬ 
mula teoretică, potrivit cărora instinctul este orientat 
spre „cunoaşterea" vieţii, a structurilor şi ritmurilor 

organice, cîtă vreme inteligenta s-ar îndruma spre „cu¬ 
noaşterea" materiei inerte şi a spaţiului. Dar cu aceasta 
observatorul, cedînd unei idei, se transformă pe nesim¬ 
ţite în falsificator al faptelor. Spre a demasca inconsis¬ 
tenţa dicotomiei nu e nevoie decît să rotim puţin pri¬ 
virea. Iată o specie de raci operînd, de astă dată nu 
asupra vieţii, ci asupra materiei inerte. Instinctiv desigur. 
O ilustraţie ne arată racul procedînd prin acte de o deo¬ 
sebită abilitate la astuparea intrării locuinţei sale cu 
o piatră rotundă, perfect ajustată aperturii (a se vedea 
planşa a Xl-a). Exemplul e simplu. Nenumărate altele 
sunt la îndemîna oricui. Un exemplu impresionant ne 
oferă ţiparul. Da, ne referim într-adevăr la tiparul vulgar 
al rîurilor noastre. Posibilităţile sale instinctive de ori¬ 
entare în „spaţiu" sunt uluitoare. în perioada sa de meta¬ 
morfozare ascendentă, înainte de maturizare, ţiparul face 
drumul dintr-o anume regiune a Oceanului Atlantic pînă 
în rîurile continentului european, iar după maturizare el 
face drumul invers, din aceste rîuri pînă în aceleaşi 
locuri, cu un trecut misterios, ale Oceanului Atlantic, 
pentru a-şi depune acolo ouăle. Nu prin natura inertă 
sau vie a obiectului lor se deosebeşte, aşadar, instinctul 
de inteligenţă. în limitele intereselor sale, instinctul pare 
tot aşa de bine orientat asupra materiei inerte ca şi 
asupra vieţii. Indiferent de natura obiectivului său, ani¬ 
malul se comportă, în reacţiunile instinctive ce-i sunt 
proprii, ca şi cum ar cunoaşte perfect adecvat şi cu 
ultimă precizie un segment* delimitat al „realului". 
Segmentul aparent iluminat este totdeauna acela al unor 
momente şi feţe ale realului, pe care fiinţa dotată cu 
instinct le poate decupa, utilizîndu-le în avantajul 
său. Comportamentul instinctiv pare aşadar să im¬ 
plice un fel de cunoaştere adecvată a unui segment 
strict delimitat al realului. Dacă în comportamentul 
instinctiv ar intra sau ar interveni o cunoaştere inteli¬ 
gentă, ar trebui să presupunem că sfexul posedă de 
milioane de ani o „cunoştinţă" la care omul a parvenit 
numai după grele cazne, profitînd de o invenţie tehnică 
precum microscopul. Cum starea de fapt nu poate să 
fie aceasta, şi cum pe de altă parte, cunoaşterea inte¬ 
ligentă nu este niciodată limitată la un singur obiect 

*ln textul litografiat este „secret" în loc de „segment" (n. ed ). 

sau la tiparul acestuia, ci este prin obiectivul său 
desmărginită, aceasta prin chiar termenii ce-o de¬ 
finesc, deoarece ea îşi întinde reţeaua peste cîmpul 
mereu în creştere al realului, e clar că instinctul nu 
permite să fie interpretat în analogie cu „cunoaşterea 
inteligentă" şi nici în analogie cu acţiunile derivând din 
aceasta. 

Pe măsură ce progresează, ştiinţele naturale ne fac 
cu putinţă reperarea unor forme tot mai stufoase ale 
instinctului. In veacul al XVIII-lea, bunăoară, n-ar fi 
fost încă posibilă în nici un chip recunoaşterea semnifi¬ 
caţiei intrinseci a actelor sfexului în raport cu omida- 
victimă, drept reacţiuni coordonate şi pline de sens, eti- 
chetabile în ansamblul lor prin termenul de „instinct". 

Procedăm acum la analiza unui alt exemplu de 
„instinct", după părerea noastră, prin complexitatea sa 
şi mai incredibil decât cazul faimos în preajma căruia 
a poposit un Bergson. Sistemul organic-instinctual ce-1 
vom aduce în discuţie nu a fost recunoscut pînă în mo¬ 
mentul de faţă nici în toate subtilităţile sale interioare 
şi nici în toată amploarea sa. Pentru interpretarea feno¬ 
menului recurgem şi la unele elemente ce nu au fost 
puse la contribuţie pînă acum. Dar tocmai aceste ele¬ 
mente vor învedera complexitatea exemplului asupra 
căruia ne oprim. La întîia vedere fenomenul nu pare a 
avea eminenţa ce i-o atribuim. Ne referim la gogoşile 
de stejar, consecinţă a înţepăturii unei viespi. (Există 
o seamă de plante care produc asemenea gogoşi pe urma 
înţepăturii ce le-o aplică diverse insecte. A se vedea 
planşa a XH-a, fig. 1—3). Insecta aplică o înţepătură ţe¬ 
sutului vegeta], iar plianta răspunde prin alcătuirea unor 
globule, care prin conformaţia şi structura lor reprezintă 
un perfect înveliş pentru protecţia larvelor ce ies din 
ouăle depuse de insectă în ţesutul plantei. Chiar şi nu¬ 
mai acest înveliş protector alcătuit din ţesuturi foarte 
propice este destinat să stîrnească mirarea noastră. Dar 
să reţinem şi alte împrejurări cu totul mirabile : globu¬ 
lele, constituite din varii ţesuturi, nu alcătuiesc numai 
un lăcaş potrivit, ci acumulează în ele şi hrana specială, 
de care larvele au nevoie pentru dezvoltarea lor. Mai 
mult : gogoşile mai au şi o apertură prin care insecta, 
odată deplin dezvoltată, va putea să părăsească lăcaşul 
ce i-a servit drept adăpost şi sursă de alimentare în pe- 

rioada larvară şi de care, de aci încolo, nu mai are 
nevoie. O seamă de naturalişti au studiat cu legitim in¬ 
teres acest fenomen nu fără de a rămîne derutaţi în faţa 
faptelor observate. Lucrurile se petrec ca şi cum ar exista 
o colaborare, o solidaritate de interese, între insectă şi 
plantă, sau mai curînd ca şi cum planta ar pune servi¬ 
ciile sale la dispoziţia insectei. Nu mai departe decât 
un biolog ca Woltereck cita încă în 1932 fenomenul în 
chestiune ca o pretinsă dovadă a solidarităţii funciare, 
ce ar exista între fiinţele vii. Din momentul însă în care 
am admite o pretinsă solidaritate de acest gen, ne-am 
vedea foarte repede constrânşi să presupunem că în fiinţa 
plantei ar lucra o „raţiune" generoasă, care cunoaşte 
exact nevoile insectei şi i le îndeplineşte în consecinţă. 
Ar fi însă prea riscant să apucăm ou presupunerile pe ase¬ 
menea drumuri. Există, fără îndoială, în natură atîtea 
exemple de solidaritate între fiinţe de specii cu totul di¬ 
ferite, în aşa-numitele „simbioze". Să nu uităm totuşi 
că simbiozele se realizează după principiul „îţi dau, ca 
să-mi dai" şi avantajele se constată totdeauna de ambele 
părţi. Dar în cazul stejarului bunăoară şi al viespei, nu 
se poate întrezări nici un folos pentru stejar ; din contră, 
stejarul joacă rol de victimă, prea multe înţepături pu¬ 
ţind să-i distrugă coroana şi să-l coste viaţa. Nu mai 
puţin stejarul este angajat în producerea gogoşilor atît 
de utile dezvoltării viespilor. Faptul este într-adevăr de¬ 
rutant şi pare a vorbi despre o relaţie de „generozitate" 
între vegetal şi animal, care ar contrazice pînă în te¬ 
meiuri legea luptei pentru existenţă. Ne amintim că Dar- 
win spunea undeva în „Originea speciilor" că toată teoria 
selecţiei naturale, întemeiată pe lupta pentru existenţă, 
ar cădea dacă s-ar descoperi în natură un singur caz ce ar 
dovedi că o specie îşi oferă serviciile unei alte specii 
fără de a avea nici un folos pe urma acestui act. Iată ce 
consecinţe ar avea descoperirea unei atari „generozi¬ 
tăţi" în cadrul naturii. Pentru noi observaţia lui Darwin 
este un avertisment să privim lucrurile cu o sporită 
atenţie şi prudenţă. Lămurirea cazului ce ne preocupă 
urmează să fie căutată cu totul în altă direcţie şi-ntr-alt 
cîmp de fapte. Există un domeniu al biologiei, studiat 
cu multă pasiune în ultimele decenii şi care ne pune, 
aşa credem, la dispoziţie unele elemente teoretice noi 
întru elucidarea fenomenelor de natura aceluia al gogo- 

şilor de stejar. Ne referim la experienţele biologice ale 
lui Spemann şi ale şcolii sale. In planşa a XllI-a vedem 
un ochi de triton, în interiorul căruia s-a introdus un 
mic fragment de iris. Contrar oricăror aşteptări, acest 
fragment de iris este transformat într-o lentilă, ceea ce 
dovedeşte prezenţa efectivă în interiorul ochiului a unui 
factor „organizator" de lentilă. Experienţe din cele mai 
variate arată că atari factori „organizatori" pot fi decu¬ 
paţi din organismul de origine şi induşi în alt organism, 
de altă specie, unde ei vor continua să organizeze din 
ţesuturile organismului-gazdă organe şi structuri pro¬ 
prii organismului de origine. Experienţele cu privire la 
inducerea „organizatorilor" dintr-un organism în alt or¬ 
ganism, sau dintr-o parte a unui organism în altă parte 
a aceluiaşi organism, au dus la rezultate dintre cele mai 
neaşteptate. Experienţele confirmă existenţa în orga¬ 
nisme a unor factori „organizatori" care, tăiaţi din an¬ 
grenajul lor şi induşi în alt mediu organic, pot să-şi 
afirme, pînă la un punct, autonomia şi eficienţa lor. In 
legătură cu o seamă de fenomene de acelaşi ordin, rusul 
Gurvitsch 1 a propus teoria „cîmpurilor biologice", ima¬ 
ginată în analogie cu anume teorii fizicale. Organismele 
sunt, îndeosebi în fazele embrionare, purtătoare de 
„cîmpuri biologice", pe baza cărora s-ar alcătui formele 
şi structurile organice. Aceste „cîmpuri" .ar fi suscepti¬ 
bile de a fi induse, în condiţii experimentale, dintr-un 
mediu organic în alt mediu organic. 

La aceste experienţe şi la asemenea ipoteze urmează 
să ne gîndim cînd luăm în studiu un fenomen, cum este 
acela al gogoşilor de stejar. Ne găsim aci în faţa unei 
alcătuiri organice-instinctuale extraordinar de com¬ 
plexă. Alcătuirea ţine însă de fiinţa viespei iar nu de a 
stejarului. Stejarul nu joacă decît rol de victimă. In 
lumina experienţelor cu „factorii organizatori" sau cu 
„cîmpurile biologice" se deschide o lumină şi în pro¬ 
blema aceasta. Lucrurile se petrec ca şi cum viespea, 
odată cu înţepătura aplicată, ar induce în frunza de 
stejar, prin intermediu chimic-molecular de natură pro¬ 
babil enzimatic, un „cîrnp biologic" care organizează în 
frunză, din materialul ce-i stă acolo lia dispoziţie, go- 

1 Aiex. Gurvitsch, Versuch einer synthetischen Biologie în Abhtnd- 
lungen zur Theoretischen Biologie, Berlin, 1923, caietul 17. 

goaşa, ca un organ luitil larvei ce va ieşi din ou de viespe. 
Interpretate în termeni de cunoaştere „inteligentă", fap¬ 
tele se petrec ea şi cum viespea ar cunoaşte la perfecţie 
mai întîi chimismul stejarului şi posibilităţile acestuia, 
pentru cazul că s-ar induce un anume „cîmp biologic", 
şi faptele se petrec, iîn al doilea rînd, ca şi cum viespea 
ar cunoaşte necesităţile larvei sale, născocind în pro¬ 
priul ei organism (al viespei) toate mijloacele chimiee- 
organice ale unui anume „cîmp biologic" ce urmează 
să fie indus în frunza de stejar. Iată o alcătuire organică- 
instinctuală care, dacă am sta s-o interpretăm într-adins 
în termeni de cunoaştere „inteligentă", ar cere fără în¬ 
doială cunoştinţe ce depăşesc enorm pe acelea ale chi- 
miştilor şi de asemeni şi posibilităţi de elaborare sin¬ 
tetică ce depăşesc fantastic posibilităţile laboratoarelor 
de chimie, umane. E un noroc că problema nu se pune 
însă astfel şi avem suficiente motive să credem că ea 
nu se pune astfel. Căci o singură încercare de a pune 
problema în acest sens ne-ar sili numaidecît să ne în¬ 
trebăm cum se face că o presupusă cunoaştere a unor 
secrete atît de adînci, şi asemenea posibilităţi de ela¬ 
borare, pot fi în acelaşi timp limitate la o arie atît de 
îngustă a frunzei de stejar, a gogoaşei şi a larvei? 
Această categorică „delimitare" a alcătuirii organice- 
instinctuale ne avertizează să nu ne lăsăm seduşi nici 
un moment de ispita unei interpretări a „instinctului" în 
analogie cu „cunoaşterea inteligentă". 

Evident, pentru a pune în lumină complexitatea de 
sens a acestei alcătuiri organice-instinctuale, ne-am 
văzut nevoiţi să recurgem la cele mai noi şi mai para¬ 
doxale rezultate şi ipoteze din domeniul biologiei expe¬ 
rimentale de astăzi. Fără de atare cunoştinţe şi elemente 
teoretice n-am fi putut să bănuim nici măcar pe departe 
sensul intrinsec al fenomenului. Spuneam mai sus că pe 
măsură ce ştiinţele naturale vor progresa, e de aşteptat 
să se descopere alcătuiri organice instinctuale tot mai 
complicate. Astfel de identificări ne conduc fireşte numai 
spre o circumscriere, tot mai precisă, ce-i drept, totuşi 
însă numai la o „circumscriere" a fenomenelor „instinc¬ 
tuale" în comparaţie cu actele şi produsele de „inteli¬ 
genţă". Dar o asemenea simplă „circumscriere" a fost 
de fapt intenţia ce ne-a călăuzit în capitolul de faţă. Prin 
„instinct" urmează să înţelegem un sistem de acte 

coordonate, pline de sens biologic, o suită de reactiuni 
<3e oare se arată capabil un organism în raport cu anume 
momente şi aspecte ale unei situaţii de interes vital, în 
care el, organismul, poate să ajungă, datorită naturii sale 
in ambianţa sa firească. 

Limitarea ariei obiective, asupra căreia devine ope¬ 
rant instinctul, ise remarcă în orice reacţiune a acestuia 
■şi ţine de natura fenomenului. Ne întîmpină aci un aspect 
ce fără îndoială va trebui să intre cîndva într-o definiţie 
şi în consecinţă, de asemenea, şi în orice viitoare în¬ 
cercare de explicare a instinctului. Bergson a observat 
aria limitată asupra căreia lucrează instinctul, dar el nu 
a ţinut-o în vedere ca latură „definitorie", ci ca o tră¬ 
sătură accesorie. Gînditorul francez îşi avea motivele 
sale ca să estompeze profilul în pragul căruia ajunsese. 
Bergson dorea, precum se ştie, să întemeieze oarecum 
„metafizic" drepturile intuiţiei (ale simpatiei divinatoirii) 
ca metodă filosofică, şi credea că fenomenele instinctu¬ 
lui erau susceptibile de o exploatare în sensul unei exal¬ 
tări a „intuiţiei". Bergson s-a trezit astfel vorbind despre 
„intuiţie" ca „instinct" care şi-ar dilata „obiectul" şi ar 
prinde să reflecteze asupra lui însuşi. Dar un instinct 
care şi-ar „dilata" obiectul este pur şi simplu o imposi¬ 
bilitate. Cu atît mai puţin ne putem aştepta ca instinctul 
să înceapă a reflecta asupra lui însuşi, căci orice act de 
reflecţie se efectuează prin concepte, iar instinctul se 
situează cu totul în afară de orice gîndire conceptuală. 
De unde urmează că intuiţia bergsoniană, în măsura în 
care putea să devină operantă în filosofie, nu avea de 
fapt absolut nimic de-a face cu „instinctul". (în expune¬ 
rile bergsoniene asupra intuiţiei s-a strecurat, în chip 
inconştient desigur, o mică escrocherie filosofică : filo¬ 
soful ţinea probabil să confere, pe o cale oarecare, in¬ 
tuiţiei metodice, pentru care pleda, ceva din relativa 
„infailibilitate" 1 a instinctului.). 

Urmează să vedem ce s-ar mai putea spune despre 
instinct, fără de a părăsi temeiul dat şi recurgînd la con¬ 
jecturi numai în limitele unei „teoretizări" strict nece- 

* „Infailibilitatea” instinctului nu trebuie considerată în absolut. „Să 
nu uităm, că un instinct, ca şi o adaptare oarecare, este relativ 
şi statistic", spune Marcel Prenant în Biologie şi marxism, 
pag. 235. 

sare. Ar fi de interes să ştim cum şi în ce măsură intervine 
„conştiinţa" în ansamblul unei realizări de natură in¬ 
stinctivă. Suntem încredinţaţi că şi elementul conştient 
intervine în procesele şi actele instinctului, desigur nu 
ca însoţitor coextensiv acestuia, dar sub chipul unor 
„momente" inserate într-un amplu angrenaj. în general 
viaţa animală trebuie s-o imaginăm nu ca o maşină, ci 
ca fiind străbătută de tonalităţi psihice, ca fiind capabilă 
de pîlpîiri „conştiente", şi chiar ca fiind determinată 
uneori, cel puţin în parte, dacă nu exclusiv, de momente 
de „conştiinţă". Dacă n-am lua în seamă decît faptul 
bunăoară că animalul „sesizează" unele aspecte ale am¬ 
bianţei, şi am avea destul motiv să cercetăm ce dezvol¬ 
tare poate lua aci elementul conştient. Animalul e cel 
puţin un recipient de „percepţii". Iar despre aceste „per¬ 
cepţii" ştim că sunt adesea în stare să declanşeze reac- 
ţiuni instinctive de o amplă şi bogată articulaţie inte¬ 
rioară. Procesele şi stările, funcţiile şi posibilităţile 
„psihice-conştiente" ale animalului urmează însă, după 
toate indiciile ce ne stau la dispoziţie, să le înţelegem 
ca fiind, sub atîtea raporturi, deosebite de ale noastre. 
Intr-adevăr viaţa psihică-conştientă a animalului cată să 
o închipuim mai curând oa o somnolenţă cu străfulgerări 
de trezire, elementul „conştient", cu diversitatea sa de 
momente, neajungînd niciodată să se organizeze într-un 
tot de-o relativă autonomie, cum aceasta se întîmplă în 
viaţa umană. Momentele psihice-conştiente şi toate tona¬ 
lităţile de acest gen, ce străbat viaţa animală, apar cu 
desăvîrşire puse în serviciul biologicului. O „percepţie" 
are astfel la animal mai mult un caracter de „stare" efi¬ 
cientă simplă numai într-un angrenaj de acte, decît 
caracter de „semnal" ce ar prilejui inteligenţei un act 
de constituire a unui „obiect". Dar asupra modului cum 
„percepţiile" se organizează în viaţa psihică a anima¬ 
lului vom reveni după o mică divagaţie, ee ni se pare în 
prealabil necesară. 

Filosofi şi naturalişti care au studiat modul cum 
reacţionează animalul în anume împrejurări, au fost 
adesea surprinşi de felul plin de semnificaţie al acestor 
„reacţiuni". S-ar putea cita atîţia autori, de la Kant, să 
zicem, până la Jung, care se arată foarte dispuşi de a atri¬ 
bui animalului anume „cunoştinţe" înnăscute. Un amă¬ 
nunt de interes istoric rămâne faptul că un Kant vorbeşte 



156 


Lucian Blaga 


cu toată hotărîrea despre „cunoştinţe înnăscute" la ani¬ 
male. Spre deosebire de atîţia filosofi anteriori, hotărîţi 
să atribuie omului anume „idei înnăscute", Kant nu agrea 
o asemenea ipoteză (conceptele „a priori" nu sunt, după 
opinia lui Kant, înnăscute omului, ci ele se constituie în 
funcţie de „experienţă", deşi fără acoperire totală în 
aceasta). Kant concede aşadar vieţuitoarelor necuvîn- 
tătoare anume „cunoştinţe" înnăscute, dar nu omului. 
Neapărat că observaţii in legătură cu fenomenele in¬ 
stinctuale l-au îndrumat pe Kant spre un .atare enunţ. 
Recunoaşte oricine că potrivelile intrinseci, cu totul iz¬ 
bitoare, proprii reacţiunilor instinctuale mai înainte de 
orice experienţă, sugerează o asemenea ipoteză. Sunt şi 
alţi autori, precum spuneam, care cedează sugestiei, iar 
mai recent elveţianul Jung, cunoscutul teoretician aî 
vieţii psihice inconştiente, a dezvoltat, într-un fel des¬ 
tul de personal, ipoteza în chestiune, sub forma unei teorii 
numită a „arhetipurilor". Psihologul elveţian emite pă¬ 
rerea că ar exista un factor de-o mare şi vastă eficienţă, 
prezent în constituţia speciilor animale şi a speciei 
umane, un inconştient de natură psihică („colectiv" pen¬ 
tru o specie sau chiar coextensiv cu toate formele vie¬ 
ţii). Acest inconştient ar fi dotat cu o memorie ce ar 
trece din generaţie în generaţie. Experienţa ancestrală 
a fiinţelor organice, condensată sub formă de „arheti¬ 
puri" şi impregnată ca atare memoriei inconştientului 
colectiv, s-ar transmite de la înaintaşi la urmaşi, de-a 
lungul mileniilor şi chiar a erelor geologice '. 

Oricît de seducătoare ar fi pentru o fantezie fabu¬ 
loasă ipoteza „cunoştinţelor înnăscute " sau teoria „ar¬ 
hetipurilor" ereditare, nu ni se par necesare pentru lă¬ 
murirea faptelor ce ne solicită atenţia. Negreşit, cînd 
observi un animal reacţionînd întîia oară „instinctiv", 
adică mai înainte de orice experienţă, ce l-ar îndruma în 
sensul actelor sale, te vezi aproape constrîns să admiţi 
că un „ce" înnăscut intervine oricum în soita reacţiuni¬ 
lor sale. întrebarea e dacă acest „ce" înnăscut trebuie 
necondiţionat imaginat ca un fel de „cunoştinţă" sau ca 

1 Cf. C. G. Jung, La theorie psyhoanalytique, Ed. Montaigue, Paris, 
1912; Die Psychologie der unbewussten Prozesse, Ed. Rascher, 
Ztirich, 1918 Psychologische Typen, Ed. Rascher, Zuricb, 1921. 

„arhetip" pozitiv conturat şi de natură psihică. N-am 
putea oare să ieşim la cale şi cu o ipoteză mai puţin 
excesivă? Care ar fi, într-un demers explicativ, mini¬ 
mul de supoziţii necesare pentru a face faţă fenomenelor 
în discuţie ? Evident, trebuie să admitem ca fiind „înnăs¬ 
cut" animalului care procedează „instinctiv", un sistem 
de reacţiuni posibile. E aci un minim ipotetic fără de 
care nu vom putea răzbate la liman. Dar şi un asemenea 
sistem de reacţiuni posibile, admis eia înnăscut, spre 
a deveni realmente utilizabil într-o lămurire a compor¬ 
tamentului instinctiv, mai cere o supoziţie. Reacţiunile 
posibile, ca sistem înnăscut propriu uinui animal, trebuie 
imaginate ca fiind prin felul lor raportate la percepţia 
viitoare şi de ansamblu a unor anume momente şi aspecte 
ale ambianţei. în faza prealabilă realizării actelor in¬ 
stinctive, sistemul reacţiunilor reprezintă o virtualitate 
organizată, înnăscută animalului, dar în această fază, 
organizarea acestor reacţiuni posibile, nu trebuie ima¬ 
ginată oa fiind făcută în jurul unui moment psihic pozi¬ 
tiv („cunoştinţă" sau „arhetip" înnăscut), ci în jurul unei 
„piese-lipsă", în jurul unui „gol", a unui „negativ", con¬ 
turat si el în felul său, dar în definitiv totuşi numai o 
„absenţă". Acest „negativ" serveşte drept recipient, în 
care are să cadă viitoarea „percepţie" sau viitorul „an¬ 
samblu perceptiv", destinat să umple „golul". Cînd pro¬ 
cesul perceptiv are realmente loc, atunci circuitul in¬ 
trinsec al complexului organic „instinctiv" se 
completează cu „piesa" ce lipsea şi reacţiunile se de¬ 
clanşează. „Piesa-lipsă", „golul-eonturat" este un „ne¬ 
gativ" încadrat la început exclusiv de un sistem de 
reacţiuni posibile şi este destinat să fie completat prin- 
tr-o mărime psihică (un ansamblu de percepţii). 

Acest sistem de reacţiuni posibile, înnăscut, şi care 
încadrează o anume „ambianţă psihică", configurînd-o 
doar prin prezenţa lor organică, joacă un deosebit rol 
în ceea ce priveşte organizarea „experienţei" animale. 
Reacţiunile instinctive, dispuse configurat în jurul unei 
„absenţe", devin în momentul declanşării lor un fel de 
elemente de cuprindere a „percepţiilor" ce vin să com¬ 
pleteze „absenţa" dinăuntrul sistemului reactiv. Percep¬ 
ţiile, care vor alcătui „experienţa" .animatului, se vor 
organiza pe-o schemă „arhetipică", aceasta datorită fac¬ 
torului înnăscut ce permite să fie definit prin elemente 



158 


Lucian Blaga 


organice şi printr-un fel de „gol" psihic. Arhetipul, con¬ 
siderat în plenitudinea sa pozitivă, nu este aşadar un 
factor înnăscut. Se ajunge la constituirea unui „arhetip" 
numai prin organizarea „percepţiilor reale", potrivit 
acelui factor înnăscut pe care-1 circumscriem ca un sis¬ 
tem de reactiuni organice posibile, încadrînd, prin vir¬ 
tualitatea lor, o piesă psihică lipsă. Experienţa oricărui 
animal se organizează pe una saiu mai multe scheme ar¬ 
hetipice, specifice speciei acesteia, şi numai acesteia. 
Omida întrupează o asemenea schemă arhetipică pen¬ 
tru Sfexul anofil. Frunza de stejar devine un arhetip 
pentru cutare viespe. în fapt, şi pentru a ne exprima 
mai precis, experienţa animală se împarte oarecum în 
două clase de percepţii : un grup de percepţii se clă¬ 
deşte pe scheme arhetipice, al doilea grup, întrucît există, 
are un accent indiferent. în orice caz, ar fi nelaloc 
să spunem că experienţa animală este dominată de un 
singur arhetip ; o pluralitate de arhetipuri, pluralitate ce 
variază în funcţie de nivelul organizator şi de volumul 
ambiantei, proprii cutărui sau cutărui animal, rămîne 
ipoteza cea mai plauzibilă. După părerea noastră, „ar¬ 
hetipurile" nu sunt aşadar factori în plenitudinea lor 
înnăscuţi, de memorie ereditară, cum presupune Jung. 
Arhetipurile sunt rezultante, produse de întîlnire între 
un sistem de reacţiuni posibile, care conturează o „piesă- 
lipsă", şi anume „ percepţii în raport cu arhetipurile, 
sau mai precis în raport cu experienţa organizată pe 
scheme arhetipice, animalul este biologic angajat, ceea 
ce înseamnă angajat cu tot corpul si cu tot psihicul său. 
Intervin în acest angajament al animalului înclinări si 
fobii, de-un accent afectiv cu atît mai puternic cu cît 
animalul este superior. Animalul se comportă ca şi cum 
ar fi de-a dreptul luat în posesie de „arhetipuri". Să se 
observe că animalul se comportă indiferent în toate 
situaţiile ce nu includ arhetipuri specifice, dar aproape 
ca un „posedat" în situaţii ce cuprind în ele aceste ar¬ 
hetipuri. S-ar putea aproape spune că animalul este 
adus, prin întîlnirea sa cu un arhetip, în condiţii subiec¬ 
tive prielnice declanşării sistemului său de reactiuni 
instinctive, oarecum intr-o stare de hipnoză. Arhetipul 
joacă îint,r-un chip rol de hipnotizor, iar animalul rol de 
victimă. Spre a nu diforma faptele, trebuie să adăugăm 
însă că această cvasi-hipnoză se realizează principial în 

avantajul animalului. Admiţînd în principiu că expe¬ 
rienţa animală se organizează pe scheme arhetipice, în 
corelaţie deci cu sisteme reactive înnăscute, de natură 
organică, nu negăm că în organizarea aceleiaşi expe¬ 
rienţe (animale intervine subsidiar şi „inteligenţa", mai 
mult sau mai puţin rudimentară, de care dispune anima¬ 
lul. Inteligenţa animală se găseşte însă lia ordinele 
instinctului. Cu aceasta am fi trecut în consideraţiile 
noastre la o chestiune care cere o schimbare de per¬ 
spectivă. Vorbim despre „inteligenţă". Deoarece însă in¬ 
teligenţa o găsim dezvoltată, în forma ei paroxistă la 
om, se impune să o studiem, în actelle şi-n felul ei, aşa 
cum ea se manifestă la om. 

Inteligenţa, privită în demersurile ei, relativ auto¬ 
nome şi emancipată de sub constr îngerii e instinctului, 
manifestă aptitudini cu totul particulare. Inteligenţa, 
pentru a-i pune bunăoară în relief un important aspect, 
organizează altfel experienţa decît instinctul. Reacţiu- 
nea inteligenţei în faţa „percepţiei" nu se efectuează, 
ca. în cazul instinctului, primtr-un sistem de acte coordo¬ 
nate intr-un anume sens biologic, ci prin procese de 
elaborare spirituală, care au în vedere atît lărgirea cît 
şi dominarea experienţei. în raport cu reacţiunile in¬ 
stinctive posibile, percepţia este mai mult o stare psihică, 
integrată într-un circuit biologic: în raport cu inteli¬ 
genţa, percepţia devine „semnal" al „obiectului" şi do- 
bîndeşte un accent în acest sens. Inteligenţa „proiec¬ 
tează" percepţiile într-un mediu detaşat de exigenţele 
imediat vitale şi constituie cu ajutorul lor „obiecte" 
care se juxtapun într-un orizont concret : inteligenţa 
organizează, în mod funcţional, experienţa pe categorii 
şi-şi făureşte în cele din urmă „conceptele" ca expo¬ 
nente reprezentative ale „obiectelor". Prin toate aceste 
demersuri, inteligenţa îţi afirmă de fapt relativa sa auto¬ 
nomie faţă de biologic. Animalul care-şi organizează 
percepţiile pe bază instinctuală, de reacţiuni biologice 
amplu coordonate, se închistează înltr-o experienţă 
aproape absorbită de arhetipuri, de care el este cvasi- 
hipnotic dominat. Omul, care-şi organizează percepţiile 
pe bază intelectuală, prin procedee de obiectivare şi prin 
elaborări conceptuale, se situează în centrul unei expe¬ 
rienţe ce se tot lărgeşte şi pe care el, omul, o domină. 
Distanţa, ce există între a fi dominat de experienţă şi 

a domina experienţa, măsoară depărtarea ce se declară 
între animal şi om, sub raportul posibilităţilor lor de a-şi 
organiza experienţa : întîiul prin instinct, al doilea prin 
inteligenţă. Cu aceasta n-am spus încă tot ce se poate 
spune despre „inteligenţă". Inteligenţa nu-şi afirmă fiinţa 
numai prin posibilităţile indicate, care-i asigură relativa 
autonomie faţă de biologic ; inteligenţa, la rîndul ei intră 
şi ea în „slujbă", şi anume în slujba mai înaltă pe care 
■o solicită modul ontologic specific uman, oare este modul 
produotiv-creator, modul productiv de civilizaţie şi 
creator de cultură. „Inteligenţa" va apare, cu alte cu¬ 
vinte, pusă în serviciul „geniului" uman. Se cere, de¬ 
sigur, în acest loc să lărgim îmtrucîitva sensul termenului 
„geniu". în asemănare cu animalul, omul este înzestrat 
cu „geniu", ceea ce înseamnă, de astă dată, a circumscrie 
printr-un singur cuvînt structura, conformaţia, compor¬ 
tamentul, modul ontologic specific uman şi aptitudinile 
pe care omul le manifestă în raport cu orizonturile sale 
care-1 caracterizează şi-l deosebesc de animal. E aproape 
de prisos să mai subliniem că „geniul" ce-1 atribuim în 
chip definitoriu omului, e susceptibil în cadrul umanului 
de diverse gradaţii şi eomplexiuni ce diferă de la indi¬ 
vid la individ. în plan striat uman se impune o restrîn- 
gere a accepţiei termenului de „geniu". Aci, în plan 
uman, se practică dealtfel, îin chip foarte just, un limbaj 
în consecinţă. Intr-adevăr, în graiul cotidian şi în termi¬ 
nologia de specialitate a studiilor ce se ocupă, într-un 
fel sau altul, de manifestările productiv-creatoare ale 
inşilor umani, epitetul de „geniu" se acordă nu genului 
uman în sine, ci numai indivizilor care excelează în 
supremul grad prin toate acele structuri, moduri şi apti¬ 
tudini, pe care în chip definitoriu şi spre deosebire faţă 
de fiinţa animală, noi le conferim omului în general. Mai 
înainte însă de a arăta unele laturi sine qua non ce ca¬ 
racterizează manifestările geniului uman, ne vedem ne¬ 
voiţi să mai stăruim puţin asupra temei fundamentale 
abordate în acest capitol : instinct, inteligenţă, geniu. 

Fiinţa animală apare deplin pusă în relief prin do¬ 
minanţa comportamentului instinctiv asupra tuturor ce¬ 
lorlalte manifestări ale sale, fie acestea chiar de natură 
accentuat psihică. Nu vom tăgădui : animalul posedă, în 
diverse grade pe scara evoluţiei, sensibilitate şi chiar o 
viaţă afectivă. Inteligenţă de asemenea, cînd mai vag, 

cînd mai răspicat conturată. Totuşi inteligenţa, factor de 
necontestat, dar foarte divers gradat, al fiinţei animale, 
se manifestă în viaţa animală cu totul aservită circuitu¬ 
lui biologic-instdnctiv. Circuitul biologic-instinctiv ră- 
mîne, aşadar, coloana vertebrală a fiinţei animale. în 
cazul omului, „inteligenţa" dobîndeşte, faţă de „instinct", 
un nivel de complexitate şi o independenţă posibilă, care 
îi asigură o certă autonomie. Omul se poate servi de 
inteligenţa sa, oferind acesteia posibilităţi din cele mai 
largi, de elaborare conceptuală, în orizontul concret, 
mereu desmărginit, ce-i este dat. Dar omul mai are şi 
posibilitatea, iată încă o trăsătură caracteristică a sa, 
de a suspenda într-un fel, prin acte susţinute de „voinţă", 
suveranitatea inteligenţei, punîndu-şi-o, cu toate virtua- 
lităţile ei, fie în serviciul comportamentului şi structu¬ 
rilor biologi ce-instinctive ale sale, de care nici el nu 
este lipsit (cu toate că acestea se manifestă la om mai 
estompate şi mai incerte decît la animal), fie în serviciul 
superior al „geniului" său. Omului îi este dată, aşadar, 
posibilitatea de a face uz de „inteligenţă" pe toate pla¬ 
nurile de existenţă ale sale. Inteligenţa umană mani¬ 
festă o amplă polivalenţă faţă de care inteligenţa 
animială rămîne unilateral orientată, fiind aservită unei 
ordini strict biologice. 

Atîţia sunt filosofii oare în cursul timpurilor au fost 
purtaţi de ambiţia de a pătrunde fiinţa „geniului". S-au 
atribuit „geniului" îndeosebi daruri „intuitive", prin care 
el ar excela în comparaţie cu ceilalţi oameni. O întreagă 
antologie s-ar putea alcătui, cu texte în acest sens, de 
la Goethe începînd, prin Schopenhauer, pînă la Bergson 
sau H. Poincare, aspirînd să caracterizeze geniul în pri¬ 
mul rînd prin darul intuiţiei. Se pot cita consideraţiuni 
care ne edifică, dar şi atîtea consideraţiuni eronate. Una 
din erorile cele mai grave, pe care un gîndi'tor ca 
H. Bergson putea să le facă, reflectînd asupra „intuiţi,ei", 
este apropierea ce el o propune între aceasta şi „in¬ 
stinct". „Intuiţia" ar fi un fel de instinct, luminat de 
conştiinţă, şi oare şi-ar putea lărgi după plac obiectul. 
Un „instinct", ce ar fi luminat de conştiinţă şi în acelaşi 
timp în stare de a-şi lărgi după plac obiectul, este însă 
o zonă de contradicţii in adjecto. Am văzut că instinctul 
are, prin natura sa, totdeauna o arie strict delimitată, 
implicatele sale fiind în acelaşi timp de ordine predo- 

minant biologică (întocmirile instinctive asigură exis¬ 
tenţa animală în ambianţa sa). Dar „intuiţia", dacă ţinem 
cu orice preţ să numim astfel darul revelator propriu 
geniului uman, nu are nimic de-a face ou întocmirile 
instinctive. Intuiţia, ca dar revelator, vizează orice obiect 
al existenţei şi se realizează în coordonate ce depăşesc 
calitativ ordinea biologică. „Intuiţia", aspirînd ce-i drept 
spre o adecvaţie cu existenţa, are de fapt un caracter 
mult mai incert şi mai creator, decîit pretindea recent un 
Bergson sau binişor înaintea acestuia, un Schopenhauer. 
Geniul este stimulat spre încercările sale creatoare şi 
ajunge lia plăsmuirile sale, între altele, şi prin aceea că 
se situează în prealabil în orizontul necunoscutului (a 
unui necunoscut nu numai de suprafaţă, ci în primul rînd 
de profunzime). Am avut ocazia de a examina în alte lu¬ 
crări sub unele laturi, inerente lor, creaţiile de civili¬ 
zaţie şi de cultură ale geniului uman. Nu putem să des¬ 
făşurăm aici încă o dată, nici măcar sumar, cele arătate 
în studii anterioare cu privire la anume implicate de 
structură ale „creaţiei". Ne mulţumim cu afirmaţia de 
ansamblu că geniul creează totdeauna întir-un anume 
„cîmp stilistic", propriu locului şi timpului istoric, în 
care prin circumstanţe îi este dat geniului să activeze. 
Creaţiile geniului poartă totdeauna pecetea ce le-o im¬ 
primă un asemenea „cîmp stilistic". Notăm însă că nici 
un element, din acelea ce caracterizează aceste implicate 
nu se găseşte şi nu-şi afirmă eficienţa, în întocmirile in¬ 
stinctive. 

în perspectiva dată prin aceste distincţii şi coordo¬ 
nate, ni se oferă posibilitatea să abordăm şi chestiunea 
mult mai dificilă, decît se pare la întîia vedere, a ge¬ 
nezei tehnicii animale şi umane. „Tehnica" o luăm în 
accepţia cea mai largă cu putinţă, de ansamblu al unel¬ 
telor şi al tuturor mijloacelor materiale de care animalul 
şi omul fac uz în vederea asigurării existenţei lor ca 
atare. Găsim, fără îndoială, o „tehnică", în acest larg 
înţeles, atît la animale, cît, evident, şi la om. Prezenţa 
tehnicii în viaţa unuia cît şi a celuilalt, a sugerat cer¬ 
cetătorilor gîndul de a socoti tehnica animală ca o formă 
rudimentară a celei umane. Mai mult : împrejurarea a 
îndrumat pe unii cercetători spre ideea că prin simple 
gradaţii, şi numai prin atît, s-ar putea trece de la teh¬ 
nica animală la cea umană. Dintr-un neînţeles exces de 

zel, ce se pune întru simplificarea chestiunilor, se evită 
prea adesea luarea în considerare a saltului de „ calitate" 
între cele două tehnici. Şi totuşi spre deosebire de teh¬ 
nica animală, tehnica umană apare oa un produs al in- 
geniului uman, ea implicând în această calitate cu totul 
alte coordonate şi avîhd în cele din urmă şi o ialtă sem¬ 
nificaţie. Am pus, credem, în cele precedente, suficient 
în lumină că existenţa animală este clădită, în toate şi 
prin toate ale ei, pe o coloană vertebrală organică-in- 
stinctivă şi că inteligenţa, memoria, afectivitatea, toţi 
aceşti factori psihici sunt în viaţa animală aserviţi cir¬ 
cuitului vital-ins tincti v. Sunt enumerate aci toate ele¬ 
mentele de apreciere ale tehnicii animale. Tehnica ani¬ 
mală este rezultatul unui anume tratament al materiei, 
al unui tratament în sensul intereselor viitail-instinctive, 
chiar dacă uneori, în prelucrarea materiei ar interveni 
şi inteligenţa. Crustaceul Uca trăieşte în mare. Lăcaşul, 
o cavitate ajustată la volumul corpului său, el şi-l face 
în fundul apei. Intrarea lăcaşului, o apertură de o anume 
formă, crustaceul o închide cu o piatră, ce se potriveşte 
aci ca un dop. Invităm cititorii să admire în ilustraţie 
abilitatea cu care Uca duce la bun sifîrşit această ope¬ 
raţie. Ne găsim aci, desigur, în prezenţa unei tehnici 
animale, deşi piatra nu e cizelată din partea vieţuitoa¬ 
rei, ci numai aleasă de ea printre pietrele din peisajul 
său marin (planşa a Xl-a). Există tehnici animale mult 
mai complexe decît cea de faţă, cazuri în care animalul 
intervine activ în vederea prelucrării şi ajustării mate¬ 
rialului. Iată bunăoară (planşa a XlV-a) o locuinţă co¬ 
lectivă a unei specii de păsări, clădită între crengile 
unui arbore, locuinţă de-o înfăţişare ce aminteşte cu 
multă insistenţă intervenţia mîinii umane. Sau, ca să 
amintim şi un exemplu chiar din ocolul experienţei 
noastre cotidiene, îndreptăm atenţia asupra fagurilor al¬ 
binelor, şi anume nu numai asupra structurii celulare a 
fagurilor, ci şi asupra dispoziţiei lor îmtr-un stup. 

Ce reprezintă toate aceste forme de tehnică animală 
în ultimă analiză ? Oricîtă bunăvoinţă am avea, nu pu¬ 
tem să vedem în aceste forme tehnice decît tot atîtea 
moduri de „adaptare" a organismului la o ambianţă dată. 
Toată această tehnică însumează diversele mijloace prin 
care animalul trece de la starea de „suficientă armonie" 
în raport cu ambianţa sa, la o stare de „armonie de pre- 

cizie" în raport ou aceeaşi ambianţă. Tehnica animală 
apare astfel pe linia procesului de „specializare" orga¬ 
nică a animalului, pe care o întregeşte fără de a-i de¬ 
păşi însă semnificaţia. Se realizează, cu alte cuvinte, 
prin această tehnică, o încadrare a animalului, de ului¬ 
toare precizie uneori, în ambianţa strict delimitată a sa. 
De aci impresia generală de „organieitate" a tehnicii 
animale, chiar şi atunci cînd ea face uz numai de materie 
inertă. Situaţia devine alta de îndată ce luăm în consi¬ 
derare tehnica umană. Printre cele dinţii produse tehnice 
aile omului ne întâmpină „pumnarul", un fel de cuţit de 
silex. Pumnarul nu era, precum ştim, o armă de spintecat 
fiarele, ci în primul rînd o unealtă de preparat alte 
unelte, cu alte cuvinte o unealtă „analitică" şi „construc¬ 
tivă" în acelaşi timp. Este acest purnnar, această unealtă 
de preparat unelte, o dovadă elocventă că tehnica umană 
îşi face apariţia în coordonate mai ample decît tehnica 
animală. In procesul de născocire a ei joacă rol, evident, 
inteligenţa şi ingeniul individual, colaborarea între in¬ 
divizi, social, experienţă. în formele ei esenţiale 
această tehnică umană nu serveşte ca să înfunde pe om 
într-o armonie de precizie cu o anume „ambianţă", din 
care apoi nu mai este scăpare, cum este cazul tehnicii 
animale ; tehnica umană serveşte din capul locului la 
dominarea naturii, pentru ca o mul să poată face faţă 
unei ambianţe din ce în ce mai largi. Tehnica umană nu 
reprezintă deci o prelungire sau o împlinire a organelor, 
o completare a lor pe o linie inerentă ilor ; tehnica umană 
înseamnă o depăşire a organicului şi este destinată să 
mijlocească omului o dominare a naturii şi o lărgire pro¬ 
gresivă a ambianţei, iar în ultimă consecinţă să asigure 
şi să promoveze în acelaşi timp autonomia omului faţă 
de natură. Animalul, care prin tehnica sa, oricît de ului¬ 
toare uneori, se încadrează sub modul unei armonii de 
precizie în ambianţa sa, rămîne despoiat de orice accent 
autonom în raport cu natura. Nu susţinem prin urmare 
că n-ar exista o tehnică animală : aceasta există, aşa 
cum există şi o tehnică umană, dar cele două tehnici se 
deosebesc calitativ, avînd semnificaţii eterogene. Spu¬ 
neam că tehnica animală oferă în general impresia unei 
„organicităţi", de oare tehnica umană este străină. Cu 
produsele specifice ale ingeniului său „inteligent", cu 
unelte de făcut unelte, omul şi-a deschis posibilităţi ne- 

limitate de născociri tehnice, cele o dată realizate fiind 
susceptibile de continui modificări, amplificări, amelio¬ 
rări. Tehnica animală rămîne relativ stereotipă pentru 
aceeaşi specie de-a lungul mileniilor sau uneori chiar a 
erelor geologice. Tehnica umană variază de la epocă 
la epocă, aducând perfecţionări de funcţionare sau noi 
născociri şi apare, exact ca şi creaţiile de cultură ale 
omului, impregnate de aspecte de stil, oare de asemenea 
variază în funcţie de locuri şi timpuri istorice. Dacă 
tehnica animală dă mai mult o impresie de organicitate 
stereotipă, tehnica umană degajă o impresie de istori- 
citate permanent efervescentă. 

Datorită particularităţilor sale generale, tehnica 
umană se afirmă nu ca un mijloc de încadrare a omului 
în natură, pe baza unui raport de armonie de precizie, ci 
ca un mijloc de dominare a naturii din partea omului, 
de emancipare a acestuia de sub constrângerile din afară 
şi de lărgire a orizontului uman. Tehnica umană cere 
deci să fie luaită în considerare şi ca factor ce promo¬ 
vează împlinirea omului ca „om". 

O teorie ciudată cu privire la problema uneltelor, 
adusă în strânsă conexiune cu originea omului, a fost 
expusă acum un sfert de veac de Paul Aisberg într-un 
studiu intitulat „Enigma umanităţii" 1 . Aisberg pledează 
pentru teza foarte discutabilă în sine că atît animalul 
cît şi omul ar fi fiinţe adaptate la natură, şi anume ani¬ 
malul prin chiar corpul isău, iar omul, extracorporal, 
prin uneltele sale. Autorul priveşte uneltele ca mijloace 
artificiale extracorporale, destinate a fi folosite în locul 
organelor. în continuare Aisberg susţine că uneltele n-ar 
întări organele, ci încetul cu încetul le-ar scoate din 
uz. Pe măsură ce s-ar perfecţiona uneltele, organele ar 
suferi o decădere. „Omul", cu particularităţile sale bio¬ 
logice actuale, ar fi rezultatul unui astfel de proces. Omul 
a luat adică lupta cu ambianţa cu ajutorul uneltelor, de 
care dispunea ca animal. Concluzia, la care Aisberg se 
opreşte, este că omul actual ar fi, sub raportul particu¬ 
larităţilor sale „biologice" în plină decădere, un produs 
al tehnicii sale. Ştim că Murx şi Engels atribuie o capi¬ 
tală importanţă muncii şi tehnicii pentru dezvoltarea 
pozitivă a omului. Se pare că Aisberg desfigurează toată 


s Paul Aisberg, Das Menschheitsrâtsel, Dresden, 1922. 

această situaţie, intr-un sens negativ, vorbindu-ne ex¬ 
clusiv despre decadenţa biologică a omului sub înrâuri¬ 
rea tehnicii. Iată la ce curioase şi fanteziste idei şi teorii 
se poate ajunge, cînd se porneşte de la definiţii iniţiale 
insuficiente sau de-a dreptul eronate. O definiţie cres¬ 
cută strîmb, pe care Aisberg ţine totuşi s-o ia oa punct 
de mânecare, este aceea a „uneltei", înţeleasă ca mijloc 
artificial întrebuinţat în locul organelor corporale. Să 
ni se permită să replicăm că, după a noastră ştiinţă, în 
locul organelor se folosesc numai „protezele" şi că, evi¬ 
dent, nu orice unealtă este o „proteză". Ar mai fi apoi 
de observat că una este semnificaţia uneltei la animale 
(de care Aisberg evită să facă caz în „teoria" sa), şi alta 
este semnificaţia uneltei în ordine umană. Curios este 
că tocmai unealta în ordine animală de care Aisberg nu 
se ocupă în chip principial, acceptă să i se acorde, în 
toate privinţele o semnificaţie „organică" : unealta ani¬ 
mală este într-adevăr o proiecţiune a unor organe sau 
ţine loc de organe. Cu ajutorul uneltelor sale, animalul 
se încadrează în ambianţa sa, în sensul urnei armonii 
de precizie, în raport ou aceasta. Uneltele umane nu au 
însă prea mult de ia face ou o atare semnificaţie, căci 
ele, având alte implicate, sunt destinate să ducă nu la o 
„încadrare" în natură, ci la o hotărâtă dominare asupra 
naturii şi la o progresivă desmărginire a ambianţei. 



Arhetipuri şi factori stilistici 


Am atins prin incidenţă cu problematica instinctului 
o chestiune ce ne invită la o reluare sub unele noi laturi 
ale ei Ne referim la acele alcătuiri psihice, care ou un 
termen destul de fericit au fost denumite „'arhetipuri 
S-a ocupat cu această chestiune îndeosebi şcoala psiho¬ 
logului elveţian C. G. Jung. Psihologul elveţian a făcut 
din alcătuirile arhetipioe ale vieţii psihice umane obiec¬ 
tul unei teorii, care sub înfăţişarea exclusivă şi specta¬ 
culoasă, cum ne este prezentată, poalte fi repudiată, dar 
care, redusă la elementele ei verosimile, prezintă un oa¬ 
recare interes şi pentru aceste consideraţiuni antropo¬ 
logice ale noastre. 

Jung atribuie psihicului uman posibilitatea de a-şi 
alcătui anumite „arhetipuri", adică o seamă de „chipuri" 
(Bilder), „fantasme", care ar juca raliul unor centre de 
cristalizare a vieţii sufleteşti. Arhetipurile 1 pot obţine 
o autonomie funcţională, datorită căreia ele ar deter¬ 
mina o serie de fenomene psihice, eînd normale, oînd 
anormale. E drept că Jung se exprimă foarte ezitant cu 
privire la natura intimă a acestor „arhetipuri" : el le 
priveşte uneori ca icoane plastice, ca reprezentări con¬ 
centrate, iar alteori numai ca mănunchiuri de disponibi¬ 
lităţi, ce ar îndruma fantezia omenească <să plăsmuiască 
imagini de-o anume structură. în această lumină, care 
ne îngăduie să le privim, fie ca „icoane", fie ca „dispo¬ 
nibilităţi", n-ar fi nimic de spus împotriva existenţei 

1 A se vedea îndeosebi C. G. Jung, Psychologlsche Typen, Rascher 
Verlag, Ziirich, 1921, pag. 597 şi următoarele. 

psihologice a unor pretinse „arhetipuri". Dar Jung nu 
s-a limitat la atît: el a dezvoltat o întreagă teorie, po¬ 
trivit căreia arhetipurile ar lua fiinţă într-o pretinsă zonă 
cu totul specială a vieţii psihice, şi anume în inconşti¬ 
entul colectiv sau „absolut", pe baza unor experienţe 
ancestrale. Jung admite, cu alte cuvinte, un fel de me¬ 
morie ereditară, prin intermediul căreia „chipurile", „ar¬ 
hetipurile" s-ar transmite din generaţie în generaţie. 
Unele dintre aceste arhetipuri ar fi luat fiinţă încă în 
faza animală, durînd milioane de ani, a procesului filo- 
genetic al omului. Cu această teorie, de contururi lu- 
necînd spre fabulos, a experienţelor ancestrale şi a me¬ 
moriei ereditare, Jung se declară în fapt de acord cu 
teoria unui alt psiholog modern, cu a lui Semăn, oare 
enunţase şi el, anterior, ipoteza despre o memorie a spe¬ 
ciei, susţinînd că experienţe ancestrale s-ar fi putut im¬ 
prima, prin insistenţa lor excepţională, ca „engrnme" 
memoriei ereditare. 

Jung nu stăruie însă prea mult asupra „teoriei" ca 
atare, ci procedează cu zel de explorator la descrierea 
şi analiza unor arhetipuri, în speţă, şi aceasta îndeosebi 
în legătură cu anume cazuri clinice, dar şi în legătură 
cu diverse mituri ale popoarelor. Căci Jung e călăuzit 
de convingerea că atît în fanteziile psihopaţilor, cît şi în 
„mituri", aceste „visuri colective" ale popoarelor, 'arhe¬ 
tipurile ar lucra ca resorturi secrete ale plăsmuirilor 
umane. Un arhetip, asupra căruia Jung insistă este, de 
exemplu, acela numit „animus" şi „anima". Psihologul 
elveţian susţine, întemeiat pe observaţii de ordin coti¬ 
dian, că în viaţa psihică a bărbatului joacă un deosebit 
rol chipul „arhetipic" al femeii şi invers, în viaţa psihică 
a femeii, chipul „arhetipic" al bărbatului. Ou această 
exemplificare la îndemîna oricui, Jung n-u face decît să 
articuleze teoretic o observaţie psihologică curentă. Dar 
„arhetipuri" ar exista, după Jung, foarte multe, de exem¬ 
plu al „vrăjitorului", al „eroului", al „tatălui", al „ma¬ 
mei", al „şarpelui", al - „phalusului" etc., etc. Inconşti¬ 
entul suprapersonal, colectiv, sau inconştientul „absolut" 
ar fi un fel de magazie de „arhetipuri". Pe atare arhe¬ 
tipuri ale inconştientului s-ar întemeia, după opinia lui 
Jung, şi credinţa în zei şi demoni. 

Cu unele laturi ale teoriei lui Jung ne-am ocupat 
în chip critic în cîteva lucrări mai vechi ale noastre, 

celelalte suntem hotărîţi a le lua în dezbatere acum. 
Arhetipurile, întru cit obţin o reală eficienţă în viaţa 
psihică, este cazul să fie aduse în conexiune eu pro¬ 
blematica instinctului în primul rîmd şi numai în chip 
secundar, pe urmă, şi în legătură cu alte probleme. 
Avem, în orice caz, convingerea că ne putem scuti de 
teoria „memoriei ereditare", dacă tratăm chestiunea ar¬ 
hetipurilor legînd-o cu fermitate de problematica in¬ 
stinctului. 

Anailizînd, în capitolul anterior, instinctul, am văzut 
cum animalul — pe baza unui sistem biologic de po¬ 
sibilităţi reactive — îşi organizează experienţa pe scheme 
„arhetipice". în aicest sens, omida este desigur un „ar¬ 
hetip" pentru Sfexul amofil, dotat cu un sistem reactiv 
datorită căruia el aplică victimei în cei cîţiva centri 
nervoşi înţepăturile necesare spre a o amorţi. în acelaşi 
sens, frunza de stejar devine un arhetip pentru viespea 
care prin înţepătura ei declanşează producţia de gogoşi, 
în acelaşi sens femela este un arhetip pentru orice mas¬ 
cul ; şi invers. Situaţia aceasta a organizării experienţei 
animale pe scheme „arhetipice", nu implică decît exis¬ 
tenţa unor sisteme reactive biologice înnăscute. Aceasta 
nu înseamnă, totuşi, că întru lămurirea instinctului ne 
putem scuti întru totul de elementul psihic. însuşi sis¬ 
temul reactiv înnăscut, ca un dat prealabil al oricărui 
instinct, susceptibil de a fi conceput strict biologic, 
apare constituit cu referire la un grup de percepţii po¬ 
sibile, care atunci cînd intră în joc, vor avea darul de 
a declanşa reacţiunile sistemului înnăscut. Animalul, 
după ce începe a lua conitact cu lumea sa, îşi organizează 
percepţiile în sens „arhetipic", aşa cum cere sistemul 
său reactiv înnăscut. Animalul parvine deci să-şi consti¬ 
tuie efectiv o experienţă pe scheme arhetipice. Aceasta 
nu vrea să spună însă cîtuşi de puţin că arhetipurile ar 
fi din capul locului „conţinuturi" ale unei pretinse me¬ 
morii ereditare. Arhetipurile sunt „rezultante" : rezul¬ 
tante ale înitîlnirii sistemelor reactive înnăscute (de 
natură biologică) cu „percepţiile" oare alcătuiesc „pie- 
sele-lipsă" ale circuitului instinctiv. După toate indiciile 
biologice şi psihologice, nealterate de vreo teorie, sun¬ 
tem îndreptăţiţi a afirma despre „arhetipuri" că ele sunt 

„rezultante", ceea ce au le împiedică să obţină rolul, 
cu totul remarcabil, ce realmente il iau în viaţa animală 
şi umană. Nimic nu ne îndrumă însă să imaginăm arhe¬ 
tipurile ca masă psihică ereditară. 

Arhetipurile fiind totdeauna înrădăcinate în sis¬ 
teme biologice de reacţiuni posibile înnăscute, absorb 
în mare grad interesul animatului şi e bănuit că orice 
percepţie realizată de animal, pe calapod arhetipic, stîr- 
neşte în viaţa sa o deosebită mişcare afectivă sau cel 
puţin stări de tensiune colorate în sensul unor apeti- 
turi sau fobii. Cu atît mai mult coloratura aceasta se va 
accentua în circumstanţe umane. în viaţa sufletească a 
omului arhetipurile se vor manifesta ca reprezentări 
însoţite de un puternic halo afectiv. 

în viaţa animalului arhetipurile sunt piese ce lu¬ 
crează în angrenajul biologic al instinctelor. în funcţie 
de acest angrenaj trebuie dealtfel să înţelegem şi sensul 
lor primordial. 

Ştim însă că în viaţa umană „psihicul" dobîndeşte 
o relativă autonomie faţă de biologic. Este aceasta o 
împrejurare datorită căreia şi arhetipurile ar putea să 
obţină o relativă independenţă şi să înceapă a lucra 
pe cont propriu. Astfel în viaţa psihică umană înitîlnim 
arhetipurile bunăoară ca nuclee, în jurul cărora prind 
fiinţă şi se încheagă reveriile, fanteziile, visurile. Jung 
şi-a făcut o ambiţie din a arăta prezenţa şi eficienţa 
arhetipurilor în toate aceste procese încă normale ale 
vieţii psihice, dar Jung pretinde a fi dovedit prezenţa 
şi eficienţa arhetipurilor şi în creaţiile mitologice ale 
omului şi, de asemenea, în fanteziile psihopaţilor *. Ana¬ 
lizele de acest gen ale lui Jung sunt uneori de un pal¬ 
pitant interes. Nu prea înţelegem însă cum se face că 
Jung vorbeşte şi despre „categoriile" inteligenţei (de 
exemplu, a „cauzalităţii", a „substanţei" etc.) tot ca 
despre nişte pretinse „arhetipuri". Jung, victimă a unui 
exces de zel, amestecă de astă dată în teoria arhetipu¬ 
rilor chestiuni, care, originar, n-au nimic de a face cu 
„instinctul". Cu această părere Jung ,se întoarce de fapt 
la concepţia prekantiană despre categorii ca „idei înnăs- 


* E vorba numai despre anume psihopatii. 

cute". Şubrezenia poziţiei lui Jung este suficient dez¬ 
văluită chiar şi numai prin această încadrare istorică. 
Din parte-ne am arătat, credem, îndeajuns, că inteligenţa 
este de altă natură decît instinctul. Inteligenţa lucrează 
cu obiecte „concrete", ou „concepte", cu „scheme" şi în 
cadre categoriale. Inteligenţa îşi organizează experienţa 
pe „categorii“ iar nu pe „arhetipuri". Arhetipurile sunt 
înrădăcinate în circuituri instinctive: ele delimitează 
orizontul fiinţei umane, ţinînd-o totdeauna întir-o „lume 
împrejmuitoare", din cercul căreia pentru nici un ani¬ 
mal nu este ieşire. Arhetipurile reprezintă mijloace din¬ 
tre cele mai eficace, datorită cărora lanimaluJ se „fi¬ 
xează" în ambianţa sa. Inteligenţa este însă prin exce¬ 
lenţă un mijloc de desmărginire a ambianţei şi, decii, de 
emancipare de sub constrîngerile acesteia. Funcţiile, al¬ 
cătuirile şi obiectivul ei (categorii, concepte, obiecte) nu 
pot fi deci asimilate în nici un chip unor alcătuiri ce-şi 
au rostul în circuituri biologic-instinctive. 

Vom readuce acum în discuţie o altă chestiune. în 
diverse lucrări ale noastre, din cele publicate în şirul 
anilor, am insistat pe larg asupra unor „factori" cu totul 
particulari, pe care îi implică orice creaţie de cultură 
(enumerăm printre creaţiile de cultură ale umanităţii în 
cursul istoriei ei : miturile, concepţiile religioase, viziu¬ 
nile metafizice, teoriile ştiinţifice, creaţiile de artă, sis¬ 
temele şi normativele morale etc.). E vorba despre fac¬ 
torii stilistici oare îşi pun şi ei amprentele asupra creaţiei 
de cultură. Teoria factorilor stilistici, expusă în alte lu¬ 
crări, o socotim sub atâtea laturi susceptibilă încă de 
completări. în consideraţiunile de faţă, destinate să aşeze 
în just relief distincţia între fiinţa animală şi fiinţa 
umană, vom observa că eficienţa „factorilor stilistici" 
n-o constatăm decît în activitatea creatoare a „omului" ; 
nici o urmă de orientare „stilistică" nu se găseşte în 
nici una din sectoarele posibile ale activităţii animale. 
Cu aceasta am indicat însă una dintre cele mai impor¬ 
tante particularităţi oare colaborează la complexitatea 
umană. Evident, ideile desfăşurate în prezentul studiu 
cer să arătăm deosebirea între „arhetipuri" şi „factorii 
stilistici". Jung însuşi n-a parvenit în nici una din lu¬ 
crările sale la ideea unor factori stilistici ce ar intra 

în componenta fiinţei umane, în calitatea ei singulară 
de creatoare de cultură. Vom proceda la stabilirea dis¬ 
tincţiilor mai importante, ce se pot opera între „arhe¬ 
tipuri" şi „factorii stilistici". Pentru a înlesni vederea de 
ansamblu asupra lor, îi vom înşira pe două coloane '. 


Arhetipurile 

1. Arhetipurile re¬ 
prezintă cristalizarea unor 
experienţe în circuitul bio- 
logic-instinctiv, al fiin¬ 
ţei animale, în orizontul 
lumii sensibile (în cadrul 
ambianţei). 

2. Arhetipurile sunt 
generale şi stereotipe pen¬ 
tru o specie animală, şi 
implică anume posibilităţi 
reactive de natură biolo¬ 
gică înnăscute. 


3. Arhetipurile sunt 
„icoane", „fantasme", de-o 
considerabilă amploare 
plastică, alcătuiri com¬ 
plexe, cu un puternic ac¬ 
cent afectiv ; mijloace de 
adaptare la lumea con¬ 
cretă, sensibilă. 


Factorii stilistici 

1. Factorii stilistici 
reprezintă nişte factori 
modelatori ai spiritului 
uman, situat în orizontul 
specific al necunoscutu¬ 
lui, care urmează să fie 
revelat prin creaţii de 
cultură. 

2. Factorii stilistici 
proprii geniului uman 
sunt variabili de la epocă 
la epocă, de la un loc 
istoric la altul, de la o co¬ 
lectivitate laulta şi uneori 
chiar de la individ la in¬ 
divid, ceea ce înseamnă 
că ei nu implică posibi¬ 
lităţi reactive de natură 
biologică, înnăscute. 

3. Factorii stilistici au 
o eminentă simplitate şi 
o funcţie exclusiv mode¬ 
latoare, în raport cu plăs¬ 
muirile, prin care spiritul 
uman încearcă revelarea 
necunoscutului. 


1 îndrumat şl de unele sugestii din parte-ne, un fost elev al nostru, 
dl. I. D. Sîrbu şi-a pus într-o teză de licenţă această chestiune 
a distincţiei între .arhetipuri" şi .factorii stilistici", ajungînd la 
unele concluzii, de care ţinem seama, potrivit unor nevoi dictate 
de economia studiului de faţă. 

4. Arhetipurile îndură 
în viaţa psihică a omului 
aşa-numitele „travestiri", 
apărînd prin transparenţa 
variabilă a acestor tra¬ 
vestiri, cînd mai clar, cînd 
mai camuflat. 

5. Arhetipurile sunt 
rapsodice, adică ele au o 
existenţă biologică-psiho- 
logică fără de vreo relaţie 
specială între ele, în afară 
de aceea a unei finalităţi 
de ansamblu proprii fiin¬ 
ţei animale în raport cu 
lumea sa împrejmuitoare 
dată. 

6. Arhetipurile sunt 
înrădăcinate în circuite 
biologic-instinctive, ca 
atare ele sunt stereotipe 
pentru o specie animală, 
iar întrucît apar şi în via¬ 
ta psihică -a omului, ele 
leagă pe om de natură, 
făcînd din el o fiinţă na¬ 
turală. 


4. Factorii stilistici nu 
îndură nici un fel de 
„travestiri". 


5. Factorii stilistici 
sunt, în raportul lor reci¬ 
proc, arhitectonic com¬ 
plementari, alcătuind îm¬ 
preună un „cîmp stilistic", 
care imprimă o pecete 
unui ansamblu de creaţii 
de cultură. 


6. Factorii stilistici 
sunt variabili. In calita¬ 
tea lor de puteri, ce de¬ 
termină forme şi anume 
structuri ale creaţiilor de 
cultură, ei se numără 
printre factorii care fac 
din om o fiinţă emina¬ 
mente istorică. 


Din această expunere comparată se desprinde con¬ 
cluzia că „arhetipurile" şi „factorii stilistici" sunt mă¬ 
rimi cu totul eterogene, ireductibile şi deci neasimilabile 
uneia dintre cele două coloane. In viaţa umană arheti¬ 
purile şi factorii stilistici pot să coexiste. în viaţa umană 
arhetipurile, toate, fără deosebire de provenienţă instinc¬ 
tivă, îşi păstrează aceste rădăcini de natură animală. Se 
ştie însă că la om, în general, comportamentul instinctiv 
nu se mai menţine tocmai în forma sa genuină. Instinctul 
îndură la om oarecari atenuări, aceasta ca o consecinţă 
firească a complicării sale cu inteligenţa şi cu voinţa 
care, cel puţin intenţional, ia forme morale de îndată 
ce omul devine om, adică fiinţă de „cultură". în viaţa 

psihică a omului „arhetipurile" îşi relaxează întrucâtva 
legătura cu instinctele, încercînd să-şi lărgească sfera de 
insuficientă. în viata psihică a omului arhetipurile încep 
să se afirme mai autonome, colorîmd afectivitatea şi di¬ 
rijând pînă la un punct imaginaţia acestuia. Mai mult: 
pe bună dreptate se poalte susţine că şi în procesele de 
plăsmuire spirituală, de care este capabil omul, arheti¬ 
purile intră adesea în acţiune, alcătuind adevărate nu¬ 
clee de creaţie, fapt ce se poate constata mai ales asupra 
plăsmuirilor mitologice şi de artă ale geniului uman. 
Analizele lui Jung au învederat, credem, această îm¬ 
prejurare suficient de convingător. Va trebui să subli¬ 
niem, de asemenea, şi rolul ce arhetipurile par a-1 juca 
în procesele şi în formele patologice ale vieţii psihice 
umane. Investigaţiile în această direcţie, ale lui Jung 
şi ale şcolii sale, au relevat asemănările ce pot să existe 
uneori între fanteziile psihopaţilor şi plăsmuirile mito¬ 
logice ale popoarelor. Cercetările lui Jung nu sunt tot¬ 
deauna străine de realitate ,- ele trebuie însă verificate 
pas cu pas. Iar faptele o dată verificate, urmează să fie 
integrate într-o teorie mult mai amplă şi clădită în alte 
coordonate decît este aceea a lui Jung. 

în teoria noastră, pe oare am dezvoltat-o în alte 
lucrări şi pe care o completăm în paginile de faţă, ac¬ 
centul e destinat să cadă dacă nu exclusiv pe factorii 
stilistici, totuşi mai vîrtos pe aceştia decît pe „arhe¬ 
tipuri". Este vorba aci despre factori ce intervin numai 
în viaţa spirituală a omului şi niciodată în viaţa animală. 
Factorii stilistici nu au, precum s-a arătat, nici o legă¬ 
tură cu circuitele biologice-instinctive ale -animalului, 
în care, prin provenienţa lor, sunt ancorate toate „ar¬ 
hetipurile". Factorii stilistici aparţin prin excelenţă omu¬ 
lui, ca om, ceea ce înseamnă în chip subliniat -ca „fiinţă 
istorică". Dacă izvorul arhetipurilor este animalitatea, 
izvorul factorilor stilistici rămîne istoricitatea. Ca fiinţă 
istorică, omul participă totdeauna la un „cîmp stilistic", 
la un cîmp stilistic ce-şi pune pecetea pe creaţiile sale. 
Omul, privit ca individ, este o parte integrantă a flu¬ 
viului istoric. Fluviul istoric este însă, după părerea 
noastră, purtătorul acelor factori stilistici în zona de 
mrîurire a cărora suntem cuprinşi oa indivizi, dar fluviul 
istoric este şi purtătorul condiţiilor materiale ale „cîm- 

purilor stilistice" între individul uman normal şi istorie 
există o strînsă corelaţie, în sensul că istoria concretă 
impune individului uman orientări stilistice, iar indivi¬ 
dul la rândul său va putea să modifice, prin intervenţia 
sa creatoare cîmpul stilistic obieidtiv. în cadrul acestei 
corelaţii între istorie şi individ, schimbul mutual de 
orientări stilistice este un proces necurmat şi fără capăt. 

Am fixat, prin aceste cîteva idei, pilonii unei teorii 
ce ne autorizează să privim într-o nouă lumină şi pro¬ 
blema „arhetipurilor". Nu încape îndoială că adesea în 
creaţiile de cultură (mituiri, artă, metafizică, idei reli¬ 
gioase, idei morale etc.) prezenta nucleară a unor „arhe¬ 
tipuri" poate fi bănuită şi apoi descoperită ca atare în 
dosul travestirilor pe care ele le îndură. Şi nu încape 
îndoială că prezenta nucleară a unor arhetipuri poate fi 
descoperită şi în fanteziile psihopaţilor. Intervine însă 
între modurile cum „arhetipurile" se manifestă în pro¬ 
cesele de creaţie de cultură şi cium ele se manifestă în 
fanteziile psihopaţilor, o deosebire capitală, ce a scăpat 
observaţiei lui Jung. Psihologul elveţian nu avea la dis¬ 
poziţia sa elementele teoretice necesare pentru o mai 
clară definire şi apreciere a acestei deosebiri, ce din 
capul locului ar fi trebuit însă să formeze motivul prin¬ 
cipal al unei eventuale „teorii". Arhetipuri, din cele mal 
diverse, putem să întrezărim ca nuclee efective în jurul 
cărora se încheagă atâtea din plăsmuirile de cultură, dar 
în aceste procese de creaţie, arhetipurile apar totdeauna 
modelate în tipare stilistice, fiind dominate de acestea, 
cită vreme în fanteziile psihopaţilor arhetipurile îşi fac 
simţită prezenta ca nişte complexe autonome. Psihopatul, 
spre deosebire de „creator", apare izolat de cîmpul sti¬ 
listic al istoriei la care de drept el ar trebui să participe, 
fie în sens activ, fie măcar receptiv. Psihopatul este omul 
care se retrage din „istorie" şi cade pradă unor fantezii 
stăpînite de arhetipuri, iar nu de vectori stilistici. Putem 
socoti oa fiind orientaţi în sens creator şi normal numai 
acei indivizi umani care participă la istorie şi-şi inte¬ 
grează arhetipurile în cadrele stilistice în veşnică schim¬ 
bare ale acesteia. 

1 Ne vom ocupa într-un viitor studiu de aceste condiţii ale „istoriei", 
ale istoriei înţeleasă ca dimensiune, în care se desfăşoară pro- 
productivitatea, munca, creaţia omului. 

In marginea unor asemenea consideraţii se poate 
emite ipoteza că în viata psihică-spirituală a fiecărui in¬ 
divid uman arhetipurile şi factorii stilistici sunt efectiv 
prezenţi ca nişte „puteri". Cînd între aceste puteri se 
declară un dezechilibru, în sensul că, prin energia ine¬ 
rentă lor, factorii stilistici nu mai sînt în sitare să domine 
arhetipurile, este dată posibilitatea eşuării individului în 
psihopatie. Un divorţ, sub formă psihopatologică, între 
individ şi istorie se poate declara pe bază de arhetipuri, 
dar nu pe bază de factori stilistici. Dimpotrivă, factorii 
stilistici reprezintă una din cele mai solide trăsături de 
unire între individ şi istorie. Cine s-a familiarizat în¬ 
deajuns cu anume fenomene, apartinînd zonei psiho¬ 
patiilor, are impresia netă că arhetipurile pot să do- 
bîndească, uneori, o intensitate de manifestare pe cont 
propriu, datorită căreia ele devin de-a dreptul primej¬ 
dioase pentru individ, ducînd în cele din urmă la o se¬ 
paraţie a acestuia de rosturile sale sociale. Cum s-ar 
putea proceda la o întărire a factorilor stilistici pentru 
ca ei să-şi păstreze dominaţia asupra arhetipurilor, este 
o întrebare ce depăşeşte limitele studiului de faţă. 



CUVÎNT DE ÎNCHEIERE 


Diverse elemente de „antropologie" se găsesc răsfi¬ 
rate prin studiile noastre filosofice anterioare celui de 
fată. Cele mai multe dintre studiile, la oare ne referim, 
au apărut între anii 1931—1937. Problema distincţiei, ce 
trebuie făcută între om şi animal, ne-a preocupat, cel 
pufin în treacăt, în lucrările mai importante ale noastre. 

în prezentul studiu am căutat să examinăm în toată 
amploarea sa chiar această problemă a distincţiei de 
efectuat între fiinţa umană şi fiinţa animată. 

Dat fiind că în anii din urmă au apărut o seamă de 
„antropologii", publicate de diverşi autori, ni s-a impus 
sarcina de a lua atitudine fată de unele teorii lansate cu 
privire la anume aspecte biologice şi psiho-spirituale, 
care ar singulariza fiinţa umană în univers. 

Că omul este o fiinţă singulară în felul său în uni¬ 
vers, suntem de acord, şi am afirmat-o şi noi de atîtea 
ori în studiile ce le-am publicat. Se întîmplă însă ca a- 
ceastă „singularitate" s-o vedem puţin mai altfel decît 
o înţeleg autorii de ale căror idei a fost cazul să ne 
ocupăm. 

Preistoricianul sovietic Iefimenko prezintă antropo- 
geneza ca un salt din „biologic" la „social". Nu s-ar fi 
găsit cuvinte mai juste, pentru a îmbrăţişa într-o f ormulă, 
pe cît de simplă, pe atît de cuprinzătoare, trecerea de la 

animal la om. Dar „saltul" în chestiune a fost fără în¬ 
doială, condiţionat de o seamă de implicate, a căror pu¬ 
nere în lumină solicită efortul cercetătorilor. Rîvma, de 
care am fost purtaţi, a fost aceea de a încerca contu¬ 
rarea cel puţin a unora dintre multele implicate, fără de 
care saltul de la „biologic", în plenitudinea accepţiei sale, 
la „social", în plenitudinea semnificaţiei sale, .anevoie ar 
putea să fie imaginat. 



Fig. 1. Oenothera lamarckicma 

Fig. 2. Oenothera Gigas ivită în 189 5 

Fig. 3. Oenothera albida (apare anual) 


Planşa a Ii-a 



Fig. 1. „Euglena“ 
cu pată oculară 


Fig. 2. O peri- 
dinee : Pouchetia 
cu ochi mare, cu 
lentilă 


Planşa a IlI-a 



Sifonofora (agalma) cu „sticla de gas", cu clo¬ 
pote înotătoare şi cu trunchiul purtător de po¬ 
lipi, de indivizi diferenţiaţi în culegători de 
hrană, consumatori, reproducători etc. Sus, două 
grupuri de sifonofore originare, cu cîte un in¬ 
divid reprezentînd. toate genurile de indivizi, ce 
vor alcătui noi colonii 


Planşa a IV-a 



Transformarea piciorului calului in 
epoca terţiară, din forma cu trei degete 
pînă la forma actuală : 
a şi b trebuie imaginate mult mai mici 
în raport cu formele c şi d 


Planşa a V-a 



Rima primind frunzele de la capăt 



Planşa a Vl-a 



Fig. 1. Căsuţa nautilidelor (Silur) 
Fig. 4. Căsuţa nautilidelor (Carbon) 


Planşa a Vll-a 



Fig. 1. Animal articulat merostom „Strabops“ din 
Cambriul superior (trăia pe fundul mării, tîrîtor) 


Fig. 2. Merostom nu numai marin, ci adaptat şi la 
ape dulci: Pterygotus, adaptat la înotare (Devon- 
Silur) 

Fig. 3. Merostom extrem adaptat la viaţă pe fun¬ 
dul moale al apei Stylonurus (Devon-Silur) 



I 


Fig. 1. Embrion canin (craniu) 

Fig. 2. Embrion uman (craniu) 

Fig. 3. Craniu canin (a se vedea cum evoluează axele) 


Fig. 4. Craniu uman (a se vedea cum evoluează axele). 
Axele craniene la dinele adult se depărtează ca orien¬ 
tare mult mai mult de axele embrionare, decît axele 
craniene la omul adult de cele embrionare 



Planşa a IX-a 



Fig. 1. Hipermorfoza progresivă a două radii ecuato¬ 
riale la Acantharia (radiolar) 

Fig. 2. Hipermorfoza apendicelui abdominal la Cope- 
podul mediteranian 

Fig. 3. Hipermorfoza unui pinten la Orhideea made- 
gasică 

Fig. 4. Hipermorfoza cozii la cocoşul japonez Phoenix. 









Planşa a X-a 



Fig. 1. Pumnar paleolitic 
Fig. 2. Pumnar oval paleolitic 


Planşa a Xl-a 



Crustaceul Uca închizînd apertura lăcaşului cu o piatră 



Planşa a XlI-a 



Fig. 1. Gogoşile plantei Duvalia longifolia pentru 
larvele insectei Cecidomya eremita 

Fig. 2. O gogoaşă tăiată spre a se vedea interiorul 

Fig. 3. O secţiune prin gogoaşa plantei Glechoma 
hederaceea spre a se vedea complexitatea ţesu¬ 
turilor şi a conformaţiei 






Planşa a XlII-a 



Ochiul unui Triton: 
a = un fragment de iris, b = cîmpul 
biologic (punctat) 


Planşa a XlV-a 



Cuib colectiv în formă de umbrelă al unei pă¬ 
sări africane 




Postfaţă 


ANTROPOLOGIA FILOSOFICĂ 
ÎN VIZIUNEA LUI LUCIAN BLAGA 


Opera lui Lucian Blaga conţine, chiar în perioada 
interbelică, sensuri umaniste adinei precum şi uimitoare 
disponibilităţi pentru gîndirea ştiinţifică şi chiar pentru 
o viziune mai raţionalistă asupra lumii. Uimitoare mai 
ales dacă ţinem seama de acuzaţiile care de aitîtea ori 
i s-au adus — acuzaţii cel puţin exagerate — că ar fi un 
filosof mistic şi iraţionalist, un filosof al ortodoxiei. Prea 
era mare gînditor şi mare poet Blaga pentru ca opera sa 
consacrată mai ales conceptului de cultură, faptelor de 
ştiinţă şi artă, să nu conţină aprecieri, observaţii, ana¬ 
lize percutante, călăuzite nu de Marele Anonim, nu de 
ideea unei lumi saturată de mistere veşnice, ci de lumi¬ 
nile raţiunii, ale inteligenţei creatoare, care ştie să 
foreze tot mai adine în misterele lumii, convertindu-le 
în cunoştinţe filosofice sau imagini artistice. Că lucru¬ 
rile stau astfel o dovedeşte evoluţia sa, grea, chinuitoare 
dar progresivă din ultimii ani ai vieţii, în condiţiile noi 
ale făuririi socialismului în România. 

Opera lui Blaga nu a fost încheiată în perioada 
interbelică — perioada apariţiei sau redactării marilor 
sale Trilogii. Ea a continuat în anii de după Eliberare, 
evoluînd mai ales în sensul consolidării şi amplificării 
elementelor umaniste şi patriotice. O adevărată mutaţie 
s-a produs pe linia raţionalismului mai ales în gnoseo¬ 
logie, cea mai afectată înainte de elemente iraţionale, 
în teoria ştiinţei şi în alte compartimente ale filosofiei 
sale. Opera lui Blaga din această perioadă trebuie rapor¬ 
tată la una din aceste lucrări — Despre conştiinţa filo- 

so iică, curs universitar ţinut la Cluj în 1946/1947 şi 
care, datorită de asemeni Editurii „Fada", a fost editată 
pentru prima dată în 1974; această lucrare se situează 
la o răscruce în istoria gîndirii lui Blaga, este efectul 
concentrat al unui proces de auto clarificare filosofică, 
conştiinţa de sine nouă a unui spirit neliniştit, de mare 
amplitudine şi adîncime creatoare, într-un moment is¬ 
toric de reconsiderări şi redimemsionări grave, de revo¬ 
luţionare a tuturor sistemelor de valori. Este o mărturie 
a zbuciumului creator al unei conştiinţe filosofice lucide 
şi oneste, a strădaniilor sale de a se racorda la noile 
imperative ale istoriei patriei. Această lucrare marchează 
un pas semnificativ în strădaniile sale de a se apropia 
de o înţelegere nouă a lumii, a omului, a vieţii şi cul¬ 
turii. Mai ales în ceea ce priveşte metoda dialectică de 
gîndire, funcţia socială şi filosofică a acesteia. 

Din punct de vedere al orientărilor sale preferen¬ 
ţiale, ne dezvăluie strădania de a continua şi „încheia" 
edificiul fundamental al gîndirii sale filosofice, mai ales 
sub raport metodologic şi ştiinţific. Dacă Despre con¬ 
ştiinţa filosofică este semnificativă mai cu seamă pentru 
relevanţa filosofică a metodei şi pentru încercarea de a 
face din conştiinţa filosofică o cupolă a întregului său 
edificiu de gîndire, Gîndirea românească in Transilvania 
în secolul al XVIII-lea, Experimentul şi spiritul mate¬ 
matic, precum şi lucrarea de faţă sînt deosebit de grăi¬ 
toare pentru relevanţa deopotrivă filosofică şi ştiinţifică 
a metodei, pentru receptivitatea filosofului faţă de marile 
probleme ale ştiinţei timpului, pe care le tratează într-un 
spirit foarte apropiat de gîndirea marxistă. 

Aspecte antropologice are, după opinia mea, o 
întreită importanţă : întîi pentru că ne permite să ju¬ 
decăm mai bine în ce măsură noua etapă a gîndirii lui 
Blaga reprezintă o discontinuitate dar şi o continuitate 
cu opera anterioară, cu concepţia de bază a trilogiilor 
încheiate şi publicate ; în al doilea rînd pentru depla¬ 
sarea centrului de greutate a interesului său teoretic 
către problemele ştiinţei contemporane, ale filosofiei şi 
metodologiei ştiinţei ; în al treilea rîind pentru efortul 
de a răspunde, într-un chip original, inedit, la una din 
exigenţele filosofice ale epocii — care a rămas pînă azi 
de neştirbită actualitate : elaborarea unei antropologii 
filosofice — o filosof ie a omului care să ţină seama de 

uriaşul material de date privind cunoaşterea biologică, 
psihologică, etnologică şi chiar socială a omului, dar 
să le depăşească într-o viziune de sinteză, integratoare, 
filosofică. 

Preocuparea pentru problemele ştiinţei este, aşadar, 
mai veche la Blaga. De fapt ea a constituit una din 
constantele spiritului său iar într-o lucrare specială, 
făcînd parte din Trilogia valorilor şi intitulată Ştiinţă 
şi creaţie, Blaga cercetează ipostaze ale spiritului ştiin¬ 
ţific în diverse culturi la unii mari filosofi sau în raport 
cu anumite orientări stilistice în cultura modernă. Afir¬ 
marea spiritului ştiinţific este urmărită în cosmologia 
babiloniană, în atomismul indian şi cel grec în modele 
de gîndire ştiinţifică greacă, la Platon şi Aristotel în¬ 
deosebi, în cultura arabă şi la Leonardo da Vinci la care 
pune în lumină elemente preţioase de anticipare ştiin¬ 
ţifică. Interesul de neştirbită actualitate a acestei 
lucrări — în ciuda multor aprecieri pe care nu le putem 
accepta (cum ar fi aceea despre inaderenţa şi chiar 
rezistenţa spiritului grec la ideea devenirii) — constă 
pe de o parte în receptivitatea autorului pentru dimen¬ 
siunea ştiinţifică a numeroase probleme din gîndirea 
antică sau modernă, iar pe de altă parte în promovarea 
unui unghi de vedere original în examinarea tuturor 
acestor probleme : integrarea fenomenului ştiinţific în 
contextul unei anumite culturi, îmtr-un anume sistem 
de valori — specific şi original. Blaga nu ia în conside¬ 
raţie în lucrarea citată factorii de ordin social, economic 
şi politic ce determină structura şi orientarea spiritului 
ştiinţific, dar pune în lumină în această ordine de 
idei rolul modelator şi de călăuzire pe care îl au cate¬ 
goriile stilistice ale culturii. Aceasta i-a permis să emită 
consideraţii interesante, chiar dacă discutabile, cu pri¬ 
vire la relaţia dintre baroc şi teoria biologică a prefor- 
maţiunii, dintre romantism ca stil cultural, pictura lui 
Delacroix şi activitatea ştiinţifică a lui Guvier, dintre 
impresionismul lui Monet, Renoir etc., psihologia lui 
Bergson, filosofia şi fizica lui Mach, dintre sculptura 
lui Brâncuşi, asociată cu alte tendinţe din arta modernă, 
şi tendinţele constructive din (teoria relativităţii şi teoria 
cuantelor, în general dintre cunoaşterea ştiinţifică şi 
categoriile stilistice. Toate aceste idei au fost dezvoltate 

într-o serie de studii şi eseuri cuprinse în volumul Zări 
şi etape (Despre ■ romantism, Despre naturalism, Impresio¬ 
nismul, Noul stil ©te.). La o examinare mai atentă, pe 
care nu e cazul s-o fac aici, se poate vedea că unele 
asocieri sînt puţin forţate, dar procedeul de a surprinde 
fapte de cultură atît de diferite în perspectiva unitară 
şi unificatoare pe care o poate da stilul unei culturi 
(în concepţia lui Blaga categoriile stilistice nu sînt 
reductibile la domeniul artei) rămîne seducătoare şi 
deosebit de sugestivă pentru toţi cei ce cred că o cultură 
e mai mult sau e altceva decît un conglomerat de fapte 
şi valori, de structuri autonome, că în sfera culturii 
nici contradicţiile ideologice şi morale, nici uriaşa di¬ 
versitate calitativă, nu împiedică acţiunea unui principiu 
de unitate. 

Una din premisele constituirii antropologiei este 
ideea evoluţionistă care i-a reţinut atenţia şi în Ştiinţă 
şi creaţie, dar cu atît mai mult în Aspecte antropologice. 
în cea dintîi este prezent, se înţelege, unghiul de vedere 
stilistic ; el arată că ideea foarte constructivă a evoluţiei, 
a lui Darwin, a fost călăuzită de spiritul epocii sale ,* 
el a moştenit această idee a transformismului biologic 
de origine romantică sau preromantică şi a ajustat-o 
tendinţelor stilului naturalist. După ce îi citează pe 
Buffon, Goethe, St. Hilaire şi J. B. Lamarck, Blaga scrie : 
„Ideea transformismului s-a ivit şi s-a putut ivi numai 
din duhul romantismului. .. idee mare născută mai mult 
din atitudinea spiritului faţă de realitatea empirică decît 
din aceasta . . . Oamenii de ştiinţă romantici, conduşi de 
simţul analogiilor, au descoperit deoi multe fenomene 
care ar fi putut să fie invocate ca documente în favoarea 
transformismului". 

în Aspecte antropologice Blaga devine mai prudent 
în judecăţile sale. Fără a înceta să fie un filosof al cul¬ 
turii — pentru care fenomenul uman şi statutul cultural 
al omului se află pe primul plan —, el îşi răsfrînge 
totuşi aria de investigaţie şi judecăţile de valoare la 
faptele de ordin ştiinţific, la succesiunea şi semnificaţia 
lor. Ideea de evoluţie este înfăţişată în. .. evoluţia ei 
de la Nicolaus Cusanus pînă la Darwin, trecînd prin 
Buffon, Kant, Herder, Erasm, Darwin şi Lamarck şi 
ţinînd seama îndeosebi de climatul ideologic-ştiinţific 
şi nu doar de cel cultural-general. Este un postulat te o- 

retic absolut necesar, fără de care „nu se va putea face 
nici un pas înainte în problemele ce se pun în legătură 
cu fiinţa şi originea omului". „Se deschide 'aici un cîmp 
de cercetare — precizează Blaga mai departe — peste 
oare am dori să planeze un spiriit liber de orice pre¬ 
zumţii dogmatice". Profesiune de credinţă de care ţine 
mereu seama. In cazul lui Lamarck nu se mulţumeşte 
să-l apropie de romantici prin felul de „a construi", ci 
îi discută meritele şi scăderile în funcţie de criterii 
ştiinţifice, de rolul şi valoarea sa în fundamentarea ideii 
de evoluţie. Pe de o parte, un material de observaţie 
foarte bogat, pe de alta, formularea unor idei revoluţio¬ 
nare, sublinierea unor factori şi condiţii ale transformării 
fiinţelor vii — îndeosebi influenţa mediului şi schim¬ 
barea condiţiilor de trai. Meritul său excepţional „nu 
poate fi contestat. Şi iată de ce nu. Avem impresia că 
ideea evoluţionistă, cu posibilităţile de anticipare ine¬ 
rente ei, nu putea să prindă contururi decît în mintea 
unui om de conformaţie romantică. .. Numai în spirit 
romantic, încă neîngreuiat de balastul empiriei, se putea 
născoci asemenea perspectivă nouă, care dezlănţuia 
atîtea posibilităţi de clarificare a materialului de obser¬ 
vaţie adunat pînă atunci şi mai ales a materialului ce 
avea să fie strîns de atunci încoace. Un Darwin, cap 
neasemuit mai ştiinţific, foarte controlat, inductiv, 
aproape obsedat de demonta observaţiei, n-ar fi ajuns 
poate niciodată să formuleze el singur o idee în aşa 
măsură deschizătoare de orizonturi, cum este aceea a 
transformismului. . . Ideea transformistă era, prin urmare, 
în structura ei, o uriaşă anticipaţie ce nu putea să 
prindă înfăţişare decît într-o minte care, prin chiar ori¬ 
entarea şi deprinderile ei, era capabilă de mari desco¬ 
periri dar şi de mari rătăciri". 

Am dat un citat mai lung pentru a se vedea în ce 
măsură această operă îl continuă pe Blaga din Trilogia 
culturii şi Trilogia valorilor, numai că de data aceasta 
tentaţiile zborului romantic şi monumentalitatea unor 
construcţii teoretice nu mai sînt suficiente pentru a da 
gir ştiinţific unei idei. Numai în lumina unor criterii 
ştiinţifice a putut Blaga să dezvăluie limitele lui Lamarck 
şi progresul decisiv realizat de Darwin. La cel dinţii, 
ni se spune, găsim procedee fanteziste, ipoteze grăbite, 
improvizaţii cu totul derutante, promovarea unor idei 

de chimie de provenienţă medievală, îintr-o perioadă în 
oare chimia modernă era în plin proces de constituire 
(credea în tot felul de fluide ca naturi ale Focului şi 
le atribuia un rol covîrşitor în producerea fenomenelor 
vieţii), precum şi apărarea „elementelor" presocratice 
cu aproape 50 de ani după descoperirea oxigenului 
(„o culpă pentru care anevoie se vor găsi circumstanţe 
atenuante") etc. 

După cum se ştie, Darwin a fost, alături de Marx, 
ţinta principală a atacurilor din partea gîndltorilor idea¬ 
lişti şi a ideologiei reacţionare de cele mai felurite 
nuanţe. Lucian Blaga apreciază, dimpotrivă, selecţia 
naturală ca una din marile idei ale secolului al XlX-lea, 
chiar dacă a avut precursori — citaţi chiar de Darwin — 
la care filosoful român îl adaugă pe Empedocle ce sus¬ 
ţinea că natura produce la întîmplare tot felul de organe 
care nu pot trăi izolat şi din oare natura efectuează o 
selecţie. 

în timpurile moderne s-a ajuns la această idee pe 
cale empirică şi nu speculativă, prin experienţa bogată 
a cultivatorilor şi crescătorilor care făceau (şi fac) 
selecţiuni artificiale după criterii de utilitate şi efici¬ 
enţă. Natura efectuează şi ea o asemenea selecţie, acu- 
mulînd variaţiile în anumite direcţii. Din 'această idee 
— ce plutea în atmosfera epocii —, asociată cu ideea 
selecţiei sexuale, Darwin a făcut un principiu pe oare 
a olădit întreaga sa teorie despre descendenţii speciilor. 
După apariţia lucrării Originea speciilor prin selecţie 
naturală, i s-au adus tot felul de obiecţii — între altele 
că transpune asupra naturii procedee şi criterii conşti¬ 
ente. Răspunsul său e interesant şi din alte unghiuri de 
vedere ; riguros vorbind, termenul selecţie naturală este 
eronat, dar pe chimişti, de pildă, nu-i deranjează faptul 
că folosesc termenul nu mai puţin eronat de afinităţi 
elective, înţelegînd prin ele modul de combinare a ele¬ 
mentelor chimice, ca şi cum ar exista selecţii preferen¬ 
ţiale în aceste procese strict naturale. Există însă chiar 
şi în cea mai riguroasă gîndire ştiinţifică tendinţa de 
antropomorfizare care se manifestă în metaforismul mai 
mult sau mai puţin latent, însă oricum inevitabil, al lim¬ 
bajului ştiinţific. Blaga era, evident, foarte sensibil faţă 
de acest aspect al problemei, dar meritul său principal 
stă în explicarea filosofică a conceptului de selecţie 

naturală, subliniind tocmai valoarea antifinalistă şi anti- 
idealistă a concepţiei lui Darwin. „Privită sub unghi 
filosofic, nu încape îndoială că teoria selecţiei naturale 
aduce în momentul apariţiei saile o mare noutate. Cu 
ajutorul ei se încerca întîia oară (în timpurile moderne) 
să se explice finalitatea de facto a organismelor fără a 
se recurge la un principiu finalist, conştient creator... 
De obicei explicaţiile ce s-au întreprins în cursul veacu¬ 
rilor cît priveşte originea şi substratul finalităţii orga- 
nismice se mişcă în sensul admiterii ipotetice a unui 
principiu creator finalist : Dumnezeu, entelehia, princi¬ 
piul vital, suflet, ideea, raţiunea creatoare. Darwin era 
în timpurile moderne întîiul care propunea o explicaţie 
a finalităţii de iacto, proprie organismelor în perspectivă 
noniinalistă recurgînd la ideea selecţiei naturale". Sînt 
propoziţii pe care le-ar putea semna şi azi, fără rezerve, 
orice comentator marxist al darwinismului. 

Rezervele filosofice pe care le face au în vedere o 
insuficientă elaborare teoretică şi admiterea unor com¬ 
promisuri care pun în cauză valabilitatea principială 
şi puritatea filosofică a teoriei sale. „Marx şi Engels 
— spunea Blaga — şi-au manifestat satisfacţia deosebită 
faţă de dootrina evoluţionistă a lui Darwin, care anexa 
unei perspective transformiste domeniul vast al vieţii, 
după ce în veacul al XVIII-lea un Kanf şi Laplace iz¬ 
butiseră să impună această perspectivă în considerarea 
materiei cosmice ca substrat al evoluţiei corpurilor 
cereşti. Nu e mai puţin adevărat că printre cei dinţii 
care au semnalat unele neajunsuri şi chiar „greşeli 
grosolane" ale teoriei darwiniene au fost Marx şi 
Engels". 

Pe cît este totuşi de receptiv Blaga faţă de valoarea 
ştiinţifică epocală a teoriei darwiniste, pe atît este de 
critic la adresa „legilor" mutaţiei lui Bugo de Vries 
care numai aparent reprezintă o continuare a teoriei 
evoluţioniste a lui Darwin şi mai ales la adresa „fai¬ 
moasei legi a evoluţiei" — de la omogeneitate indefi¬ 
nită la eterogeneitate definită — a lui H. Spencer. Ero¬ 
nată este, în optica sa, atît interpretarea mecanicistă 
şi simplistă a evoluţiei, cît şi teza potrivit căreia adap¬ 
tarea la ambianţă ar fi cu atît mai mare cu cît urcăm 
mai mult pe scara evolutivă a vieţii. Aici se pune o 
problemă esenţială de antropogeneză pe oare Blaga o 

rezolvă intr-un sens pe deplin modern şi în concordanţă 
cu datele cele mai noi ale antropogenezei. Sensurile 
evoluţiei, arată el, nu merg liniar de la sitari de inadap- 
tare la stări de adaptare ş.a.m.d., ci în sensuri diver¬ 
gente : a) prin specializare — oale de evoluţie ce duce 
la îngustarea orizontului ambiant; b) constituirea unor 
noi nivele de organizare. 

în problemele antropogenezei s-au formulat teorii 
şi ipoteze dintre cele mai diverse, unele de-a dreptul 
stranii, fie în cadrul teoriei evoluţiei, fie prin atacuri 
împotriva lui Darwin. 

Un evoluţionist darwinist a fost Herman Klaatsch 
(Geneza şi evoluţia genului uman — 1902, Devenirea 
omenirii şi geneza culturii) care a împins mult înapoi 
în mezozoic geneza omului, dintr-un strămoş comun al 
maimuţelor şi al omului — un mamifer prosimian ori¬ 
ginar. Mai fantezistă încă a fost teoria lui L. Bolk, re¬ 
luată de Annold Gehlen înitr-o oarte celebră ( Der 
M ensch, 1940) : Geneza iormei umane se află în perma¬ 
nentizarea unor particularităţi foetale ,• omul este un 
foetus de maimuţă maturizat, problema antropogenezei 
este ontogenetică şi nu filogenetică. Esenţialul formei 
umane este deci rezultatul unei foetalizări, esenţialul 
existenţei fiziologice a omului este consecinţă a unei 
retardări funcţionale. A pune specificul uman, în com¬ 
paraţie cu antropoidele, pe seama unor particularităţi 
foetale definitive, sau a ceea ce alţi biologi numesc pri¬ 
mitivismul, i se pare lui Blaga cu totul incredibil; sînt 
idei care au trezit justificată uimire şi care ne repugnă 
într-atît, încât au fost repede daite uitării pînă cînd 
anumite aspecte au fost reluate de Gehlen. 

Pentru Blaga esenţială rămîne în chestiunea antro¬ 
pogenezei teza celor două sensuri ale evoluţiei care 
răspunde mai bine relaţiei dialectice complexe orga- 
nism-mediu decît teoria biologică metaforizantă a ba¬ 
ronului von Uexkull, pentru oare biologia încearcă să 
scrie partitura vieţii şi a naturii; organismul este ca un 
„joc de clopote", o compoziţie muzicală, linia vieţii 
îi apare ca o „melodie", iar obiectele din lumea împrej¬ 
muitoare au „tonurile" lor specifice. Metaforă seducă¬ 
toare, observă Blaga, dar ea rămîne o metaforă, căci 
muzicalitatea vieţii nu înlătură mecanismul iar mediul 
nu este egal cu totalitatea condiţiilor cosmice, ci o 

secţiune decupată din acestea şi diferenţiată după specii. 
în legătură cu cele două mari procese evolutive — spe¬ 
cializare şi organizare de nivel tot mai înalt, cu tendinţe 
de relativă autonomie — Blaga formulează cu titlu de 
ipoteză o importantă lege biologică — legea plaionurilor 
biologice, menită să explice diversitatea imensă a for¬ 
melor vieţii pe pămînit, oare nu poate fi redusă la diver¬ 
sitatea ambiantei. „Din momentul în care o fiinţă s-a 
specializat organic pînă la capăt, într-o anume direcţie, 
evoluţia poate continua sub formă primejdioasă pentru 
ea, a hipertrofiilor sau ea poate să îndure „represiuni" 
biologice..." Potrivit acestei legi, înălţimea pînă la 
care se poate ridica o „evoluţie verticală, stă în raport 
invers cu gradul de specializare la care a ajuns o evo¬ 
luţie orizontală de bază" iar „evoluţia orizontală ajunsă 
la capăt face cu neputinţă orice evoluţie verticală pe 
baza ei". Deosebirea radicală între om şi celelalte antro¬ 
poide trebuie căutată tocmai aici, în aceste două tipuri 
de evoluţie — modul evolutiv orizontal şi care implică 
o mai mare dependenţă faţă de ambianţă, pînă la robie, 
şi modul evolutiv vertical, în cadrul căruia viata îşi 
salvează relativa autonomie şi spontaneitate în raport 
cu ambianta. 


* 


Este punctul de întîlnire a preocupărilor naturaliste 
şi a celor umanistice ale lui Blaga. De fapt, cele 
dintîi sînt subordonate celor secunde tocmai prin inter¬ 
mediul antropologiei. Omul cu atributele sale existen¬ 
ţiale, ca fiinţă culturală şi metaforizantă, rămîne nucleul 
central de interes teoretic pentru filosoful român. Legă¬ 
tura de continuitate cu ideile anterioare, dar pe o treaptă 
nouă, superioară din punct de vedere al interpretării ştiin¬ 
ţifice, este cu atît mai evidentă în această problemă. în 
construcţia sistemului său filosofic, Blaga a acordat 
un loc de excepţie şi un rol decisiv omului, respectiv 
existenţei umane. Teza fundamentală a concepţiei sale 
despre om şi cultură ce poate face mîndria oricărei pro¬ 
fesiuni umaniste de credinţă ar putea fi formulată astfel : 
raţiunea de a fi a omului ca om, vocaţia sa supremă se 
află în cultură, iar raţiunea de a fi a culturii, izvorul 

unic al constituirii şi dezvoltării sale se ailă într-un 
mod existenţial specific uman. Este atît de intim legat 
destinul omului de funcţia sa creatoare de cultură, incit 
momentul antropologic, care, ca atare, nu a deţinut 
înainte un loc distinct în articulaţiile sistemului, îşi gă¬ 
seşte în lucrarea pe care o discutăm o elaborare inde¬ 
pendentă. Blaga ajunge la unele concluzii asemănătoare 
cu cele din alte lucrări — îndeosebi două idei prin¬ 
cipale : a) existenţa în univers a mai multor moduri 
morfologice de existenţă, dar a foarte puţine moduri 
ontologice, principial distincte ; b) existenţa celor două 
orizonturi ale existenţei umane — universul lucrurilor 
nemijlocit date şi orizontul necunoscutului. Dar con¬ 
cepţia antropologică a lui Blaga se îmbogăţeşte acum 
cu determinări noi, de natură ştiinţifică, ce completează 
sau amendează idei mai vechi. In primul rînd saltul 
ontologic prin care se instituie în univers un nou mod 
de a fi, dobîndeşte o fundamentare ştiinţifică, o expli¬ 
care cauzală ; el apar e ca rezultat al unei evoluţii bio¬ 
logice verticale, pe o treaptă superioară de organizare. 
De pe această poziţie, pe care aş numi-o evoluţionist- 
dialectică, el respinge acele teorii biologice care, pie¬ 
rind de la sensul orizontal al evoluţiei vieţii, fac din 
insuficienţele biologice a-le omului cauza de ansamblu 
a tehnicii, a civilizaţiei şi chiar a cultifrii sau, oricum, 
un factor care prin compensaţie directă produce civili¬ 
zaţia şi cultura umană. Fiind nu rezultatul unei spe¬ 
cializări ce sporeşte dependenţa faţă de mediu, ci al 
unei adaptări specifice de tip vertical, care înseamnă 
sporirea autonomiei faţă de ambianţă, realizarea de 
tipuri constituţionale de nivel tot mai înalt (mutaţii 
verticale), omul are posibilitatea de a se înstăpîni asupra 
acesteia prin inteligenţă, de a se desmărgini mereu. 
Omul are un orizont concret care virtualmente este 
larg ca lumea, nu limitat ca mediul animal; am¬ 
bianţa umană are şi un aspect inexistent la cea animală 
— orizontul necunoscutului, nu numai de suprafaţă ci 
mai ales de adîncime. 

„Orizontul necunoscutului ca o dimensiune specifică 
a ambianţei umane, devine principalul factor ce stimu¬ 
lează pe om la cele mai fertile încercări de a-şi rei'ela 
sieşi ceea ce este încă ascuns". 

Modul de a exista al omului în raport cu ambianţa 
este excepţional de complex. Aici ne întîmpină din nou 
acea distincţie ontologică (de grad, de calitate) pe care 
o face Blaga între orizontul concret al lumii, ale cărei 
date sînt convertite de inteligenţa sa superlativ dez¬ 
voltată într-un sistem de concepte, şi orizontul necunos¬ 
cutului pe care geniul său creator îl converteşte în 
mituri, viziuni religioase şi metafizice, teorii ştiinţifice, 
plăsmuiri de artă. Nu mai este vorba însă, ca în trecut, 
de o lume saturată de mistere pe care orice act cognitiv 
sau valorizator nu face decît să le potenţeze, să le spo¬ 
rească acuitatea. Altele sînt premisele obiective şi pilonii 
de susţinere ai acestei lumi. Pe de o parte, nivelul de 
organizare din care se bifurcă cele două orizonturi îşi 
găseşte temeiul într-un element material de o sitructură 
şi conformaţie excepţional de dezvoltate — creierul; 
pe de altă parte, noile aptitudini şi posibilităţi de dez¬ 
voltare se află în strînsă legătură cu limbajul şi sociabi¬ 
litatea omului. „Trăirea în societate a indivizilor umani, 
într-o atmosferă de comunic abilitate, este în general 
mijlocul cel mai puternic de promovare a posibilităţilor 
umane, întrucît pe această cale devine cu putinţă cumu¬ 
lul progresiv al tuturor eforturilor". Tocmai în şi 
prin societate se poate ajunge la productivitatea specific 
umană iar „omul devine subiect creator de civilizaţie 
şi cultură". In acest spirit analizează Blaga unele fapte 
de geneză a culturii — obiceiuri rituale, gîmdire şi teh¬ 
nică magică prezente încă în paleolitic în practica vînă- 
torilor. apoi obiceiuri rituale şi fapte de artă legate de 
cultul morţilor. Condiţiile de trai din aceste vremuri 
încrîncenate ale începuturilor sale, l-au determinat pe 
om la tot felul de invenţii materiale spre a face faţă 
împrejurărilor ; Blaga acordă o atenţie deosebită pum- 
narului de silex, ca unealtă de făcut unelte, ceea ce-i 
deschide omului un orizont tehnic de nenumărate posi¬ 
bilităţi. „în pumnar îşi găseşte o întîie, copleşitoare 
expresie, inteligenţa analitică şi constructivă a omului. 
In acelaşi timp omul, încă din paleolitic, este împins şi 
spre acte culturale de natură spirituală" căci faţă de 
gravitatea condiţiilor, omul se vede silit să încerce chiar 
imposibilul, să viseze puteri sau substanţe magice, ca¬ 
pabile să corecteze neajunsurile externe. „Magicul 
captabil prin voinţă era poate singura speranţă ce 

o mai putea avea omul în condiţiile cumplite ale gla¬ 
ciarului. Şi omul se agăţa cuprins de o panică intr-adevăr 
cosmică, de acest unic gînd, în ciuda tuturor insuccese¬ 
lor tehnicii spirituale, primare, el încerca să-şi aser¬ 
vească magicul. Unele sugestii pentru tehnica aceasta 
spirituală i le da, ce e drept, experienţa cotidiană... 
Efervescenţa gîmdirii magice în paleolitic rămîne poate 
cel mai elocvent document spiritual ou privire la îm¬ 
prejurarea că omul a trăit cîteva sute de mii de ani 
în condiţii externe care impuneau ca supapă a existenţei 
sale acest vis". Prin asemenea consideraţii cu privire 
la cultura materială şi spirituală a paleoliticului, Blaga 
doreşte să sublinieze că omul, din chiar momentul cînd 
apare ca subiectiv în lume, născocind pumnarul şi focul, 
se manifestă ca subiect creator de cultură, ceea ce 
implică structuri bio-psiho-spirituale cu totul specifice, 
ca produs al unei evoluţii verticale. 

Fără a ignora — aşa cum am văzut — premisele 
biologice ale apariţiei omului, Blaga ndoptă o poziţie 
critică faţă de concepţia biologică despre cultură, în 
primul rînd faţă de teoria lui Arinold Gehlen. El este 
îndreptăţit să respingă o concepţie care încearcă să 
rezolve toate problemele culturii şi civilizaţiei dintr-o 
perspectivă biologică. La Gehlen tocmai retardarea, ne- 
împlinirea biologică, caracterul embrionar al structurii 
biologice a omului, p rimi tivismele saile şi absenţa unor 
organe biologice specializate reprezintă premisa de că¬ 
petenie, punctul de plecare în instituirea culturii. Natura 
nu produce nimic de prisos ; înzestrând pe om cu raţiune 
şi libertatea voinţei — spunea Kant — l-a privat de 
instincte şi cunoştinţe înnăscute. Şi totuşi în concepţia 
lui Gehlen există o parte de adevăr de care Blaga nu 
ţine seama. Teza celui dinţii despre impulsul spre ac¬ 
ţiune al omului ar fi meritat mai multă atenţie şi recep¬ 
tivitate. El scria : „. .. ca o consecinţă a primitivităţii şi 
a lipsei sale de mijloace de natură organică, omul este 
incapabil de a trăi într-o sferă într-adevăr naturală şi 
primară. El e chemat aşadar să suplinească el însuşi, 
mijloacele de care este organic privat şi aceasta se face 
prin aceea că el prelucrează lumea în chip activ, ca să-i 
servească vieţii. El trebuie să-şi prepare singur armele 
de apărare şi de atac de care este despuiat şi hrana ce 
nu-i stă în chip natural la dispoziţie ; el trebuie pentru 

aceasta să facă experienţe obiective şi să născocească 
tehnici de tratare obiectivă a lucrurilor . . . Omul spre 
a deveni apt pentru existentă este constituit în vederea 
prelucrării şi învingerii naturii, şi de aceea şi în vede¬ 
rea experienţei lumii ; el este o fiinţă activă, pentru că 
este ne specializat şi pentru că este lipsit de mediu, în 
raport cu care să fie în chip firesc adaptat. Sensul in¬ 
trinsec al naturii prelucrate de el, ca să-l servească vital 
se numeşte cultură şi lumea culturii este lumea ome¬ 
nească". 

Nu se poate spune că în pasajul reprodus găsim 
o explicaţie satisfăcătoare a antropogenezei şi a genezei 
culturii, dar sînt surprinse totuşi unele momente reale 
şi semnificative din acest milenar proces. în acord ou 
concepţia sa mai generală despre cultură, Lucian Blaga 
îl critică însă pe Gehlen pentru că tratează cultura doar 
ca „a doua natură, ca un proces de compensare a iinadap- 
tării biologice". Eroarea fundamentală a lui Gehlen ar 
consta în faptul că nu analizează cultura umană în sine, 
cu implicaţiile ei de structură, ţinînd seama de implica¬ 
ţiile creaţiei de cultură — îndeosebi aspiraţia spre reve¬ 
larea orizontului necunoscutului în materiale şi tipare 
stilistice variate. Independent însă de problema acestui 
orizont al necunoscutului ce ar merita o tratare aparte 
(şi pe oare am efectuat-o cu alt prilej), Blaga pune mal 
bine în evidentă complexitatea existenţială a omului ea 
fiinţă culturală. în etiologia culturii, deficientele bio¬ 
logice de structură pot constitui doar un stimulent spre 
a face posibilă existenţa omului ca fiinţă strict biologică. 
Dar cultura este ceva calitativ diferit de natură — ceea 
ce presupune niveluri de organizare mai înalte. Omul este 
numai în parte o fiinţă a „deficientelor" căci, pe de 
altă parte, există la el o paradoxie de structură — cel 
mai înalt nivel de organizare şi în acelaşi timp o arhivă 
de primitivisme. Productivitatea sa este de alt sens şi 
se înscrie pe alte dimensiuni existenţiale. „Omul singur 
a devenit fiinţă istorică, ceea ce înseamnă permanent 
istorică, adică o fiinţă care veşnic îşi depăşeşte creaţia, 
dar oare niciodată nu-şi depăşeşte condiţia de „creator", 
în coordonatele strict biologice în cure-1 plasează Gehlen, 
şi într-o „activitate" orientată numai în sensul com¬ 
pensării insuficienţelor de structură, nu se poate ex¬ 
plica această istoricitate ca dimensiune caracteristică a 

existenţei umane. Istoricitatea este un mod de existenţă 
într-adevăr uman, iar modul acesta se manifestă în des¬ 
făşurarea temporală a generaţiilor de oameni în chip 
tot mai subliniat". Şi Blaga subliniază mai departe că 
existenţa umană se caracterizează încă de la început, 
din paleolitic, prin caracterele istoiricităţii, oricît ar 
părea atunci viaţa sa de stereotipă, analoagă eu cea a ani¬ 
malelor. Este una din ideile cele mai preţioase ale 
acestei lucrări, care atestă în ce măsură Blaga s-a apro¬ 
piat de poliţia materialismului istoric în problemele ce 
i-au reţinut atenţia în perioada postbelică. De pe această 
poziţie de principiu a istorici tăţii permanente şi esenţiale 
a fiinţei umane examinează el şi alte probleme, cum ar 
fi aceea a instinctului, inteligenţei şi geniului. In ceea 
ce priveşte instinctul, critica adusă lui H. Bergson este 
demnă de toată atenţia, căci ea vizează înainte de toate 
metafizica idealistă a filosofului francez. De pe poziţii 
istoriste este privită şi Teoria arhetipurilor a lui 
C. G. Jung. Arhetipurile sînt centre de cristalizare a 
vieţii sufleteşti, dispunînd de autonomie funcţională. 
Jung este ezitant în ce priveşte natura intimă a aces¬ 
tora — icoane plastice, reprezentări concentrate, mă¬ 
nunchiuri de disponibilităţi ce ar îndruma fantezia plăs¬ 
muit oare de imagini. Dar Jiung le proiectează pe toate 
într-o pretinsă zonă ou totul specială a’ vieţii psihice, 
în inconştientul colectiv sau absolut, pe baza unor ex¬ 
perienţe ancestrale — un fel de memorie ereditară a 
speciei, prin arhetipurile (de felul „vrăjitorului", „erou¬ 
lui", „tatălui", „mamei", „şarpelui" etc.) ce se transmit 
din generaţie în generaţie. Inconştientul este ca o ma¬ 
gazie de arhetipuri pe care s-ar întemeia şi credinţa în 
zei sau demoni. Blaga este de acord că arhetipul poate 
juca un rol remarcabil în viaţa umană, dar nu redus la 
memoria psihică ereditară ci asociat ou factori stilistici 
oare atestă autonomia vieţii psihice faţă de biologie şi 
care-şi pun amprenta asupra creaţiilor de cultură. Ac¬ 
tivitatea creatoare a omului este deci călăuzită de factori 
stilistici şi nu de arhetipuri interpretate într-o perspec¬ 
tivă biologizamtă. La om — şi numai la om — arheti¬ 
purile pot alcătui nuclee de creaţie — mai ales în plăs¬ 
muiri mitologice şi de artă. Şi aici intervine la Blaga 
punctul de vedere istoric. 

„Factorii stilistici aparţin prin excelenţă omului ca 
om, ceea ce înseamnă, în chip subliniat, ca fiinţă istorică. 
Dacă izvorul arhetipurilor este animalitatea, izvorul 
factorilor stilistici rămîne istoricitatea. Ca fiinţă istorică, 
omul participă totdeauna la un „cîmp stilistic" ce-şi 
pune pecetea pe creaţiile sale. Omul privit ca individ 
este o parte integrantă a fluviului istoric. Fluviul istoric 
este însă, după părerea noastră, purtătorul acelor factori 
stilistici, în zona de înrîurire a cărora sîntem cuprinşi 
ca indivizi, dar fluviul istoric este şi purtătorul condi¬ 
ţiilor materiale ale „cîmpurilor stilistice". între individul 
uman normal şi istorie există o strînsă corelaţie, în 
sensul că istoria concretă impune individului uman ori¬ 
entări stilistice, iar individul, la rîndul său, va putea să 
modifice, prin intervenţia sa creatoare, cîmpul stilistic 
obiectiv. în cadrul acestei corelaţii între istorie şi individ, 
schimbul mutual de orientări stilistice este un proces 
necurmat şi fără capăt. . .. Un divorţ, sub formă psiho¬ 
patologică, între individ şi istorie se poate declara pe 
bază de arhetipuri, dar nu pe bază de factori stilistici. 
Dimpotrivă, factorii stilistici reprezintă una din cele 
mai solide trăsături de unire între individ şi istorie". 

Cercetătorul marxist va putea şi va trebui să ducă 
mai departe această analiză în ceea ce priveşte istori- 
citatea factorilor stilistici ai culturii — mai ales prin 
determinarea mai clară a acestui concept —, dar tezele 
sale reprezintă mai mult decît un punct de plecare nece¬ 
sar şi rodnic al unei atari analize. Ca şi îin problema teh¬ 
nicii despre care spune că nu reprezintă doar o prelun¬ 
gire a organicului, o împlinire şi completare a organelor 
pe o linie inerentă acestora, ci o depăşire a organicului 
menită să asigure omului dominaţia asupra naturii, lăr¬ 
girea progresivă a ambianţei — să asigure, în ultimă 
analiză autonomia omului faţă de natură. Deci spre deose¬ 
bire de o rganicitatea stereotipă a aşa-numitei „tehnici" 
animale, tehnica umană „degajă o impresie de istorici¬ 
tate permanentă efervescentă", ca un factor de promo¬ 
vare şi împlinire a omului ca om. Lucian Blaga contra- 
pune teza lui Marx şi Engels despre însemnătatea deci¬ 
sivă a muncii şi tehnicii în dezvoltarea pozitivă a omului 
(de care propria sa interpretare se apropie atît de mult) 
acelor teorii pesimiste, agnostice şi sceptice după care 
omul actual ar fi, sub raportul particularităţilor sale 

biologice şi spirituale, în plină decădere oa rezultat în¬ 
deosebi al tehnicii sale. întreaga situaţie nouă creată 
de tehnică este astfel denaturată. Dar tehnica nu este 
şi nu poate fi după Blaga doar un instrument de înca¬ 
drare a omului în natură, ci o forţă de dominare asupra 
naturii, o progresivă desmărginire a ambianţei, un factor 
de civilizaţie. Este o concluzie în acelaşi timp optimistă, 
raţionalistă şi umanistă ; mai mult, o caracteristică mai 
generală a cărţii prezente, una din cele mai interesante 
şi rodnice încercări de a construi sau reconstrui antro¬ 
pologia ca disciplină deopotrivă ştiinţifică şi filosofică. 
Eforturile unor marxişti contemporani în această di¬ 
recţie vor putea beneficia de contribuţia remarcabilă, 
originală a operei lui Blaga, făcută accesibilă, acum, 
pentru prima dată, unui larg cerc de cititori. 

